
PREFAŢĂ 


Prima insulă de care se leagă numele lui Jules Verne este 
aceea în care a văzut lumina zilei acum 150 de ani, la 8 
februarie 1828: Insula Feydeau, limbă de pământ nisipos prinsă 
între două braţe ale Loirei, în inima oraşului Nantes. Armatorii 
şi comercianții nantezi ridicaseră aici, în prima jumătate a 
secolului al XVIII-lea, douăzeci şi patru de clădiri somptuoase. 
Una dintre ele, atinsă de rugina timpului, adăpostea, după un 
veac, familia încântătoarei Sophie Allotte de la Fuje care, după 
căsătoria cu avocatul Pierre Verne, se stabilise provizoriu în 
apartamentul părintesc. 

Dacă ar fi să o credem pe Marguerite Allotte de la Fuje, 
nepoata scriitorului, «în Insula cu elice reapare una dintre 
reveriile copilăriei lui Jules Verne, de pe vremea când îşi 
imagina Insula Feydeau, smulsă din piloţii care o susțineau de 
gheţuri sau de revărsările Loirei, plutind până la mare şi el 
fiindu-i Căpitan!. Acest ecou îndepărtat ar fi rămas doar semnul 
nostalgic al unei vârste pierdute, dacă nu s-ar fi întâlnit cu 
pasiunea pentru ştiinţă a scriitorului. lată una dintre mărturiile 
posibile. În iulie 1852, revista «Musee des familles», la care 
tânărul Jules Verne începuse să colaboreze cu un an în urmă, 
publica un text anonim, atribuit de unii cercetători viitorului 
autor al  Călătoriilor extraordinare, deoarece pare sa 
corespundă căutărilor şi aspirațiilor lui din acea perioadă. 
Reproducem un pasaj semnificativ: «Un anume domn Etzler, 
care nu vizează decât să supună întregul glob, viaţa omenească 
în cele mai neînsemnate funcțiuni ale ei, jocului puternic al 
mecanismelor, care promite să realizeze astfel (...) insule 
artificiale, impermeabile şi plutitoare, acoperite de pământ 
roditor, de arbori şi de flori, plimbând populaţii întregi de la un 
continent la altul...» Nu este aici, în germen, ideea Insulei cu 
elice? 

Stimulului sentimental, amplificat de o devorantă curiozitate 
ştiinţifică, i s-a adăugat experienţa unei călătorii de excepţie, 
pentru epoca respectivă. Potrivit unei tradiţii familiale, Jules 
Verne jurase în 1859, zărind pe Tamisa silueta gigantică a lui 
«Great-Eastern», pachebotul transoceanic despre care scriau 
toate ziarele vremii, că va naviga pe acest colos de oţel «îndată 
ce un mare succes literar îi va fi adus gloria şi bogăţia»?. În 
1867, cu banii aduşi de Geografia Franţei, el îşi îndeplineşte 


1 M. Allotte de la Fuye, Jules Verne, Sa vie, son oeuvre. «Les 
Documentaires», Simon Kra 1928, p. 250. 
2 M Allotte de la Fuye, op.cit, p. 108. 

jurământul, străbătând Atlanticul la bordul «uriaşului mărilor». 
Relatarea romanţată a croazierei va apare în 1871, sub titlul 
Un oraş plutitor. Şi parcă pentru a nu lăsa nici o îndoială în 
legătură cu filiaţia ale cărei meandre ne străduim să le 
descifrăm, scriitorul exclamă undeva, în paginile pe care le veţi 
citi: 

«Şi ce-i altceva „Standard-Island" decât un „Great-Eastern" 
modernizat si de mii de ori mai mare?» 

Pentru a nu extinde prea mult această introducere, vom mai 
aminti doar că în Țara Blăânurilor (1873) Jules Verne 
circumscrie şi mai exact ideea romanului de faţă. Pomenindu-se 
pe un imens sloi de gheaţă desprins de ţărmul american, 
cutezătoarea Paulina Barnett încearcă să uite primejdiile care o 
pândesc, visând: «Ce încântare ar fi să călătoreşti astfel cu 
casa, grădina, parcul şi însuşi pământul tău natal! O insulă 
rătăcitoare, dar o adevărată insulă, cu o temelie solidă, de 
nescufundat, ar fi într-adevăr cel mai confortabil şi mai minunat 
vehicul imaginabil! Se spune că au fost construite, cândva, 
grădini suspendate. De ce nu s-ar putea construi parcuri 
plutitoare, care ne-ar transporta în toate colţurile globului? 
Mărimea lor le-ar face să nu ia deloc în seamă hula. N-ar avea 
nimic de temut din partea furtunilor. Când ar bate vânturi 
prielnice, ar putea fi chiar dirijate cu mari pânze întinse în 
calea brizei (...) Cu piloţi destoinici, buni cunoscători ai 
curenților, îmi imaginez că ele s-ar putea menţine la latitudinile 
dorite, bucurându-se de o eternă primăvară!». Or nu numai 
spiritul, dar şi litera acestei tirade poate fi regăsită, după 
doisprezece ani, în Insula cu elice: «Prin mărimea sa, ea se 
sustrage ondulaţiilor hulei»; ...«nu mai trebuie să te preocupi 
de capriciile mării. Furtunile ei nu mai sunt de temut». 

Căutarea surselor ne-a îngăduit să aruncăm o privire în 
laboratorul de creaţie al lui Jules Verne, care foloseşte deseori 
procedeul reluării unor idei, situaţii şi personaje, ceea ce 
subliniază unitatea de ansamblu a Călătoriilor extraordinare. 
Desigur, faţă de parcurile plutitoare ale Paulinei Barnett, 
«Standard-Island>» este — pentru a nu părăsi universul vernian 
— ca «Albatrosul» lui Robur Cuceritorul faţă de «Victoria» 
doctorului Fergusson din Cinci săptămâni în balon. Ideea 
dirijării parcurilor cu ajutorul curenților marini şi al vântului nu 
e decât o ingenioasă transpunere a ideii dirijării aerostatului cu 
ajutorul curenților atmosferici de la diferite altitudini. După 
cum ceea ce leagă «Albatrosul» de «Standard-lIsland» este 
folosirea elicei ca mijloc de propulsie. 


Ca de obicei, scriitorul nu-şi lasă fantezia să zburde fără a 
căuta soluţii verosimile, dacă nu chiar realizabile. La 5 iunie 
1894, el îi scrie fratelui său Paul, fost căpitan de cursă lungă, 
consilierul tuturor  Călătoriilor extraordinare marine şi 
submarine: «Voi apela în curând la tine, bătrâne Paul, pentru a 
pune la punct Insula cu elice (...) Crezi că în mod teoretic, 
ideal, ar putea fi dirijată fără cârmă, cu un sistem de elice la 
tribord şi la babord, mişcate de dinamuri având un milion de 
cai-putere? Ne putem lipsi de cârmă pentru o navigaţie în 
definitiv lentă, combinând mişcarea elicelor?»!. lar la 12 
septembrie, trimiţându-i şpalturile primei părţi a romanului, îl 
roagă: «Dacă sunt erori în ceea ce priveşte pescajul insulei, 
tonajul, puterea ei în cai-vapor, indică-mi alte cifre».? Şi Paul se 
execută, după cum reiese dintr-o scrisoare datată 26 
septembrie: «Bătrâne Paul (...) voi ţine seama de ceea ce-mi 
spui în privinţa modului de ancorare a lui Screw (sic) Island; 
am modificat şi celelalte pasaje, potrivit indicaţiilor tale.» Că 
Jules Verne nu făcea un secret din acest consilierat fratern ne-o 
demonstrează rândurile adresate la 23 octombrie editorului 
său, Hetzel: «Fratele meu Paul a citit aceste şpalturi şi mi le-a 
retrimis cu corecturile sale din punct de vedere mecanic şi 
nautic. Am făcut deci cât se poate de verosimil acest aparat 
neverosimil. Şi cum Paul este extrem de exigent, îmi place să 
cred că rezultatul va fi acceptat chiar de cititorii arţăgoşi...»+ 

Am insistat asupra acestei corespondențe, întrucât ea 
dovedeşte încă o dată efortul constant al lui Jules Verne de a da 
un solid suport ştiinţific şi tehnic operei sale. Cu toate că avea 
cunoştinţe într-adevăr enciclopedice, el a recurs întotdeauna la 
specialişti care să-i furnizeze datele exacte sau să-i corecteze 
erorile de detaliu. Se ştie, de pildă, că vărul său Henri Garcet, 
profesor de matematici şi autor al unui tratat de cosmografie, a 
verificat elementele de balistică şi de mecanică cerească din De 
la Pământ la Lună şi în jurul Lunei, iar inginerul de mine 
Badoureau i-a oferit calculele din Sans Dessus Dessous (tradus 
la noi cu titlul Intâmplări neobişnuite), pe care Jules Verne a 
ținut să le reproducă la sfârşitul romanului, sub numele 
autorului. 

Să ne întoarcem însă la Insula cu elice, pe care ne vom 
îmbarca împreună cu cei patru instrumentişti parizieni aflaţi în 


1 Cf. M. Allotte de la Fuye, op.cit.. p. 249. 

2 Cf. Jean Jules Verne. Jules Verne, Librairie Hachette 1973. p. 
307. 

3 Idem. («Screw» înseamnă elice) 

1 Fondul Hetzel de la Biblioheque Nationale, 273. 

turneu în Statele Unite. Vom descoperi că ea este refugiul unui 
mare grup de bogătaşi americani, adevăraţi regi ai industriei şi 
finanţei, care îşi petrec zilele într-un dolce farniente. Palatele 
lor sunt prevăzute cu tot confortul, nave de legătură îi 
aprovizionează cu cele de trebuinţă şi s-ar părea că nici un nor 
nu întunecă orizontul unei existenţe paradisiace. Sub acest 
calm aparent mocneşte însă furtuna. Şi dacă fiarele sălbatice şi 
piraţii nu reuşesc să distrugă insula, ciocnirile de interese şi de 
amor propriu duc până la urmă... Dar să nu răpim cititorului 
plăcerea de a urmări desfăşurarea şi deznodământul acestei 
superbe croaziere imaginare. 

Cu toate că Insula cu elice conţine destule anticipaţii mai 
mult sau mai puţin plauzibile (vezi Comentariile), precum şi o 
copioasă trecere în revistă a frumuseţilor, bogățiilor şi istoriei 
arhipelagurilor din Pacific, accentul nu cade pe aventura 
cunoaşterii. «Este o critică a gigantismului american şi a 
civilizaţiei dolarului, dar şi a societăţii occidentale» afirmă Jean 
Jules-Verne! — si nu putem să nu fim de acord, mai ales în 
lumina unei afirmaţii a scriitorului din scrisoarea datată 12 
septembrie 1894: «Totul se va referi la moravurile şi la faptele 
actuale, dar sunt romancier înainte de orice şi cărţile mele vor 
avea totdeauna aparenţa unor ficțiuni». Într-adevăr, opulenţa 
locuitorilor insulei nu ascunde mizeria maselor muncitoare din 
oraşele Americii «cu arestul, azilurile şi casele lor pentru 
săraci... cărora li se adaugă casele de corecţie...». Retina 
scriitorului a înregistrat şi alte fenomene negative 
caracteristice «țării tuturor posibilităților»: banditismul, 
sistemul falimentelor, ignoranța cronică, atotputernicia 
banului. Şi unde ar fi putut să apară mai pregnant aceasta din 
urmă decât în simbolicul Milliard-City?... 

Prinşi în vârtejul dolarilor, membrii Cvartetului Concertant 
nu-şi pierd umorul foarte parizian. Dincolo de replicile lor 
ironice ghicim însă revolta scriitorului faţă de lumea în care 
oamenii sunt apreciaţi nu după calități şi merite, ci după 
mărimea contului în bancă. «Un milionar este bogat față de cel 
care n-are decât o sută de mii de franci şi nu e bogat față de cel 
care are o sută de milioane», constată Calistus Munbar. Iar 
după un elogiu adus solidității tablei de oțel din care e făcută 
Standard-Island, discuţia alunecă asupra guvernatorului Cyrus 
Bikerstaff: 

«— Şi el e tot de oţel? 


1 Op.cit. p. 311. 


— Da, domnule Pinchinat, răspunde Athanase Doremus. Este 
un administrator foarte priceput şi înzestrat cu o mare energie. 
Din nefericire, la Milliard-City nu ajunge să fii de oţel... 

— Trebuie să fii de aur, ripostează Yvernes. 

— Aveţi dreptate. De aur sau nu contezi câtuşi de puţin.» 
Cum ni-i înfăţişează Jules Verne pe «oamenii de aur», stăpânii 
insulei cu elice şi ai întregii Americi, industriaşii şi bancherii 
reprezentaţi de Jean Tankerdon şi Nat Coverley? 

Tankerdon este «Un om violent, pe care situaţia lui ar fi 
trebuit să-l şlefuiască, dar căruia îi lipsesc cei şapte ani de- 
acasă. li place să facă paradă de averea sa şi are, cum se 
spune, buzunarele sunătoare. Mai mult chiar, se pare că nu le 
găseşte destul de pline, pentru că împreună cu alţi câţiva din 
sectorul său se gândeşte să reia afacerile.» 

Coverley «este mai fin decât rivalul său (...) Averea sa n-a 
ieşit din măruntaiele pământului, în chip de pungi de petrol şi 
nici din măruntaiele fumegânde ale rasei porcine. NU! El a 
ajuns ceea ce este datorită afacerilor industriale, căilor ferate 
şi băncilor.» 

Dar dacă aspectul şi manierele lor diferă, comportarea le este 
determinată de aceleaşi interese meschine, a căror ciocnire 
provoacă dezastrul insulei cu elice. «Ceea ce s-a întâmplat — 
spune autorul — este o consecinţă a neînțelegerilor interne, a 
acestei rivalități între miliardari...» Şi în altă parte: «Ei bine, 
aceşti Coverley şi Tankerdoni sunt mulţumiţi de rezultatul 
rivalităţii lor criminale?... Nici unul dintre ei nu va guverna 
excluzându-l pe celălalt!... Dar să nu ne înduioşăm de soarta 
lor! Le rămân încă destule milioane în safeurile băncilor 
americane şi europene pentru ca să-şi aibă asigurată la 
bătrâneţe pâinea zilnică!» 

Nu întâmplător, singurele personaje simpatice din societatea 
miliardeză sunt Walter Tankerdon şi Diana Coverley. Aceşti 
tineri care se iubesc în ciuda tuturor opreliştilor nu au fost încă 
total viciaţi de averea părinţilor lor. Ironia autorului nu-i cruţă 
însă nici pe ei. Walter «e bun la inimă», cu următoarea 
precizare: «E adevărat că, lipsind săracii, n-are cum să-şi 
exercite caritatea.» lar în final, se constată cu aceeaşi 
maliţiozitate: «...tinerii soţi nu mai posedă decât o rentă anuală 
de un biet milion fiecare. Dar, cum spune Pinchinat, totul ne 
face să credem că îşi vor găsi fericirea şi cu această avere 
mediocră!» 

Dată fiind profesia celor patru parizieni ajunşi fără voie pe 
«Standard-Island», observaţiile lor (şi ale autorului) se referă 
deseori la incompetenţa şi lipsa de gust a miliardezilor. E 


adevărat că muzeul municipal e înţesat de capodopere clasice 
şi moderne, dar criteriul de selecţionare a constat mai ales în 
mărimea preţului fiecăreia dintre ele. Căci Tankerdonii şi 
Coverleyi nu-şi pot permite să iscălească decât dedesubtul unor 
cifre cu mai multe zerouri. Şi ca să nu existe vreo îndoială, 
autorul conchide: «Ar fi riscant să pretindem că aceste minuni 
sunt vizitate foarte des, că nababii din Milliard-City ar avea o 
înclinaţie deosebită pentru operele de artă, că simţul lor 
artistic ar fi foarte dezvoltat.» Lucrurile stau la fel şi în ceea ce 
priveşte muzica. Dealtfel, opinia scriitorului în această privinţă 
era formată încă din 1852, când îi scria tatălui său: «Ah, 
americanii! şi americancele! (...) iată oamenii care o fac să 
câştige 18 milioane de franci pe Jenny Lind, cântăreaţă 
fluierată odinioară la Paris! Sunt aceiaşi care l-au suit în slavă 
pe Henri Hez, acum când nu mai e decât o epavă! Se află în 
Anglia, care e un fel de Americă europeană, un anume domn 
Julien care habar n-are de muzică şi câştigă o groază de bani. 
Ce buni de exploatat sunt aceşti negustori de succes şi alte 
mărfuri nu mai puţin artistice.»! 

Un loc însemnat revine, în roman, criticii acerbe a 
imperialismului, începând cu expansionismul Statelor Unite. În 
perioada în care se petrece acţiunea, numărul stelelor de pe 
drapelul american s-a dublat, prin anexarea Canadei, 
Mexicului, Guatemalei, Hondurasului, Nicaraguei, Costa-Ricăi, 
Republicii Panama şi altor state, nepomenite de autor. (Această 
imagine semnificativă apărea şi în povestirea In secolul XXIX. O 
zi din viaţa unui ziarist american în anul 2889, publicată în 
1889 de revista americană «Forum» şi de revista rusească 
«Vokrug Sveta» sub iscălitura lui Jules Verne, dar scrisă în 
colaborare cu fiul acestuia, Michel.)  Anticolonialismul 
scriitorului, prezent de-a lungul întregii sale opere, capătă o 
virulență neobişnuită. Decorul feeric al insulelor Oceaniei nu-l 
face să treacă peste drama populațiilor autohtone. El vorbeşte 
despre prăpastia care-i desparte pe săraci de bogaţi şi observă 
că această stare de lucruri este tolerată de «protectorii» 
europeni. Cu încuviințarea acestora se menţin rânduieli şi 
obiceiuri înapoiate ca tabuul, lege «născocită de cei puternici 
împotriva celor slabi, de cei bogaţi împotriva celor săraci, 
pentru a-şi apăra privilegiile şi avuţiile.» 

Cu multă compasiune descrie Jules Verne soarta băştinaşilor 
recrutaţi pentru lucrările de defrişare. Ei muncesc ca nişte 
robi, seceraţi de boli şi de foamete. Şi nu-i de mirare că, în 


1 «Bulletins de la Societe Jules Verne», premiere serie, numeros 
11-12-13, Juin-Septembre-Decembre 1938, Lettre nr. XXVI. 


9 


asemenea condiţii, populaţia arhipelagurilor s-a împuţinat 
simţitor de la venirea «civilizatorilor» albi. Uneori, această 
stare de lucruri e menţionată lapidar, în limbajul crud şi precis 
al cifrelor: Tahiti nu mai are decât şapte mii de locuitori, faţă 
de nouă mii în 1875; arhipelagul Cook — douăsprezece mii, faţă 
de douăzeci de mii; populaţia arhipelagului Samoa s-a redus la 
jumătate... «Cărui fapt i se datorează această depopulare?» se 
întreabă autorul, pornind de la situaţia insulei Nuka-Hiva. Şi 
răspunsul mărturiseşte o surprinzătoare înţelegere a esenței 
problemei:  «Exterminării indigenilor în războaie, răpirii 
bărbaţilor pentru plantațiile peruviene... şi în sfârşit (pentru ce 
să nu mărturisim?) tuturor relelor pe care le aduce cotropirea, 
chiar atunci când cotropitorii aparţin raselor civilizate.» 
Scriitorul nu ignoră nici contradicţiile ivite între marile puteri 
în perioada reîmpărţirii lumii, după cum reiese din astfel de 
pasaje: «...aici ca şi în insulele Solomon... problema 
protectoratului constituie un măr al discordiei între Franţa şi 
Regatul-Unit. Pe deasupra, Statele Unite nu văd cu ochi buni 
apariţia coloniilor europene, în mijlocul unui ocean a cărui 
stăpânire exclusivă se gândesc s-o revendice.» 

În acest amplu rechizitoriu, o notă falsă: îngăduinţa faţă de 
colonialismul francez. Ea se manifestă uneori în forme aparent 
benigne: laudele aduse «politeţii franţuzeşti» care ar domni în 
Noua Caledonie şi în arhipelagul Loyalty sau simpatia cu care 
sunt priviţi misionarii francezi, spre deosebire de confrații lor 
de altă naţionalitate. Avem de-a face însă şi cu o astfel de 
justificare a invadării insulelor Marchize, Pomotu şi Societăţii: 
«Oricum, Franţa dispune de un domeniu insular, în care 
vapoarele noastre de pescuit pot să se adăpostească şi să se 
aprovizioneze şi căruia canalul Panama (...) îi va da o reală 
importanţă comercială (...) Deoarece influenţa britanică e 
reponderentă în regiunile de nord-vest ale acestui imens ocean, 
e bine că influenţa franceză vine s-o contrabalanseze în 
regiunile de sud-est.» Cât de ciudat sună aceste argumente, 
după afirmaţia categorică despre «relele pe care le aduce 
cotropirea» şi după analiza lucidă a contradicţiilor dintre 
statele imperialiste! 

Dar poate că-i cerem prea mult autorului nostru. Republican 
convins, apărător al cauzei naţiunilor oprimate, sedus uneori de 
idealurile generoase dar irealizabile ale socialismului utopic, el 
n-a reuşit să se desprindă totdeauna de erorile timpului său. 
Important este însă faptul că romanul mărturiseşte aversiunea 
lui Jules Verne faţă de o lume pe care o zugrăvise, cândva, cu 
penelul speranţei şi pierderea încrederii în virtuțile intrinsece 


10 


ale progresului tehnico-ştiinţific. Această schimbare de optică 
nu poate fi pusă doar pe seama îmbătrânirii şi a evenimentelor 
tragice care i-au întunecat ultimele două decenii. Dobândise 
oare «cronicarul lucrurilor aparent imposibile», cum se 
autodefineşte el prin gura profesorului Aronnax din Douăzeci 
de mii de leghe sub mări, o viziune mai clară asupra realităţilor 
pe care le înveşmântase până atunci în vălurile unei fantezii 
scânteietoare ? Sau intuiţia lui de artist veritabil îl făcuse să 
înregistreze în atmosfera tulbure a sfârşitului de secol vibrația 
prăbuşirilor şi prefacerilor inevitabile? Oricum, Insula cu elice 
ne oferă nu numai o lectură plăcută, iar imaginea tradiţională a 
vizionarului cu părul alb capătă mai mult relief şi culoare. 


ION HOBANA 


PARTEA ÎNTÂI 


CVARTETUL CONCERTANI 


O călătorie care începe rău se sfârşeşte rareori cu bine. lată 
ce ar avea tot dreptul să susţină patru instrumentişti ale căror 
instrumente s-au împrăştiat care încotro. 

Trăsura în care fuseseră nevoiţi să se urce la ultima staţie de 
cale ferată s-a răsturnat deodată în şanţ. 

— Nici un rănit? întreabă primul, ridicându-se iute în 
picioare. 

— Eu am scăpat cu o zgârietură! răspunde al doilea, 
ştergându-şi obrazul atins de o fărâmă de sticlă. 

— Eu cu o julitură! oftează al treilea, pe a cărui pulpă se văd 
câteva picături de sânge. 

Nimic grav, în definitiv. 

— Şi violoncelul meu? strigă al patrulea. De nu i s-ar fi 
întâmplat ceva! 

Din fericire, cutiile sunt neatinse. Nici violoncelul, nici cele 
două viori, nici viola n-au suferit în urma izbiturii. Abia dacă va 
fi nevoie să fie reacordate. Straşnice instrumente, nu-i aşa? 

— Blestemat fie trenul care ne-a lăsat la mijlocul drumului 
începe iar unul. 

— Blestemată fie trăsura care ne-a răsturnat în plin câmp! 
continuă altul. 

— Şi tocmai acum, când începe să se întunece! adaugă al 
treilea. 

— Noroc că am anunţat concertul pentru poimâine, observă 
al patrulea. 

Artiştii nu şi-au pierdut buna dispoziţie şi încep să se amuze 
pe seama păţaniei lor. Unul dintre ei, în virtutea unui obicei 
înrădăcinat, începe să toarne calambururi muzicale. 

— Deocamdată, iată trăsura noastră făcută armonică. 

— Pinchinat! ţipă un tovarăş al său. 

— Părerea mea, continuă Pinchinat, este că sunt cam prea 
multe accidente la cheie! 

— Nu taci odată ? 

— Şi că am face mai bine să ne transpunem bucățile în altă 
trăsură! îndrăzneşte să adauge Pinchinat. 

Cam prea multe accidente, într-adevăr, după cum cititorul nu 
va întârzia să afle. 

Toate acestea au fost spuse în franţuzeşte, dar membrii 
cvartetului vorbesc limba lui Walter Scott şi Fenimore Cooper 
la fel de bine ca limba lor maternă, graţie numeroaselor 
peregrinări prin ţările de origine anglo-saxonă. lată de ce îl 
interpelează în englezeşte pe vizitiu. 

Bietul om a avut cel mai mult de suferit, fiind aruncat de pe 
locul său în clipa când s-a sfărâmat osia roţilor din faţă. Din 
fericire, s-a ales doar cu câteva contuzii, mai mult dureroase 
decât grave. O scrântitură îl împiedică să meargă. E nevoie, 
deci, să i se găsească un mijloc de transport până la satul cel 
mai apropiat. 

E o adevărată minune că accidentul n-a provocat moartea 
nimănui. Drumul şerpuieşte printr-un ţinut muntos, pe lângă 
prăpăstii adânci, mărginit în multe locuri de torente 
tumultuoase, tăiat de crevaşe aproape de netrecut. Dacă osia s- 
ar fi rupt cu câţiva paşi mai în jos, vehiculul s-ar fi prăvălit în 
abisuri şi poate că nimeni n-ar fi supravieţuit catastrofei. 

Oricum, trăsura nu mai e bună de nimic. Unul dintre cai s-a 
lovit cu capul de o piatră ascuţită şi horcăie pe pământ. Celălalt 
e destul de grav rănit la şold. Deci nici trăsură, nici cai. 

Într-un cuvânt, ghinionul nu i-a cruțat deloc pe aceşti patru 
artişti în călătoria lor prin California de Jos. Două accidente în 
douăzeci şi patru de ore! Dacă nu eşti filozof... 

San Francisco, capitala statului, are acum legătură directă pe 
calea ferată cu San Diego, oraş situat aproape la graniţa vechii 
provincii californiene. Cei patru călători se îndreaptă către 
acest oraş important, unde trebuie să dea peste două zile un 
concert foarte lăudat şi foarte aşteptat. Plecat în ajun din San 
Francisco, trenul nu mai era decât la cincizeci de mile de San 
Diego când s-a produs primul contratimp. 

Da, contratimp! cum spune cel mai vesel din trupă, şi va 
trebui să tolerăm această expresie unui fost laureat al 
concursului de solfegiu. 

Dacă au fost nevoiţi să se oprească în staţia Paschal, asta s-a 
întâmplat pentru că linia fusese ruptă de o inundație 
neaşteptată, pe o lungime de trei, patru mile. Era cu neputinţă 
să reia călătoria, deoarece transbordarea nu fusese organizată, 
accidentul datând de numai câteva ceasuri. 

Aveau de ales: ori să aştepte ca linia ferată să redevină 
practicabilă, ori să ia o trăsură până la San Diego. 

Membrii cvartetului s-au oprit la această ultimă soluţie. 

Într-un sat învecinat au descoperit un fel de landou sunând a 
fier vechi, mâncat de molii şi deloc confortabil. S-au tocmit cu 
proprietarul, au momit vizitiul cu promisiunea unui bacşiş gras 
şi au plecat numai cu instrumentele, fără bagaje. Era pe la ora 
două după-amiază şi până pe la şapte călătoria s-a desfăşurat 
fără prea mari dificultăţi. Dar iată că s-a răsturnat trăsura — un 
al doilea contratimp şi încă atât de jalnic, încât e cu neputinţă 
să-şi mai urmeze drumul. Şi cvartetul se află la cel puţin 
douăzeci de mile de San Diego! 

Dar de ce oare s-au aventurat patru muzicieni, francezi ca 
naţionalitate, şi, mai mult încă, parizieni din născare, prin 
aceste ciudate regiuni ale Californiei de Jos? 

De ce?... O vom spune pe scurt şi vom zugrăvi în câteva 
trăsături pe virtuoşii pe care întâmplarea, această capricioasă 

împărţitoare de roluri, avea să-i introducă printre personajele 
extraordinarei noastre povestiri. 

În cursul acelui an — pe care n-am putea să-l precizăm decât 
cu o aproximaţie de trei decenii — Statele Unite ale Americii au 
ajuns să-şi dubleze numărul stelelor pavilionului federal. Ele 
sunt în deplină înflorire a puterii lor industriale şi comerciale, 
după ce şi-au anexat dominionul Canada până la marginile 
Mării Polare, provinciile mexicane, guatemaleze, hondurasiene, 
nicaragueze şi costaricane, până la Canalul Panama. În acelaşi 
timp, sentimentul artistic s-a dezvoltat la aceşti ianchei 
cotropitori şi, dacă producţiile lor se limitează la o cifră 
restrânsă pe tărâmul Frumosului, dacă geniul lor naţional se 
arată încă destul de rebel în materie de pictură, sculptură şi 
muzică, cel puţin gustul operelor de artă s-a răspândit 
pretutindeni. Plătind cu greutatea lor în aur tablourile 
maeştrilor vechi şi moderni ca să creeze galerii particulare sau 
publice, angajând cu onorarii formidabile artişti lirici sau 
dramatici de renume şi pe cei mai talentaţi instrumentişti, ei au 
împrumutat gustul lucrurilor frumoase şi nobile, care le lipsise 
atât de multă vreme. 

În ceea ce priveşte muzica, diletanţii noului continent s-au 
pasionat la început pentru audițiile din Meyerbeer, Halevy, 
Gounod, Berlioz, Wagner, Verdi, Masse, Saint Safins, Reyer, 
Massenet, Delibes, celebrii compozitori din a doua jumătate a 
secolului al XIX-lea. Apoi, puţin câte puţin, ei au ajuns la 
înţelegerea operelor mai profunde ale lui Mozart, Haydn, 
Beethoven, urcând către izvoarele acestei arte sublime, care se 
revărsa din plin în cursul secolului al XVIII-lea. După opere, 
dramele lirice; după dramele lirice, simfoniile, sonatele, suitele. 
Acum, sonata este aceea care face ravagii în diversele state ale 
Uniunii. Ar fi în stare s-o plătească cu nota — douăzeci de 
dolari doimea, zece dolari pătrimea, cinci dolari optimea. 

Aflând această teribilă pasiune, patru instrumentiști de mare 
valoare au avut ideea să caute succesul şi bogăţia în Statele 
Unite ale Americii. Erau patru buni camarazi, foşti elevi ai 
Conservatorului, foarte cunoscuţi la Paris, foarte apreciaţi la 
audițiile a ceea ce se cheamă «muzică de cameră», până atunci 
puţin răspândită în America de Nord. Cu ce perfecţiune rară, 
cu câtă armonie şi adânc sentiment interpretau ei operele lui 
Mozart, Beethoven, Mendelsohn, Haydn, Chopin, scrise pentru 
patru instrumente de coarde — vioara întâi şi a doua, violă, 
violoncel! Nimic zgomotos, nimic care să trădeze meşteşugul, 
dar ce execuţie ireproşabilă, ce incomparabilă virtuozitate! 
Succesul cvartetului este cu atât mai explicabil cu cât în 

această epocă oamenii începuseră să fie obosiţi de 
formidabilele orchestre armonice şi simfonice. Muzica nu e 
decât mişcarea artistic combinată a undelor sonore? Fie! Asta 
nu înseamnă că undele trebuie dezlănţuite în furtuni 
asurzitoare!... 

Pe scurt, cei patru instrumentişti au hotărât să-i iniţieze pe 
americani în dulcile şi neuitatele plăceri ale muzicii de cameră. 
Ei au plecat împreună către Lumea Nouă şi timp de doi ani 
diletanţii ianchei nu şi-au precupeţit uralele şi dolarii. 
Matineele şi seratele lor muzicale aveau mare succes. Cvartetul 
Concertant — aşa li se spunea — abia izbutea să răspundă 
invitaţiilor bogătaşilor. Fără el, nici o serbare, reuniune, 
sindrofie, five o'clock!, garden-party? care să fi meritat să fie 
semnalate atenţiei publice. Datorită acestei pasiuni, cvartetul 
câştigase bani frumoşi, care, dacă s-ar fi acumulat în cuferele 
băncilor din New York, ar fi constituit de pe acum un frumos 
capital. Dar de ce să nu mărturisim? Parizienii noştri 
americanizaţi cheltuiesc fără prea multă socoteală. Aceşti prinți 
ai arcuşului, aceşti regi ai celor patru corzi nu se gândesc deloc 
să tezaurizeze. Ei au prins gustul existenţei aventuroase, fiind 
siguri că se vor bucura pretutindeni şi totdeauna de o primire 
bună şi de un câştig bun, alergând de la New York la San 
Francisco, de la Quebec la New Orleans, din Noua Scoţie în 
Texas, fiind, în sfârşit, cam boemi — această Boemă a tinereţii, 
care este cea mai veche, cea mai încântătoare, cea mai de 
dorit, cea mai iubită provincie a bătrânei noastre Franţe! 

Sau ne înşelăm grozav, sau a venit momentul să-i prezentăm 
individual şi nominal acelora dintre cititorii noştri care n-au 
avut şi nu vor avea niciodată plăcerea să-i asculte. 

Yvernes — vioara întâi — treizeci şi doi de ani, destul de înalt, 
având grijă să-şi păstreze silueta, cu părul blond şi buclat, 
chipul spin, ochi mari negri, mâini lungi, făcute parcă anume ca 
să se poată întinde nemăsurat pe gâtul vechiului său 
Guarneriuss; ţinută elegantă, plăcându-i să se drapeze într-o 
mantie de culoare închisă, acoperindu-se bucuros cu o pălărie 
înaltă de mătase, puţin afectat poate şi, fără îndoială, cel mai 
fără griji din trupă, cel mai puţin preocupat de problemele 


1 Ora cinci (în engleză). Înseamnă şi o reuniune mai intimă, 
după-amiaza, la ora cinci. 

? Petrecere la câmp sau în grădină (în engleză). 

3 Nume dat instrumentelor făurite de celebra familie de 
meşteri Guarnerius sau Guarneri, care a trăit la Cremona în 
secolele 17 şi 18. 

materiale, artist prodigios, admirator entuziast al lucrurilor 
frumoase, virtuos de mare talent şi de mare viitor. 

Frascolin — vioara a doua — treizeci de ani, scund, predispus 
la obezitate (ceea ce îl înfurie grozav), cu părul şi barba negre, 
cap mare, ochi negri, nas lung cu nări mobile şi însemnat cu 
roşu de cleştele lornionului său în montură de aur, de care — 
miop fiind — n-ar putea să se lipsească; băiat bun, îndatoritor, 
serviabil, acceptând corvezile ca să-i scutească pe tovarăşii săi, 
ţinând contabilitatea cvartetului, predicând economia şi nefiind 
niciodată ascultat, deloc gelos pe succesele camaradului său 
Yvernes, neavând ambiția să se ridice până la pupitrul viorii 
solo, excelent muzician, dealtfel, şi îmbrăcat într-un pardesiu 
larg pe deasupra costumului său de călătorie. 

Pinchinat — viola — căruia i se spune de obicei «alteţa-sa» — 
douăzeci şi şapte de ani, cel mai tânăr din trupă, de asemenea 
cel mai nebunatic, unul dintre acei oameni care rămân 
ştrengari toată viaţa; trăsături fine, ochi spirituali, mereu la 
pândă, părul bătând în roşu, mustăţile cu vârfurile prelungi, 
limba plescăind între dinţii săi albi şi ascuţiţi, incorigibil amator 
de glume şi calambururi, gata să atace şi să se apere, cu 
creierul mereu înfierbântat, lucru pe care el îl atribuie citirii 
diverselor chei de do cerute de instrumentul său — «o adevă- 
rată legătură de chei», spune el — de o bună dispoziţie de 
nezdruncinat, plăcându-i farsele fără să ţină seama de 
neplăcerile pe care ar putea să le pricinuiască prietenilor săi şi, 
pentru asta, nu o dată mustrat, dojenit, ocărât de şeful 
Cvartetului Concertant. 

Căci există un şef, violoncelistul Sebastien Zorn, şef prin 
talentul său şi prin vârstă — cincizeci şi cinci de ani, mic, 
bondoc, încă blond, cu părul abundent şi adus în cârlionţi pe 
tâmple, cu mustaţa zbârlită pierzându-se în dezordinea 
favoriţilor, tenul cărămiziu, ochii lucind prin lentilele 
ochelarilor, pe care-i dublează cu un lornion când descifrează o 
partitură nouă, mâinile grăsuţe — dreapta, obişnuită cu 
mişcările ondulatorii ale arcuşului, împodobită cu inele mari pe 
inelar şi pe degetul mic. 

Credem că această creionare fugară e de ajuns ca să 
zugrăvim omul şi artistul. Dar când ai ţinut patruzeci de ani o 
cutie sonoră între genunchi, lucrul acesta nu rămâne fără 
urmări. Cea mai mare parte a violonceliştilor sunt vorbăreţi şi 
supărăcioşi, discutând cu voce tare, cu un potop de fraze nu 
lipsite de spirit. Aşa e Sebastien Zorn, căruia Yvernes, 
Frascolin, Pinchinat i-au încredinţat bucuroşi conducerea 
turneelor lor muzicale. Ei îi dau mână liberă să zică şi să facă, 

ştiind că se pricepe. Obişnuiţi cu aerele sale poruncitoare, râd 
când ele «depăşesc măsura», ceea ce este regretabil la un 
executant, după cum observă neobrăzatul de Pinchinat. 
Alcătuirea programelor,  itinerariile, corespondența cu 
impresarii — lui îi revin aceste ocupaţii multiple, care permit 
temperamentului său agresiv să se manifeste în o mie de 
împrejurări. El nu se amestecă în problema reţetelor, în 
folosirea avutului comun, încredinţat grijilor viorii a doua şi 
întâiului contabil, minuţiosul şi meticulosul Frascolin. 

Cvartetul este prezentat acum ca pe o estradă. Cunoaştem 
oamenii, dacă nu foarte originali, cel puţin foarte deosebiți, 
care îl alcătuiesc. Cititorul să îngăduie incidentelor acestei 
ciudate povestiri să se desfăşoare: el va vedea ce rol sunt 
chemaţi să joace aceşti patru parizieni, care, după ce au fost 
primiţi cu atâtea aclamații de-a lungul statelor confederației 
americane, aveau să fie transportaţi... Dar să nu anticipăm, «să 
nu iuţim ritmul», cum ar spune Pinchinat, şi să avem răbdare. 

Membrii cvartetului se află deci, pe la ora opt seara, pe un 
drum pustiu, aproape de rămăşiţele «trăsurii răsturnate» — 
muzica de Boieldieu!, spune alteţa-sa. Dacă el, Frascolin şi 
Yvernes au acceptat aventura cu filozofică resemnare, dacă ea 
le-a inspirat câteva glume profesionale, să admitem că pentru 
şeful cvartetului este o ocazie de a se lăsa pradă unui acces de 
mânie. Ce vreţi? Violoncelistul are sângele iute, şi, cum se zice, 
îi sare repede ţandăra. De aceea, Yvernes pretinde că Zorn se 
trage din neamul lui Ajax şi Ahile, aceşti doi iluştri supărăcioşi 
ai antichităţii. 

Ca să nu uităm, să pomenim şi de faptul că, deşi Sebastien 
Zorn e irascibil, Yvernes flegmatic, Frascolin paşnic, Pinchinat 
plin de veselie, toţi sunt excelenți camarazi şi simt unul pentru 
altul o prietenie frăţească. Ei sunt uniţi printr-o legătură pe 
care nici un conflict de interese sau de amor propriu n-ar 
putea-o rupe, prin gusturi care au un izvor comun. Inimile lor, 
ca nişte instrumente de bună fabricaţie, sunt întotdeauna 
acordate la fel. 

În timp ce Sebastien Zorn tună şi fulgeră, pipăind cutia 
violoncelului ca să se asigure că-i întreg şi nevătămat, Frascolin 
se apropie de vizitiu şi-l întreabă: 

— Ei bine, prietene, ce facem acum ? 

— Ce face toată lumea când nu mai există nici cai, nici 
trăsură. O să aşteptăm. 

— Să aşteptăm să ne cadă din cer! strigă Pinchinat. Şi dacă 
nu cad... 


1 Compozitor francez, maestru al operei comice (1775—1834). 

— Atunci o să căutăm, intervine Frascolin, pe care spiritul 
practic nu-l părăseşte niciodată. 

— Unde?  răcneşte Sebastien Zorn, zbuciumându-se în 
mijlocul drumului. 

— Unde pot fi găsiţi! răspunde vizitiul. 

— Ia ascultă, vizitiule, reia violoncelistul, cu o voce care urcă 
puţin câte puţin către registrele înalte, crezi că ăsta-i un 
răspuns? Cum?... Un nepriceput ne răstoarnă, îşi sfărâmă 
trăsura, îşi schilodeşte caii şi se mulţumeşte să spună: 
«Descurcaţi-vă cum puteţi!»... 

Târât de elocvenţa sa naturală, Sebastien Zorn începe să 
toarne un şir nesfârşit de mustrări cel puţin inutile, când 
Frascolin îl întrerupe cu aceste cuvinte: 

—  Lasă-mă pe mine, bătrâne. 

Apoi, adresându-se din nou vizitiului: 

— Unde ne aflăm, prietene? 

— La cinci mile de Freschal. 

— O staţie de cale ferată? 

— Nu, un sat aproape de coastă. 

— Şi o să găsim acolo o trăsură ? 

— O trăsură nu, poate o căruţă. 

— O căruţă cu boi, ca pe timpul regilor merovingieni, sare 
Pinchinat. 

— Ce importanţă are! ripostează Frascolin. 

— Eh! se amestecă Sebastien Zorn. IÎntreabă-l mai bine dacă 
există vreun han în acest nenorocit de Freschal. M-am săturat 
să umblu noaptea. 

— Prietene, întreabă Frascolin, există vreun han la Freschal? 

— Hanul la care trebuia să schimbăm caii. 

— Şi, ca să ajungem în sat, n-avem decât să urmăm drumul 
mare? 

— Drept înainte. 

— Să plecăm! strigă violoncelistul. 

— Dar ar fi crud să-l părăsim pe bietul om în nenorocire, 
observă Pinchinat. Prietene, n-ai putea... dacă te-am ajuta? 

— Imposibil, răspunde vizitiul. Dealtfel, prefer să rămân aici, 
cu trăsura mea. Mâine dimineaţă am să văd cum o s-o scot la 
capăt. 

— Ajunşi la Freschal, reia Frascolin, o să putem să-ţi trimitem 
ajutoare. 

— Da, hangiul mă cunoaşte bine şi n-o să mă lase la nevoie. 

— Plecăm odată? strigă violoncelistul, care şi-a ridicat cutia 
instrumentului. 

— Imediat, răspunde Pinchinat. Mai înainte, daţi-mi o mână 
de ajutor ca să-l aşezăm pe vizitiul nostru la marginea şanţului. 

Într-adevăr, e mai bine să-l mute din drum şi cum el nu se 
poate folosi de picioarele sale rănite, Pinchinat şi Frascolin îl 
ridică, il transportă, îl reazemă de rădăcinile unui arbore ale 
cărui ramuri se apleacă până la pământ, ca un leagăn de 
verdeață. 

— Plecăm odată? urlă Sebastien Zorn a treia oară, după ce 
şi-a legat cutia în spate cu o curea dublă. 

— S-afăcut, spune Frascolin. Apoi, adresându-se omului: 

— Atunci, ne-am înţeles: hangiul din Freschal o să-ţi trimită 
ajutoare. Până atunci n-ai nevoie de nimic, nu-i aşa, prietene? 

— Ba da, răspunde vizitiul, de o înghiţitură de gin, dacă a mai 
rămas în bidonul dumneavoastră. 

Bidonul lui Pinchinat e încă plin şi alteţa-sa îl sacrifică de 
bună voie. 

— Cu ăsta, bătrâne, n-o să-ţi fie frig la noapte... pe dinăuntru! 
O ultimă exclamaţie a violoncelistului îi hotărăşte pe tovarăşii 
săi să pornească la drum. Noroc că bagajele au rămas în tren în 
loc să fie încărcate în trăsură. Dacă or să ajungă la San Diego 
cu oarecare întârziere, cel puţin n-or să fie nevoiţi să transporte 
bagajele până la Freschal. Cutiile viorilor le sunt de ajuns, iar 
cutia violoncelului e chiar prea mult. E adevărat că un 
instrumentist demn de acest nume nu se desparte niciodată de 
instrumentul său, după cum un soldat nu se desparte de armele 
sale şi un melc de căsuţa sa. 


PUTEREA UNEI SONAIE CACOFONICE 


Să mergi noaptea pe jos, pe un drum pe care nu-l cunoşti, 
printr-un ţinut aproape pustiu, unde răufăcătorii sunt în 
general mai deşi decât călătorii, e un lucru care nu poate să nu 
te îngrijoreze. Cam asta era situaţia cvartetului. Francezii sunt 
viteji, se-nţelege, şi cei patru artişti sunt atât de viteji pe cât e 
cu putinţă. Dar între vitejie şi temeritate există o limită pe care 
raţiunea sănătoasă nu trebuie să o depăşească. La urma urmei, 
dacă trenul nu ar fi întâlnit o câmpie inundată, dacă trăsura nu 
s-ar fi răsturnat la cinci mile de Freschal, instrumentiştii noştri 
n-ar fi fost obligaţi să se aventureze în toiul nopţii pe un drum 
suspect. Să sperăm că nu li se va întâmpla nimic neplăcut. 

E aproape opt când Sebastien Zorn şi însoțitorii săi pornesc 
în direcţia litoralului, urmând indicaţiile vizitiului. Purtând sub 

braţ cutiile de piele ale viorilor, mici şi uşoare, violoniştii n-au 
de ce să se plângă. Şi nici nu se plâng — nici înțeleptul 
Frascolin, nici veselul Pinchinat, nici idealistul Yvernes. Dar 
cutia violoncelului e ca un fel de dulap atârnat în spatele lui 
Sebastien Zorn. Se înţelege că, pentru el, acesta e un nou prilej 
de supărare. De aici, mârâituri şi gemete onomatopeice: Oh! 
uh! uf! 

S-a întunecat de-a binelea. Nori groşi gonesc prin văzduh, 
rupându-se uneori în fâşii înguste printre care apare o lună 
zeflemitoare, aflată în primul său pătrar. Nu se ştie prea bine 
de ce, dacă nu pentru că e ţâfnos şi irascibil, blonda Phoebe! nu 
e pe placul lui Sebastien Zorn. El îi arată pumnul, strigând: 

— Ce mai vrei şi tu, cu profilul tău stupid!... Nu, nu ştiu nimic 
mai neghiob decât această felie de pepene necopt care se 
plimbă pe sus! 

— Ar fi mai bine să avem lună plină, spune Frascolin. 

— Şi pentru care motiv? întreabă Pinchinat. 

— Ca să vedem mai bine. 

— O, castă Diana’, declamă Yvernes, o, paşnic mesager al 
nopţii, o, palid satelit al Pământului, o, adorat idol al 
adorabilului Endymion... 

— Ţi-ai sfârşit balada? ţipă violoncelistul. Când aceşti primi 
violonişti încep să gâdile corzile... 

— Să grăbim pasul, îl întrerupe Frascolin, sau riscăm să 
dormim sub cerul liber... 

— Dacă n-ar fi nori... şi să scăpăm concertul de la San Diego! 
observă Pinchinat. 

— Grozavă idee, pe cinstea mea! strigă Sebastien Zorn, 
hâţânându-şi cutia care scoate un sunet plângăreţ. 

— Dar această idee, bătrâne, e ata... 
— Amea? 

— Fără îndoială! întăreşte Pinchinat. De ce n-am rămas la 
San-Francisco, unde puteam să fermecăm o întreagă colecție 
de urechi californiene? 

— Şide ce am plecat? întreabă violoncelistul. 
— Pentru că aşa ai vrut tu. 

— Ei bine, trebuie să recunosc că am avut o inspirație 
nenorocită şi dacă... 

— Ah, prieteni! exclamă Yvernes, arătând cu mâna un punct 
pe cer, unde o rază subţire de lună tiveşte cu o dungă alburie 
marginile unui nor. 


1 Zeița vânătorii si a Lunii, în mitologia greacă. 


2 Alt nume al zeiței Phoebe. 
3 Tânăr păstor de care s-a îndrăgostit Diana. 

— Ce-i, Yvernes? 

— Spuneţi voi dacă norul ăsta nu pare un dragon cu aripile 
desfăşurate şi cu o coadă de păun împodobită cu cei o sută de 
ochi ai lui Argus!! 

Probabil că Sebastien Zorn nu are vederea însutită a 
paznicului fiicei lui Inachus?, căci nu bagă de seamă un şanţ 
destul de adânc. Urmează o căzătură pe burtă şi aşa, cu cutia 
în spate, seamănă cu un gândac enorm care se târăşte pe 
pământ. 

Instrumentistul turbează — şi are de ce — apoi ia la rost 
vioara întâi, căzută în admiraţie în faţa monstrului său aerian. 

— E vina lui Yvernes, spune Sebastien Zorn. Dacă n-aş fi vrut 
să mă uit la blestematul său de dragon... 

— Prieteni, nu mai e un dragon, acum e o amforă. Cu puţină 
imaginaţie, v-o puteţi închipui în mâinile lui Hebe:, care toarnă 
nectarul... 

— Să băgăm de seamă, căci nectarul ăsta are multă apă şi 
încântătoarea ta zeiţă a tinereţii o să ne facă un duş! strigă 
Pinchinat. 

Într-adevăr, timpul pare să devină ploios. Deci prudenţa le 
cere să se grăbească pentru a căuta un adăpost la Freschal. 

Îl ridică pe violoncelist, care spumegă de mânie, şi-l pun pe 
picioare. El tot bombăne. Îndatoritorul Frascolin se oferă să-i 
ducă cutia. Sebastien Zorn întâi refuză. Să se despartă de 
instrumentul său... un violoncel de Gand şi Bernardel, trup din 
trupul lui... Dar trebuie să se predea şi preţioasa lui povară 
trece în spatele serviabilului Frascolin, care îi încredinţează în 
schimb cutia viorii. 

Se porneşte din nou la drum. Se merge în pas zdravăn cam 
două mile. Nici un incident de notat. Noapte din ce în ce mai 
neagră, cu ameninţări de ploaie. Cad câteva picături foarte 
mari, semn că provin din nori de furtună aflaţi la mare înălţime. 
Dar amfora frumoasei Hebe a lui Yvernes nu se revarsă mai 
mult şi cei patru noctambuli speră să ajungă la Freschal perfect 
uscati. 


1 Personaj din mitologia greacă, însărcinat de Hera să o 


păzească pe lo preschimbată în vacă. Mercur l-a adormit în 
sunetele flautului său şi i-a tăiat capul. Hera i-a presărat ochii 
pe coada păunului. 

Primul rege legendar al Argolidei, fiul Oceanului si al zeiţei 
Thetys. 

3 Zeița tinereţii, fiica lui Zeus si a Herei. La ospeţe, turna 
nectar în cupele zeilor. 

Trebuie luate minuţioase măsuri de precauţie ca să se evite 
căzăturile pe acest drum întunecat, râpos, frângându-se uneori 
brusc, mărginit de adâncituri largi, mergând de-a lungul 
prăpăstiilor sumbre, de unde se aud sunând trompetele 
torenţilor. Datorită stării sale de spirit, Frascolin găseşte 
neliniştitoare situaţia care lui Yvernes i se pare poetică. 

La fel de primejdioase ar fi şi unele întâlniri care fac 
problematică securitatea călătorilor pe aceste drumuri din 
sudul Californiei. Singurele arme ale cvartetului sunt arcuşurile 
celor trei viori şi al violoncelului. Cam puţin pentru o ţară în 
care au fost inventate  revolverele Colt, straşnic de 
perfecţionate în această epocă. Dacă Sebastien Zorn şi 
camarazii săi ar fi fost americani, ar fi avut grijă să aibă câte o 
astfel de maşinărie într-un buzunăraş special al pantalonilor. 
Chiar numai de la San Francisco la San Diego, un iancheu 
veritabil n-ar fi pornit la drum fără să-şi ia jucăria cu şase 
focuri. Dar francezii n-au socotit că e necesar. Credem că nici 
nu le-a dat prin gând şi poate că vor avea de ce să se căiască. 

Pinchinat merge în frunte, iscodind în dreapta şi-n stânga. 
Când taluzul e foarte abrupt pe ambele părţi ale drumului, se 
tem mai puţin de o agresiune neaşteptată. Mucalit din fire, 
alteţa-sa e gata oricând să le joace un renghi celorlalţi, din 
dorinţa stupidă de «a le face frică», de exemplu oprindu-se 
scurt şi murmurând cu o voce tremurătoare de groază: «Hei!... 
acolo jos... ce se vede?... Să fim gata să tragem...» 

insă când drumul se înfundă într-o pădure deasă, prin 
mijlocul acestor mammothtrees!, al acestor sequoia înalţi de o 
sută cincizeci de picioare, al acestor uriaşi vegetali ai regiunilor 
californiene, îi cam trece cheful de glume. Zece oameni pot sta 
la pândă îndărătul fiecăruia dintre aceste trunchiuri enorme... 
O lumină vie urmată de o detunătură seacă, şuieratul rapid al 
unui glonte — oare nu o vor vedea... oare nu-l vor auzi?!... în 
astfel de locuri, făcute parcă anume pentru un atac nocturn, o 
cursă este un lucru firesc. Dacă nu vor lua contact cu bandiții, 
asta înseamnă ori că aceşti stimaţi tipi au dispărut cu totul din 
vestul Americii, ori că se ocupă cu operaţii financiare pe pieţele 
vechiului şi noului continent!... Ce destin pentru strănepoţii lui 
Karl Moor? şi ai lui Jean Sbogar!... Cine putea să facă asemenea 
reflecţii, dacă nu Yvernes? Hotărât, îşi spune el, piesa nu e 
demnă de decor! 

Deodată, Pinchinat rămâne nemişcat. 

Frascolin, care-l urmează, face la fel. 


1 Arbori mamut. 
2 Eroul dramei «Hoţii» de Friedrich Schiller. 

Sebastien Zorn şi Yvernes se apropie în grabă. 

— Ce este? întreabă vioara a doua. 

— Mi s-a părut că văd... răspunde viola. 

Şi nu-i o glumă. Într-adevăr, o formă se mişcă printre arbori. 

— Om, sau animal? întreabă Frascolin. 

— Nu ştiu. 

Nimeni nu îndrăzneşte să spună ce-ar fi de preferat. Privesc 
strânşi la un loc fără să mişte, fără să scoată un cuvânt. 

Pritr-o spărtură a norilor, razele lunii scaldă deodată cupola 
pădurii şi se strecoară până la pământ printre ramurile de 
sequoia. Acum se poate vedea pe o rază de o sută de paşi. 

Pinchinat n-a fost victima unei iluzii. Prea voluminoasă pentru 
un om, această masă nu poate fi decât a unui patruped mare. 
Ce patruped? O fiară?... O fiară, bineînţeles. Dar ce fiară?... 

— Un plantigrad! spune Yvernes. 

— Al naibii animal, murmură Sebastien Zorn cu o voce joasă 
dar enervată, şi când spun animal mă gândesc la tine, Yvernes. 
Nu poţi să vorbeşti ca toată lumea? Ce-i aia un plantigrad? 

— Un animal care merge pe tălpi! explică Pinchinat. 

— Un urs! precizează Frascolin. S 

Într-adevăr e un urs, un urs de calibru mare. In aceste păduri 
din sudul Californiei nu se întâlnesc nici lei, nici tigri, nici 
pantere. Locuitorii lor obişnuiţi sunt urşii, cu care raporturile 
sunt în general neplăcute. 

Nu e de mirare că parizienii noştri, de comun acord, hotărăsc 
să cedeze locul acestui plantigrad. Nu e la el acasă?... Şi grupul 
se strânge şi mai mult, mergând de-a-ndăratelea, pentru a 
rămâne cu faţa la animal, încet, cu chibzuială, fără a avea aerul 
că fuge. Fiara îi urmează cu paşi mici, mişcându-şi labele de 
dinainte ca braţele unui telegraf, legănându-şi şoldurile ca o 
manola! la plimbare. Treptat, câştigă teren şi demonstrațiile ei 
devin duşmănoase — zbierete răguşite, un clămpănit din fălci 
care nu are nimic liniştitor. 

— Dacă am şterge-o, fiecare în altă parte? propune alteţa-sa. 

— În nici un caz! ripostează Frascolin. Unul din noi ar fi prins 
şi ar plăti pentru ceilalţi! 

Într-adevăr, această imprudenţă ar fi putut să aibă consecinţe 
supărătoare. 

Cvartetul ajunge astfel, înmănuncheat, la marginea unui 
luminiş. Ursul s-a apropiat la numai zece paşi. Oare locul i se 
pare bun pentru un atac?... Urletele i se înteţesc şi îşi grăbeşte 
mersul. 


1 Tânără cochetă (în spaniolă). 

Grupul se retrage şi mai grăbit, iar vioara a doua recomandă 
şi mai stăruitor: 

— Sânge rece... sânge rece, prieteni!... 

Traversând luminişul, artiştii regăsesc adăpostul arborilor. 
Dar aici pericolul nu e deloc mai mic. Fofilându-se de la un 
trunchi la altul, animalul se poate năpusti fără veste — şi 
tocmai asta voia să facă. Dar iată că mârâiturile încetează şi 
pasul i se încetineşte... 

Întunecimea se umple de o muzică pătrunzătoare, un largo 
expresiv, în care sufletul unui artist se dezvăluie pe de-a- 
ntregul. 

E Yvernes care, scoţându-şi vioara din cutie, o face să vibreze 
sub puternicele mângâieri ale arcuşului. O idee genială! Unde 
să-şi caute salvarea muzicienii, dacă nu în muzică? Oare 
pietrele mişcate de acordurile lui Amphion! n-au venit să se 
aşeze singure împrejurul Tebei? Oare fiarele sălbatice, 
îmblânzite de inspiraţiile lirice ale lui Orfeu?, n-au alergat la 
picioarele lui? Ei bine, trebuie să credem că acest urs 
californian, sub influenţa unor predispoziţii atavice, este la fel 
de înzestrat ca şi concetăţenii săi din Fabulă, căci ferocitatea i 
se stinge, instinctele de meloman îl domină şi, pe măsură ce 
cvartetul se retrage în ordine, el îl urmează, lăsând să-i scape 
un mormăit de satisfacţie. Încă puţin şi ar striga: bravo! 

Peste un sfert de oră, Sebastien Zorn şi tovarăşii săi sunt la 
marginea pădurii, trec de ea, în timp ce Yvernes continuă să 
cânte la vioară. 

Animalul se opreşte. Se pare că nu are intenţia să meargă mai 
departe; îşi loveşte labele una de alta. Pinchinat, luîndu-şi viola, 
strigă: 

— Dansul urşilor — şi cu antren! 

Apoi, în timp ce vioara întâi scârţâie în ton major acest motiv 
atât de cunoscut, viola o susţine fals în minor... 

Animalul începe să joace, ridicând când piciorul drept, când 
piciorul stâng, zbuciumându-se şi lăsând grupul să se 
îndepărteze. 

— Hm, remarcă Pinchinat, nu era decât un urs de circ! 

— Şi ce dacă? răspunde Frascolin. Diavolul ăsta de Yvernes a 
avut o idee grozavă! 

— S-o ştergem... allegretto şi fără să privim în urmă! încheie 
discuţia violoncelistul. 


1 Poet şi muzicant, fiul lui Zeus şi al Antiopei. 
2? Fiul lui Apolo şi al muzei Clio, socotit drept cel mai mare 
muzician al lumii antice. 

Pe la ora nouă, cei patru discipoli ai lui Apolo? ajung teferi la 
Freschal. 

Ultima etapă au mers zdravăn, cu toate că nu mai aveau 
plantigradul pe urme. 

Vreo patruzeci de case, mai bine-zis căsuțe de lemn, aşezate 
în jurul unei pieţe plantate cu fagi — iată Freschalul, sat izolat 
pe care numai două mile îl despart de coastă. 

Artiştii noştri se strecoară printre câteva locuinţe umbrite de 
arbori înalţi, ajung într-o piaţă, zăresc în fund clopotniţa 
modestă a unei biserici modeste, se aşază în cerc, ca şi când ar 
avea de executat o bucată de circumstanţă, şi rămân nemişcaţi, 
cu intenţia de a se sfătui. 

— Ăsta e sat? exclamă dezamăgit Pinchinat. 

— Te aşteptai să găseşti un oraş ca Filadelfia sau New York- 
ul? ripostează Frascolin. 

— Dar satul vostru e adormit! observă Sebastien Zorn, 
ridicând din umeri. 

— Să nu trezim un sat care doarme, suspină melodios 
Yvernes. 

— Ba, dimpotrivă, să-l trezim! sare Pinchinat. 

Într-adevăr, dacă nu vor să-şi petreacă noaptea sub cerul 
liber, trebuie să recurgă la acest procedeu. 

Piaţa e pustie, tăcerea netulburată de nimic. Nici un oblon 
întredeschis, nici o lumină la ferestre. Frumoasa din Pădurea 
Adormită ar avea aici condiţii de repaus şi linişte deplină. 

— Ei bine... şi hanul? întreabă Frascolin. 

Da, hanul despre care le vorbise vizitiul, unde călătorii ar fi 
trebuit să găsească o primire călduroasă şi un culcuş bun... Şi 
hangiul care s-ar fi grăbit să trimită ajutoare nefericitului 
vizitiu... Să fi visat bietul om toate aceste lucruri?... Sau — altă 
ipoteză — să se fi rătăcit Sebastien Zorn şi trupa sa? Să nu fie 
aici satul Freschal?... 

Aceste întrebări cer un răspuns hotărât. E nevoie să se 
apeleze la un localnic şi, pentru a ajunge la acesta, să se bată la 
uşa unei căsuțe — la aceea a hanului, dacă norocul le îngăduie 
să-l descopere. 

lată-i deci pe cei patru muzicieni pornind în recunoaştere în 
jurul pieţei întunecate, ştergându-se de ziduri, încercând să 
zărească o firmă spânzurată deasupra unei vitrine... Nu se vede 
nici un han. 

Ei bine, în lipsa unui han, nu se poate să nu fie pe aici o casă 
ospitalieră şi, cum nu se află în Scoţia, vor acţiona 


3 Zeul luminii şi al artelor, în mitologia greacă. 

americăneşte. Care locuitor din Freschal ar refuza unul sau 
chiar doi dolari de persoană pentru o cină şi un pat ? 

— Să batem, spune Frascolin. 

— În măsura şase a opta, adaugă Pinchinat. 

Chiar dacă ar fi bătut în trei sau patru timpi, rezultatul ar fi 
fost acelaşi. Nici o uşă, nici o fereastră nu se deschide, deşi 
Cvartetul Concertant a somat o duzină de case să-i răspundă. 

— Ne-am înşelat, declară Yvernes. Asta nu-i un sat, ci un 
cimitir în care, dacă se doarme, e vorba de somnul veşnic. Vox 
clamantis in deserto’... 

— Amen! răspunde Pinchinat, cu voce joasă, ca un veritabil 
diacon. Ce-i de făcut dacă tăcerea se încăpătânează să rămână 
la fel de netulburată? Să continue drumul spre San Diego?... 
Sunt morţi de foame şi de oboseală. Şi apoi ce drum să urmezi, 
fără călăuză, în toiul acestei nopţi întunecate?... Să încerce să 
ajungă în alt sat!?... Care?... Dacă ar fi să-l creadă pe vizitiu, 
nu mai există nici unul în această parte a litoralului. N-ar face 
decât să se rătăcească mai rău... Cel mai bun lucru e să aştepte 
dimineaţa. Totuşi, să petreci şase ore fără adăpost, sub un cer 
care se acoperă cu nori grei amenințând să se prefacă în averse 
— perspectiva asta nu le surâde nici măcar unor artişti. 

Pinchinat are atunci o idee. Ideile lui nu sunt totdeauna 
excelente, dar i se îmbulzesc în creier. 

— Prieteni, spune el, ceea ce ne-a reuşit în pădure trebuie să 
ne reuşească şi într-un sat californian! Cu puţină muzică am 
îmblânzit un plantigrad... Să-i trezim pe aceşti rurali cu un 
concert viguros, în care să nu cruţăm nici forțele, nici 
allegroul... 

— Să încercăm, răspunde Frascolin. 

Sebastien Zorn nu aşteaptă ca Pinchinat să-şi sfârşească 
fraza. Cu violoncelul scos din cutie şi aşezat pe vârful său de 
oţel, stând în picioare pentru că nu are nici un scaun la 
dispoziţie, cu arcuşul în mână, el e gata să scormonească toate 
vocile înmagazinate în această carcasă sonoră. 

Aproape imediat, ceilalţi sunt gata să-l urmeze până la cele 
din urmă limite ale artei. 

— Cvartetul în si bemol de Onslow? spune el. Haidem... O 
măsură pentru tact! 

Acest cvartet de Onslow îl ştiu pe dinafară, şi nişte buni 
instrumentişti n-au nevoie de lumină ca să-şi plimbe degetele 


1 Vocea celui care strigă în deşert (în latină). Aici în sensul de 
a vorbi fără a fi ascultat. 
> Compozitor francez, de origine engleză (1784 — 1853). 

îndemânatice pe gâtul unui violoncel, a două viori şi al unei 
viole. 

Iată-i deci lăsându-se în voia inspiraţiei. Poate că n-au cântat 
niciodată cu mai mult talent şi cu mai mult suflet în cazinourile 
şi teatrele confederației americane. Spaţiul se umple de o 
armonie sublimă. Cum ar putea să-i reziste nişte fiinţe umane, 
dacă nu sunt surde? Chiar dacă s-ar fi aflat într-un cimitir, cum 
pretindea Yvernes, sub farmecul acestor sunete mormintele s- 
ar fi întredeschis, morţii s-ar fi ridicat, scheletele ar fi bătut din 
palme... 

Şi totuşi, uşile rămân închise. Cei adormiţi nu se trezesc. 
Bucata se încheie în acordurile puternicului său final fără ca 
Freschalul să fi dat vreun semn de viaţă. 

— Va să zică aşa! strigă Sebastien Zorn, în culmea furiei. 
Pentru urechile lor de sălbatici e nevoie nu de muzică, ci de o 
hărmălaie ca pentru urs?!... Fie! Reîncepem, dar tu, Yvernes, 
vei cânta în re, tu, Frascolin, în mi, tu, Pinchinat, în sol. Eu 
rămân în si bemol— şi acum, cu toată puterea! 

Ce cacofonie! Ce sfâşiere de timpane! Parcă ar fi acea 
orchestră improvizată, dirijată de prinţul de Joinville! într-un 
sat necunoscut din Brazilia! Ai crede că se execută vreo oribilă 
simfonie — Wagner cântat de-a-ndoaselea! 

De fapt, ideea lui Pinchinat e excelentă. Această hărmălaie 
rezolvă ceea ce n-a putut să facă admirabila interpretare 
dinainte. Freschalul începe să se trezească. Ici şi colo se aprind 
lumini la ferestre. Locuitorii satului nu sunt morţi, pentru că 
dau semne de viaţă. Ei nu sunt surzi, pentru că aud şi ascultă... 

— Or să ne arunce cu mere în cap! spune Pinchinat în timpul 
unei pauze, căci, cu toată tonalitatea curioasă a bucății, măsura 
a fost respectată cu stricteţe. 

— Cu atât mai bine... o să le mâncăm! răspunde practicul 
Frascolin. Şi la comanda lui Sebastien Zorn, concertul reîncepe 
cu mai mult antren. Apoi, terminând cu un viguros acord 
perfect în patru tonuri diferite, artiştii se opresc. 

Nu, nu mere li se aruncă de la cele douăzeci sau treizeci de 
ferestre deschise, ci aplauze, urale, hip! hip! hip! Urechile 
freschaliene n-au cunoscut niciodată asemenea plăceri 
muzicale! Fără îndoială că toate casele sunt gata să primească 
ospitaliere asemenea virtuoşi incomparabili. 

Dar, în vreme ce se dăruiau acelor aiureli instrumentale, un 
spectator înaintase cu câţiva paşi, fără ca ei să-l fi văzut 
venind. Coborând dintr-un fel de car electric, el s-a oprit într-un 


1 Amiral francez, participant la expediţii navale francize în 
America de Sud (1818 — 1900). 

colţ al pieţei. E un om înalt şi destul de corpolent, după cât se 
poate judeca în această noapte întunecată. 

În timp ce parizienii noştri se întreabă dacă, după ferestre, se 
vor deschide în sfârşit şi porţile caselor — lucru care pare cel 
puţin foarte nesigur — noul sosit se apropie şi, intr-o 
franţuzească desăvârşită, spune pe un ton amabil: 

— Sunt un diletant, domnilor, şi am avut norocul să vă 
aplaud... 

— Pentru ultima noastră bucată? se interesează ironic 
Pinchinat. Nu, domnilor, pentru prima şi am ascultat rareori 
cvartetul de Onslow interpretat cu atâta talent! Personajul e 
fără îndoială un cunoscător. 

— Domnule, răspunde Sebastien Zorn în numele camarazilor 
săi, complimentul dumneavoastră ne încântă. Dacă a doua 
bucată v-a zgâriat urechile, este pentru că... 

— Domnule, întrerupe necunoscutul o frază care ar fi fost 
lungă, n-am auzit niciodată cântându-se atât de fals cu mai 
multă perfecţiune. Dar am înţeles de ce v-aţi purtat astfel. Era 
pentru a-i trezi pe bravii locuitori ai Freschalului, care au 
adormit din nou... Ei bine, domnilor, îngăduiţi-mi să vă ofer 
ceea ce aţi încercat să obţineţi prin acest mijloc desperat... 

— Ospitalitatea? întreabă Frascolin. 

— Da! Ospitalitatea, o ospitalitate ultrascoţiană... Dacă nu mă 
înşel, am în faţa mea Cvartetul Concertant, renumit 
pretutindeni în superba noastră ţară, care nu şi-a precupeţit 
entuziasmul... 

— Domnule, spune Frascolin, suntem într-adevăr măguliţi. Şi 
această ospitalitate unde am putea să o găsim, graţie 
dumneavoastră? 

— La două mile de aici. 

— Într-un alt sat? 

— Nu, într-un oraş. 

— Un oraş important? 

— Desigur. 

— Ni s-a spus că nu există nici un oraş înainte de San Diego, 
observă Pinchinat. 

— E o greşeală pe care n-aş putea să mi-o explic. 

— O greşeală? repetă Frascolin. 

— Da, domnilor, şi, dacă vreţi să mă întovărăşiţi, vă 
făgăduiesc o primire la care au dreptul nişte artişti de talia 
dumneavoastră. 

— Sunt de părere să acceptăm, spune Yvernes. 

— Împărtăşesc părerea ta, afirmă Pinchinat. 

— O clipă, o clipă, strigă Sebastien Zorn, să nu o luăm 
înaintea dirijorului! 

— Ceea ce înseamnă?... întreabă americanul. 

— Că suntem aşteptaţi la San Diego, răspunde Frascolin. 

— La San Diego, adaugă violoncelistul, unde suntem angajaţi 
pentru o serie de matineuri muzicale. Primul trebuie să aibă loc 
poimâine, duminică... 

— Ah! tresare personajul, pe un ton care mărturiseşte o 
neplăcere destul de vie. 

Apoi, reluînd: 

— Nu face nimic, domnilor. Mâine veţi vizita un oraş care 
merită osteneala şi mă angajez să vă conduc apoi la staţia 
apropiată, astfel încât să puteţi fi duminică la San Diego. 

Pe cinstea mea, oferta este seducătoare şi binevenită. lată 
cvartetul asigurat că va găsi o cameră bună într-un hotel bun, 
fară să mai vorbim despre consideraţia pe care le-o garantează 
acest personaj îndatoritor. 

— Acceptaţi, domnilor? 

— Acceptăm, răspunde Sebastien Zorn, pe care foamea şi 
oboseala îl fac să privească favorabil o invitaţie de acest fel. 

— Atunci pornim imediat. În douăzeci de minute vom ajunge 
şi sunt sigur că-mi veţi fi recunoscători. 

E de la sine înţeles că, după ultimele urale provocate de 
concertul cacofonic, ferestrele caselor s-au închis. Cu luminile 
stinse, satul Freschal s-a cufundat din nou într-un somn adânc. 

Călăuziţi de american, cei patru artişti se apropie de carul 
electric, îşi aşază instrumentele şi se urcă şi ei, în timp ce 
călăuza lor se instalează în faţă, lângă şofer. Este manevrată o 
pârghie, acumulatorii electrici intră în funcţiune, vehiculul se 
pune în mişcare şi nu întârzie să ia viteză, îndreptându-se către 
vest. 

După un sfert de oră, apare o vastă lumină alburie, o 
strălucitoare împrăştiere de raze lunare. Acolo este un oraş, a 
cărui existenţă parizienii noştri n-ar fi bănuit-o niciodată. 

Carul electric se opreşte şi Frascolin spune: 

— În sfârşit, iată-ne pe litoral. 

— Nu tocmai, răspunde americanul. Vom traversa o apă. 

— Cum? întreabă Pinchinat. 

— Cu ajutorul acestui bac. 

Într-adevăr, se află acolo unul dintre acele feriboturi (atât de 
numeroase în Statele Unite) pe care vehiculul se îmbarcă 
împreună cu pasagerii săi. Fără îndoială, acest feribot are 
motoare electrice, căci nu scoate deloc aburi şi în două minute 
acostează la cheiul unui bazin, în fundul unui port. 

Carul electric îşi reia drumul de-a lungul unei câmpii şi 
pătrunde în interiorul unui parc, deasupra căruia lămpi aeriene 
revarsă o lumină puternică. 

În grilajul parcului se deschide o poartă prin care se ajunge 
pe o stradă largă şi lungă, pavată cu dale sonore. Cinci minute 
mai târziu, artiştii coboară în faţa peronului unui hotel 
confortabil, unde sunt primiţi cu un zel de bun augur datorită 
unui cuvânt spus de american. Sunt conduşi imediat în faţa 
unei mese luxoase şi cinează cu poftă — puteţi fi convinşi de 
asta! 

După-masă, majordomul îi duce într-o cameră spațioasă, 
luminată de becuri cu incandescenţă, pe care întrerupătoarele 
le pot transforma în dulci lămpi de noapte. Acolo, în sfârşit, 
lăsând pe a doua zi explicaţia acestei minuni, ei adorm în 
paturile aşezate în cele patru colţuri ale camerei şi sforăie cu 
aceeaşi armonie extraordinară care a făcut faima Cvartetului 
Concertant. 


UN CICERONE VORBĂREȚŢ 


A doua zi la ora şapte, aceste cuvinte, mai bine-zis aceste 
strigăte răsună în cameră, după o strălucită imitație a sunetelor 
trompetei — ceva asemănător cu «deşteptarea» regimentului: 

— Hai!... Hop!... Sus!... în doi timpi! vociferează Pinchinat. 
Yvernes, cel mai lenevos, ar fi preferat să se ridice dintre 
păturile calde în trei sau chiar patru timpi. Dar trebuie să 
urmeze pilda camarazilor săi şi să părăsească poziţia orizontală 
pentru cea verticală. 

— N-avem un minut de pierdut, nici măcar unul singur! 
continuă Pinchinat. 

— Aşa e, încuviinţează Sebastien Zorn, căci mâine trebuie să 
fim la San Diego. 

O jumătate de zi ne va fi de ajuns ca să vizităm oraşul acestui 
american amabil, declară Yvernes. 

— Mă uimeşte existenţa unui oraş important în vecinătatea 
Freschalului! intervine Frascolin. Oare cum a uitat vizitiul să ne 
vorbească despre el?... 

— Esenţialul era să fim aici, bătrână cheie de sol! încheie 
Pinchinat. Şi iată-ne! 

Prin două ferestre mari, lumina pătrunde în valuri şi privirea 
se pierde pe o stradă mărginită de un dublu şir de arbori. 

Cei patru prieteni îşi fac toaleta într-o încăpere confortabilă 
— treabă rapidă şi uşoară, căci au la îndemână ultimele 

descoperiri în acest domeniu: robinete gradate termometrie 
pentru apă caldă şi apă rece, chiuvete care se golesc basculând 
automat, calorifere, pulverizatoare de esențe parfumate, 
ventilatoare-morişcă acţionate de un curent voltaic, perii 
mişcate mecanic — unora ajunge să le prezinţi capul, altora 
hainele sau încălţămintea, pentru a obţine curățirea sau 
lustruirea completă! 

Apoi, în mai multe locuri, fără să punem la socoteală orologiul 
şi lămpile electrice răspândite pretutindeni, soneriile şi 
telefoanele fac legătura cu diversele servicii ale hotelului. 

Sebastien Zorn şi tovarăşii săi pot să comunice nu numai cu 
interiorul, dar şi cu diverse cartiere ale oraşului şi poate — 
asta-i părerea lui Pinchinat — cu oricare alt oraş din Statele 
Unite ale Americii. Sau chiar din cele două lumi, adaugă 
Yvernes. 

Până să aibă ocazia de a face această experienţă, la ora şapte 
şi patruzeci şi şapte de minute li se telefonează în englezeşte: 

«Calistus  Munbar prezintă  respectele sale matinale 
onorabililor membri ai Cvartetului Concertant şi îi roagă să 
coboare, îndată ce vor fi gata, în restaurantul hotelului 
Excelsior, unde îi aşteaptă micul dejun». 

— Excelsior! repetă Yvernes. Numele acestui caravanserai e 
superb! 

— Calistus Munbar este îndatoritorul nostru american, 
remarcă Pinchinat, şi numele este splendid! 

— Prieteni, strigă violoncelistul — al cărui stomac e la fel de 
poruncitor ca şi stăpânul său — pentru că dejunul e pe masă, să 
mergem să- dejunăm şi apoi... 

— ...Să străbatem oraşul, îi ia vorba din gură Frascolin. Dar 
ce oraş poate fi ăsta?... 

Toaleta parizienilor noştri fiind aproape terminată, Pinchinat 
răspunde telefonic că în mai puţin de cinci minute vor răspunde 
invitaţiei domnului Calistus Munbar. 

Într-adevăr, după acest răstimp, ei se îndreaptă către un 
ascensor care se pune în mişcare şi-i lasă în holul monumental 
al hotelului. În fund se zăreşte uşa restaurantului, o încăpere 
vastă, strălucind de aurării. 

— Sunt al dumneavoastră, domnilor, cu totul al 
dumneavoastră! Cel care a pronunţat această frază de opt 
cuvinte e omul din ajun. 

El aparţine acelui tip de personaje despre care se poate 
spune că se prezintă singure. Ţi se pare că le cunoşti de multă 


1 Mai sus (în latină). 

vreme sau, ca să întrebuinţăm o formulă mai fericită, 
«dintotdeauna». 

Calistus Munbar trebuie să aibă între cincizeci şi şaizeci de 
ani, dar nu i-ai da decât patruzeci şi cinci. E înalt; are un pic de 
burtă; membrele îi sunt mari şi puternice; e viguros şi sănătos, 
cu mişcări ferme: «crapă de sănătate», dacă ni se permite 
această expresie. 

Sebastien Zorn şi prietenii săi au întâlnit de multe ori oameni 
aparţinând acestui tip, care nu este rar în Statele Unite. Capul 
lui Calistus Munbar e enorm, rotund, cu păr încă blond şi 
buclat, care se agită ca frunzele răsucite de vânt; tenul este 
foarte colorat; barba gălbuie, destul de lungă, despărțită în 
smocuri ascuţite; mustaţa e rasă; gura, ridicată la colţuri, e 
surâzătoare, ba chiar ironică; dinţii îi sunt din fildeş strălucitor; 
nasul, un pic cam gros la capăt, cu nări fremătătoare, solid 
înrădăcinat la baza frunţii între două cute verticale, suportă o 
pereche de ochelari legaţi cu un fir de argint fin şi suplu ca un 
fir de mătase. În spatele lentilelor strălucesc nişte ochi vii, cu 
irisul verzui, cu pupila ca de jeratic. Capul acesta e legat de 
umeri printr-un gât de taur; trunchiul este aşezat zdravăn pe 
coapse cărnoase, cu pulpe drepte şi cu labele întoarse puţin în 
afară. 

Calistus Munbar e îmbrăcat cu o haină foarte largă, din stofă 
în dungi de culoarea tutunului. Din buzunarul lateral se 
strecoară colţul unei batiste. Vesta e albă, foarte scrobită, la 
trei nasturi de aur. Un lanţ masiv, ca o ghirlandă, de la un 
buzunar la altul, având la un capăt un cronometru, la celălalt 
un podometru! fără să mai vorbim de brelocurile care zornăie 
la mijloc. Această aurărie e completată de un şir de inele cu 
care-i sunt împodobite mâinile grase şi roze. Cămaşa de o 
albeaţă imaculată, înstelată cu trei diamante, are un guler 
răsfrânt sub al cărui fald e înnodată o cravată imperceptibilă, 
un simplu şiret auriu. Pantalonii largi din stofă reiată se 
îngustează către ghetele de lac cu agrafe de aluminiu. 

Cât despre fizionomia iancheului, ea este expresivă în cel mai 
înalt grad, cu totul deschisă — fizionomia oamenilor care nu se 
îndoiesc de nimic şi care «au văzut multe». Acest om e, desigur, 
un descurcăreţ şi de asemeni un energic, ceea ce se recunoaşte 
după elasticitatea muşchilor săi, după contracția vizibilă a 
sprâncenelor şi a maxilarelor, în sfârşit, el hohoteşte adesea, 
dar râsul său e mai degrabă nazal decât oral, un fel de 
nechezat, numit de fiziologi hennitus. 

1 Aparat care înregistrează numărul paşilor, indicând cu 
aproximaţie distanţa parcursă de un pieton. 

— Sînt al dumneavoastră... 


Acesta este Calistus Munbar. La intrarea cvartetului, el îşi 
scoate pălăria cu boruri largi, căreia nu i-ar sta rău o pană 
Ludovic al XIII-lea, strânge mâna celor patru artişti şi-i conduce 
în faţa unei mese pe care clocoteşte ceainicul şi aburesc 
tradiţionalele felii de pâine prăjită. Vorbeşte tot timpul, 
neîngăduind o singură întrebare — poate pentru a ocoli un 
răspuns — lăudând frumuseţile oraşului său, monologând firă 
întrerupere şi, când dejunul ia sfârşit, isprăvindu-şi monologul 
cu aceste cuvinte: 

— Vă rog să mă urmaţi, domnilor. Trebuie să vă fac însă o 
recomandare... 

— Care anume? întreabă Frascolin. 

— Este cu totul interzis să scuipaţi pe stradă. 

— N-avem asemenea obiceiuri! protestează Yvernes. 

— Foarte bine! Asta o să vă scutească de amendă! 

— Să nu scuipi... în America! murmură Pinchinat, pe un ton 
în care surpriza se amestecă cu neîncrederea. 

Ar fi fost greu de găsit un ghid dublat de un cicerone mai 
complet decât Calistus Munbar. Cunoaşte oraşul la perfecţie. 
Nici un palat despre care să nu poată spune cui îi aparţine, nici 
o casă în care să nu ştie cine locuieşte, nici un trecător care să 
nu-l salute cu familiaritate. 

Oraşul este construit cu multă regularitate. Bulevardele şi 
străzile, prevăzute cu verande deasupra trotuarelor, se 
întretaie în unghiuri drepte, ca pe o tablă de şah. Unitatea este 
vădită în planul acesta geometric. Cât despre varietate, atât în 
stil cât şi în amenajarea lor interioară, clădirile n-au urmat altă 
regulă decât fantezia arhitecţilor. În afară de câteva străzi 
comerciale, locuinţele par nişte palate, cu curţile lor de onoare 
mărginite de pavilioane elegante, cu armonia arhitectonică a 
fațadelor, cu luxul pe care-l  ghiceşti în interiorul 
apartamentelor, cu grădinile — ca să nu spunem parcurile — 
aşezate în spatele lor. E de remarcat totuşi că arborii, plantați 
de curând, nu s-au dezvoltat încă pe deplin. Acelaşi lucru se 
observă în scuarurile de la intersecţia principalelor artere ale 
oraşului, acoperite cu peluze de o prospeţime englezească. 
Boschetele lor, în care se amestecă plantele zonelor temperate 
şi toride, n-au supt din măruntaiele pământului destulă putere 
vegetativă. Această particularitate naturală prezintă un 
contrast izbitor cu regiunea din vestul Americii, unde, în 
vecinătatea marilor oraşe californiene, abundă păduri uriaşe. 

Membrii cvartetului observă acest cartier al oraşului fiecare 
în felul său: Yvernes atras de ceea ce nu-l atrage pe Frascolin, 
Sebastien Zorn interesându-se de ceea ce nu-l interesează pe 

Pinchinat — toţi însă foarte curioşi să dezlege misterul care 
învăluie oraşul necunoscut. Din această diversitate de opinii va 
trebui să se închege un ansamblu de observaţii destul de 
întemeiate. 

Dealtfel, Calistus Munbar este aici şi are un răspuns la toate. 
Răspuns?... El nici n-aşteaptă să fie întrebat, el vorbeşte, 
vorbeşte şi nu poţi decât să-1 laşi să vorbească. Aripile morii 
sale de cuvinte se învârt la cea mai uşoară adiere. 

La un sfert de oră după ce au părăsit Excelsior Hotel, Calistus 
Munbar spune: 

— lată-ne pe Bulevardul Trei — şi în oraş sunt peste treizeci 
de bulevarde. Acesta de aici, cel mai comercial, este pentru noi 
Broadwayul, Regent Streetul, Boulevard des ItaliensI... În 
magazine şi pieţe se găseşte tot ceea ce este necesar şi de 
prisos, tot ceea ce pot să pretindă oamenii cei mai doritori de 
bunăstare şi confort modern. 

— Văd magazinele, dar nu văd cumpărătorii, observă 
Pinchinat. 

— Poate că e prea devreme? adaugă Yvernes. 

— Asta se datoreşte faptului că cea mai mare parte a 
comenzilor se fac telefonic sau chiar teleautografic, răspunde 
Calistus Munbar. Întrebuinţăm în mod obişnuit teleautograful, 
un aparat perfecţionat care transportă scrisul după cum 
telefonul transportă vorbirea?, fără să uităm kinetograful, care 
înregistrează mişcările, fiind pentru ochi ceea ce este 
fonograful pentru ureche, şi telefotul care reproduce 
imaginile“. 'Teleautograful prezintă o garanţie mai serioasă 
decât o simplă depeşă de care poate abuza oricine. Cu ajutorul 
lui sunt semnate electric mandate sau poliţe... 

— Chiar şi acte de căsătorie? întreabă Pinchinat, ironic. 

— Fără îndoială. De ce nu s-ar căsători oamenii prin fir 
telegrafic? 


1 Artere principale în New York, Londra, Paris. 

> Primul aparat din familia teleautografelor a fost inventat în 
1856 de savantul italian Giovanni Caselli (1815-1891) si botezat 
pantelegraf. 

3 Aparat pentru înregistrarea si proiectarea imaginilor 
animate, construit în 1889 de W.K.L. Dickson, unul dintre 
colaboratorii apropiaţi ai lui Edison. 

+ Aparat imaginar, care apare cu acest nume şi în povestirea 
În secolul 29. O zi din viaţa unui jurnalist american în anul 
2889. 

Primele demonstraţii de transmitere a fotografiilor la distanţă 
au avut loc în 1903, la Paris. 

— Atunci de ce n-ar şi divorța? 

— Ba chiar şi divorţează!... Dealtfel, asta uzează cel mai mult 
aparatele noastre! 

Şi aici un zgomotos hohot de râs al ciceronelui, care face să 
zăngăne toate zorzoanele atârnate de vesta lui. 

— Sunteţi vesel, domnule  Munbar, spune  Pinchinat 
împărtăşind ilaritatea americanului. 

— Ca un zbor de cintezoi într-o zi însorită! 

Se arată acum o arteră transversală. Este Bulevardul 
Nouăsprezece, unde orice fel de comerţ este oprit. Linii de 
tramvai îl brăzdează ca şi pe celălalt. Carele electrice trec fără 
să ridice măcar un fir de praf, căci şoseaua, acoperită cu un 
parchet foarte rezistent din lemn de karry şi jarrah din 
Australia — de ce nu acaju din Brazilia? — este curată de parcă 
ar fi fost frecată cu glaspapir. Dealtfel, Frascolin, atent la 
fenomenele fizice, constată că şoseaua sună sub paşi ca o placă 
de metal. 

«Grozavi sunt metalurgiştii ăştia! îşi spune el. S-au apucat să 
facă şosele de fier». 

Intrigat, tocmai voia să-l întrebe pe Calistus Munbar, când 
acesta exclamă: 

— Priviţi, domnilor! 

Şi le arată o clădire vastă, cu o înfăţişare grandioasă, ale 
cărei aripi, mărginind curtea de onoare, sunt unite printr-un 
grilaj de aluminiu. 

— Această clădire — s-ar putea zice acest palat — este locuită 
de familia unuia dintre principalii notabili ai oraşului. E vorba 
de Jem Tankerdon, proprietarul inepuizabilelor zăcăminte de 
petrol din Illinois, poate cel mai bogat şi, prin urmare, cel mai 
onorabil şi mai onorat dintre concetăţenii noştri. 

— E milionar? întreabă Sebastien Zorn. 

— Milionul este pentru noi monedă curentă şi se numără aici 
cu sutele! În acest oraş nu există decât nababi ultrabogaţi. Asta 
explică cum, în câţiva ani, negustorii din cartierele comerciale 
fac avere. Mă refer la negustorii cu amănuntul, căci, în acest 
microcosmos unic în lume, nu există nici un angrosist. 

— Nici industriaşi? se interesează Pinchinat. 

— Deloc! 

— Nici armatori? întreabă Frascolin. 

— Defel. 

— Rentieri atunci? intervine Sebastien Zorn. 

— Numai rentieri şi negustori pe cale să devină rentieri. 

— Ei bine... Şi muncitorii? întreabă Yvernes. 

— Când e nevoie de muncitori, sunt aduşi din afară şi îndată 
ce-şi isprăvesc munca se reîntorc... cu un câştig bun. 

— Totuşi, domnule Munbar, spune Frascolin, trebuie să aveţi 
câţiva săraci în oraşul dumneavoastră — chiar dacă ar fi numai 
pentru a nu lăsa să le piară sămânţa! 

— Săraci? Nu veţi întâlni unul singur! 

— Atunci cerşetoria e interzisă!? 

— N-avem de ce s-o interzicem atâta vreme cât oraşul nu e 
accesibil cerşetorilor. Astea sunt lucruri valabile doar pentru 
oraşele Americii, cu arestul, azilurile şi casele lor pentru săraci, 
cărora li se adaugă casele de corecție. 

— O să-mi spuneţi acum că n-aveţi nici temnițe! 

— După cum n-avem nici întemnițați! 

— Dar criminalii? 

— Sunt rugaţi să rămână pe vechiul şi noul continent, unde 
găsesc condiţii mai avantajoase ca să-şi exercite vocaţia. 

— Într-adevăr, domnule Munbar, spune Sebastien Zorn, s-ar 
crede, ascultându-vă, că nu ne mai aflăm în America! 

— Ieri vă aflaţi încă acolo, domnule violoncelist, răspunde 
uluitorul cicerone. 

— Ieri? tresare Frascolin, care se întreabă ce poate să 
însemne această frază ciudată. 

— Fără îndoială! Astăzi vă aflaţi într-un oraş liber, asupra 
căruia Uniunea n-are nici un drept, care nu depinde decât de el 
însuşi. 

— Şi care e numele său? întreabă Sebastien Zorn, a cărui 
iritabilitate naturală începe să se facă simțită. 

— Numele său?... îngăduiţi-mi să nu vi-l spun încă. 

— Şi când îl vom şti? 

— La sfârşitul vizitei, de care el se va simţi foarte onorat. 
Această rezervă a americanului este cel puţin curioasă. Dar, în 
definitiv, n-are nici o importanţă. Inainte de prânz, cvartetul îşi 
va termina plimbarea şi, chiar dacă nu va afla numele oraşului 
decât în clipa plecării, asta-i va fi de ajuns. Singura întrebare 
care se pune este următoarea: cum poate un oraş atât de mare 
să ocupe un promontoriu al coastei californiene fără să 
aparţină Statelor Unite şi, pe de altă parte, cum se explică 
faptul că vizitiul nu le-a spus nimic? La urma urmei, în douăzeci 
şi patru de ore instrumentiştii se vor afla la San Diego, unde 
vor afla cheia acestei enigme dacă Munbar nu se învredniceşte 
să-i lămurească. 

Bizarul personaj s-a lăsat din nou pradă vorbăriei, nu fără a 
da de înţeles că doreşte să nu i se ceară explicaţii prea 
categorice: 

— Domnilor, spune el, iată-ne la capătul Bulevardului Treizeci 
şi şapte. Contemplaţi această admirabilă perspectivă! Nici în 
acest cartier nu se află magazine, pieţe, acea mişcare a 
străzilor care indică viaţa comercială. Numai palate şi locuinţe 
particulare, dar averile sunt mai mici decât cele de pe 
Bulevardul Nouăsprezece. Rentieri cu zece, douăsprezece 
milioane. 

— Nişte cerşetori! comentează Pinchinat, strâmbându-se 
semnificativ. 

— Ei, domnule, totdeauna poţi să fii cerşetorul cuiva! Un 
milionar este bogat faţă de cel care n-are decât o sută de mii de 
franci şi nu e bogat faţă de cel care are o sută de milioane. 

Artiştii noştri au băgat de seamă că, dintre toate cuvintele 
folosite de călăuza lor, cuvântul «milion» revine cel mai des — 
un cuvânt vrăjit, pe cât se pare! Munbar îl pronunţă umflându- 
şi obrajii, cu o sonoritate metalică. S-ar spune că bate monedă 
vorbind. Şi dacă dintre buzele sale nu cad diamante, ca din 
gura acelui fin al zânelor care semăna perle şi smaragde, 
atunci cad monezi de aur. 

Sebastien Zorn, Pinchinat, Frascolin, Yvernes continuă să 
străbată acest oraş extraordinar, al cărui nume le este încă 
necunoscut. Străzile sunt însufleţite de neîncetatul du-te-vino al 
trecătorilor bine îmbrăcaţi. Nicăieri nu se zăresc zdrenţele 
vreunui cerşetor. Pretutindeni tramvaie, camioane, care 
electrice. Unele artere mari sunt înzestrate cu trotuare mobile, 
acţionate de un lanţ fără sfârşit şi pe care oamenii se plimbă 
cum ar face-o într-un tren în mers, mişcându-se odată cu el. 

Circulă de asemenea trăsuri electrice, alunecând pe şosele ca 
o bilă pe postavul unei mese de biliard. Cât despre echipaje în 
adevăratul înţeles al cuvântului, adică vehicule trase de cai, nu 
se întâlnesc decât în cartierele bogate. 

— Ah, iată o biserică! exclamă Frascolin, arătând spre un 
edificiu cu o înfăţişare destul de greoaie, lipsit de vreun stil 
arhitectural, un fel de pateu de Savoia înfipt în mijlocul unei 
pieţe cu peluze. 

— Este templul protestant, precizează Calistus Munbar, 
oprindu-se în faţa clădirii. 

— Există şi biserici catolice în oraşul dumneavoastră? 
întreabă Yvernes. 

— Da, domnule! Dealtfel, trebuie să vă spun că, dintre cele 
aproape o mie de religii diferite existente pe glob, ne-am oprit 
doar la catolicism şi protestantism. La noi nu e ca în Statele 
Unite, neunite din punct de vedere religios, dacă nu şi politic, 
unde sunt tot atâtea secte câte familii — metodiste, anglicane, 

presbiteriene, anabaptiste, wesleiene etc. Aici veţi întâlni 
numai protestanți fideli calvinismului sau romano-catolici. 

— Şi ce limbă vorbesc? 

— Engleza şi franceza. 

— Lucru pentru care vă felicităm, spune Pinchinat. 

— Oraşul este deci împărţit în două sectoare aproape egale. 
Ne aflăm aici în sectorul... 

— Vest, îmi închipui! îl întrerupe Frascolin, orientându-se 
după poziţia soarelui. 

— Vest, dacă vreţi... 

— Cum, dacă vreau? ripostează Frascolin, destul de surprins 
de acest răspuns. Oare punctele cardinale ale acestei aşezări se 
schimbă după placul fiecăruia? 

— Da... şi nu... Vă voi explica asta mai târziu. Să revenim la 
sectorul... vest, dacă vreţi să-i spunem aşa, care este locuit 
numai de protestanți, rămaşi chiar şi aici oameni practici, în 
vreme ce catolicii, mai intelectuali, mai rafinaţi, ocupă celălalt 
sector. În faţa dumneavoastră e templul protestant! 

— Se cunoaşte, observă Yvernes. Cu o asemenea arhitectură 
greoaie, rugăciunea trebuie să fie nu o înălţare către cer, ci o 
strivire de pământ. 

— Frumoase cuvinte! sare Pinchinat. Domnule Munbar, într- 
un oraş cu atâtea instalaţii moderne, desigur că predica şi 
slujba religioasă pot fi ascultate la telefon... 

— Fără îndoială. 

— Şi spovedania de asemeni? 

— Tot aşa cum poţi să te căsătoreşti prin teleautograf — şi 
veţi conveni că e un lucru practic. 

— De necrezut, domnule Munbar, răspunde Pinchinat, de 
necrezut! 


CVARTETUL CONCERIANI DECONCERIAT 


La ora unsprezece, după o plimbare atât de lungă, ţi-e 
îngăduit să fii flămând. Artiştii noştri uzează de această 
îngăduinţă. Stomacurile lor strigă la unison şi ei sunt de acord 
că trebuie să mănânce cu orice preţ. 

Este şi părerea lui Calistus Munbar, nu mai puţin supus 
necesităţilor refacerii cotidiene decât oaspeţii săi. Se vor 
întoarce deci la Excelsior-Hotel ? 

Da, căci restaurantele nu par să fie numeroase în acest oraş 
unde fiecare preferă să stea mai mult acasă — şi care nu prea e 
vizitat de turiştii celor două lumi. 

În câteva minute, un tramvai îi transportă pe înfometați la 
hotel. Iată-i aşezaţi în faţa unei mese îmbelşugate. Este un 
contrast izbitor cu obişnuitele prânzuri americăneşti, în care 
mulţimea felurilor nu răscumpără insuficienţa lor. Aici, carnea 
de vită sau de miel este excelentă; carnea de pasăre, fragedă şi 
parfumată; peştele de o prospeţime îmbietoare. Apoi, în locul 
apei la gheaţă din restaurantele americane, bere şi vinuri pe 
care soarele Franţei le-a distilat înainte cu zece ani pe colinele 
Medocului şi ale Burgundiei. 

Pinchinat şi Frascolin onorează acest dejun cel puţin tot atât 
cât Sebastien Zorn şi Yvernes. E de la sine înţeles că sunt 
invitaţii lui Calistus Munbar — şi nu se făcea să-l refuze. 

Dealtfel, acest iancheu, căruia nu i-a pierit cheful de vorbă, e 
de o încântătoare bună dispoziţie. El răspunde la orice 
întrebare, în afară de ceea ce ar fi vrut să afle musafirii săi — 
numele acestui oraş independent. Puţină răbdare, îl vor afla 
când vor termina explorarea. Oare are de gând să îmbete 
cvartetul, ca să-l facă să piardă trenul de San Diego? Nu, dar 
se bea zdravăn, după ce s-a mâncat din gros, şi masa e pe cale 
să se încheie cu ceai, cafea şi lichioruri, când o detunătură 
zguduie geamurile hotelului. 

— Ce-ai asta? întreabă Yvernes, tresărind. 

— Nu vă neliniştiţi, domnilor, răspunde Calistus Munbar. Este 
tunul observatorului. 

— Dacă vesteşte amiaza, atunci întârzie! constată Frascolin, 
consultându-şi ceasul. 

— Nu, domnule! Soarele nu întârzie aici, după cum nu 
întârzie în altă parte. 

Un surâs ciudat se iveşte pe buzele americanului, ochii îi 
strălucesc în dosul lentilelor şi îşi freacă mâinile. S-ar putea 
crede că se felicită pentru reuşita unei farse grozave. 

Frascolin, pe care prânzul ales 1-a toropit mai puţin decât pe 
colegii săi, îl priveşte bănuitor, fără să ştie prea bine ce să 
creadă. 

— Haideţi, prieteni — îmi veţi îngădui, sper, să vă spun 
astfel... Trebuie să vizităm al doilea sector al oraşului, şi-aş 
muri de desperare dacă v-ar scăpa un singur amănunt! N-avem 
timp de pierdut. 

— La ce oră pleacă trenul către San Diego? se interesează 
Sebastien Zorn, mereu preocupat să-şi îndeplinească 
angajamentele. 

— Da, la ce oră? insistă Frascolin. 

— O, seara, răspunde Calistus Munbar, clipind din ochiul 
stâng. Veniţi, dragi oaspeţi, veniţi... N-o să vă pară rău că m-aţi 
acceptat drept călăuză! 

Cum să nu asculţi de o persoană atât de îndatoritoare? Cei 
patru artişti părăsesc sala hotelului şi pornesc la drum. Într- 
adevăr, probabil că au băut cam mult, căci un fel de fior le 
trece prin corp. Pământul are o uşoară tendinţă de a le fugi de 
sub picioare. Şi totuşi, nu se află pe vreunul din trotuarele 
mobile laterale. 

— Hi! Hi! Să ne sprijinim, Chatillon! strigă alteţa-sa, bălăbă- 
nindu-se. 

— Cred că am băut cam mult! murmură Yvernes, ştergându-şi 
fruntea. 

— Nu-i nimic, domnilor parizieni, îi linişteşte americanul, asta 
nu-nseamnă că sunteţi nişte beţivi! Trebuia doar să stropim 
sosirea dumneavoastră... 

— Şi am golit stropitoarea! completează Pinchinat, care a 
băut şi el destul şi nu s-a simţit niciodată mai bine dispus. 

Sub îndrumarea lui Calistus Munbar, o stradă îi poartă spre 
unul dintre cartierele celui de-al doilea sector. Aici e mai multă 
animaţie şi o atmosferă mai puţin puritană. Te-ai crede 
transportat deodată din nordul Statelor Unite în sud, de la 
Chicago la New Orleans, din Illinois în Louisiana. Magazinele 
sunt mai pline de clienţi, clădirile sunt împodobite cu mai multă 
fantezie, casele sunt mai confortabile, palatele la fel de 
magnifice ca în celălalt sector, dar având o înfăţişare mai 
plăcută. Populaţia se deosebeşte de asemenea prin aspectul ei, 
prin felul de a merge şi de a se purta. lţi vine să crezi că acest 
oraş e dublu, ca unele stele, cu deosebirea că sectoarele nu se 
învârtesc unul în jurul celuilalt. Două oraşe alăturate. 

Ajuns aproape de centrul sectorului, grupul se opreşte pe la 
mijlocul Bulevardului Cincisprezece şi Yvernes strigă: 

— Straşnic palat, pe cinstea mea! 

— Palatul familiei Coverley, spune Calistus Munbar. Nat 
Coverley, egalul lui Jem Tankerdon... 

— Mai bogat decât el? întreabă Pinchinat. 

— Tot atât de bogat, răspunde americanul. Un fost bancher 
din New Orleans, care are mai multe sute de milioane decât 
degetele celor două mâini! 

— Frumoasă pereche de mănuşi, dragă domnule Munbar! 

— Adevărat! 

— Şi aceşti doi notabili, Jem Tankerdon şi Nat Coverley, sunt 
inamici... desigur? 

— În orice caz rivali, care încearcă să-şi asigure întâietatea în 
treburile oraşului şi se invidiază. 

— Vor sfârşi prin a se mânca? întreabă Sebastien Zorn. 

— Poate că da... şi dacă unul îl înghite pe celălalt... 

— O să aibă o indigestie grozavă! completează alteţa-sa. 
Calistus Munbar pufneşte în râs, într-atât i s-a părut de nostim 
răspunsul. 

Biserica catolică se înalţă într-o piaţă largă, care îngăduie să i 
se admire proporţiile armonioase. E clădită în stil gotic, acel 
stil care nu-ţi cere să te depărtezi prea mult pentru a-l aprecia, 
liniile lui verticale caracteristice pierzându-şi din frumuseţe 
când sunt privite de la distanţă. Saint-Mary Church merită 
toată admiraţia pentru zvelteţea turnurilor, fineţea rozetelor!, 
eleganța ogivelor strălucitoare, graţia ferestrelor îngemănate. 

— O frumoasă mostră a stilului gotic anglo-saxon! spune 
Yvernes, care se pricepe la arhitectură. Aveţi dreptate, 
domnule  Munbar, cele două sectoare ale oraşului 
dumneavoastră seamănă tot atât de puţin cât seamănă templul 
unuia cu catedrala celuilalt! 

— Şi cu toate astea, domnule Yvernes, cele două sectoare au 
aceeaşi mamă. 

— Dar nu acelaşi tată? se interesează Pinchinat. 

— Ba şi acelaşi tată, scumpii mei prieteni. Numai că au fost 
crescute în chip diferit. Au fost modelate astfel încât să 
răspundă gusturilor celor care veneau să caute aici o existenţă 
liniştită, fericită, scutită de orice griji... o existenţă pe care nu o 
poate oferi nici un oraş din vechiul sau noul continent. 

— Pe Apolo, domnule Munbar, exclamă Yvernes, ai grijă şi nu 
ne pune prea mult la încercare curiozitatea! E ca şi cum ai 
cânta o frază muzicală care nu mai ajunge la tonica... 

— Şi asta sfârşeşte prin a obosi urechea! explică Sebastien 
Zorn. N-a venit oare momentul să aflăm numele acestui oraş 
extraordinar? 

— Nu încă, dragii mei oaspeţi, răspunde americanul, 
potrivindu-şi ochelarii de aur pe apendicele său nazal. Aşteptaţi 
sfârşitul plimbării noastre. Să continuăm... 

— Inainte de a continua, intervine Frascolin, a cărui 
curiozitate începe să se amestece cu o vagă nelinişte, vreau să 
vă fac o propunere. 

— Şi anume? 

— De ce n-am urca în clopotniţă? De acolo, am putea să 
vedem... 


1 Ornament circular, a cărui formă o aminteşte pe aceea a 
rozei (trandafirului). 

— Nu! strigă Calistus Munbar, scuturându-şi coama încâlcită. 
Nu acum... mai târziu. 

— Şi când ? întreabă violoncelistul, care începe să se 
enerveze în faţa atâtor subterfugii misterioase. 

— La sfârşitul excursiei, domnule Zorn. 

— Ne vom întoarce aici? 

— Nu, prieteni, plimbarea noastră se va încheia cu o vizită la 
Observator, al cărui turn este cu o treime mai înalt decât 
clopotniţa bisericii. 

— Dar, insistă Frascolin, de ce să nu profităm de faptul că ne 
aflăm aici? 

— Pentru că... mi-aţi strica poanta! 

Şi nu-i nici un mijloc de a obţine un alt răspuns de la acest 
personaj enigmatic. 

Fiind nevoiţi să se supună, străbat cu conştiinciozitate 
bulevardele celui de-al doilea sector. Apoi vizitează cartierele 
comerciale — reşedinţa croitorilor, cizmarilor, pălărierilor, 
măcelarilor, băcanilor, brutarilor, fructarilor etc. Salutat de 
cele mai multe din persoanele pe care le întâlnesc, Calistus 
Munbar răspunde cu o satisfacţie vanitoasă. El nu mai sfârşeşte 
cu reclama oraşului, asemeni unui circar iscusit, şi limba nu i 
se odihneşte nici o clipă, cum nu se odihneşte limba unui clopot 
într-o zi de sărbătoare. 

Pe la ora două, cvartetul a ajuns la marginea oraşului, încins 
cu un superb grilaj împodobit cu flori şi plante agăţătoare. 
Dincolo se întinde câmpia, a cărei linie circulară se confundă cu 
linia orizontului. 

Frascolin remarcă un lucru pe care nu socoteşte necesar să-l 
comunice şi camarazilor săi. Explicaţia o vor găsi, fără îndoială, 
în vârful turnului Observatorului. Este vorba despre faptul că 
soarele, în loc să se afle la sud-vest, cum ar fi trebuit să fie la 
ora aceea, se află la sud-est. 

Această nepotrivire nu poate să nu zdruncine un spirit atât de 
meditativ ca al lui Frascolin şi el începe să-şi «matagrabolizeze 
creierul», cum spunea Rabelais, când Calistus Munbar îi 
distrage atenţia strigând: 

— Domnilor, tramvaiul pleacă peste câteva minute! La drum. 
către port! 

— Către port? se miră Sebastien Zorn. 

— Oh, o plimbare de cel mult o milă, care vă va îngădui să 
admiraţi parcul nostru! 

Dacă există un port, trebuie să fie situat puţin mai sus sau 
puţin mai jos de oraş, pe coasta Californiei. Într-adevăr, unde 
ar putea să fie dacă nu într-un punct oarecare al acestui litoral? 

Puțin cam buimăciţi, artiştii se aşază pe banchetele unui 
vagon elegant în care se află mai mulţi călători. Toţi dau mâna 
cu Calistus Munbar — acest diavol de om e cunoscut de toată 
lumea! — şi dinamurile tramvaiului îşi încep activitatea 
locomotoare. 

Calistus Munbar are dreptate să numească parc câmpia care 
se întinde împrejurul oraşului. Alei cărora nu li se vede capătul, 
peluze înverzite, bariere pictate, drepte sau în zigzag; tot felul 
de arbori — stejari, arţari, fagi, castani, micoculieri, ulmi, cedri, 
tineri încă, însufleţiţi de ciripitul nenumăratelor stoluri de 
păsărele. Este o adevărată grădină englezească cu fântâni 
ţâşnitoare, brazde de flori de o prospeţime primăvăratică, 
masive de arbuşti în care se amestecă soiurile cele mai diferite, 
muşcate uriaşe ca acelea din Monte-Carlo, portocali, lămâi, 
măslini, dafini roşii, fistici, aloeşi, camelii, dalii, trandafiri de 
Alexandria cu flori albe, hortensii, lotuşi albi şi roşii, floarea- 
patimii din America de Sud, bogate colecţii de cerceluşi, salvii, 
begonii, zambile, lalele, narcise, renonculi de Persia, stânjenei, 
toporaşi, orhidee, ferigi arborescente şi apoi esențe specifice 
zonelor tropicale — trestii de India, palmieri, curmali, smochini, 
eucalipţi, mimoze, bananieri, goyavieri, calebasieri, cocotieri, 
într-un cuvânt tot ce poate pretinde un amator de la cea mai 
bine înzestrată grădină botanică. 

Cu obiceiul lui de a evoca amintirile vechii poezii, Yvernes se 
crede pesemne transportat în mijlocul peisajelor bucolice din 
romanul Astreei. Oile nu lipsesc de pe aceste păşuni, vacile 
roşcate pasc printre bariere, ciutele, căprioarele şi alte 
graţioase patrupede ale faunei forestiere sar printre boschete... 
Numai păstorii lui d'Urfe! şi încântătoarele lui păstoriţe sunt, 
din păcate, lipsă. Cât despre Lignon?, el e reprezentat printr-un 
râu, Serpentine-river, care-şi plimbă apele dătătoare de viaţă 
de-a lungul vâlcelelor acestei câmpii... 

Numai că totul pare artificial, ceea ce îl face pe Pinchinat să 
strige: 

— Ia te uită! Asta-i tot ce aveţi în materie de râuri? 

— Râuri? se miră Calistus Munbar. La ce bun? 

— Ei na! Ca să aveţi apă! 

— Apă... adică o substanţă în general nesănătoasă, 
microbiană şi tifoidică? 

— Poate fi purificată. 


1 Scriitor francez, autorul romanului pastoral «Astree» (1567 
—1625). 

2 Pârâu in Masivul Central (Franţa), pe malurile căruia se 
întâlnesc Celadon si Astreea, eroii romanului lui d'Urfe. 

— Şi pentru ce să-ţi dai osteneala, când e aşa de uşor să 
fabrici o apă igienică, lipsită de orice impurități şi chiar 
gazoasă sau feruginoasă, după plac... 

— Dumneavoastră fabricaţi apa? întreabă Frascolin. 

— Fără îndoială, şi o distribuim caldă sau rece la domiciliu, 
după cum distribuim lumina, sunetul, ora exactă, căldura, 
frigul, forţa motrice, agenţii antiseptici, electricitatea prin 
autoconducţie... 

— Vreţi să mă faceţi să cred că fabricaţi şi ploaia pentru a 
uda peluzele şi florile? intervine Yvernes. 

Americanul încuviinţează, făcând să scânteieze inelele de pe 
degetele cu care-şi mângâie barba. 

— Ploaie la comandă! exclamă Sebastien Zorn. 

— Da, dragi prieteni, ploaie pe care conductele aşezate sub 
pământ o răspândesc la timp şi după toate regulile. Nu-i mai 
bine aşa decât să aştepţi bunul plac al naturii şi să te supui 
capriciilor climei ? Nu-i mai bine decât să tuni şi să fulgeri 
împotriva intemperiilor, fără să poţi înlătura când arşiţa 
prelungită, când umiditatea prea persistentă ? 

— Până aici, domnule Munbar! declară Frascolin. Să puteţi 
produce ploaie la comandă, fie! Dar s-o împiedicaţi să cadă din 
cer... 

— Cerul?... Ce amestec are cerul în toate astea? 

— Cerul, sau, dacă preferaţi astfel, norii plini de apă, curenţii 
atmosferici cu cortegiul lor de cicloane, tornade, vijelii, rafale, 
uragane... Astfel, când e vreme rea... 

— Vreme rea? repetă Calistus Munbar. 

— Da, iarna... 

— larna?... Ce înseamnă asta? 

— Brumele, zăpezile, gheţurile! scandează Sebastien Zorn, pe 
care răspunsurile ironice ale iancheului îl înfurie. 

— N-am auzit! spune liniştit Calistus Munbar. 

Cei patru parizieni se privesc. Au de-a face cu un nebun, sau 
cu un mistificator? 

În primul caz, trebuie închis; în al doilea, trebuie pedepsit 
zdravăn pentru aerele lui. 

În acest timp, tramvaiul străbate încet grădinile vrăjite. Lui 
Sebastien Zorn şi camarazilor săi li se pare că, dincolo de 
graniţele acestui parc imens, bucăţi de pământ cultivate 
metodic îşi etalează culorile diverse, ca eşantioanele de stofă 
expuse altădată la uşile croitorilor. Sunt, fără îndoială, câmpuri 
cultivate cu legume: cartofi, varză, morcovi, napi, praz, în 
sfârşit, tot ceea ce e necesar pentru a alcătui o supă 
desăvârşită. 

Artiştii noştri abia aşteaptă să ajungă în plin câmp, unde vor 
putea să-şi dea seama dacă această regiune ciudată produce şi 
grâu, ovăz, porumb, orz, secară, hrişcă şi alte cereale. 

Dar iată că apare o uzină, dominând cu coşurile ei metalice 
acoperişurile joase de sticlă mată. Aceste coşuri, susţinute cu 
odgoane de fier, seamănă cu acelea ale unui vapor în mers, ale 
unui Great-Eastern!, ai cărui o sută de mii de cai putere ar face 
să se mişte elicele puternice. Dar în locul unui fum des şi 
negru, gurile lor nu scot decât fuioare subţiri de aburi, care nu 
întinează văzduhul. 

Uzina acoperă o suprafaţă de zeci de mii de yarzi pătraţi, 
aproape un hectar. E prima întreprindere industrială pe care o 
vede cvartetul de când «excursionează» — să ne fie iertat acest 
cuvânt — sub conducerea americanului. 

— Ce-i cu întreprinderea asta? întreabă Pinchinat. 

— Este o fabrică şi are aparate evaporatoare cu petrol, 
răspunde Calistus Munbar, a cărui privire ascuţită ameninţă să 
străpungă lentilele ochelarilor. 

— Şi ce fabrică... fabrica dumneavoastră? 

— Energie electrică pe care o distribuie oraşului, parcului, 
câmpiei, producând forţă motrice şi lumină. Uzina alimentează 
totodată telegrafele, teleautografele, telefoanele, telefoturile, 
soneriile, sobele de bucătărie, maşinile-unelte, aparatele cu arc 
şi cu incandescenţă, lunile de aluminiu, cablurile submarine... 

— Cablurile submarine? îl întrerupe Frascolin. 

— Da! Cele care leagă oraşul cu diversele puncte de pe 
litoralul american. 

— Şi a fost necesar să se creeze o uzină atât de importantă ? 

— Cred şi eu... cu consumul nostru de energie electrică... şi 
morală! replică Calistus Munbar. Vă rog să credeţi, domnilor, 
că ne-a trebuit o doză incalculabilă de energie pentru a 
întemeia acest oraş incomparabil, fără rival in lume! 

Se aud sforăiturile surde ale giganticei uzine, puternicele 
erupții ale vaporilor, zgomotele maşinilor, mărturii ale unui 
efort mecanic superior faţă de tot ce-a dat până acum industria 


1 Una dintre primele şi cele mai mari nave din oţel, lansată în 
anul 1858. Ea avea lungimea de 250 m, lăţimea de 25 m, 
pescajul de 9 m şi o deplasare de 27 400 tone. Propulsia era 
asigurată de o elice, două roţi cu zbaturi laterale şi şase 
catarge pentru navigația cu pânze. În 1864 şi 1865, a fost 
folosită pentru instalarea cablului submarin între Europa şi 
America. În 1867, i-a transportat pe cetăţenii Lumii Noi dornici 
să viziteze Expoziţia internaţională de la Paris. A fost vândută 
la fier vechi în 1888. 

modernă. Cine şi-ar fi putut închipui că e nevoie de atâta forţă 
pentru a pune în mişcare dinamurile sau pentru a încărca 
acumulatorii? 

După un sfert de milă, tramvaiul se opreşte în staţia portului. 

Călătorii coboară şi călăuza lor, revărsând mereu fraze 
laudative, îi plimbă pe cheiurile care mărginesc antrepozitele şi 
docurile. Portul poate adăposti cel mult o duzină de nave. E mai 
mult un bazin oval, terminat cu două diguri susţinute prin 
armături de fier şi luminate de două faruri care uşurează 
intrarea bastimentelor venind din larg. 

Acum bazinul nu găzduieşte decât o jumătate de duzină de 
nave, unele destinate transportului petrolului, altele 
transportului mărfurilor necesare consumului cotidian şi câteva 
bărci de pescuit, prevăzute cu aparate electrice. 

Frascolin observă că intrarea portului e orientată spre nord şi 
trage concluzia că trebuie să fie situat în partea septentrională 
a unuia dintre acele promontorii cu care litoralul Californiei de 
Jos împunge Pacificul. El constată, de asemenea, că curentul 
marin se propagă spre est cu oarecare viteză, lunecând pe 
lângă botul digurilor ca valurile de-a lungul laturilor unui vas în 
mers — efect datorat fără îndoială fluxului, cu toate că mareele 
sunt foarte slabe pe coastele de vest ale Americii. 

— Unde e oare fluviul pe care l-am trecut aseară ? întreabă 
Frascolin. 

— Undeva în spate, se mulţumeşte să răspundă iancheul. 

Dar e cazul să se grăbească, dacă vor să se întoarcă în oraş 
pentru a lua trenul de seară spre San Diego. 

Sebastien Zorn îi aminteşte această condiţie lui Calistus 
Munbar, care răspunde: 

— N-aveţi nici o grijă, dragi prieteni. Avem tot timpul. Ne 
vom întoarce în oraş cu tramvaiul, după ce vom vizita litoralul. 
Aţi dorit să aveţi o privire de ansamblu a acestei regiuni şi o 
veţi avea, înainte de un ceas, din înaltul turnului 
Observatorului. 

— Ne asiguraţi? insistă violoncelistul. 

— Vă asigur că mâine la răsăritul soarelui nu veţi mai fi unde 
sunteţi în această clipă. 

Nu pot decât să accepte acest răspuns destul de vag. Dealtfel, 
curiozitatea lui Frascolin, mai mult decât cea a camarazilor săi, 
e stârnită în cel mai înalt grad. De-abia aşteaptă să se afle în 
vârful acestui turn, de unde, după cum afirmă americanul, 
privirea îmbrăţişează un orizont cu o circumferință de cel puţin 
o sută de mile. Dacă nici atunci nu vor cunoaşte poziţia 

geografică a acestui oraş neverosimil, vor trebui să renunţe 
pentru totdeauna. 

De cealaltă parte a bazinului începe o a doua linie de tramvai, 
care merge de-a lungul țărmului. Tramvaiul are şase vagoane, 
în care s-au instalat mai mulţi călători. Aceste vagoane sunt 
trase de o locomotivă cu acumulatori având o capacitate de 
două sute amperi-ohmi, a cărei viteză atinge cincisprezece, 
optsprezece kilometri pe oră. 

Calistus Munbar invită cvartetul să se urce în vehiculul care 
porneşte imediat, ca şi cum nu i-ar fi aşteptat decât pe ei. 

Câmpia nu se deosebeşte prea mult de parcul situat între 
oraş şi port. Acelaşi şes întins, întreţinut cu grijă. Prerii verzi şi 
câmpuri în locul peluzelor — iată totul; câmpuri de legume, nu 
de cereale. În acest moment, ploaia artificială, ţâşnind din 
conductele subterane, recade ca o aversă binefăcătoare asupra 
acestor lungi dreptunghiuri trasate cu sfoara şi echerul. Natura 
n-ar fi putut s-o dozeze şi s-o distribuie mai precis şi mai la 
timp’. 

Linia tramvaiului urmează litoralul, avind de-o parte marea şi 
de cealaltă câmpia. Vagoanele străbat astfel patru mile — 
aproximativ cinci kilometri. Apoi se opresc în fața unei baterii 
de douăsprezece tunuri de marc calibru. Ia a cărei intrare stă 
scris: «Bateria Pintenului». 

— Tunuri care se încarcă, dar nu se descarcă niciodată prin 
culasă... cum. se întâmplă atât de des în bătrâna Europă! le 
atrage atenția Calistus Munbar. 

În acest loc, coasta este tăiată neted. Se conturează un fel de 
cap foarte ascuţit, asemănător cu prova unui vapor sau chiar cu 
pintenul unui cuirasat, despicând valurile care-l stropesc cu 
spuma lor albă. Efectul curentului, fără îndoială, căci hula din 

1 Acest sistem de aspersiune este utilizat astăzi pe scară 
largă, chiar dacă, în mod obişnuit, nu se folosesc conducte 
subterane. Adevărata ploaie artificială apare într-un alt roman 
al lui Jules Verne, Uimitoarea aventură a misiunii Barsac, editat 
postum în 1919 — şi terminat, pare-se, de Michel Verne. 
Savantul Marcel Camaret a construit un pilon înalt de o sută de 
metri, legat de-o sursă de unde herţiene şi având în vârf o 
oglindă reflectorizantă. «Prin pilon şi oglindă, spune el, trimit 
unde în nori şi electrizez astfel până la saturație apa pe care o 
conţin în stare globulară. Când diferenţa de potenţial dintre 
acest nor şi pământ sau un nor vecin e destul de mare [...) 
izbucneşte furtuna şi ploaia începe să cadă. Transformarea 
acestui deşert în câmpie rodnică dovedeşte eficacitatea 
procedeului». 

larg nu provoacă decât lungi încreţituri, din ce in ce mai slabe 
odată cu coborârea soarelui la orizont. 

De aici porneşte o altă linie de tramvai, care coboară către 
centru, prima linie continuind să urmeze sinuozităţile 
litoralului. 

Calistus Munbar îi invită pe oaspeţii săi să schimbe linia, 
anunţându-i că se vor întoarce în oraş. 

S-au plimbat de ajuns. Calistus Munbar îşi scoate ceasul 
(capodoperă a lui Sivan din Geneva: un ceas vorbitor, un ceas 
fonografic), apasă pe buton şi deodată se aud distinct aceste 
cuvinte: «Patru şi treisprezece minute». 

— N-aţi uitat ascensiunea pe care trebuie s-o facem la 
Observator? întreabă Frascolin. 

— Cum să uit, dragii şi de pe acum vechii mei prieteni!... Mi- 
aş uita mai curând propriul meu nume, care se bucură totuşi de 
oarecare celebritate! Incă patru mile şi ne vom afla în faţa 
magnificului edificiu clădit la extremitatea Bulevardului Unu, 
cel care desparte sectoarele oraşului nostru. 

Tramvaiul a pornit. Dincolo de câmpurile pe care cade mereu 
ploaia «de după-amiază» — aşa îi spune americanul — călătorii 
regăsesc parcul închis cu bariere, peluzele, boschetele şi 
straturile de flori. 

Sună patru şi jumătate. Minutarul şi orarul se mişcă pe un 
cadran gigantic, foarte asemănător cu cel al clădirii 
Parlamentului din Londra, aşezat pe un turn dreptunghiular. 

La picioarele acestui turn se află clădirile afectate diverselor 
servicii ale Observatorului. Unele, acoperite de emisfere 
metalice cu deschizături transparente, permit astronomilor să 
studieze mersul stelelor. Ele sunt dispuse în jurul unei curţi 
centrale, în mijlocul căreia se înalţă turnul înalt de o sută 
cincizeci de picioare. Din galeria sa superioară, privirea poate 
cuprinde totul pe o rază de douăzeci şi cinci de kilometri, 
deoarece orizontul nu e limitat de nici o ridicătură, deal sau 
munte. 

Luând-o înaintea oaspeţilor săi, Calistus Munbar pătrunde 
prin uşa deschisă de un portar îmbrăcat într-o superbă livrea. 
Împreună cu ghidul său, cvartetul se urcă în ascensorul electric 
din hol. Cuşca se înalţă cu o mişcare lină şi uniformă. După 
patruzeci şi cinci de secunde, ea se opreşte la nivelul 
platformei superioare a turnului. 

Pe această platformă se ridică prăjina unui drapel gigantic, a 
cărui etamină fâlfâie sub adierea brizei nordice. 

Ce naţionalitate indică drapelul? Nici unul dintre parizieni nu 
poate să răspundă. Parcă ar fi pavilionul american cu dungile 

sale roşii şi albe, dar în locul celor şaizeci şi şapte de stele care 
străluceau pe firmamentul confederației în acea epocă, pe 
blazon nu se vede decât una singură: o stea, mai curând un 
soare de aur răsfirat pe albastrul blazonului şi întrecându-se 
parcă în strălucire cu astrul zilei. 

— Drapelul nostru, domnilor! spune Calistus Munbar, 
descoperindu-se respectuos. 

Sebastien Zorn şi camarazii săi nu pot decât să-l imite. Apoi 
înaintează pe platformă până la balustradă şi aplecându-se... 

Ce strigăt — la început de surpriză, apoi de mânie — ţâşneşte 
din piepturile lor! 

Întreaga câmpie li se înfăţişează privirilor şi ea nu prezintă 
decât un oval perfect, mărginit de orizontul marin. Atât de 
departe cât pot să vadă în larg, nu se zăreşte nici o bucată de 
pământ. 

Şi totuşi, noaptea trecută, după ce au plecat din Freschal cu 
vehiculul americanului, Sebastien Zorn, Frascolin, Yvernes, 
Pinchinat au urmat meandrele drumului pe o distanţă de două 
mile. Pe urmă au urcat cu carul electric pe un feribot, pentru a 
traversa cursul apei... Apoi au ajuns din nou pe pământ... Dacă 
ar fi părăsit litoralul californian pentru un mijloc oarecare de 
navigaţie, şi-ar fi dat desigur seama... 

Frascolin se întoarce către Calistus Munbar: 

— Ne aflăm pe o insulă? 

— După cum vedeţi! răspunde iancheul, care schiţează cel 
mai amabil dintre surâsuri. 

— Şi care este această insulă? 

— Standard-Island. 

— Şi acest oraş? 

— Milliard-City. 


SIANDARD-ISLAND ŞI MILLIARD-CITY 


În acea epocă se aştepta încă statisticianul îndrăzneţ, dublat 
de un geograf, care să calculeze cifra exactă a insulelor 
răspândite pe suprafaţa globului. Nu e prea temerar din partea 
noastră să admitem că această cifră se ridică la mai multe mii. 
Nu se găsea oare printre ele măcar una corespunzătoare 
dorinţei celor care au întemeiat Standard-Island şi exigenţelor 
viitorilor săi locuitori? Nu, nici una! De aici ideea 
«americamecaniceşte» practică de a crea o insulă pe de-a- 

ntregul artificială, care să constituie ultimul cuvânt al industriei 
metalurgice moderne. 

Standard-Island — ceea ce s-ar putea traduce prin «Insula- 
tip» — este o insulă cu elice. Capitala ei se numeşte Milliard- 
City. De ce acest nume? Pentru că este oraşul miliardarilor, un 
oraş gouldian, vanderbildtian şi rotschildian!. Dar, veţi spune, 
cuvântul «miliard» nu există în limba engleză. Anglo-saxonii 
vechiului şi noului continent spun întotdeauna: a thousand 
millions?. Miliard e un cuvânt francez. De acord, şi cu toate 
astea, de câţiva ani el a intrat în limbajul curent al Marii 
Britanii şi al Statelor Unite, fiind folosit, pe bună dreptate, 
pentru a denumi capitala «Insulei-tip». 

Ideea unei insule artificiale n-are nimic extraordinar în sine. 
Nu e mai presus de puterea oamenilor să o realizeze, cu 
ajutorul unei mase suficiente de materiale cufundate într-un 
fluviu, într-un lac sau într-o mare. Dar asta n-ar fi fost de ajuns. 
Dată fiind destinaţia sa, cerinţele pe care urma să le satisfacă, 
insula trebuia să se poată deplasa şi, în consecinţă, să fie 
plutitoare. În asta consta dificultatea, dar o dificultate care nu 
întrecea posibilităţile uzinelor metalurgice, înzestrate cu maşini 
de o putere, ca să zicem aşa, infinită. 

Încă de la sfârşitul secolului al XIX-lea, cu pasiunea lor pentru 
big, cu admiraţia lor pentru tot ce este «enorm», americanii au 
hotărât să instaleze la câteva sute de leghe în larg o plută 
gigantică fixată cu ancore puternice. Ar fi fost dacă nu un oraş, 
cel puţin o staţiune oceanică cu restaurante, hoteluri, cluburi, 
teatre etc., unde turiştii ar fi găsit toate distracţiile staţiunilor 
balneare la modă. Ei bine, acesta e proiectul care a fost realizat 
şi desăvârşit. Numai că, în loc de o plută fixă, a fost creată o 
imensă insulă plutitoare. 

Cu şase ani înainte de epoca în care se situează începutul 
acestei povestiri, fusese fondată Standard-Island Company 
Limited, cu un capital de cinci sute de milioane de dolari. Acest 
capital, împărţit în cinci sute de părţi, era destinat fabricării 
unei insule artificiale care să ofere nababilor din Statele Unite 
diversele avantaje de care sunt lipsite regiunile sedentare ale 
globului terestru. Capitalul a fost găsit fără osteneală, căci 
averile uriaşe erau numeroase atunci în America, datorită fie 
exploatării căilor ferate, fie operațiunilor bancare, fie 
randamentului regiunilor petrolifere, fie comerţului cu 
conserve de carne de porc. 


1 Adjective derivate din numele unor magnați americani 
2 O mie de milioane (în engleză). 

După patru ani, insula era construită. Vom indica mai jos 
principalele ei dimensiuni, amenajările interioare, mijloacele de 
locomoţie care-i îngăduie să utilizeze cea mai frumoasă parte a 
imensei suprafeţe a Pacificului. Vom da aceste dimensiuni în 
kilometri, nu în mile — sistemul decimal biruind, în sfârşit, 
inexplicabila repulsie pe care o inspirase odinioară rutinei 
anglo-saxone!. 

Sate plutitoare există în China, pe fluviul Yang-tse-Kiang, în 
Brazilia, pe fluviul Amazoanelor, în Europa, pe Dunăre. Dar nu 
sunt decât construcţii efemere, câteva căsuțe aşezate pe plute. 
Odată ajunsă la destinaţie, pluta se desface, căsuţele se 
demontează, satul dispare. 

Insula despre care vorbim e cu totul altceva: ea e făcută 
pentru a fi lansată pe mare, ea trebuie să dureze... atât cât pot 
dura operele făurite de mâna omului. 

Şi dealtfel, cine ştie dacă pământul nu va fi prea mic într-o zi 
pentru locuitorii săi al căror număr va atinge aproape şase 
miliarde în 2072. După Ravenstein?, savanții afirmă acest lucru 
cu o precizie uimitoare. Nu va trebui să se clădească pe mare, 
atunci când continentele vor fi prea aglomerate*? 

Standard-Island e o insulă de oţel şi rezistenţa scheletului ei a 
fost calculată pentru enorma greutate pe care trebuie s-o 
suporte. Ea este compusă din două sute şaptezeci de mii de 
chesoane având fiecare şaisprezece metri şi şaizeci şi cinci de 
centimetri înălţime, zece metri lungime şi zece lăţime. 
Suprafaţa lor orizontală reprezintă un pătrat cu latura de zece 
metri, deci o sută de metri pătraţi. Toate aceste chesoane, 
înşurubate şi nituite între ele, fac ca insula să aibă circa 
douăzeci şi şapte de milioane de metri pătraţi, adică douăzeci şi 
şapte de kilometri. Având o formă ovală, ea măsoară şapte kilo- 
metri lungime şi cinci kilometri lăţime, iar circumferința sa este 
de optsprezece kilometri în cifre rotunde. 

Partea scufundată a insulei este de treizeci de picioare, 
partea care iese la suprafaţă de douăzeci de picioare. Asta 

1 Iată o fericită previziune verniană, dintr-un alt domeniu 
decât cel al aparatelor, mecanismelor şi vehiculelor 
miraculoase. După cum se ştie, Marea Britanie a adoptat în 
ultimii ani sistemul decimal. 

2 Geograf si cartograf german din secolul trecut. 

3 O soluţie preconizată astăzi nu numai de literatura 
ştiinţifico-fantastică, ci şi de arhitecţi şi constructori. Există 
chiar proiecte ale unor oraşe marine, prefigurate de marile 
staţiuni de foraj petrolier amplasate în Marea Nordului şi în 
Oceanul Atlantic. 

înseamnă că se cufundă în apă zece metri când poartă întreaga 
ei încărcătură. Volumul se cifrează la patru sute treizeci şi două 
de milioane de metri cubi şi are o deplasare egală cu trei 
cincimi din volum, adică două sute cincizeci şi nouă de milioane 
de metri cubi. 

Toată partea scufundată a chesoanelor a fost acoperită cu un 
preparat găsit după lungi căutări, care l-a făcut miliardar pe 
inventatorul său. Acest preparat împiedică scoicile să se 
lipească de pereţii aflaţi în contact cu apa mării. 

Subsolul noii insule nu se teme nici de deformaţii, nici de 
rupturi, atât de straşnic sunt împreunate tăbliile de oţel, atât 
de bine au fost înşurubate şi nituite. 

Trebuiau create şantiere speciale pentru fabricarea 
giganticului aparat maritim. Este ceea ce a făcut Standard- 
Island Company după ce a cumpărat golful Madeleine şi 
litoralul său, la capătul lungii peninsule a vechii Californii, 
aproape de Tropicul Cancerului. 

În acest golf au fost executate lucrările sub conducerea 
inginerilor Companiei, având ca şef pe celebrul William Tersen, 
mort la câteva luni după desăvârşirea operei, asemeni lui 
Brummel după lansarea infructuoasă a Great-Fastern-ului său. 
Şi ce-i altceva Standard-lIsland decât un Great-Fastern 
modernizat şi de mii de ori mai mare? 

Se înţelege că nu putea fi vorba de a lansa insula pe suprafaţa 
oceanului. Ea a fost fabricată în bucăţi, în compartimente, 
împreunate apoi pe apele golfului Madeleine. Această porţiune 
a țărmului american a devenit portul de ataş al insulei 
plutitoare, care vine aici când are nevoie de reparaţii. 

Scheletul insulei, chila, dacă vreţi, formată din două sute 
şaptezeci de mii de compartimente, a fost acoperită cu un strat 
gros de pământ vegetal, afară de partea rezervată oraşului, 
unde este puternic întărită. Acest humus satisface nevoile unei 
vegetaţii mărginite la peluze, parcuri şi arbuşti, masive de 
arbori, păşuni, câmpuri de legume. Ar fi fost nepractic să se 
ceară acestui sol artificial să producă cereale şi hrana necesară 
animalelor de tăiere care sunt importate cu regularitate. Dar au 
fost create instalaţiile necesare pentru ca laptele şi păsările de 
curte să nu depindă de import. 

Trei sferturi din solul insulei, adică aproximativ douăzeci şi 
unu de kilometri pătraţi, sunt acoperite cu vegetaţie. Peluzele 
parcului sunt mereu înverzite, câmpurile cultivate intensiv 
abundă în legume şi în fructe, iar pe păşunile artificiale pasc 
câteva turme. Este mult întrebuințată electrocultura, adică 
influenţa curenților continui, care determină o acceleraţie 

extraordinară a creşterii şi apariţia unor legume de dimensiuni 
de necrezut: ridichi de patruzeci şi cinci de centimetri şi 
morcovi de trei kilograme!. Parcurile, grădinile de zarzavaturi, 
livezile pot să rivalizeze cu cele mai frumoase surori ale lor din 
Virginia şi Louisiana. Nu trebuie să ne mirăm: cheltuielile nu 
contează în această insulă, numită pe bună dreptate «Bijuteria 
Pacificului». 

Capitala, Milliard-City, ocupă aproximativ o cincime din cei 
douăzeci şi şapte de kilometri pătraţi, adică aproape cinci 
kilometri sau cinci sute de hectare, cu o circumferință de nouă 
kilometri. Aceia dintre cititorii noştri care au binevoit să-i 
întovărăşească pe Sebastien Zorn şi pe camarazii săi în timpul 
excursiei cunosc destul capitala pentru ca să nu se piardă în ea. 
Dealtfel, e greu să te rătăceşti în oraşele americane, atunci 
când au fericirea şi totodată nenorocirea de a fi moderne. 
Fericire pentru simplitatea comunicaţiilor urbane, nenorocire 
pentru latura artistică şi fantezistă, care le lipseşte cu 
desăvârşire. 

Se ştie că Milliard-City, de formă ovală, este împărţit în două 
sectoare despărțite de o arteră centrală, Bulevardul Unu, lung 
de peste trei kilometri. Observatorul, care se înalţă la una din 
extremităţi, are ca pandant primăria a cărei masă impozantă se 
profilează la celălalt capăt. Acolo sunt centralizate toate 
serviciile publice — pentru starea civilă, apă şi căi de 
comunicaţie, plantaţii şi locuri de plimbare, poliţia municipală, 
vama, hale şi pieţe, înmormântări, ospicii, diverse şcoli, culte şi 
arte. 

Şi acum, care este populaţia cuprinsă în această 
circumferință de optsprezece kilometri? 

Se pare că pământul numără actualmente douăsprezece 
oraşe (dintre care patru în China) cu peste un milion de 
locuitori?. Ei bine, insula cu elice nu are decât aproximativ zece 
mii, originari din Statele Unite. S-a urmărit ca între cetăţenii 
care au venit aici să-şi caute liniştea şi odihna să nu se poată 
naşte niciodată discuţii pe teme internaţionale. E destul, e chiar 
prea mult că ei nu sunt uniţi sub acelaşi steag din punct de 
vedere religios. Ar fi fost însă dificil să se rezerve iancheilor din 


1 În 1908, savantul englez Oliver Lodge trimitea ziarului 
Times o scrisoare în care descria sistemul conceput de el 
pentru folosirea electricităţii în agricultură şi rezultatele 
obţinute în ceea ce priveşte creşterea vegetației. 

> Autorul uită că acţiunea se petrece într-un viitor nedefinit, 
dar oricum nu foarte apropiat şi se referă la situaţia existentă 
în momentul scrierii romanului. 

nord, care sunt babordezii insulei cu elice, sau americanilor din 
sud, care sunt tribordezii ei, dreptul exclusiv de a-şi fixa 
reşedinţa pe Standard-Island. Dealtfel, interesele Companiei ar 
fi suferit prea mult. 

După ce s-a isprăvit construcţia solului metalic şi a fost 
hotărâtă partea rezervată oraşului, după ce planul străzilor şi al 
bulevardelor a fost aprobat, au început să se înalțe şi 
construcţiile: palate superbe, locuinţe mai simple, magazine, 
edificii publice, biserici şi temple, dar nici una dintre acele 
clădiri cu douăzeci şi şapte de etaje, acei sky-scrapers, adică 
«zgârie nori», care se văd la Chicago. Materialele sunt în 
acelaşi timp uşoare şi rezistente. Este întrebuințat mai ales 
aluminiul, un metal inoxidabil, de şapte ori mai uşor decât 
fierul la volum egal şi care corespunde tuturor cerinţelor unei 
construcţii solide — «metalul viitorului», cum îl numise Sainte- 
Claire Deville!. 1 se adaugă piatra artificială, acele cuburi de 
ciment care se rânduiesc cu atâta uşurinţă. Se folosesc până şi 
cărămizile de sticlă, cioplite, suflate, mulate ca nişte butelii şi 
unite printr-o zeamă subţire de mortar, cărămizi transparente 
care pot să realizeze idealul casei de sticlă... Dar tot armătura 
metalică este cel mai des folosită, aşa cum se procedează în 
ultimul timp şi în arhitectura navală. Şi Standard-Island este 
oare altceva decât un imens vapor? 

Aceste diverse proprietăţi aparţin Companiei. Cei care 
locuiesc în ele nu sunt decât chiriaşi, oricât de mare le-ar fi 
averea. În ceea ce priveşte confortul, el este la înălţimea 
cerinţelor acestor americani neverosimil de bogaţi, pe lângă 
care suveranii Europei şi nababii Indiei nu pot să facă decât o 
figură mediocră. 

Într-adevăr, dacă statistica stabileşte că valoarea stocului de 
aur acumulat în lumea întreagă este de optsprezece miliarde şi 
cea a argintului de douăzeci de miliarde, trebuie să spunem că 
locuitorii Bijuteriei Pacificului deţin o bună parte a acestei 
valori. 

De la început, afacerea s-a prezentat bine din punct de vedere 
financiar. Palatele şi clădirile au fost închiriate cu preţuri 
fabuloase, ajungând la câteva milioane pe an. Şi sunt unele 
familii care au putut să cheltuiască atât fără multă chibzuială. 
Compania obţine numai din chirii un venit frumos. Milliard-City 
îşi justifică numele!... 


1 Savant francez, autor, printre altele, al unui studiu intitulat 
«Despre aluminiu, proprietăţile, fabricarea şi aplicaţiile sale» 
(1818-1881). 

Lăsând deoparte aceste familii opulente, mai sunt câteva sute 
care plătesc o chirie de o sută până la două sute de mii de 
franci şi care se mulţumesc cu această situaţie modestă. 

În rest, populaţia este alcătuită din profesori, furnizori, 
funcţionari, servitori şi foarte puţini străini în trecere, care nu 
sunt autorizaţi să se stabilească în oraş sau pe insulă. Sunt 
foarte puţini avocaţi, ceea ce face ca procesele să fie destul de 
rare; medici şi mai puţini, ceea ce a făcut ca mortalitatea să 
scadă până la o cifră derizorie. Fiecare locuitor îşi cunoaşte 
exact constituţia; forţa musculară, măsurată la dinamometru; 
capacitatea pulmonară, măsurată cu spirometrul; puterea de 
contracție a inimii, măsurată cu sfigmometrul; în sfârşit, gradul 
de forţă vitală, măsurat cu magnetometrul. Dealtfel, în acest 
oraş nu există nici baruri, nici cafenele, nici cabarete, nimic 
care să provoace alcoolismul. Nu se cunoaşte nici un caz de 
dypsomanie — să spunem de beţie, pentru a fi înţeleşi de cei 
care nu ştiu limba greacă. Afară de asta, să nu uităm că 
serviciile orăşeneşti distribuie energie electrică, lumină, forţă 
mecanică şi căldură, aer comprimat, aer rarefiat, aer rece, apă 
sub presiune, ca şi telegramele şi audițiile telefonice. În 
această insulă cu elice, ferită metodic de intemperii, pusă la 
adăpost de toate influenţele microbiene, se moare numai 
pentru că trebuie să mori, dar numai după ce resorturile vieţii 
s-au uzat până la o bătrâneţe centenară. 

Există soldaţi pe Standard-Island? Da! Un corp de cinci sute 
de oameni sub ordinele colonelului Stewart, căci regiunile 
Pacificului nu sunt totdeauna sigure. În apropierea anumitor 
grupuri de insule este prudent să fii pregătit împotriva piraţilor 
de tot felul. Că această miliţie e foarte bine plătită, că fiecare 
om capătă un salariu mai bun decit cel al generalilor bătrânei 
Europe, asta nu poate să ne surprindă. Recrutarea soldaţilor, 
găzduiţi, hrăniţi, îmbrăcaţi pe cheltuiala administraţiei, se face 
în condiţii excelente, sub controlul unor şefi având veniturile lui 
Cresus!. Nu există decât greutatea alegerii. 

Există poliţie pe Standard-Island? Da! Câteva grupe — destul 
pentru a garanta securitatea unui oraş care n-are nici un motiv 
să fie tulburat. Pentru a locui aici e nevoie de o autorizaţie a 
administraţiei municipale. Ţărmurile sunt păzite de un corp de 
agenţi de vamă, care veghează zi şi noapte. Nu se poate 
debarca decât în porturi. Şi atunci, cum ar putea ajunge pe 
insulă niscaiva răufăcători? Cât despre cei care, printr-o 
excepţie, s-ar transforma chiar aici în pungaşi, ar fi prinşi 


1 Ultimul rege al Lydiei, ţară din Asia Minoră, vestit pentru 
bogăţiile sale (secolul VI î.e.n.). 

imediat, condamnaţi şi deportaţi în vestul sau estul Pacificului, 
în vreun colţ oarecare al noului sau vechiului continent, fără 
posibilitatea de a mai reveni vreodată pe Standard-Island. 

Am spus: porturi. Există deci mai multe? Da, două, situate pe 
laturile insulei cu elice. Unul e numit 'Tribord-Harbour, celălalt 
Babord-Harbour, după terminologia folosită în marina franceză. 

În nici un caz nu trebuie să fie primejduit importul — aceasta 
e raţiunea construirii celor două porturi, orientate în direcţii 
opuse. Dacă vremea rea face ca unul să fie inabordabil, celălalt 
rămâne deschis bastimentelor, care pot acosta astfel în orice 


condiţii. 
Prin Babord-Harbour şi  Tribord-Harbour se face 
aprovizionarea cu diverse mărfuri — petrol adus de nave 


speciale, făină şi cereale, vinuri, bere şi alte băuturi, ceai, 
cafea, ciocolată, coloniale, conserve etc. Aici sosesc de 
asemenea boii, berbecii, porcii cumpăraţi de pe cele mai bune 
pieţe ale Americii pentru a asigura consumul de carne 
proaspătă — în sfârşit, toate articolele comestibile pe care şi le- 
ar putea dori cel mai pretenţios gurmand. Tot pe aici se 
importă stofele, lenjeria, articolele de modă pe care le poate 
pretinde cel mai rafinat dandy’ sau cea mai elegantă femeie. 
Aceste obiecte sunt cumpărate de la furnizori — cu ce preţ, nu 
îndrăznim să spunem. 

Vă veţi întreba poate cum se face legătura între litoralul 
american şi o insulă cu elice care, prin însăşi natura ei, este 
mişcătoare — o zi în cutare loc, a doua zi cu douăzeci de mile 
mai departe? 

Răspunsul este foarte simplu. Standard-lIsland nu se 
deplasează la întâmplare, ci potrivit cu programul alcătuit de 
administraţia superioară, după avizul  meteorologilor 
Observatorului. Este o plimbare susceptibilă totuşi de 
modificări, prin această zonă a Pacificului care cuprinde cele 
mai frumoase arhipelaguri, evitându-se pe cât cu putinţă 
variaţia de temperatură, cauza atâtor afecţiuni pulmonare. 
Faptul acesta i-a îngăduit lui Calistus Munbar să spună cu 
privire la iarnă: «N-am auzit!» Standard-lsland nu se 
deplasează decât între a treizeci şi cincea paralelă la nord şi a 
treizeci şi cincea paralelă la sud de Ecuator. Şaptezeci de 
grade, adică o mie patru sute de leghe marine. Ce magnific 
câmp de navigaţie!... Navele ştiu deci totdeauna unde să 
găsească Bijuteria Pacificului, pentru că itinerarul său este 
stabilit dinainte între diversele grupuri de insule, care par tot 
atâtea oaze în imensul deşert al oceanului. 


1 Bărbat având cultul eleganţei vestimentare (în engleză). 

Ei bine, chiar în asemenea caz bastimentele nu sunt puse în 
situaţia de a căuta la întâmplare locul unde se află Standard- 
Island. Şi totuşi, Compania n-a vrut să recurgă la cele douăzeci 
şi cinci de cabluri de şaisprezece mii de mile pe care le posedă 
Eastern Extension Australasia and China Co. Nu! Insula cu 
elice nu vrea să depindă de nimeni. Dealtfel, a fost de ajuns să 
se aşeze la suprafaţa oceanului câteva sute de geamanduri de 
care sunt prinse extremităţile cablurilor electrice legate de 
Madeleine-bay.  Standard-lIsland  acostează lângă aceste 
geamanduri, firul este conectat la aparatele Observatorului, se 
lansează depeşele şi agenţii din golf ai Companiei sunt 
întotdeauna informaţi de poziţia insulei cu elice. Serviciul 
navelor de aprovizionare merge deci ca pe roate. 

Există totuşi o problemă care merită osteneala de a fi 
lămurită. Cum se procură apa pentru multiplele nevoi ale 
populaţiei? 

Apa?... Este fabricată prin distilare în două uzine speciale, 
situate în apropierea porturilor. Conductele o aduc până în oraş 
sau o plimbă pe sub păturile vegetale ale câmpiei. Ea slujeşte 
astfel tuturor serviciilor particulare şi publice şi recade ca o 
ploaie binefăcătoare pe câmpuri şi peluze, care nu mai sunt 
supuse capriciilor cerului. Şi această apă este nu numai dulce, 
dar şi distilată, electrizată, mai igienică decât cele mai curate 
izvoare ale celor două continente, în care o picătură de 
mărimea unei gămălii de ac poate cuprinde cincisprezece 
miliarde de microbi. 

Rămâne de spus în ce condiţii se efectuează deplasarea 
acestui minunat aparat. El n-are nevoie de viteză mare, pentru 
că timp de şase luni nu trebuie sâ părăsească meleagurile 
cuprinse între tropice, pe de o parte, şi între meridianele o sută 
treizeci şi o sută optzeci, pe de altă parte. Standard-Island se 
mulţumeşte să străbată cincisprezece, douăzeci de mile în 
douăzeci şi patru de ore. 

Această călătorie ar fi fost uşor de realizat dacă insula cu 
elice s-ar fi mişcat de-a lungul unui cablu făcut din planta 
indiană numită bastin, cablu rezistent şi uşor totodată, care ar 
fi plutit între două ape, în aşa fel încât să nu se destrame în 
contact cu fundul mării. Cablul s-ar fi înfăşurat pe cilindri 
acţionaţi de forţa aburilor şi Standard-Island ar fi fost trasă 
înainte şi înapoi, ca acele ambarcaţii care urcă şi coboară 
anumite fluvii ale vechiului şi noului continent. Dar acest cablu 
ar fi trebuit să fie de o grosime uriaşă pentru asemenea masă şi 
ar fi fost supus la numeroase avarii. Ar fi însemnat libertatea 
înlănţuită, obligaţia de a urma linia imperturbabilă a cablului, 

şi când e vorba de libertate, cetăţenii liberei Americi sunt de o 
superbă intransigenţă. 

Din fericire, electricienii au progresat atât de mult în meseria 
lor, încât s-a putut cere totul de la electricitate, acest suflet al 
Universului!. Ei i s-a încredinţat şi locomoţia insulei artificiale. 
Două uzine ajung pentru a face să se mişte dinamurile de o 
putere aproape infinită, furnizând energie electrică sub formă 
de curent continuu cu un voltaj moderat de două mii de volţi. 
Aceste dinamuri acţionează un puternic sistem de elice, aşezate 
în vecinătatea celor două porturi. Ele dezvoltă fiecare cinci 
milioane de cai-vapori, datorită sutelor de cazane încălzite cu 
brichete de petrol mai uşor de mânuit şi mai puţin murdare 
decât huila, fiind totodată mai bogate în calorii. Uzinele sunt 
conduse de doi ingineri-şefi, domnii Watson şi Somwah, ajutaţi 
de un numeros personal de mecanici şi fochişti, sub comanda 
supremă a comandorului Ethel Simcoe. 

Din reşedinţa sa de la Observator, comandorul comunică 
telefonic cu uzinele, stabilite una aproape de Tribord-Harbour, 
cealaltă aproape de  Babord-Harbour. El transmite 
instrucţiunile de navigaţie, urmărind itinerarul hotărât. De 
acolo a plecat în noaptea de 25 spre 26 ordinul de a pregăti de 
drum Standard-Island, care se găsea în vecinătatea coastei 
californiene la începutul campaniei sale anuale. 

Aceia dintre cititorii noştri care vor vrea să ne însoţească cu 
gândul vor asista la diferitele peripeții ale acestei călătorii pe 
suprafaţa Pacificului, şi poate că nu vor regreta. 

Viteza maximă a insulei, când maşinile dezvoltă zece milioane 
de cai-putere, atinge opt noduri pe oră. Cele mai puternice 
valuri stârnite de vânt nu o clintesc din loc. Prin mărimea sa, ea 
se sustrage ondulaţiilor hulei. Răul de mare nu-i de temut. In 
primele zile petrecute pe bord, abia dacă se simte uşorul 
tremur imprimat subsolului de rotația elicelor. Având pinteni de 
şaizeci de metri la prova şi la pupa, insula despică apele fără 
efort şi străbate fără zdruncinături vastul spaţiu lichid oferit 
excursiilor sale. 


1 Un leit-motiv al Călătoriilor extraordinare. Capitolul XII din 
prima parte a romanului Douăzeci de mii de leghe sub mări 
este intitulat chiar «Totul prin electricitate», iar în Castelul din 
Carpaţi este utilizată aceeaşi formulă, «sufletul Universului», 
într-o epocă dominată de regele-abur, această credinţă în 
atotputernicia unei forme de energie, ale cărei aplicaţii erau 
încă timide şi nesigure, constituie o nouă dovadă a simțului 
anticipator al scriitorului. 

Se înţelege de la sine că energia electrică fabricată de cele 
două uzine găseşte şi alte întrebuinţări decât locomoţia insulei 
cu elice. Ea este cea care luminează câmpia, parcul, oraşul. Ea 
este cea care produce, îndărătul lentilelor farurilor, acel 
puternic izvor luminos al cărui mănunchi de raze, proiectate în 
larg, semnalează de departe prezenţa insulei cu elice şi previne 
orice pericol de ciocnire. Ea este cea care furnizează curentul 
folosit de serviciile telegrafice, telefotice, teleautografice, 
telefonice, pentru nevoile caselor particulare şi ale cartierelor 
comerciale. În sfârşit, ea este cea care alimentează aceste luni 
artificiale, având fiecare o putere egală cu aceea a cinci mii de 
lumânări şi putând lumina o suprafaţă de cinci sute de metri. 

Extraordinarul aparat marin se află la a doua călătorie în 
Oceanul Pacific. Cu o lună mai înainte, el a părăsit Madeleine- 
bay urcând către paralela treizeci şi cinci, ca să-şi reia 
itinerarul din dreptul insulelor Sandwich. Era încă în dreptul 
coastei Californiei de Jos când Calistus Munbar, aflând că 
vestitul Cvartet Concertant părăsise San Francisco şi se 
îndrepta spre San Diego, şi-a propus să-şi asigure concursul 
acestor eminenţi artişti. Se ştie cum a procedat faţă de ei, cum 
i-a îmbarcat pe insula cu elice, care staţiona atunci la câteva 
ancabluri! de litoral, şi cum, graţie acestui tertip, muzica de 
cameră avea să-i încânte pe diletanţii din Milliard-City. 

Aceasta este cea de-a noua minune a lumii, capodoperă a 
geniului uman demnă de secolul douăzeci, care-i poartă pe 
oaspeţii săi — doi violonişti, un violist şi un violoncelist — către 
meleagurile occidentale ale Oceanului Pacific. 


INVITAŢI... INVITI’ 


Admiţând că Sebastien Zorn, Frascolin, Yvernes, Pinchinat ar 
fi fost oameni care nu se miră de nimic, tot le-ar fi venit greu să 
se împotrivească unui legitim acces de mânie, apucându-l de 
gât pe Calistus Munbar. Să crezi că ai sub picioare solul 
Americii septentrionale şi să fii dus în largul oceanului! Să te 
crezi la douăzeci de mile de San Diego, unde eşti aşteptat a 
doua zi pentru un concert, şi să afli în mod brutal că te 


1 Veche măsură de lungime, egală cu 120 de brase, sau 195 
metri. Cablurile navelor aveau această lungime uniformă, de 
unde numele ancablură. 

Fără voie; împotriva voinţei lor (în latină). 

îndepărtezi de acest oraş pe bordul unei insule plutitoare! Într- 
adevăr, accesul de mânie ar fi fost îndreptăţit. 

Din fericire pentru american, el s-a pus la adăpost de această 
primă ieşire violentă. Profitând de surpriza, mai bine-zis de 
năuceala cvartetului, el a părăsit platforma turnului, s-a suit în 
ascensor şi astfel e ferit deocamdată de reproşurile şi violențele 
celor patru parizieni. 

— Ce pungaş! strigă violoncelul. 

— Ce animal! îi ţine isonul viola. 

— He! he!... Dacă, datorită lui, suntem martorii atâtor 
minuni... spune simplu vioara solo. 

— Vrei să-l aperi? întreabă vioara a doua. 

— Nici o scuză! reia Pinchinat. Şi dacă există o justiţie pe 
Standard-Island, vom face să fie condamnat acest iancheu 
mistificator! 

— lar dacă există un călău, urlă Sebastien Zorn, vom face să 
fie spânzurat! 

Pentru a obţine aceste diverse rezultate, ar trebui mai întâi să 
coboare la nivelul locuitorilor insulei, poliţia nefuncţionând la o 
sută cincizeci de picioare în văzduh. Dar cum să coboare? 
Cuşca ascensorului n-a revenit şi nu există nimic care să 
semene cu o scară. Cvartetul se află deci în vârful turnului, fără 
comunicaţie cu restul umanităţii. 

După prima lor izbucnire de ciudă şi mânie, Sebastien Zorn, 
Pinchinat, Frascolin, stăpâniţi de alte sentimente decât 
Yvernes, care a căzut în admiraţie, rămân tăcuţi şi nemişcaţi. 
Deasupra lor se desfăşoară pânza drapelului. Pe Sebastien Zorn 
îl încearcă o poftă sălbatică de a-i tăia frânghia şi de a-l da jos, 
ca pe drapelul unui vapor ce se predă. Dar camarazii săi 
socotesc că e mai bine să nu-şi atragă cine ştie ce neplăceri şi îl 
retin în momentul în care agită un bowie knife! bine ascuţit. 

— Să nu facem vreo greşeală, spune înțeleptul Frascolin. 

— Atunci... tu accepţi situaţia? întreabă Pinchinat. 

— Nu, dar să n-o complicăm. 

— Şi bagajele noastre care-şi continuă drumul spre San 
Diego? oftează alteţa-sa, încrucişându-şi braţele. 

— Şi concertul nostru de mâine?! exclamă Sebastien Zorn. 

— O să-l dăm prin telefon! răspunde vioara întâi, a cărei 
glumă nu are darul să calmeze irascibilitatea înfierbântatului 
violoncelist. 

Observatorul, după cum ştiţi, ocupă mijlocul unui vast scuar, 
la care duce Bulevardul Unu. La cealaltă extremitate a acestei 
artere principale lungă de trei kilometri, care desparte cele 


1 Cuţit de vânătoare (în engleză). 

două sectoare ale Milliard-City-ului, artiştii zăresc un palat 
monumental, cu un turn de o construcţie aeriană şi elegantă. 
Îşi spun că acolo trebuie să fie sediul administraţiei, reşedinţa 
municipalităţii, admițând că Milliard-City are un primar şi 
adjuncti. Nu se înşală. Ceasul din turn tocmai lasă să se facă 
auzit un vesel dangăt de clopote, ale cărui note ajung până la 
Observator odată cu ultimele adieri ale brizei. 

— Ascultaţi!... E în re major, spune Yvernes. 

— Şi în doua a patra! adaugă Pinchinat. Ceasul sună ora 
cinci. 

— Şi masa, ţipă Sebastien Zorn, şi somnul?!... Oare din cauza 
acestui mizerabil Munbar o să ne petrecem noaptea pe 
platformă, la o sută cincizeci de picioare în văzduh ? 

Dacă ascensorul nu va oferi prizonierilor mijlocul de a-şi 
părăsi închisoarea, se pot aştepta şi la asta. 

Amurgul nu ţine mult la aceste latitudini joase, şi astrul 
radios se prăbuşeşte ca un proiectil la orizont. Privirile pe care 
cvartetul le aruncă până la marginile cerului nu îmbrăţişează 
decât o mare pustie, fără o pânză, fără urmă de fum. Pe câmpie 
circulă tramvaiele, alergând către periferia insulei sau 
deservind cele două porturi. 

La ora asta, parcul e încă animat. Din vârful turnului pare un 
imens paner de flori în care se deschid azalee, clematite, 
iasomii, glicine, begonii, salvii, iacinte, dalii, camelii, trandafiri 
de sute de feluri. Lumea se plimbă: oameni în toată firea, tineri, 
dar nu filfizonii care sunt ruşinea marilor oraşe europene, ci 
adulţi viguroşi şi bine făcuţi. Femei şi fete tinere, cele mai 
multe în toalete galben-pai, nuanţa preferată în zonele 
călduroase, plimbă ogari cu hăinuţe de mătase şi jartiere tivite 
cu aur. Ici şi colo, această protipendadă străbate aleile 
aşternute cu nisip mărunt, desenate capricios printre peluze. 
Unii sunt întinşi pe pernele carelor electrice, alţii sunt aşezaţi 
pe băncile adăpostite de verdeață. Mai departe, tineri 
gentlemeni joacă tenis, criket, golf, fotbal şi polo — acesta din 
urmă, călări pe ponei iuți. 

Grupuri de copii, copiii aceştia americani de o uimitoare 
exuberanţă, la care individualismul e atât de precoce, mai ales 
la fetiţe, se joacă pe iarbă. Câţiva călăreţi se plimbă pe piste 
întreţinute cu grijă, iar alţii se întrec în emoţionante curse de 
viteză. 

Cartierele comerciale ale oraşului sunt încă frecventate şi ele. 

Trotuarele mobile îşi poartă încărcătura de-a lungul arterelor 
principale. La poalele turnului, în scuarul Observatorului, e un 
du-te-vino de trecători. Prizonierii nu se sfiesc să le atragă 

atenţia, în mai multe rânduri, Pinchinat şi Frascolin scot 
strigăte răsunătoare. Sunt auziţi, căci braţele se ridică spre ei 
şi cuvintele le ajung la urechi. Dar nici un gest de surpriză. Se 
pare că nu-i miră simpaticul grup ce se agită pe platformă. Cât 
despre cuvinte, ele se rezumă la good bye, how do you do, 
bonjour şi alte formule pline de amabilitate şi politeţe. S-ar 
spune că populaţia miliardeză e informată de sosirea celor 
patru parizieni, cărora Calistus Munbar le-a făcut onorurile 
insulei. 

— Ei!... Işi bat joc de noi! spune Pinchinat. 

— Aşa se pare! confirmă Yvernes. 

Se scurge o oră — o oră în care toate chemările au fost 
inutile. Invitaţiile insistente ale lui Frascolin n-au mai mult 
succes decât invectivele multiplicate ale lui Sebastien Zorn. 
Ora mesei apropiindu-se, parcul începe să se golească de 
plimbăreţi şi străzile de leneşii care le străbat. Asta devine 
înnebunitor, până la urmă. 

— Fără îndoială, spune Yvernes, evocând amintiri livreşti, 
suntem asemenea acelor profani atraşi de un geniu rău într-o 
incintă sacră şi condamnaţi să piară pentru că au văzut ceea ce 
ochii lor nu trebuiau să vadă... 

— Şi vom fi lăsaţi să pierim torturați de foame! adaugă 
Pinchinat. 

— Asta nu se va întâmpla înainte de a fi epuizat toate 
mijloacele pentru a ne prelungi existenţa! strigă Sebastien 
Zorn. 

— Şi dacă vom ajunge să ne mâncăm unii pe alţii... vom 
începe cu Yvernes! reia Pinchinat. 

— Când veţi binevoi! suspină prima vioară cu o voce 
înduioşată, plecându-şi capul ca să primească lovitura mortală. 

În această clipă, în adâncurile turnului se aude un zgomot. 
Cuşca ascensorului urcă şi se opreşte la nivelul platformei. 
Crezând că-l vor vedea apărând pe Calistus Munbar, 
prizonierii se pregătesc să-l primească aşa cum merită. 

Cuşca e goală. 

Fie! Dar asta nu înseamnă decât o amânare. Mistificaţii vor 
şti să-l găsească pe mistificator. Acum trebuie să coboare şi 
mijlocul cel mai indicat este să ia loc în ascensor. 

Asta şi fac. 

De îndată ce violoncelistul şi tovarăşii săi sunt în cuşcă, ea se 
pune în mişcare şi-n mai puţin de un minut ajunge la parter. 

— Şi când te gândeşti că nu suntem pe un sol natural! 
exclamă Pinchinat, bătând din picior. 

Momentul nu e prea bine ales pentru astfel de calambururi. 
Nimeni nu-i răspunde. les tuspatru pe poarta larg deschisă. 
Curtea interioară este pustie. O traversează şi pornesc pe aleile 
scuarului. f> 

Trecătorii nu par să dea vreo atenţie acestor străini. În urma 
intervenţiei Iui Frascolin, care recomandă prudenţă, Sebastien 
Zorn trebuie să renunţe la un scandal inutil. Ca să li se facă 
dreptate, trebuie să se adreseze autorităţilor. Deocamdată nu e 
nici un pericol. Se hotărăsc să se întoarcă la hotel şi să aştepte 
până a doua zi pentru a-şi cere drepturile de oameni liberi. 
Iată-i deci pornind pe jos de-a lungul Bulevardului Unu. 

Parizienii noştri au cel puţin privilegiul de a atrage atenţia 
publică? Da şi nu. Sunt priviţi, dar tară prea multă insistenţă — 
ca şi cum ar fi unii dintre acei rari turişti care vizitează 
câteodată Milliard-City. Cât despre ei, în aceste împrejurări 
extraordinare, nu se simt prea la largul lor şi-şi închipuie că 
trezesc interesul mai mult decât se întâmplă în realitate. Pe de 
altă parte, nu e de mirare că aceşti insulari mobili, aceşti 
oameni care s-au izolat de semenii lor şi rătăcesc pe suprafaţa 
celui mai mare din oceanele sferoidului nostru, li se par 
artiştilor nişte fiinţe bizare. Cu un pic de imaginaţie, s-ar putea 
crede că aparţin unei alte planete din sistemul solar. Este 
părerea lui Yvernes, pe care fantezia sa aprinsă îl poartă spre 
lumi imaginare. 

Cât despre Pinchinat, el se mulţumeşte să spună: 

— Toți aceşti trecători au un aer foarte milionar, pe cinstea 
mea, şi-mi face impresia că au, ca şi insula lor, o mică elice mai 
jos de şale. 

Foamea li se înteţeşte. Dejunul a trecut de mult şi stomacul 
îşi cere drepturile cotidiene. Aşadar, trebuie să se întoarcă 
repede la FExcelsior-HoteL. De a doua zi vor începe demersuri 
hotărâte, cerând să fie reconduşi la San Diego pe una din 
navele insulei cu elice, după plătirea unei despăgubiri pe care 
va trebui să o suporte, cum se şi cuvine, Calistus Munbar. 

Dar iată că, urmând Bulevardul Unu, Frascolin se opreşte în 
faţa unui edificiu somptuos, pe frontonul căruia se etalează cu 
litere de aur inscripţia: Cazinou. La dreapta superbei arcade de 
deasupra porţii principale, un restaurant lasă să se zărească, 


1 Joc dc cuvinte: sol înseamnă şi pământ (aluzie, deci, la faptul 
că, insula cu elice e o construcţie artificială) şi respectiva notă 
muzicală care poate fi curată (naturală) sau cu accidente 
(bemoli, diezi). 

prin geamurile înfrumuseţate cu arabescuri, un şir de mese, 
dintre care unele sunt ocupate şi împrejurul cărora circulă un 
personal numeros. 

— Aici se mănâncă! spune vioara a doua, consultând din 
priviri pc camarazii săi înfometați. 

Ceea ce determină răspunsul laconic al lui Pinchinat: 

— Să intrăm! 

Şi iată-i intrând în restaurant, unul după altul. Prezenţa lor nu 
pare să fie remarcată în chip deosebit în această întreprindere 
frecventată de obicei de străini. După cinci minute, înfometaţii 
noştri atacă primele feluri ale unui excelent dineu, comandat de 
Pinchinat, care se pricepe. Din fericire, portmoneul cvartetului 
este bine garnisit şi, dacă se goleşte la Standard-Island, câteva 
reţete la San Diego nu vor întârzia să-l umple din nou. 

Bucătăria excelentă, superioară celei a hotelurilor din New 
York sau din San Francisco, foloseşte maşini electrice la fel de 
bune pentru gătit la foc moale sau la foc iute. Supă de stridii 
conservate, tocană cu grăunţe de porumb, ţelină crudă, 
tradiţionalele turte de revent, apoi peşti foarte proaspeţi, 
ramsteak-uri de o incomparabilă frăgezime, vânat provenit fără 
îndoială din preriile şi pădurile californiene, legume din 
culturile bogate ale insulei. Ca băutură, nu apă rece după moda 
americană, ci bere şi vinuri variate, pe care podgoriile din 
Burgundia, din Bordelais şi de pe Rin le-au expediat pe bani 
grei pivniţelor din Milliard-City. 

Dar camarazii săi îl rețin... 


Masa îi întremează şi le schimbă gândurile. Poate că văd într- 
o lumină mai puţin întunecată aventura în care s-au angajat. Se 
ştie că orchestranţii beau zdravăn. Dar ceea ce este natural la 
nişte oameni care-şi cheltuiesc energia gonind undele sonore 
de-a lungul instrumentelor de suflat pare mai puţin scuzabil la 
mânuitorii instrumentelor cu coarde. N-are importanţă! 
Yvernes, Pinchinat, Frascolin încep să vadă viaţa în roz şi chiar 
în auriu, în acest oraş al miliardarilor. Numai Sebastien Zorn, 
deşi ţine piept camarazilor săi, nu-şi lasă mânia să se înece în 
vinurile franţuzeşti. 

Pe scurt, cvartetul este destul de bine «făcut», cum se spune 
în bătrâna Galie!, când vine nota de plată. Ea este înmânată 
casierului Frascolin de către un maitre d'hotel în haine negre. 

A doua vioară îşi aruncă ochii asupra totalului, se ridică, se 
aşază, se ridică iar, se freacă la ochi, se uită în tavan... 

— Ce te-a apucat? întreabă Yvernes. 

— Un tremur din cap până în picioare! răspunde Frascolin. 

— E scump? 

— Mai mult decât scump: două sute de franci! 

— Toţi patru? 

— Nu, fiecare. 

Asta înseamnă o sută şaizeci de dolari, nici mai mult, nici mai 
puţin;  zarzavaturile costă cincisprezece dolari, peştele 
douăzeci,  ramsteak-urile douăzeci şi cinci, medocul şi 
bourgogne-ul treizeci de dolari sticla — iar restul cam la fel. 

— Ei, drace! exclamă Pinchinat. 

— Hoţii! strigă Sebastien Zorn. 

Discuţia, purtată în franţuzeşte, nu e înţeleasă de superbul 
maitre d'hotel. Totuşi, acest personaj pricepe oarecum ceea ce 
se petrece. Dar dacă un surâs uşor i se desenează pe buze, este 
surâsul surprizei şi nu al dispreţului. Lui i se pare foarte 
natural ca o masă să coste o sută şaizeci de dolari. Aşa sunt 
preţurile pe Standard-Island. 

— Să nu facem scandal, reia Pinchinat. Franţa ne priveşte! Să 
plătim. 

— Şi, cu orice mijloc, să pornim spre San Diego! spune 
Frascolin. Poimâine n-o să mai avem cu ce să cumpărăm nici 
măcar un sandviş! 

Acestea fiind zise, el scoate din portmoneu un teanc 
respectabil de dolari, care au, din fericire, curs la Milliard-City 
şi e gata să achite nota, când se aude o voce: 


1 Nume dat de romani ținuturilor locuite de gali. Aici cu sensul 
de Franţa, al cărei teritoriu este aproximativ acelaşi cu al vechii 
Galii. 

— Aceşti domni nu datorează nimic. 

E vocea lui Calistus Munbar. 

Iancheul tocmai a intrat în sală, vesel şi bine dispus, ca de 
obicei. 

— EI! strigă Sebastien Zorn, care simte dorinţa de a-l apuca 
de gât şi de a-1 strânge cum strânge gâtul violoncelului său la 
pasajele forte. 

— Calmează-te, dragul meu Zorn! spune americanul. Mai bine 
să trecem în salon, unde ne aşteaptă cafeaua. Acolo vom putea 
vorbi în voie, iar la sfârşit... 

— Am să te sugrum! mugeşte Sebastien Zorn. 

— Nu, ai să-mi săruţi mâinile. 

— Pentru nimic în lume! ripostează violoncelistul, roşu de 
mânie. După o clipă sunt întinşi pe divanuri moi, în timp ce 
iancheul se leagănă într-un balansoar. lată cum se prezintă el 
oaspeţilor: 

— Calistus Munbar, din New York, cincizeci de ani, urmaş al 
celebrului Barnum!, actualmente supraintendent al Artelor 


1 Anagrama Barnum-Munbar este evidentă. Prototipul real al 
supraintendentului, celebrul impresar Phineas Taylor Barnum 
(1810—1891), i-a slujit lui Jules Verne ca model şi pentru alte 
personaje, începând cu primul american din opera sa, Augustus 
Hopkins. În povestirea Humbug, Hopkins este autorul unei 
colosale mistificări; el asamblează din grămezi de oase de 
bovine scheletul unui gigantic om fosil, care stârneşte senzaţie 
în Statele Unite. Dialogul final este deosebit de instructiv: 

«— Dar ce-ţi va da celebritatea ? 

— Bogăția, dacă ştiu să o folosesc; omul cunoscut poate spera 
orice. El poate îndrăzni şi întreprinde totul. Dacă lui 
Washington i-ar fi dat prin gând, după capitularea de la York 
Town, să expună viței cu două capete, ar fi câştigat desigur 
mulţi bani». 

Evocarea în acest context a generalului revoluţiei americane 
nu e întâmplătoare: Barnum a cumpărat într-o zi o bătrână 
negresă cu care a străbătut Statele Unite, prezentând-o drept 
doica lui Washington! 

Iată şi un alt personaj care-l anunţă pe Calistus Munbar, cel 
puţin în ceea ce priveşte extravaganţa vestimentară, Fulk 
Ephrinell din romanul Claudius Bombarnac: 

«Trebuie să fie un voiajor comercial. Observ că etalează multe 
bijuterii, inele pe degete, ac la cravată, butoni cu vederi 
fotografice la manşete, brelocuri ţipătoare la lanţul de la vestă. 
Cu toate că n-are cercei în urechi şi nici inel în nas, nu m-aş 
mira să fie un american». 

Frumoase pe Standard-Island, însărcinat cu tot ceea ce priveşte 
pictura, sculptura, muzica şi — în general — cu toate plăcerile 
oraşului. Şi acum, că mă cunoaşteţi... 

— Nu eşti cumva şi agent de poliţie, însărcinat să atragă 
oamenii în cursă şi să-i reţină fără voia lor? întreabă Sebastien 
Zorn. 

— Nu te grăbi să mă judeci, violoncel supărăcios. Aşteaptă 
sfârşitul. 

— Aşteptăm şi ascultăm, spune Frascolin pe un ton grav. 

— Domnilor, continuă Calistus Munbar, luînd o poziţie 
graţioasă, nu doresc să tratez cu dumneavoastră în cursul 
acestei întrevederi decât despre muzică, aşa cum este ea 
înţeleasă în insula noastră cu elice. Milliard-City nu posedă încă 
teatre; când vom dori aceasta, vor ieşi din pământ ca prin 
farmec. Până acum, concetăţenii noştri şi-au satisfăcut 
înclinațiile muzicale cerând unor aparate perfecţionate să-i ţină 
la curent cu capodoperele lirice şi dramatice. Compozitorii 
vechi şi moderni, marii comedieni ai zilei, artiştii cei mai la 
modă îi ascultăm, când avem chef, cu ajutorul fonografului... 

— O flaşnetă, fonograful dumitale! exclamă dispreţuitor 
Yvernes. 

— Nu chiar atât cât ţi se pare! ripostează supraintendentul. 
Avem aparate care au comis nu numai o dată indiscreţia de a vă 
asculta când vă produceaţi la Boston sau la Filadelfia. Şi, dacă 
vă face plăcere, veţi putea să vă aplaudaţi cu propriile 
dumneavoastră mâini. 

În această epocă, invențiile ilustrului Edison au atins ultima 
treaptă a perfecțiunii. Fonograful nu mai este acea «cutie cu 
muzică» cu care semăna foarte bine la origine. Graţie 
admirabilului său inventator, talentul efemer al comedienilor, al 
instrumentiştilor sau al cântăreților este păstrat admiraţiei 
generaţiilor viitoare cu tot atâta precizie ca opera sculptorilor 
şi a pictorilor. Un ecou, dacă vreţi, dar un ecou fidel ca o 
fotografie, reproducând nuanțele şi fineţea cântecului sau a 
jocului în întreaga lor puritate. 

Calistus Munbar spune acestea cu atâta căldură, încât 
auditorii săi sunt impresionați. El vorbeşte despre Saint-Safins, 
Reyer, Ambroise Thomas, Gounod, Massenet, Verdi şi despre 
capodoperele nepieritoare ale lui Berlioz, Meyerbeer, Halevy, 
Rossini, Beethoven, Haydn, Mozart, ca un om care le cunoaşte 
bine, care le apreciază, care şi-a consacrat întreaga existenţă 
de impresar răspândirii lor pretutindeni. Totodată, nu pare 
deloc să fie atins de epidemia wagneriană, în descreştere, 
dealtfel, în acea epocă! 

Când se opreşte ca să-şi tragă răsuflarea, Pinchinat profită de 
acalmie. 

— Toate bune, spune el. Dar, după câte văd eu, Milliard-City 
n-a ascultat niciodată decât muzică în cutie, conserve melodice, 
care-i sunt expediate ca şi conservele de sardele sau de carne 
de bou. 

— Iartă-mă, domnule violă. 

— Alteţa-mea te iartă, insistând asupra acestui punct: 
fonografele voastre nu închid decât trecutul şi niciodată nu 
poate fi ascultat la Milliard-City un artist în aceeaşi clipă în 
care concertează. 

— O să mă ierţi încă o dată. 

— Prietenul nostru Pinchinat o să te ierte de câte ori vei voi, 
domnule Munbar, spune Frascolin. El are buzunarele pline de 
iertăciuni. 

Dar observaţia sa e întemeiată. Dacă aţi putea să vă puneţi în 
legătură cu teatrele din America sau din Europa... 

— Şi crezi că-i imposibil, dragul meu Frascolin? strigă 
supraintendentul, oprind legănarea balansoarului său. 

— Ce spui? 

— Spun că n-ar fi decât o chestiune de preţ — şi oraşul nostru 
e destul de bogat ca să-şi satisfacă toate capriciile, toate 
aspiraţiile în domeniul artei lirice! Iată de ce a şi facut-o. 

— Cum? 

— Cu ajutorul teatrofoanelor care sunt instalate în sala de 
concerte a acestui cazinou. Oare nu posedă Compania un 
număr de cabluri submarine scufundate în apele Pacificului? 
Oare nu pornesc ele din golful Madeleine, fiind susţinute la 
celălalt capăt de geamanduri puternice? Ei bine, când 
concetăţenii noştri vor să asculte pe unul din cântăreții vechii 
sau noii lumi, pescuim unul din aceste cabluri şi trimitem un 
ordin telefonic agenţilor din golful Madeleine. Aceşti agenţi 
stabilesc legătura fie cu America, fie cu Europa. Firele sau 
cablurile sunt racordate cu oricare teatru sau sală de concerte 
şi amatorii noştri, instalaţi în sala cazinoului, asistă realmente 
la aceste spectacole îndepărtate şi aplaudă... 

— Dar aplauzele lor nu sunt auzite de nimeni! strigă Yvernes. 

— Dragă domnule Yvernes, aplauzele sunt trimise şi ele pe 
fir. 


1 Ideea poate fi întâlnită în romanul lui Albert Robida, Secolul 
douăzeci (1883), în care însă concertele pot fi nu numai 
ascultate, ci şi urmărite pe ecranele telefonoscoapelor: 

«—Ah, se poate aplauda? întrebă Bamabette. 

— Nici vorbă! răspunse dl. Ponto; spectatorii la domiciliu pot 

Şi Calistus Munbar se lansează în consideraţii transcedentale 
asupra muzicii, privită nu numai ca una dintre manifestările 
artei, dar şi ca agent terapeutic. Miliardezii au putut constata 
extraordinarele rezultate ale acestei întrebuinţări a artei lirice, 
după sistemul lui J. Harford din Westminster-Abbey. Acest 
sistem îi menţine într-o stare de perfectă sănătate. Muzica 
exercitând o acţiune reflexă asupra centrilor nervoşi, vibraţiile 
armonice au ca efect dilatarea vaselor arteriale şi influenţează 
asupra circulaţiei, făcând-o să scadă sau să crească după nevoi. 
Muzica determină o accelerare a bătăilor inimii şi a mişcărilor 
respiratorii, în virtutea tonalităţii şi a intensității sunetelor, 
fiind totodată un auxiliar al nutriţiei ţesuturilor. Iată de ce la 
Milliard-City funcţionează posturi de energie muzicală, care 
transmit undele sonore la domiciliu, prin telefon. 

Membrii cvartetului ascultă cu gura căscată. N-au auzit 
vreodată discutându-se arta lor din punct de vedere medical şi 
probabil că asta nu le face mare plăcere. Totuşi, iată-l pe 
fantezistul Yvernes gata să se ambaleze în legătură cu aceste 
teorii, care, dealtfel, circulau şi pe vremea regelui Saul, 
conform reţetei şi după formula celebrului harpist David!. 

— Da! da! exclamă el după ultima tiradă a 
supraintendentului. E foarte indicat! Trebuie doar să alegi după 
diagnostic: Wagner sau Berlioz pentru temperamentele 
anemiate... 

— Şi Mendelsohn sau Mozart pentru temperamentele 
sanguine, ceea ce înlocuieşte în mod avantajos bromura de 
stronţiu! răspunde Calistus Munbar?. 


să-şi trimită şi ei aplauzele. Uite, deschid comunicaţia cu sala, 
poţi să aplauzi!» 

1 Rege şi poet biblic (1010-9752), î.e.n. Sunetele harpei sale îl 
linişteau pe Saul, predecesorul său. 

> Cercetările întreprinse în ultimele decenii au arătat că, într- 
adevăr, muzica poate constitui un stimulent pentru sistemul 
neuro-muscular, respirator, circulator şi glandular. În mai 
multe țări, muzicoterapia este folosită cu succes în 
stomatologie, pentru vindecarea unor boli nervoase şi pentru 
amortizarea şocului operator. 

Cel mai larg câmp de aplicare il constituie, desigur, clinicile 
de psihiatrie. La cea de la Stronie-Slaska, în Polonia, metoda a 
fost aplicată cu succes câtorva sute de pacienţi. După cum 
declară specialiştii, muzica este un element tonic pentru bolnav 
şi un sprijin în efortul medicului de a vindeca maladia. 
Profesorul vest-german Dietfrid Pieschl a ajuns la concluzia că 
muzica poate avea uneori efecte mai salutare decât calmantele. 

Sebastien Zorn intervine atunci şi aruncă o notă brutală în 
mijlocul acestei cozerii de înaltă calitate. 

— Să lăsăm toate astea, spune el. Pentru ce ne-ai adus aici ? 

— Pentru că instrumentele cu coarde exercită acţiunea cea 
mai puternică. 

— Nu zău! Şi pentru a vă calma nevrozele şi nevrozaţii ne-ai 
întrerupt călătoria, ne împiedici să ajungem la San Diego, unde 
trebuia să dăm mâine un concert... 

— Pentru asta, scumpii mei prieteni! 

— Şi n-ai văzut în noi decât nişte felceri muzicali, nişte 
farmacişti lirici? strigă Pinchinat. 

— Nu, domnilor! răspunde Calistus Munbar, ridicându-se. N- 
am văzut în dumneavoastră decât artişti de mare talent şi de 
mare renume. Uralele cu care a fost primit Cvartetul 
Concertant în turneele sale din America au ajuns şi pe insula 
noastră. Standard-Island Company socoteşte că a venit vremea 
să înlocuiască fonografele şi teatrofoanele cu virtuoşi palpabili, 
tangibili, în carne şi oase, oferind miliardezilor inexprimabila 
bucurie de a asculta execuţia directă a capodoperelor artistice. 
Compania a vrut să înceapă cu muzica de cameră înainte de a 
aduce trupe de operă. Ea s-a gândit la dumneavoastră, 
reprezentanţii recunoscuţi ai acestui gen muzical, şi m-a 
însărcinat să vă obţin cu orice preţ, să vă răpesc dacă trebuie. 
Sunteţi deci primii artişti care au acces pe Standard-Island şi 
vă imaginaţi ce primire vă aşteaptă! 

Yvernes şi Pinchinat se simt toarte mişcaţi de frazele 
entuziaste ale supraintendentului. Nici nu le dă prin gând c-ar 
putea să fie o mistificare. Frascolin, om chibzuit, se întreabă 
dacă e cazul să ia în serios această aventură. La urma urmei, 
într-o insulă atât de neobişnuită e firesc ca lucrurile să apară 
sub un aspect neobişnuit. Cât despre Sebastien Zorn, el e 
hotărât să nu se predea. 

— Nu, domnule! strigă el. Nu se pune stăpânire pe oameni 
fără a li se cere consimţământul! Vom depune o plângere 
împotriva dumitale! 

— O plângere... când ar trebui să mă copleşiţi de mulţumiri, 
ingraţilor! ripostează supraintendentul. 

— Şi vom obţine o despăgubire, domnule, continuă 
violoncelistul. 


Iar studiile cercetătorului sovietic Vladimir Tkacenko s-au 
concretizat într-un disc intitulat «Melodiile somnului liniştit». 
Efectul cel mai relaxant este atribuit pieselor «Cântec de 
toamnă» de Ceaikovski, «Sonata Lunii» de Beethoven şi «Vis de 
dragoste» de Liszt. 

— O despăgubire... când vă ofer de o sută de ori mai mult 
decât aţi putea spera. 

— Despre ce este vorba? întreabă Frascolin. 

Calistus Munbar scoate din portmoneu o foaie de hârtie cu 
emblema insulei şi o prezintă artiştilor, spunând: 

— Semnăturile dumneavoastră pe acest act şi afacerea este 
încheiată. 

— Să semnăm fără să citim? se miră vioara a doua. Asta nu se 
obişnuieşte nicăieri! 

— N-aţi avea de ce să vă căiţi! spune Calistus Munbar într-un 
acces de ilaritate care-i cutremură tot trupul. Dar să procedăm 
conform obiceiului. Este un angajament pe care vi-l propune 
Compania, un angajament de un an, începând de astăzi, care 
are ca obiect interpretarea muzicii de cameră aşa cum o 
prevedeau programele dumneavoastră în America. După 
douăsprezece luni, Standard-Island se va întoarce în golful 
Madeleine, unde veţi ajunge la timp... 

— Pentru concertul nostru de la San Diego, nu-i aşa? strigă 
Sebastien Zorn. San Diego, unde vom fi primiţi cu fluierături.... 

— Nu, domnilor, cu urale! Diletanţii sunt totdeauna 
preaonoraţi şi preafericiţi când artişti ca dumneavoastră 
binevoiesc să se facă ascultați... chiar cu o întârziere de un an. 

Cum să mai fii supărat pe un asemenea om? Frascolin ia 
hârtia şi o citeşte cu atenţie. 

— Ce garanţie vom avea? întreabă el. 

— Garanţia Companiei, acoperită de semnătura domnului 
Cyrus Bikerstaff, guvernatorul nostru. 

— Şi salariile vor fi cele pe care le văd trecute în act ? 

— Exact, adică un milion de franci... 

— Pentru toţi! exclamă Pinchinat. 

— Pentru fiecare, răspunde surâzând Calistus Munbar, şi nici 
măcar această cifră nu e pe măsura talentului dumneavoastră, 
pe care nimic n-ar putea să-l recompenseze la justa sa valoare! 

Ar fi greu să fii mai amabil şi totuşi Sebastien Zorn 
protestează. El nu vrea să accepte cu nici un preţ. El vrea să 
plece la San Diego şi Frascolin reuşeşte să-l calmeze cu 
destulă greutate. 

Dealtfel, faţă de propunerea supraintendentului, o oarecare 
neîncredere nu e deloc deplasată. Un angajament de un an, cu 
un salariu de un milion de franci pentru fiecare, poate fi un 
lucru serios? Foarte serios, după cum constată Frascolin când 
întreabă: 


1 Autorul uită că, în Statele Unite, fluierăturile constituie o 
expresie frecventă a admiraţiei publicului. 


73 


— Aceste salarii sunt plătibile...? 

— In sferturi — şi iată primul trimestru, răspunde 
supraintendentul. 

Din teancurile de bancnote care-i burduşesc portmoneul, 
Calistus Munbar face patru pachete de câte cincizeci de mii de 
dolari (două sute cincizeci de mii de franci) şi le dă lui Frascolin 
şi camarazilor săi. 

Iată un mod americănesc de a rezolva afacerile! 

Sebastien Zorn este zguduit în oarecare măsură. Dar cum la 
el reaua dispoziţie nu-şi pierde niciodată drepturile, nu poate 
să-şi reţină această reflecţie: 

— În definitiv, la preţul cu care se vând lucrurile în insula 
voastră, dacă se plăteşte douăzeci şi cinci de franci o 
potârniche, fară îndoială că o pereche de mănuşi costă o sută 
de franci, iar o pereche de cizme cinci sute. 

— O, domnule Zorn, Compania nu se uită la asemenea 
fleacuri şi doreşte ca artiştii Cvartetului Concertant să fie 
scutiţi de orice cheltuială în timpul şederii lor pe insulă... 

La asemenea oferte generoase, nu se poate răspunde decât 
prin iscălirea angajamentului. Este ceea ce fac Frascolin, 
Pinchinat şi Yvernes. Sebastien Zorn murmură că toate astea 
sunt absurde.. Să te îmbarci pe o insulă ambulantă e un lucru 
lipsit de bun-simţ... O să vedem cum o să se sfârşească 
povestea asta... In sfârşit, se hotărăşte să semneze. 

După îndeplinirea acestei  formalităţi, dacă  Frascolin, 
Pinchinat şi Yvernes nu sărută mâna lui Calistus Munbar, cel 
puţin i-o strâng cu căldură. Trei strângeri de mână valorând 
fiecare un milion! 

lată cum s-a lansat Cvartetul Concertant într-o aventură de 
necrezut şi în ce împrejurări au devenit membrii săi invitaţii 
fără voie ai insulei cu elice. 


SPRE VESI 


Standard-Island lunecă încetişor pe apele Oceanului Pacific, 
care-şi îndreptăţeşte numele în această epocă a anului. 

Sebastien Zorn şi camarazii săi s-au obişnuit cu această 
mişcare domoală şi nici nu-şi mai dau seama că navighează. 
Oricât de puternice ar fi sutele de elice, la care sunt înhămaţi 
zece milioane de cai, doar un freamăt uşor străbate trupul 
metalic. Milliard-City nu tremură pe temelia sa. Oraşul nu 
cunoaşte oscilaţiile hulei, căreia i se supun totuşi cele mai mari 

cuirasate ale marinei de război. În locuinţe nu se află nici mese, 
nici lămpi speciale contra balansului. La ce bun? Casele din 
Paris, din Londra, din New York nu sunt mai neclintite pe 
fundaţiile lor. 

După câteva săptămâni de odihnă în Madeleine-bay, consiliul 
notabililor insulei, întrunit prin grija preşedintelui Companiei, 
hotarâse programul croazierei anuale. Aveau să viziteze 
principalele arhipelaguri din răsăritul Pacificului, respirând 
aerul atât de bogat în ozon, în oxigen condensat, electrizat, 
înzestrat cu particularităţi active pe care nu le posedă oxigenul 
în stare obişnuită!. 

Deoarece se bucură de libertatea mişcărilor sale, insula îşi 
îngăduie să plutească spre vest ca şi spre est, să se apropie de 
litoralul american sau să viziteze coastele orientale ale Asiei. 
Standard-Island merge încotro vrea, în aşa fel încât gustă din 
distracţiile unei navigaţii variate. Şi dacă ar avea chef să 
părăsească Oceanul Pacific pentru Oceanul Indian sau Oceanul 
Atlantic, să treacă de Capul Horn sau de Capul Bunei Speranţe, 
i-ar fi de ajuns să ia această direcţie şi puteţi fi convinşi că nici 
curenţii, nici furtunile n-ar împiedica-o să-şi atingă ţinta. 

Dar nu e vorba să se avânte pe mări îndepărtate, unde 
Bijuteria Pacificului n-ar mai găsi acest şirag nesfârşit de 
insule. Este o regiune îndeajuns de vastă pentru itinerarii 
multiple. Insula cu elice poate s-o parcurgă de la un arhipelag 
la altul. Dacă nu are instinctul special al animalelor, acest al 
şaselea simţ al orientării care le călăuzeşte într-acolo unde le 
cheamă nevoile lor, ea este condusă de o mână sigură, urmând 
un program îndelung discutat şi aprobat în unanimitate. Până 
acum n-a existat nici un dezacord asupra acestui punct între 
tribordezi şi babordezi. În virtutea unei hotărâri comune, se 
merge spre vest, către grupul insulelor Sandwich. 

Standard-Island va avea nevoie de o lună ca să străbată 
distanţa de circa o mie două sute de leghe care desparte aceste 
insule de locul unde a fost îmbarcat cvartetul. Apoi va poposi 


1 Se poate spune că Jules Verne cultivă un adevărat mit al 
oxigenului, începând cu remarca despre personajele lui Edgar 
Allan Poe, «indivizi de excepţie, galvanizaţi pentru a spune 
astfel, cum ar fi nişte oameni care ar respira un aer mai bogat 
în oxigen şi a căror viaţă n-ar fi decât o combustie activă» 
(Edgar Poe şi operele sale în Musee des families, aprilie 1864). 
Ideea reapare în Călătoriile şi aventurile căpitanului Hatteras, 
În jurul Lunii, Doctorul Ox... Tenta lirică sau ironică din 
lucrările citate este abandonată aici, în favoarea unei aprecieri 
obiective. 

acolo până în ziua când va socoti nimerit să pornească spre alt 
arhipelag din emisfera meridională. 

A doua zi, cvartetul părăseşte Excelsior-Hotel şi se instalează 
într-un apartament al cazinoului, pus la dispoziţia sa — 
apartament confortabil şi bogat mobilat. Bulevardul Unu se află 
în faţa ferestrelor sale. Sebastien Zorn, Frascolin, Pinchinat, 
Yvernes au fiecare camera lor, în jurul unui salon comun. În 
curtea centrală a clădirii pot găsi oricând umbra arborilor cu 
frunziş des şi răcoarea fântânilor ţâşnitoare. Într-o parte a 
acestei curţi se află muzeul oraşului, în cealaltă sală de 
concerte, unde artiştii parizieni vor înlocui în chip fericit ecoul 
fonografelor şi transmisiile teatrofoanelor. De două ori, de trei 
ori, de câte ori pe zi au chef, vor lua masa la restaurant, unde 
nu li se vor mai prezenta note de plată neverosimile. Dimineaţa, 
în timp ce se află în salon, câteva clipe înainte de a cobori 
pentru micul dejun, Pinchinat îi întreabă: 

— Ei bine, violoniştilor, ce spuneţi despre tot ce ni se 
întâmplă? 

— Un vis, răspunde Yvernes, un vis în care suntem angajaţi 
cu un milion pe an. 

— Ba e realitate sută-n sută, ripostează Frascolin. Caută-te în 
buzunar şi vei găsi primul sfert de milion. 

— Rămâne de văzut cum se va sfârşi!... Foarte rău, îmi 
închipui! spune Sebastien Zorn. 

Încăpăţânatul vrea cu tot dinadinsul să găsească un spin în 
patul de trandafiri pe care a fost culcat fără voia lui. 

— Şi bagajele noastre? adaugă el. 

Într-adevăr, bagajele au ajuns probabil la San Diego, de unde 
nu se pot întoarce şi unde proprietarii lor nu pot merge să le ia. 
Dealtfel, cuprind numai strictul necesar: lenjerie, obiecte de 
toaletă, haine de schimb şi de asemenea costumele cu care 
apar în faţa publicului. 7 

N-ar trebui să se îngrijoreze în această privință. In patruzeci 
şi opt de ore, această garderobă, niţel cam învechită, va fi 
înlocuită de alta, pusă la dispoziția celor patru artişti, fără să 
fie nevoie să plătească o mie cinci sute de franci îmbrăcămintea 
şi cinci sute de franci încălţămintea. 

Dealtfel, Calistus Munbar, încântat de a se fi descurcat atât 
de bine în această afacere încurcată, vrea ca membrii 
cvartetului să-şi poată îndeplini orice dorinţă. Este imposibil să- 
ţi imaginezi un supra-intendent mai amabil. El ocupă unul 
dintre apartamentele cazinoului, ale cărui servicii sunt puse 
sub înalta lui Conducere şi Compania îi plăteşte un salariu 
demn de măreţia şi dărnicia lui. Preferăm să nu indicăm cifra... 

Cazinoul cuprinde săli de lectură şi de joc; sunt interzise însă 
cu străşnicie baccaraua, treizeci şi unu, ruleta, pocherul şi alte 
jocuri de noroc. Există de asemenea un fumoar în care 
funcţionează transportul direct la domiciliu al fumului de tutun 
preparat de către o societate fondată recent. Tutunul arde în 
arzătoarele unei întreprinderi centrale, şi fumul purificat şi 
curăţat de nicotină este distribuit prin ţevi speciale fiecărui 
amator. N-ai decât să-ţi lipeşti buzele de capetele de chihlimbar 
ale ţevilor şi un contor înregistrează consumul zilnic. 

Cazinoul, în care diletanţii pot veni să se îmbete cu muzica 
transmisă de pe continent, căreia i se vor adăuga acum 
concertele cvartetului, adăposteşte şi colecţiile de artă ale 
oraşului. Amatorilor de pictură, muzeul, bogat în tablouri vechi 
şi moderne, le oferă numeroase capodopere cumpărate cu aur 
greu, pânze ale şcolilor italiană, olandeză, germană, franceză, 
pe care le-ar putea invidia muzeele din Paris, Londra, 
Munchen, Roma, Florenţa, ale lui Rafael, da Vinci, Giorgione, 
Correggio, Dominiquin, Ribeira, Murillo, Ruysdael, Rembrandt, 
Rubens, Cuyp, Franz Hals, Hobbema, Van Dyck, Holbein etc. şi 
de asemenea, dintre moderni, ale lui Fragonard, Ingres, Dela- 
croix, Scheffer,  Cabat, Delaroche,  Regnaut, Couture, 
Meissonier, Millet, Rousseau, Jules Dupre, Brascassat, 
Mackart, Turner, Troyon, Corot, Daubigny, Baudry, Bonnat, 
Carolus Duran, Jules Lefebvre, Vollon, Breton, Binet, Yon, 
Cabanei etc. Pentru a li se asigura o viață eternă, aceste 
tablouri sunt aşezate în interiorul unor vitrine în care s-a făcut 
vid. Este interesant de observat că impresioniştii, angoasaţii, 
futuriştii nu s-au aglomerat încă în acest muzeu, dar, fără 
îndoială, asta nu va întârzia şi Standard-lIsland nu va scăpa de 
invazia ciumei decadente. Muzeul posedă de asemenea statui 
de reală valoare, marmure ale marilor sculptori vechi şi 
moderni, aşezate în curţile cazinoului. Datorită climatului fără 
ploi şi neguri, grupurile, statuile, busturile rămân neatinse de 
curgerea timpului. 

Ar fi riscant să pretindem că aceste minuni sunt vizitate 
foarte des, că nababii din Milliard-City, ar avea o înclinaţie 
deosebită pentru operele de artă, că simţul lor artistic ar fi 
foarte dezvoltat. Trebuie să remarcăm totuşi că sectorul 
tribordez numără mai mulţi amatori decât sectorul babordez. 

Dealtfel, toţi sunt de acord când este vorba să dobândească o 
capodoperă şi atunci fantasticele preţuri pe care le oferă o 
răpesc oricărui duce d'Aumate sau Chauchard! din vechiul şi 
noul continent. 


1 Mari colecționari francezi din secolul 19. 

Sălile cele mai frecventate ale cazinoului sunt cele de lectură, 
destinate revistelor şi jurnalelor europene şi americane aduse 
de vapoare care fac legătura între Standard-lIsland şi 
Madeleine-bay. După ce au fost răsfoite, citite şi recitite, 
revistele sunt aşezate pe rafturile bibliotecii, unde se aliniază 
mai multe mii de lucrări a căror clasare necesită prezenţa unui 
bibliotecar cu un salariu de douăzeci şi cinci de mii de dolari — 
şi el este poate cel mai puţin ocupat dintre funcţionarii insulei. 
In bibliotecă se află de asemenea un anumit număr de cărţi 
fonografice; în loc să-ţi dai osteneala să citeşti, apeşi pe un 
buton şi asculţi vocea unui excelent interpret — cum ar fi Fedra 
de Racine, citită de domnul Legouve!. 

Cât despre jurnalele din «localitate», ele sunt redactate, 
compuse, imprimate în atelierele cazinoului, sub conducerea a 
doi redactori-şefi. Unul este Starboard Chronicle, pentru 
sectorul tribordezilor; celălalt New Herald, pentru sectorul 
babordezilor. Cronica e alimentată de fapte diverse — sosirea 
vapoarelor, ştiri de pe mare, întâlniri maritime, mercuriale care 
interesează cartierul comercial, longitudinea şi latitudinea 
zilnică, decizii ale consiliului  notabililor,  ordonanţele 
guvernatorului, acte de stare civilă; naşteri, căsătorii, decese, 
acestea din urmă foarte rare. Niciodată nu sunt semnalate 
furturi sau asasinate, unicul tribunal funcţionând doar pentru 
procese civile, contestaţii între particulari. Niciodată articole 
despre centenari, deoarece longevitatea nu mai este aici 
privilegiul câtorva aleşi. 

În ceea ce priveşte pagina de politică externă, ea e ţinută la zi 
prin convorbiri telefonice cu  Madeleine-bay, unde se 
racordează cablurile scufundate în adâncurile Pacificului. 
Miliardezii sunt astfel informaţi despre tot ce se petrece în 
lumea întreagă, când faptele prezintă vreun interes oarecare. 
Adăugăm că Starboard Chronicle şi New Herald nu se tratează 
cu prea multă asprime. Ele au trăit până acum în destul de 
bună înţelegere, dar nu poţi să juri că acest schimb de discuţii 
curtenitoare va dura la nesfârşit. Foarte îngăduitoare, foarte 
împăciuitoare pe teren religios, protestantismul şi catolicismul 
duc casă bună cu Standard-lIsland. E adevărat că dacă se va 
amesteca odioasa politică, dacă îi va apuca pe vreunii nostalgia 
afacerilor, dacă vor intra în joc chestiuni de interes personal şi 
de amor propriu... 

În afara acestor două jurnale, mai există reviste hebdomadare 
sau lunare, reproducând articolele publicaţiilor străine 


1 Dramaturg francez, care citea cu deosebit talent rolurile 
personajelor din piesele sale (1807 - 1903). 

aparţinând  succesorilor lui Sarcey, Lemaître, Charmes, 
Fournel, Deschamps, Fouquier, France şi alţi critici de mare 
renume; apoi magazine ilustrate, fără a mai pune la socoteală o 
duzină de foi de club, foi de seară şi bulevardiere, consacrate 
mondenităţilor curente. Ele nu au alt scop decât pe acela de a 
distra o clipă, adresându-se spiritului... şi chiar stomacului. Da! 
Unele sunt tipărite pe pastă comestibilă cu cerneală de 
ciocolată. După ce sunt citite, sunt mâncate la prima masă. 
Unele sunt astringente, altele uşor purgative şi organismul se 
acomodează foarte bine cu ele. Cvartetul găseşte această 
invenţie pe cât de agreabilă, pe atât de practică. 

— lată o lectură care se digeră uşor! observă judicios 
Yvernes. 

— Şi o literatură hrănitoare! adaugă Pinchinat. Patiserie şi 
literatură amestecate, asta se potriveşte de minune cu muzica 
igienică!! 

E firesc să ne întrebăm dc ce resurse dispune insula cu elice, 
pentru a oferi populaţiei sale asemenea condiţii de care nu se 
apropie nici un alt oraş din cele două lumi. Judecând după 
creditele alocate diverselor servicii şi după lefurile atribuite 
celor mai modeşti slujbaşi, veniturile sale trebuie să se ridice la 
o sumă de necrezut. 

Când îl întreabă pe supraintendent, el răspunde: 

— Aici nu se fac afaceri. Noi n-avem nici Board of Trade”, nici 
bursă, nici industrie. In ceea ce priveşte comerţul, el se 
limitează la nevoile insulei şi nu vom oferi niciodată străinilor 


1 La o dată necunoscută, în orice caz după ce împlinise 60 de 
ani, Jules Verne a scris, la cererea directorului revistei Goalh's 
companion din Boston, un text intitulat de el însuşi Amintiri din 
copilărie şi din tinereţe. Descoperit în 1931, publicat acum 
câţiva ani, textul cuprinde următorul pasaj: «Aparţin generaţiei 
situate între cele două genii, Stephenson şi Edison! Şi asist 
acum la aceste uimitoare descoperiri, datorate în primul rând 
Americii, cu hotelurile sale mişcătoare, maşinile sale de făcut 
tartine, trotuarele sale mobile, ziarele sale din pastă 
«feuilletată» tipărite cu cerneală de şocolată, pe care întâi le 
citeşti şi apoi le mănânci!» O poantă satirică repetată, sau 
ecoul unui experiment fantezist care a reţinut atenţia amuzată 
a scriitorului? Oricum, într-un număr din septembrie 1957 al 
ziarului New York Post a apărut reclama mirositoare a unei 
cutii cu fragi. De aici şi până la ziarul comestibil nu e o distanţă 
de netrecut. 

2 Ministerul Comerţului, în Anglia. 

ceva care să semene cu World's Fair! de la Chicago din 1893 
sau cu Expoziţia de la Paris din 1900! Nu! Puternica religie a 
businessului nu există aici şi nu vom scoate strigătul go ahead? 
decât pentru ca Bijuteria Pacificului să meargă tot înainte. Deci 
nu afacerile ne oferă resursele necesare întreţinerii insulei cu 
elice, ci vama. Da! Impozitele vamale ne permit să satisfacem 
toate exigenţele bugetului. 

— Şi acest buget? se interesează Frascolin. 

— E de treizeci de milioane de dolari, dragii mei. 

— O sută cincizeci de milioane de franci pentru o insulă cu 
zece mii de suflete!... 

— Aşa cum zici, dragul meu Frascolin, sumă care provine 
numai din taxele vamale. Noi n-avem taxe de barieră, produsele 
locale fiind aproape neînsemnate. Nu! Doar taxele de import 
percepute la Tribord-Harbour şi Babord-Harbour. Asta vă 
explică scumpetea bunurilor de consum — scumpete relativă, 
căci aceste preţuri, oricât de ridicate vi s-ar părea, sunt în 
raport cu mijloacele de care dispune fiecare. 

Şi iată-l pe Calistus Munbar ambalându-se din nou, lăudându- 
şi oraşul, lăudându-şi insula — o bucată de planetă superioară 
căzută în plin Pacific, un Eden plutitor în care s-au refugiat 
înţelepţii, şi dacă adevărata fericire nu se află aici, înseamnă că 
nu există nicăieri! Seamănă grozav a reclamă! Parcă ar zice: 

«Intraţi, domnilor! Intraţi, doamnelor!... Treceţi pe la control! 
„„„Nu mai sunt decât două-trei locuri!... În curând va începe... 
Cine nu şi-a luat bilet...» etc. 

E adevărat, sunt locuri puţine şi biletele sunt scumpe! Ei şi? 
Supra-intendentul jonglează cu milioanele, care nu contează 
mai mult decât unităţile în capitala miliardeză! 

În cursul acestei tirade, în care frazele se revarsă în cascade, 
în care cesturile se multiplică cu o frenezie semaforică, 
cvartetul este pus la curent cu diversele ramuri ale 
administraţiei. Mai întâi, şcolile. Instrucţia e gratuită şi 
obligatorie, iar profesorii sunt plătiţi ca nişte miniştri. Daca ar 
fi să-l credem pe Calistus Munbar, se învaţă limbile vii şi 
moarte, istoria şi geografia, fizica şi matematica, artele, mai 
bine decât în orice universitate sau academie din lumea veche. 
Adevărul este că elevii nu se înghesuie deloc la cursurile 
publice şi, dacă generaţia actuală a rămas cu oarecare spoială 
în urma studiilor făcute în colegiile din Statele Unite, generaţia 
de mâine va avea mai multe rente decât învăţătură. Aici este 


' Târgul Mondial (în engleză). 
2 Înainte! (în engleză). 

punctul nevralgic şi poate că nişte fiinţe umane nu pot decât să 
piardă izolându-se astfel de umanitate. 

Ei bine, dar locuitorii acestei insule artificiale nu călătoresc 
deloc în străinătate? Ei nu vizitează ţările de peste ocean, 
marile capitale ale Europei? Nu colindă ţinuturi în care trecutul 
a lăsat moştenire atâtea capodopere de tot felul? Ba da! Sunt 
unii pe care curiozitatea îi mână spre regiuni îndepărtate. Dar 
ei obosesc acolo; cei mai mulţi se plictisesc; nu găsesc nicăieri 
existenţa uniformă de pe Standard-Island; suferă de căldură; 
suferă de frig; în sfârşit, se îmbolnăvesc de guturai — or în 
Milliard-City nu există guturai. Şi astfel, imprudenţii care au 
avut nefericita idee de a-şi părăsi insula sunt grăbiţi şi 
nerăbdători să se întoarcă acasă. Cu ce-au rămas din aceste că- 
lătorii? Cu nimic! «Cum au plecat, aşa s-au întors», spune o 
veche zicală a grecilor şi noi adăugăm: şi aşa vor rămâne. 

Cât despre străinii atraşi de celebritatea insulei cu elice, 
această a noua minune a lumii, de când Tumul Eiffel — cel 
puţin aşa se spune — ocupă al optulea loc, Calistus Munbar 
crede că nu vor fi niciodată prea numeroşi. Dealtfel, nici nu 
prea sunt încurajați, cu toate că vămile celor două porturi ar 
avea o nouă sursă de venituri. Din cei veniţi anul trecut, cea 
mai mare parte erau americani. De altă naţionalitate, puţini sau 
deloc. Doar câţiva englezi, uşor de recunoscut după pantalonii 
lor veşnic suflecaţi, sub pretextul că la Londra plouă. Dealtfel, 
Marea Britanic nu vede cu ochi buni crearea insulei cu elice, 
care, după părerea ei, împiedică circulaţia maritimă. lată de ce 
îi doreşte dispariţia. Cât despre germani, ei sunt primiţi cu 
răceală, căci dacă ar fi lăsaţi să se instaleze aici, ar face repede 
din Milliard-City un nou Chicago. Dintre toţi străinii, francezii 
sunt cei pe care Compania îi acceptă cu mai multă simpatie, 
deoarece ei nu aparţin statelor cotropitoare ale Europei. Dar s- 
a ivit vreodată un francez pe Standard-Island? 

— E puţin probabil, spune Pinchinat. 

— Nu suntem destul de bogaţi, adaugă Frascolin. 

— Pentru a fi rentieri, completează supraintendentul, dar 
pentru a fi funcţionari... 

— Vom întâlni deci compatrioți? întreabă Yvernes. 

— Unul singur. 

— Şi cine este acest privilegiat ? 

— Domnul Athanase Doremus. 

— Cu ce se ocupă acest domn? sare Pinchinat. 

— E profesor de dans, de graţie şi de ţinută, plătit cu dărnicie 
de către administraţie, fără să mai vorbim de lecţiile 
particulare... 

— Pe care numai un francez le poate da! exclamă alteţa-sa. 
Cvartetul ştie acum tot ceea ce îl interesează în legătură cu 
organizarea vieţii administrative pe Standard-Island şi poate să 
guste din plin farmecul acestei navigaţii care-l poartă către 
vestul Pacificului. Dacă soarele n-ar răsări când dintr-o parte, 
când dintr-alta, după orientarea pe care o dă insulei 
comandorul Simcofi, Sebastien Zorn şi camarazii săi ar putea 
să creadă că se află pe uscat. În ultimele cincisprezece zile, s- 
au iscat de două ori furtuni cu rafale teribile, furtuni care 
izbucnesc uneori în Pacific, în ciuda numelui acestui ocean. 
Hula din larg se sparge de trupul metalic, acoperindu-l cu o 
pulbere de stropi mărunți, aşa cum se întâmplă pe coastele 
abrupte ale litoralului. Dar Standard-Island nici nu se-nfioară 
sub asalturile acestei mări dezlănţuite. Furiile oceanului sunt 
neputincioase. 

După două săptămâni, la 11 iunie, are loc primul concert de 
muzică de cameră, al cărui afiş, scris cu litere electrice, e 
purtat de-a lungul marilor bulevarde. Se înţelege că 
instrumentiştii au fost prezentaţi guvernatorului şi 
municipalităţii. Cyrus Bikerstaff le-a tăcut cea mai călduroasă 
primire. Jurnalele au amintit succesele Cvartetului Concertant 
în Statele Unite ale Americii şi l-au felicitat pe supra-intendent 
că şi-a asigurat concursul acestor artişti — în chip cam arbitrar, 
după cum se ştie. Ce plăcere să-i vezi şi să-i auzi în acelaşi 
timp, interpretând operele maeştrilor! Ce regal pentru 
cunoscători! 

Faptul că parizienii au fost angajaţi cu salarii fabuloase nu 
trebuie să ne facă să credem că vor concerta pe gratis. 
Dimpotrivă, administraţia înţelege să se aleagă cu un beneficiu 
serios, aşa cum fac acei impresari americani pe care 
cântăreţele îi costă un dolar măsura şi chiar nota. De obicei, 
concertele teatrofonice şi fonografice de la cazinou sunt cu 
plată. Amatorii vor plăti, deci, infinit mai mult pentru concertul 
cvartetului. Toate locurile costă la fel: două sute de dolari 
fotoliul, adică o mie de franci în monedă franceză — şi Calistus 
Munbar se laudă că va face săli pline. 

Nu se înşală. S-au vândut toate locurile. Confortabila şi 
eleganta sală a cazinoului nu cuprinde, ce-i drept, decât o sută, 
şi dacă ar fi fost scoase la licitaţie nu se ştie la cât s-ar fi ridicat 
reţeta. Dar asta ar fi fost împotriva uzanțelor de pe Standard- 
Island. Mercurialele stabilesc dinainte valoarea comercială a 
tuturor lucrurilor, atât a celor necesare cât şi a celor de lux. 
Fără această precauţie, dat fiind bogăţiile de necrezut ale 
unora, s-ar putea produce acumulări nedorite. E adevărat că 

dacă bogătaşii tribordezi se duc la concert de dragul artei, e 
posibil ca bogătaşii babordezi să nu o facă decât pentru că «aşa 
se cade». 

Când Sebastien Zorn, Pinchinat, Frascolin, Yvernes apăreau 
în faţa spectatorilor din New York, Chicago, Filadelfia, 
Baltimore nu era o exagerare din partea lor să spună: iată un 
public care preţuieşte câteva milioane. Ei bine, în seara aceea 
ar fi rămas departe de adevăr dacă n-ar fi numărat cu 
miliardele. Gândiţi-vă numai! Jem Tankerdon, Nat Coverley şi 
familiile lor strălucesc în primul rând de fotolii. Pe celelalte 
locuri, un număr de amatori care, dacă sunt sub-miliardari, au 
totuşi o «pungă bine garnisită», cum remarcă Pinchinat. 
«Haidem!», spune şeful cvartetului când vine ora să apară pe 
scenă. Şi ei pornesc, fără să fie mai emoţionaţi — sau poate 
chiar mai puţin — decât în faţa unui public parizian, care nu 
are atâţia bani în buzunar, dar are mai mult simţ artistic. 

Trebuie spus că, deşi n-au luat lecţii de la compatriotul lor 
Doremus, Sebastien Zorn, Yvernes, Frascolin, Pinchinat au o 
ţinută foarte corectă: cravată albă de douăzeci şi cinci de 
franci, mănuşi gris-perle de cincizeci de franci, cămaşă de 
şaptezeci de franci, ghete de o sută optzeci de franci, vestă de 
două sute de franci, pantalon negru de cinci sute de franci, frac 
negru de o mie cinci sute de franci — bineînţeles toate pe 
socoteala administraţiei. Sunt aclamaţi, sunt aplaudaţi — foarte 
călduros de mâinile tribordezilor, mai discret de mâinile 
babordezilor. Chestiune de temperament. 

Programul concertului cuprinde patru numere care le-au fost 
furnizate de biblioteca de la cazinou, bine garnisită prin grija 
supra-intendentului. 

Cvartetul Nr. 1 în mi bemol major. Op. 12 de Mendelsohn. 

Cvartetul Nr. 2 în fa major. Op. 16 de Haydn. 

Cvartetul Nr. 10 în mi bemol major, Op. 74 de Beethoven. 

Cvartetul Nr. 5 în Ja major. Op. 10 de Mozart. 

Interpreţii fac minuni în această sală înmiliardată, pe bordul 
acestei insule plutitoare, la suprafaţa unui abis a cărui 
adâncime depăşeşte cinci mii de metri în această parte a 
Pacificului. Ei obţin un succes considerabil şi justificat, mai ales 
în faţa amatorilor din sectorul tribordez. 

Ar fi trebuit să-l vedeţi pe supraintendent în timpul acestei 
seri memorabile: nu mai poate de bucurie. S-ar spune că ele 
cel care a cântat la două viori, o violă şi un violoncel în acelaşi 
timp. Ce fericit debut pentru campionii muzicii concertante şi 
pentru impresarul lor! Dacă sala-i plină, împrejurimile 
cazinoului sunt înţesate de lume. Foarte mulţi sunt cei care n- 
au putut să-şi procure un fotoliu sau o strapontină, fără să mai 
vorbim despre cei pe care i-a gonit preţul mare al locurilor. 
Auditorii de afară trebuie să se mulţumească cu firimiturile. Ei 
aud de departe, ca şi cum muzica ar ieşi din cutia unui fonograf 
sau din difuzorul unui telefon. Dar aplauzele lor nu sunt mai 
puţin vii. 

Aceste aplauze izbucnesc şi mai puternic când, la sfârşitul 
concertului, Sebastien Zorn, Yvernes, Frascolin şi Pinchinat se 
prezintă pe terasa pavilionului din stânga. Bulevardul Unu este 
inundat de lumină. Din înălţimi, lunile electrice revarsă raze pe 
care palida Selene! trebuie să fie geloasă. 

În faţa cazinoului, pe trotuar, puţin mai la o parte, un cuplu 
atrage atenţia lui Yvernes. Bărbatul, de statură înaltă, cu o 
fizionomie distinsă, severă, tristă chiar, poate să aibă cincizeci 
de ani. Femeia, ceva mai tânără, cu aerul mândru, lasă să se 


1 Personificarea Lunii, în mitologia greacă. 

vadă sub pălărie câteva şuviţe de păr alb. Yvernes, impresionat 
de atitudinea lor rezervată, îl întreabă pe Calistus Munbar: 

— Cine sunt aceste persoane ? 

— Aceste persoane ? răspunde supraintendentul, ale cărui 
buze schiţează o strâmbătură destul de dispreţuitoare. Sunt 
nişte melomani pătimaşi. 

— Şi de ce nu şi-au oprit locuri în sala cazinoului? 

— Erau prea scumpe pentru ei. 

— Atunci averea lor... ? 

— Abia două sute de mii de franci rentă. 

— Pfui! se strâmbă Pinchinat. Şi cine sunt aceşti nenorociţi? 

— Regele şi regina Malecarliei!. 


NAVIGAŢIE 


Creând acest extraordinar aparat de navigaţie, Standard- 
Island Company a trebuit să facă faţă cerinţelor unei duble 
organizări: maritimă şi administrativă. 

Prima, după cum se ştie, are ca director, mai bine-zis căpitan, 
pe comandorul Ethel Simcoe, din marina Statelor Unite. Este 
un om de cincizeci de ani, navigator experimentat, cunoscând 
temeinic întinderile Pacificului, curenţii, furtunile, stâncile, 
formaţiile coraliene. E omul cel mai indicat să conducă cu o 
mână sigură insula cu elice încredinţată grijii sale — ca şi 
vieţile bogătaşilor, de care-i răspunzător în faţa lui Dumnezeu 
şi a acţionarilor Societăţii. 


1 În Jules Verne. Viaţa şi opera sa (1828), nepoata scriitorului, 
Marguerite Allotte de la Fuye, scrie: «Un suveran detronat, 
filozof şi artist, în care e uşor de recunoscut Don Pedro, recent 
deposedat de tronul Braziliei, a devenit astronomul lui 
Standard-Island şi o călăuzeşte în nopţile înstelate». Savant 
autentic, membru asociat al Academiei de Ştiinţe din Paris, 
împăratul Pedro al II-lea fusese într-adevăr detronat în 1889. 
Scriitorul, care-l cunoscuse pe contele d'Eu, ginerele 
împăratului, avea să-l cunoască şi pe acesta, după cum ne 
asigură autoarea biografiei citate. Omagiul pe care i-l aduce 
este postum, Don Pedro murind în 1891. Dar relaţiile personale 
nu alterează sentimentele statornic republicane ale lui Jules 
Verne, mărturisite şi în romanul de faţă, în astfel de pasaje fără 
echivoc: «Nimic, dealtfel, nu poate să împiedice ceea ce este 
scris în cartea destinelor popoarelor, fie ele de origine veche 
sau modernă. De la 4 iunie 1894, arhipelagul hawaian e 
republică...» (p. 94). 

A doua organizare, aceea care cuprinde diversele servicii 
administrative, este în mâinile unui guvernator. Cyrus 
Bikerstaff este un iancheu din Maine, unul dintre statele 
federale care au participat foarte puţin la luptele fratricide ale 
confederației americane în timpul războiului de secesiune. 
Cyrus Bikerstaff a fost deci ales în chip fericit, ca să păstreze 
echilibrul între cele două sectoare ale insulei cu elice. 

Guvernatorul, care se apropie de şaizeci de ani, e celibatar. E 
un om rece, stăpân pe sine, foarte energic sub o aparenţă 
flegmatică, foarte englez prin atitudinea sa rezervată, 
manierele sale de gentleman, discreţia diplomatică de care dă 
dovadă în vorbe şi în fapte. În orice altă ţară, ar fi fost un om 
foarte demn de preţuire şi, prin urmare, foarte prețuit. Dar aici 
nu e decât agentul superior al Companiei. Afară de asta, cu 
toate că leafa lui egalează lista civilă a unui mic suveran din 
Europa, nu este bogat — şi ce figură poate să facă în prezenţa 
nababilor din Milliard-City ? 

Cyrus Bikerstaff este în acelaşi timp primarul capitalei. Ca 
atare, el s-a instalat la primărie, aşezată la una din 
extremităţile Bulevardului Unu şi opusă Observatorului, unde 
se află reşedinţa comandorului Ethel Simcoe. Acolo sunt 
birourile sale, acolo se întocmesc toate actele de stare civilă: 
naşterile, natalitatea fiind suficientă pentru a asigura viitorul; 
decesele (morţii sunt transportaţi în cimitirul din Madeleine- 
bay); căsătoriile, care trebuiesc celebrate civil, înainte de 
ceremonia religioasă, aşa cum prevede codul de pe Standard- 
Island. Acolo funcţionează diversele servicii ale administraţiei 
şi administrații n-au de ce să se plângă. Aceasta face cinste 
primarului şi funcţionarilor săi. 

Sebastien Zorn, Pinchinat, Yvernes, Frascolin îi sunt 
prezentaţi de către supraintendent şi rămân cu o impresie 
deosebit de favorabilă, aceea produsă de individualitatea unui 
om bun şi drept, înzestrat cu spirit practic, care nu se lasă 
pradă nici prejudecăţilor, nici himerelor. 

— Domnilor, le spune el, e o fericire să vă avem în mijlocul 
nostru. Poate că procedeul folosit de supraintendent n-a fost 
prea corect, dar nu mă îndoiesc că îl veţi ierta. Dealtfel, n-o să 
aveţi de ce să vă plângeţi de municipalitatea noastră. Ea nu vă 
va cere decât două concerte lunare, lăsându-vă libertatea de a 
accepta invitaţiile particulare care v-ar putea fi adresate. Ea 
salută în dumneavoastră muzicieni de mare valoare şi nu va 
uita niciodată că aţi fost primii artişti pe care a avut cinstea să-i 
primească. 

Cvartetul, încântat de primire, nu-şi ascunde satisfacția faţă 
de Calistus Munbar. 

— Da, domnul Cyrus Bikerstaff e un om amabil, răspunde 
supra-intendentul cu o uşoară ridicare din umeri. Păcat că n- 
are un miliard, două... 

— Nimeni nu-i desăvârşit! ripostează Pinchinat. Guvernatorul- 
primar este secondat de doi adjuncţi, care-l ajută în 
administraţia foarte simplă a insulei cu elice. Sub ordinele lor, 
un mic număr de funcţionari, retribuiţi cum se cuvine, sunt 
afectaţi diverselor servicii. Nu există consiliu municipal. La ce 
bun? El este înlocuit prin consiliul notabililor — treizeci de 
personaje dintre cele mai calificate prin inteligenţa şi averea 
lor. Consiliul se întruneşte când e cazul să se ia vreo hotărâre 
importantă — între altele, stabilirea itinerarului ce trebuie 
urmat în interesul igienei generale. Parizienii noştri şi-au putut 
da seama că există uneori subiecte de discuţii şi dificultăţi, 
până să se cadă de acord. Dar până acum, graţie intervenţiei 
sale abile şi înțelepte, Cyrus Bikerstaff a putut întotdeauna să 
împace interesele opuse, menajând amorul propriu al 
administraţilor săi. 

Se înţelege că unul din adjuncti, Barthelemy Ruge, e 
protestant, iar celălalt, Hubley Harcourt, catolic, amândoi fiind 
aleşi dintre înalții funcţionari ai Companiei şi secondându-l cu 
sârguinţă pe Cyrus Bikerstaff. 

Aşa îşi duce existenţa de optsprezece luni, în plenitudinea 
independenţei sale, în afară chiar de orice relaţii diplomatice, 
liberă pe acest vast Pacific, la adăpost de intemperii, sub cerul 
ales de ea însăşi, insula artificială pe care vor locui artiştii un 
an întreg. Ei nu pot nici măcar să-şi imagineze că vor fi expuşi 
unor primejdii, că viitorul le rezervă lucruri neaşteptate. Orice 
ar spune violoncelistul, prea e pus la punct totul, prea se 
desfăşoară în ordine şi cu regularitate... 

Navigaţia continuă către vest. In fiecare zi, în clipa în care 
soarele depăşeşte meridianul, ofiţerii de la Observator, aflaţi 
sub ordinele comandorului Ethel Simcoe, stabilesc punctul. Un 
cadran cvadruplu, aşezat pe feţele laterale ale turnului 
primăriei, indică poziţia exactă în longitudine şi latitudine si 
aceste indicaţii sunt reproduse telegrafic la răspântii, în 
hoteluri şi edificii publice, în interiorul locuinţelor particulare, 
odată cu ora care se schimbă urmând deplasarea către est sau 
vest. Miliardezii ştiu deci, în orice clipă, unde se află Standard- 
Island. 

În afara acestei deplasări imperceptibile pe suprafaţa 
oceanului, Milliard-City nu se deosebeşte cu nimic de marile 

capitale ale vechiului şi noului continent. Aceeaşi existenţă. 
Aceeaşi viaţă publică şi particulară. Nefiind prea ocupati, 
artiştii noştri folosesc orice răgaz ca să viziteze Bijuteria 
Pacificului. Tramvaiele îi transportă către toate punctele de pe 
litoral. Cele două fabrici de energie electrică le provoacă o 
adevărată admiraţie prin dispunerea atât de simplă a utilajului 
lor, prin puterea maşinilor care acţionează un dublu şirag de 
elici, prin admirabila disciplină a personalului, condus într-una 
de inginerul Watson, în cealaltă de inginerul Somwah. La 
intervale regulate, Babord-Harbour sau Tribord-Harbour, după 
cum e cazul, primesc în bazinele lor steamerele aflate în slujba 
insulei cu elice. 

Dacă încăpăţânatul Sebastien Zorn refuză să admire aceste 
minuni, dacă Frascolin este mai moderat în exprimarea 
sentimentelor sale, entuziastul Yvernes trăieşte într-o stare de 
continuă euforie. După părerea lui, încă înainte de sfârşitul 
secolului al douăzecilea, mările vor fi brăzdate de oraşe 
plutitoare. Poate că va fi ultimul cuvânt al progresului şi al 
confortului în viitor. Ce spectacol superb oferă această insulă 
mişcătoare, mergând să-şi viziteze surorile din Oceania! Cât 
despre Pinchinat, el se simte ameţit auzind vorbindu-se numai 
despre milioane, aşa cum s-ar vorbi aiurea despre douăzeci şi 
cinci de ludovici. În mod obişnuit, se folosesc bancnotele. 
Fiecare are în buzunar două sau trei mii de dolari. Şi nu o dată 
se întâmplă ca alteţa-sa să-i spună lui Frascolin: 

— Bătrâne, n-ai cumva la tine vreo monedă de cincizeci de mii 
de franci?... 

Între timp, membrii Cvartetului Concertant şi-au mărit 
numărul cunoştinţelor, fiind primiţi peste tot cu braţele 
deschise. Şi cum ar fi putut fi altfel, devreme ce erau 
recomandaţi de ameţitorul Munbar? 

În primul rind, i-au făcut o vizită compatriotului lor Athanase 
Doremus, profesor de dans, de graţie şi ţinută. Acesta locuieşte 
în sectorul tribordez, într-o casă modestă de pe Bulevardul 
Douăzeci şi cinci, închiriată cu trei mii de dolari. E servit de o 
negresă bătrână, plătită cu o sută de dolari pe lună. E încântat 
să-i cunoască pe aceşti francezi care fac cinste Franţei. 

E un bătrân de şaptezeci de ani, slăbuţ, uscat, mic de statură, 
cu privirea vie, având încă toţi dinţii, cu părul bogat, alb ca şi 
barba. Păşeşte afectat, într-o oarecare cadență ritmică, cu 
pieptul bombat, mijlocul cambrat, braţele depărtate de corp, 
picioarele întoarse puţin în afară şi încălţate ireproşabil. Artiştii 
noştri simt o mare plăcere să-l facă să vorbească şi el se 

pretează de bună voie, căci graţia nu îi e egalată decât de 
elocinţă. 

— Cât sunt de fericit, dragii mei compatrioți, cât sunt de 
fericit! repetă el de douăzeci de ori la prima vizită. Cât sunt de 
fericit să vă văd! Aţi avut o idee excelentă venind să vă stabiliţi 
în acest oraş! Nu veţi regreta; eu n-aş putea concepe, acum că 
m-am obişnuit, că se poate trăi şi altfel! 

— Şi de cât timp sunteţi aici, domnule Doremus? întreabă 
Yvernes. 

— De optsprezece luni, răspunde profesorul. De la 
întemeierea insulei. Graţie excelentelor referinţe de care 
dispuneam la New Orleans, serviciile mele au fost acceptate de 
către domnul Cyrus Bikerstaff, adoratul nostru guvernator. Şi 
din acea zi binecuvântată, salariul care mi-a fost atribuit pentru 
a conduce un conservator de dans, de graţie şi ţinută, mi-a 
îngăduit să trăiesc... 

— Ca un milionar! exclamă Pinchinat. 

— O, milionarii, aici... 

— Ştiu, ştiu dragul meu compatriot. Dar, după cum ne-a dat a 


înţelege supraintendentul, cursurile conservatorului 
dumneavoastră nu prea sunt frecventate. 
— E adevărat că n-am decât elevi particulari — şi numai 


oameni tineri. Americanii se cred înzestrați din naştere cu toate 
grațiile posibile. Aşa că preferă să ia lecţii în secret şi în secret 
le transmit şi eu frumoasele maniere franţuzeşti! 

Şi el surâde, se maimuţăreşte ca o babă cochetă, face risipă 
de atitudini graţioase. 

Athanase Doremus, picard din Santerre, a părăsit Franţa în 
prima tinereţe, pentru ca să se instaleze în Statele Unite, la 
New Orleans. Acolo, în sânul populaţiei de origine franceză din 
regretata noastră Louisiana!, nu i-au lipsit ocaziile de a-şi 
exercita talentele. Primit în cele mai bune familii, el a putut să 
facă unele economii, pe care un crah, cum nu se poate mai 
american, i le-a spulberat într-o singură zi. Era în momentul în 
care Standard-Island Company lua fiinţă, multi-plicându-şi 
prospectele, risipindu-şi pretutindeni anunţurile, lansând 
apeluri către toţi ultrabogătaşii cărora căile ferate, zăcămintele 
de petrol, comerţul cu porci săraţi sau nesăraţi le aduseseră 
averi incalculabile. Athanase Doremus a avut ideea să ceară o 
slujbă guvernatorului noului oraş unde profesorii de 
specialitatea lui nu se prea înghesuiau. Fiind cunoscut de către 


1 Colonie franceză vândută tinerei Confederații americane în 


1803, de Napoleon Bonaparte. Astăzi, unul dintre «statele 
unite». 

familia  Coverley, originară din New Orleans, şi graţie 
recomandaţiei şefului său, care urma să devină unul din cei mai 
de seamă notabili tribordezi din Milliard-City, el a fost admis — 
şi iată cum un francez, mai mult chiar, un picard, se numără 
printre funcţionarii insulei cu elice. E adevărat, nu dă lecţii 
decât acasă şi sala de curs a cazinoului n-a văzut refiectându-se 
în oglinzile sale decât propria persoană a profesorului. Dar ce 
importanţă are, din moment ce leafa nu suferă nici o 
scădere?!... 

De fapt, un om cumsecade, puţin ridicul şi maniac, destul de 
plin de el, convins că odată cu moştenirea lui Vestris! şi Saint- 
Leon? a primit în păstrare şi tradiţiile lui Brummel?’ şi lord Sey- 
mourt. În ochii cvartetului, e un compatriot — calitate întot- 
deauna apreciată, la o depărtare de câteva mii de leghe de 
Franţa. 

Trebuie să i se povestească ultimele aventuri ale celor patru 
parizieni, în ce condiţii au ajuns aici, cum i-a atras Calistus 
Munbar pe bordul insulei cu elice — atras, ăsta-i cuvântul! — şi 
cum aceasta a ridicat ancora la câteva ore după îmbarcare. 

— Asta nu mă miră deloc din partea supraintendentului 
nostru, răspunde bătrânul profesor. E încă un renghi de-al lui. 
A făcut şi va mai face multe! Un adevărat fiu al lui Barnum, 
care va sfârşi prin a compromite Compania... un domn 
obraznic, care ar avea multă nevoie de câteva lecţii de bună 
purtare... unul din iancheii ăştia care se tolănesc într-un fotoliu, 
cu picioarele pe pervazul ferestrei!... In fond, nu e un om rău, 
dar îşi închipuie că totul îi e permis! Dar, dragii mei 
compatrioți, să nu-i purtaţi pică. În afară de neplăcerea cu 
concertul de la San Diego, nu puteţi decât să vă felicitaţi pentru 
şederea voastră în  Milliard-City. Vor avea pentru voi 
consideraţii... la care cred că veţi fi sensibili... 

— Mai ales la sfârşitul fiecărui trimestru! precizează 
Frascolin, ale cărui funcțiuni de casier al trupei încep să capete 
o excepţională importanţă. 

În legătură cu rivalitatea dintre cele două sectoare, Athanase 
Doremus confirmă spusele lui Calistus Munbar. După părerea 
sa, ar exista un punct negru la orizont şi chiar ameninţarea 
unei vijelii apropiate. E de temut un conflict de interese şi de 
amor propriu între tribordezi şi babordezi. Familiile Tankerdon 
şi Coverley, cele mai bogate de pe insulă, vădesc o gelozie 


1 Celebru balerin al Operei din Paris (1729 - 1808). 

? Muzician si coregraf francez (1817—1870). 

3 Dandy englez, supranumit «Regele modei» (1778 - 1840). 
1 Un alt dandy celebru (1803-1859). 

crescândă una faţă de cealaltă. S-ar putea produce o explozie, 
dacă o combinaţie oarecare nu va reuşi să le apropie. Da... o 
explozie! 

— Dacă asta nu va face insula să sară în aer, n-avem de ce să 
ne neliniştim, observă Pinchinat. 

— Cel puţin atâta vreme cât suntem şi noi aici! adaugă 
violoncelistul. 

— O, insula e solidă, dragii mei compatrioți! răspunde 
Athanase Doremus. De optsprezece luni de când se plimbă pe 
mare, nu s-a înregistrat nici un accident cât de cât mai 
deosebit. Numai reparaţii neînsemnate, care nici măcar n-au 
obligat-o să se întoarcă la Madeleine-bay! Gândiţi-vă că e 
făcută din tablă de oţel! 

Asta lămureşte totul, şi dacă tabla de oţel nu oferă o garanţie 
absolută în această lume, în ce alt metal să ai încredere? Oţelul 
e fier, şi însuşi globul nostru, aproape în întregime, ce e oare 
altceva decât o enormă carbură? Ei bine, Standard-Island este 
Pământul în mic. 

Pinchinat întreabă atunci ce părere are profesorul despre 
guvernatorul Cyrus Bikerstaff. 

— Şi ele tot de oţel? 

— Da, domnule Pinchinat, răspunde Athanase Doremus. Este 
un administrator foarte priceput şi înzestrat cu o mare energie. 
Din nenorocire, la Milliard-City nu ajunge să fii de oţel... 

— Trebuie să fii de aur, intervine Yvernes. k 

— Aveţi dreptate. De aur, sau nu contezi câtuşi de puţin! Într- 
adevăr, în ciuda înaltei sale situaţii, Cyrus Bikerstaff nu este 
decât un agent al Companiei. El prezidează la întocmirea 
diverselor acte ale stării civile, e însărcinat să primească 
produsul vămilor, să vegheze la igiena publică, măturatul 
străzilor, întreţinerea plantațiilor, să primească reclamaţiile 
contribuabililor — într-un cuvânt, să-şi facă duşmani 
pretutindeni şi nimic mai mult. Pe Standard-Island trebuie «să 
fii cineva» şi profesorul le-a spus: Cyrus Bikerstaff nu contează. 
Dealtfel, însăşi funcţia sa îl obligă să se menţină între cele două 
partide, să păstreze o atitudine îngăduitoare, să nu rişte nimic 
care ar putea să placă unuia şi să displacă celuilalt. O politică 
dificilă. 

Pe insulă încep să se nască idei care ar putea duce la un 
conflict între cele două sectoare. Dacă tribordezii s-au stabilit 
pe Standard-lIsland doar cu gândul de a se bucura în linişte de 
bogăţiile lor, babordezii încep să regrete afacerile. Ei se 
întreabă de ce n-ar putea fi utilizată insula cu elice ca un imens 
vas de comerţ, de ce n-ar transporta ea mărfuri pe diversele 

pieţe ale Oceaniei, de ce este izgonită orice industrie de pe 
Standard-Island... Pe scurt, cu toate că nu se află aici decât de 
mai puţin de doi ani, aceşti ianchei, în frunte cu Tankerdon, se 
simt cuprinşi de nostalgia negoţului. 

Şi dacă până acum au rămas la vorbe, guvernatorul Cyrus 
Bikerstaff e totuşi neliniştit. EI speră că relaţiile nu se vor 
învenina şi că neînțelegerile interne nu vor reuşi să tulbure un 
aparat fabricat anume pentru a oferi o linişte deplină 
locuitorilor săi. 

Părăsindu-l pe Athanase Doremus, cvartetul promite că va 
reveni să-l vadă. In mod obişnuit, profesorul se duce după- 
amiaza la cazinou, unde nu se prezintă nimeni. Şi acolo, 
nevrând să poată fi acuzat de nerespectarea îndatoririlor sale, 
aşteaptă, pregătindu-şi lecţia în faţa oglinzilor nefolosite ale 
sălii. 

În acest timp, insula cu elice înaintează către vest şi puţin 
către sud-vest, astfel încât să ajungă în arhipelagul Sandwich. 
La această latitudine, atât de aproape de zona toridă, 
temperatura este de pe acum ridicată. Miliardezii ar suporta-o 
greu fără îndulcirea pe care o aduce briza marină. Din fericire, 
nopţile sunt răcoroase şi chiar în plină caniculă arborii şi 
peluzele, stropite de ploaia artificială, îşi păstrează verdeaţa lor 
atrăgătoare. In fiecare zi, la prânz, punctul în care se află 
insula, indicat pe cadranul primăriei, este telegrafiat tuturor 
cartierelor. La 17 iunie, Standard-lsland se găseşte la 155° 
longitudine vestică şi 27° latitudine nordică, apropiindu-se de 
tropice. 

— S-ar spune că astrul zilei o remorchează, declamă Yvernes, 
sau, dacă vreţi o expresie mai elegantă, că la ea sunt înhămaţi 
caii divinului Apolo. 

Observaţie pe cât de justă pe atât de poetică, primită însă de 
Sebastien Zorn cu o ridicare din umeri. Nu-i convine să joace 
rolul de remorcat... fără voia lui. 

— Şi apoi, nu încetează el să repete, o să vedem noi cum se 
va sfârşi această aventură! 

Aproape în fiecare zi, cvartetul dă o raită prin parc, la ora 
când e plin de lume. Călare, pe jos, în trăsură, toţi notabilii din 
Milliard-City se întâlnesc în jurul peluzelor. Mondenele îşi arată 
a treia toaletă cotidiană, având aceeaşi nuanţă de la pălărie 
până la pantofi. Mătasea de India e foarte la modă anul acesta. 
Ele folosesc adesea şi mătasea artificială din celuloză, care e 
atât de lucitoare, sau chiar bumbacul artificial obţinut din lemn 
de brad sau de molift, desfibrat şi fărâmiţat. Ceea ce îl face pe 
Pinchinat să spună: 

— O să vedeţi că într-o zi se vor fabrica ţesături din iederă 
pentru prietenii credincioşi şi din salcie plângătoare pentru 
văduvele neconsolate! 

În orice caz, bogatele miliardeze n-ar accepta aceste stofe 
dacă n-ar veni de la Paris şi nici aceste toalete dacă n-ar fi 
creaţia regelui croitorilor din capitală — acela care a proclamat 
sus şi tare axioma: «Femeia nu e decât o chestiune de forme»!. 

Câteodată, regele şi regina Malecarliei trec prin mijlocul 
acestei nobilimi a banului. E adevărat că, în fond, americanii de 
pe  Standard-lsland sunt foarte măguliţi să aibă drept 
concetăţean un rege şi continuă să-l trateze potrivit vechii sale 
situaţii. Dar, de fapt, maiestăţile lor nu contează mai mult decât 
Cyrus Bikerstaff — poate chiar mai puţin. 

Călătorii pe care îi sperie navigația ar trebui să adopte acest 
fel de plutire pe bordul unei insule mişcătoare. In aceste 
condiţii, nu mai trebuie să te preocupi de capriciile mării. 
Furtunile ei nu mai sunt de temut. Cu zece milioane de cai 
putere în pântece, Standard-lIsland nu poate fi niciodată 
reţinută de lipsa de vânt şi e destul de puternică pentru a lupta 
împotriva vânturilor potrivnice. Dacă ciocnirile constituie o 
primejdie, această primejdie nu e pentru ea. Cu atât mai rău 
pentru navele care s-ar arunca în plină viteză asupra coastelor 
ei de fier. De fapt, aceste întâlniri sunt foarte puţin probabile, 
graţie farurilor care luminează porturile, prova şi pupa, graţie 
lunilor de aluminiu ale căror licăriri electrice saturează 
atmosfera în timpul nopţii. Cât despre furtuni, nu merită să mai 
vorbim de ele. Standard-Island este în stare să pună o stavilă 
mâniei valurilor. Totuşi, când paşii îi poartă pe Pinchinat şi 
Frascolin în partea dinainte sau dinapoi a insulei, fie la bateria 
Pintenului, fie la bateria Pupei, sunt amândoi de părere că se 
simte lipsa capurilor, a promontoriilor, a golfurilor, a 
ţărmurilor. Acest litoral nu-i decât un meterez de oţel, menţinut 


1 În versiunea franceză a povestirii În secolul 29. O zi din viaţa 
unui jurnalist american in anul 2889 («Memoires de l'Academie 
d'Amiens», Annee 1890, T.XXXVII p. 348 — 370), Jules Verne a 
adăugat, printre altele, următoarea frază: «Croitorul nu-i altul 
decât celebrul Wormspire, cel care-a spus atât de judicios: 
«Femeia nu e decât o chestiune de forme». Marcel More, unul 
dintre exegeţii moderni ai scriitorului, consideră această frază 
«străină turnurii de spirit obişnuite a lui Jules Verne» şi o pune 
pe seama lecturii Viitoarei Eve a lui Villiers de l'Isle-Adam. Dar 
Insula cu elice, ca şi alte Călătorii extraordinare, ne oferă 
destule dovezi despre gustul autorului nu numai pentru maxime 
fictive, ci şi pentru jocuri de cuvinte foarte puţin academice. 

cu milioane de şuruburi şi de nituri. Şi cum ar mai regreta un 
pictor stâncile bătrâne, zbârcite ca pielea unui elefant şi 
acoperite de ierburi marine, pe care le mângâie valurile 
fluxului! Hotărât, nu se poate înlocui frumuseţea naturii prin 
minunile industriei. Cu toată admiraţia lui statornică, Yvernes 
trebuie să recunoască acest adevăr. 

În seara de 25 iunie, insula cu elice trece Tropicul Cancerului, 
la limita zonei toride a Pacificului. Chiar la ora aceea, cvartetul 
dă al doilea concert în sala cazinoului. După primul succes, 
preţul fotoliilor s-a mărit. N-are importanţă, sala este încă prea 
mică. Amatorii îşi dispută locurile. Evident, această muzică de 
cameră trebuie să fie excelentă pentru sănătate şi nimeni nu şi- 
ar îngădui să-i pună la îndoială calităţile terapeutice. 
Întotdeauna mixturi de Mozart, Beethoven, Haydn, după reţetă. 
Uriaş succes pentru executanţi, cărora aplauzele pariziene le-ar 
fi făcut desigur mai multă plăcere. Dar, în lipsa lor, Yvernes, 
Frascolin şi Pinchinat ştiu să se mulţumească cu uralele 
miliardeze, pentru care Sebastien Zorn continuă să aibă un 
dispreţ absolut. 

— Ce-am putea cere mai mult, la trecerea tropicului ? îi spune 
Yvernes. 

— Tropicul «concertului»! exclamă Pinchinat, punându-se la 
adăpost în urma acestui groaznic joc de cuvinte. 

Şi când ies din cazinou, pe cine zăresc printre nenorociţii 
care n-au putut să dea trei sute de dolari pe un fotoliu? Pe 
regele şi regina Malecarliei, care stau modeşti la uşă. 


ARHIPELAGUL SANDWICH 


Există în această parte a Pacificului un lanţ submarin a cărui 
desfăşurare de la vest-nord-vest către est-sud-est, pe o 
întindere de nouă sute de leghe, ar deveni vizibilă dacă 
abisurile de patru mii de metri care-l despart de celelalte zone 
ale Oceaniei s-ar goli deodată. Lanţul nu lasă să se vadă decât 
opt vârfuri: Nuhau, Kauai, Oahu, Molokai, Lanai, Maui, 
Kahulani, Hawai. Aceste opt insule de mărimi inegale constituie 
arhipelagul hawaian sau grupul insulelor Sandwich. El nu 
depăşeşte zona tropicală decât prin puzderia de roci şi recifuri 
care se prelungesc spre vest. 

Lăsându-l pe Sebastien Zorn să bombăne în colţul său, să se 
închidă într-o totală indiferenţă faţă de toate curiozităţile 


1 În franţuzeşte, cuvintele «cancer» si «concert» se pronunţă 
oarecum la fel. 

naturii, ca un violoncel în cutie, Pinchinat, Yvernes, Frascolin 
gândesc astfel (şi nu greşesc deloc); 

— Pe cinstea mea, spune unul, nu-mi pare rău că vizităm 
insulele hawaiene! Dacă tot gonim pe întinsul Pacificului, cel 
puţin să ne alegem cu nişte amintiri! 

— Şi apoi, adaugă altul, indigenii din insulele Sandwich ne 
vor face să uităm puţin pawnienii, siuşii şi alţi indieni prea 
civilizaţi din Far-West; şi nu mi-ar displace să întâlnim sălbatici 
adevăraţi, canibali. 

— Hawaienii să fie încă...? întreabă al treilea. 

— Să sperăm, răspunde foarte serios Pinchinat. Bunicii lor l- 
au mâncat pe căpitanul Cook şi dacă bunicii au gustat din acest 
ilustru navigator, nu e de admis ca nepoţii să fi pierdut gustul 
cărnii de om! 

Trebuie să mărturisim că alteţa-sa vorbeşte cam ireverenţios 
despre celebrul marinar englez care a descoperit acest 
arhipelag în 17781. 

Din această conversaţie reiese că artiştii noştri speră că 
hazardul o să-i pună faţă în faţă cu indigeni mai autentici decât 
specimenele expuse în Grădinile de Aclimatizare. În orice caz, îi 
vor vedea în ţara lor de origine, chiar la locul de producţie. 
Sunt deci oarecum nerăbdători să ajungă acolo, aşteptând în 
fiecare zi ca oamenii de veghe ai Observatorului să semnaleze 
primele înălţimi ale grupului hawaian. 

Asta se întâmplă în dimineaţa zilei de 6 iulie. Noutatea se 
răspândeşte îndată şi pe pancarta cazinoului se înscrie această 
menţiune teleautografică: 

«Se zăresc insulele Sandwich». 

E adevărat, sunt încă la cincizeci de leghe; dar cele mai înalte 
creste ale grupului, cele ale insulei Hawai, care depăşesc patru 
mii două sute de metri, sunt vizibile pe timp frumos chiar de la 
această distanţă. 

Venind dinspre nord-est, comandorul Ethe Simcoe se 
îndreaptă spre insula Oahu. Capitala ei, Honolulu, este în 
acelaşi timp şi capitala arhipelagului. Această insulă este a 
treia din grup, ca latitudine. Niihau, care e un mare parc de 
vite, şi Kauai rămân la nord-vest. Oahu nu este cea mai mare 
dintre insulele Sandwich, deoarece nu are decât o mie şase 
sute optzeci de kilometri pătraţi, pe când Hawai are o suprafaţă 
de peste şaptesprezece mile. Cât despre celelalte insule, n-au 
decât trei mii opt sute doisprezece kilometri pătraţi, toate la un 
loc. 

1 Cook (1728-1779) a explorat Oceania în trei expediţii 
succesive şi a fost ucis în arhipelagul Sandwich. 

Se înţelege că, de la plecare, artiştii parizieni au strâns 
relaţiile cu principalii funcţionari de pe Standard-Island. Toţi, 
guvernatorul, comandorul Simcoe, colonelul Stewart, ca şi 
inginerii-şefi Watson şi Somwah, i-au întâmpinat cu multă 
căldură. Vizitând adesea Observatorul, artiştilor le place să 
rămână ore întregi pe platforma turnului. Nu e de mirare deci 
că în ziua aceea Yvernes şi Pinchinat, înfocaţii trupei, au plecat 
într-acolo şi, către ora zece dimineaţa, ascensorul i-a ridicat «în 
vârful catargului», cum spune alteţa-sa. 

Comandorul Ethel Simcoe venise înaintea lor şi, 
împrumutându-le ocheanul său, îi sfătuieşte să privească spre 
sud-vest, către un punct înecat în ceaţă. 

— Este Mauna Loa din Hawai, spune el, sau Mauna Kea, doi 
vulcani superbi care, în 1852 şi în 1855, au aruncat asupra 
insulei un fluviu de lavă, acoperind şapte sute de metri pătraţi, 
şi ale căror cratere au azvârlit, în 1880, şapte sute de milioane 
de metri cubi de materie eruptivă! 

— Grozav! exclamă Yvernes. Ce credeţi, vom avea şi noi 
norocul să vedem un asemenea spectacol? 

— Nu ştiu, domnule Yvernes, răspunde Ethel Simcoe. Vulcanii 
nu funcţionează la comandă... 

Oh! Numai de data asta şi cu ceva protecţii! intervine 
Pinchinat. Dacă aş fi bogat ca domnii Tankerdon şi Coverley, 
mi-aş comanda asemenea erupții de câte ori aş avea chef. 

— Ei bine, o să le vorbim despre asta, spune surâzând 
comandorul, şi nu mă îndoiesc că vor face chiar imposibilul ca 
să vă fie pe plac. 

Pinchinat întreabă care e populaţia arhipelagului Sandwich. 
Comandorul îi răspunde că dacă a fost de două sute de mii de 
locuitori la începutul secolului, acum s-a redus la jumătate. 

Bine, domnule Simcoe, o sută de mii de sălbatici e totuşi 
destul, şi dacă au rămas canibali de treabă, dacă nu şi-au 
pierdut apetitul, ar putea înghiţi dintr-o îmbucătură pe toţi 
miliardezii de pe Standard-Island! 

Insula cu elice nu vizitează pentru prima oară arhipelagul 
hawaian. 

Ea a străbătut şi anul trecut aceste meleaguri, atrasă de 
climatul sănătos. Într-adevăr, aici vin bolnavi din America, până 
ce medicii europeni se vor hotări să-şi trimită clientela să 
respire aerul Pacificului. De ce nu ? Honolulu nu se mai află 
decât la o depărtare de douăzeci şi cinci de zile de Paris, şi 
când e vorba să-ţi umpli plămânii cu un oxigen cum nu se mai 
găseşte nicăieri... 

Standard-Island pătrunde în arhipelag în dimineaţa zilei de 9 
iulie. Oahu se conturează la cinci mile spre sud-vest. Deasupra 
ei împung cerul, la est, Diamond-Head, un bătrân vulcan care 
domină rada portului, şi un alt con, numit de englezi Castronul 
de Punch. După cum observă comandorul, dacă acest enorm 
lighean ar fi umplut cu brandy sau gin, John Bull! nu s-ar sfii să- 
1 golească până la ultima picătură. 

Trecând între Oahu şi Molokai, Standard-Island evoluează ca 
un vas sub acţiunea cârmei, combinând jocul elicelor de la 
tribord şi de la babord. După ce a depăşit capul sud-estic al 
insulei Oahu, ea se opreşte, obligată fiind de deplasarea sa 
considerabilă, la zece ancabluri de litoral. Aşa cum se cuvenea 
pentru a păstra un spaţiu de manevră şi pentru a se menţine la 
o distanţă suficientă de țărm, nu «ancorează» în adevăratul 
înţeles al cuvântului, adică nu sunt folosite ancorele, ceea ce ar 
fi fost imposibil din cauza adâncimii de o sută de metri şi mai 
mult. Cu ajutorul maşinilor, care manevrează înainte şi înapoi 
în tot timpul popasului, Standard-Island rămâne pe loc, la fel de 
nemişcată ca insulele arhipelagului hawaian. 

Cvartetul contemplă înălțimile care se desfăşoară în faţa 
ochilor săi. Din larg nu se văd decât masive de arbori, boschete 
de portocali şi magnifice specimene ale florei temperate. La 
vest, printr-o deschizătură strâmtă a recifului, apare un mic lac 
interior, lacul Perlelor, un fel de câmpie lacustră, străpunsă de 
vechi cratere. 

Aspectul insulei Oahu este destul de plăcut şi antropofagii 
atât de doriţi de Pinchinat nu pot să se plângă de scena pe care 
se desfăşoară isprăvile lor. Cu condiţia să se mai dedea 
isprăvilor lor canibalice, alteţa-sa ar fi pe deplin satisfăcut. 

Dar iată-1 strigând deodată: 

— Doamne, ce văd?... 

— Ce vezi? întreabă Frascolin. 

— Acolo... clopotniţe... 

— Da! Şi turnuri... şi palate! adaugă Yvernes. 

— Nu-i posibil ca aici să fi fost mâncat căpitanul Cook! 

— Nu ne aflăm în insulele Sandwich! spune Sebastien Zorn, 
ridicând din umeri. Comandorul a rătăcit drumul. 

— Fără îndoială! întăreşte Pinchinat. 

Nu, comandorul Simcoe nu s-a rătăcit. Acolo este Oahu şi 
oraşul care se întinde pe mai mulţi kilometri pătraţi este 
Honolulu. 

Trebuie să recunoaştem: s-au produs multe schimbări din 
perioada când marele navigator englez a descoperit acest grup! 


1 John Taurul (în engleză). Poreclă dată englezilor. 

Nu numai că limba băştinaşilor tinde să dispară în faţa limbii 
anglo-saxone, dar arhipelagul cuprinde acum americani, 
chinezi — cei mai mulţi angajaţi ai proprietarilor de pământ, 
ceea ce a dat naştere seminţiei Hapa-Pa Pake — şi, în sfârşit, 
portughezi, graţie serviciilor maritime stabilite între insulele 
Sandwich şi Europa. Mai sunt touşi şi indigeni — destui pentru 
a satisface curiozitatea celor patru artişti, cu toate că au fost 
decimaţi de lepră. Dar tipul mâncătorului de carne de om nu 
mai poate fi întâlnit. 

— O, culoare locală, strigă vioara întâi, ce mână te-a răzuit de 
pe paleta modernă ? 

Da! Timpul, civilizaţia, progresul, care este o lege a naturii, 
au şters aproape cu totul această culoare. Şi artiştii noştri 
trebuie s-o recunoască, nu fără oarecare părere de rău, atunci 
când una din şalupele de pe Standard-Island, depăşind lungul 
şir de stânci, îi duce pe țărm. 

Între două zăgazuri ce se întâlnesc în unghi ascuţit, se 
deschide un port adăpostit de vânturile rele printr-un 
amfiteatru de munţi. Din 1794, stâncile care-l apără de hula 
din larg s-au înălţat cu un metru. A rămas totuşi destulă apă 
pentru ca vapoarele cu un pescaj de optsprezece, douăzeci de 
picioare să poată fi amarate la cheiuri. 

— Ce dezamăgire!... Ce dezamăgire! murmură Pinchinat. E 
îngrozitor să-ţi pierzi atâtea iluzii într-o călătorie... 

— Mai bine să stai acasă! declară violoncelistul, ridicând din 
umeri. 

— Ba, deloc! sare Yvernes, mereu entuziast. Ce spectacol s-ar 
putea compara cu cel al insulei de oţel, venind în vizită la 
arhipelagurile Oceaniei? 

Dacă starea morală a insulelor Sandwich s-a modificat, spre 
regretul artiştilor noştri, nu acelaşi lucru s-a întâmplat cu 
climatul. Este unul din cele mai sănătoase de pe aceste 
meleaguri ale Oceanului Pacific, cu toate că grupul e situat 
într-o zonă cunoscută sub numele de Marea Căldurilor. E 
adevărat că mercurul termometrelor se menţine la un grad 
ridicat, când nu bat alizeele din nord-est, iar contra-alizeele din 
sud dau naştere unor furtuni violente, numite aici kouas, dar 
temperatura medie a Honolulului nu depăşeşte douăzeci şi unu 
de grade. Ar însemna să dai dovadă de rea-voinţă ca să te 
plângi de ea, aici, la limita zonei toride. Locuitorii nici nu se 
plâng şi, după cum am mai pomenii, destui bolnavi vin în aceste 
insule. 

Oricum, pe măsură ce cvartetul pătrunde mai mult în 
secretele arhipelagului, iluziile sale se spulberă... ca frunzele la 

sfârşitul toamnei. El pretinde că a fost păcălit, când n-ar trebui 
să se acuze decât pe el însuşi pentru această păcăleală. 

— Calistus Munbar ne-a mai jucat o festă! afirmă Pinchinat, 
amintind că, după spusele  supraintendentului, insulele 
Sandwich ar fi ultimul bastion al sălbăticiei în Pacific. 

Când îi fac reproşuri amare, Munbar răspunde, clipind din 
ochiul drept: 

— Ce vreţi, dragii mei prieteni! Lucrurile s-au schimbat atât 
de mult de la ultima mea călătorie, încât nu le mai recunosc 
nici eu! 

— Farsorule! exclamă Pinchinat, bătându-1 pe burtă. 

Sigur este că dacă lucrurile s-au schimbat, asta s-a petrecut 
extraordinar de rapid. Odinioară, insulele Sandwich aveau o 
monarhie constituţională, fondată în 1837, cu două camere, cea 
a nobililor şi cea a deputaţilor. Prima era numită numai de 
către proprietarii de pământ, a doua de către toţi cetăţenii 
ştiutori de carte — nobilii pe şase ani, deputaţii pe doi ani. 
Fiecare cameră se compunea din douăzeci şi patru de membri, 
care deliberau în comun în faţa ministerului regal, alcătuit din 
patru consilieri ai regelui. 

— Deci exista un rege, conchide Yvernes... 

Da! A existat un rege la Honolulu sau, cel puţin, exista o 
regină, Liliuokalani, astăzi detronată, care a luptat pentru 
drepturile fiului său, prinţul Adey, împotriva pretențiilor unei 
oarecare prințese Kaiulani. Pe scurt, multă vreme arhipelagul a 
fost într-o efervescenţă politică, exact ca statele Americii sau 
ale Europei, cărora le seamănă chiar şi sub acest aspect. Ar fi 
putut asta să ducă la intervenţia armatei hawaiene şi să 
deschidă era funestă a pronunciamentelor!? Nu, pentru că aşa- 
zisa armată nu se compune decât din două sute cincizeci de 
recruți şi două sute cincizeci de voluntari. Nu se răstoarnă un 
regim cu cinci sute de oameni — cel puţin nu în mijlocul 
Pacificului. 

Dar englezii erau acolo şi vegheau. Se pare că prinţesa 
Kaiulani se bucura de simpatia Marii Britanii. Pe de altă parte, 
guvernul japonez era gata să-şi asume protectoratul insulelor şi 
număra partizani printre culii care sunt folosiţi în număr mare 
pe plantaţii. 

«Ei bine, şi americanii?» veţi spune. 

Aceasta e chiar întrebarea pe care i-o pune Frascolin lui 
Calistus Munbar, în legătură cu o intervenţie foarte previzibilă. 


1 Act prin care armata preia in mod ilegal puterea (în 


spaniolă). 

— Americanii? răspunde supraintendentul. Ei nu ţin deloc la 
acest protectorat. Cu condiţia să aibă în insulele Sandwich o 
staţiune maritimă rezervată pacheboturilor de pe liniile 
Pacificului, ei se declară satisfăcuţi! . 

Şi totuşi, în 1875, regele Kamehameha, care a făcut o vizită 
preşedintelui Grant la Washington, a pus insula sub scutul 
Statelor Unite. Şaptesprezece ani mai târziu, când domnul 
Cleveland a luat hotărârea să o repună în drepturi pe regina 
Liliuokalani, atunci când regimul republican se stabilise în 
insulele Sandwich, sub preşedinţia domnului Sanford Dole, au 
avut loc proteste violente în ambele ţări. 

Nimic, dealtfel, nu poate să împiedice ceea ce este scris în 
cartea destinelor popoarelor, fie ele de origine veche sau 
modernă. De la 4 iunie 1894, arhipelagul hawaian e republică, 
sub preşedinţia domnului Dole şi a succesorilor săi. 

Standard-Island va rămâne aici zece zile. Un mare număr de 
locuitori profită de asta ca să exploreze Honolulu şi 
împrejurimile. Familiile Coverley şi Tankerdon, principalii 
notabili din Miliard-City, debarcă zilnic în port. Pe de altă 
parte, cu toate că e a doua apariţie a insulei cu elice pe 
meleagurile hawaiene, admiraţia hawaienilor e fără margini şi 
ei vin cu grămada să viziteze această minunăţie. E adevărat, 
poliţia lui Cyrus Bikerstaff se asigură că vizitatorii pleacă la ora 
reglementară. Graţie acestor măsuri de securitate, ar fi greu 
pentru un intrus să rămână pe Bijuteria Pacificului fără o 
autorizaţie care nu se capătă deloc uşor. In sfârşit, raporturile 
sunt bune, dar fără să se stabilească relaţii oficiale. 

Cvartetul face câteva plimbări foarte interesante. Indigenii 
plac parizienilor noştri. Au trăsături caracteristice accentuate, 
tenul brun, fizionomia blândă şi totodată plină de mândrie. Şi 
cu toate că au acum republică, poate că regretă independenţa 
sălbatică de odinioară. 

«Văzduhul ţării noastre e liber», spune unul din proverbele 
lor, dar ei nu mai sunt. 

Într-adevăr, după cucerirea arhipelagului de către 
Kamehameha, după monarhia reprezentativă stabilită în 1837, 
fiecare insulă era administrată de către un guvernator. La ora 
actuală, sub regimul republican, ele sunt împărțite în 
arondismente şi subarondismente. 


1 Americanii nu s-au declarat satisfăcuţi. Arhipelagul Hawai a 
devenit colonie a S.U.A. în 1896, iar în 1959 a intrat în rândul 
«statelor unite». 

— Poftim, spune Pinchinat, nu lipsesc decât prefecţii, 
subprefecţii şi consilierii de prefectură, cu constituţia anului 
VIII!? 

— Vreau să plec de aici! declară Sebastien Zorn. 

Ar fi greşit s-o facă fără să admire peisajele insulei Oahu. Ele 
sunt superbe, cu toate că flora nu e prea bogată. În zona 
litoralului abundă cocotierii şi alţi palmieri, arborii de pâine, 
aleurites trihbas, care dau ulei, ricinii, daturas, indigotierii. În 
văile scăldate de apele de munte şi tapiţate cu o iarbă numită 
manervia, cresc arbuşti care devin arborescenţi, chenopiodium, 
halapepe, un fel de sparanghel gigantic. Zona păduroasă, 
prelungită până la altitudinea de două mii de metri, e acoperită 
de esențe lemnoase, mirtacei înalţi, rumecşi colosali, liane care 
se încolăcesc ca nişte şerpi. Cât despre recoltele care 
furnizează elementele necesare comerţului şi exportului, amin- 
tim orezul, nucile de cocos, trestia de zahăr. Transportate de la 
o insulă la alta, produsele se strâng la Honolulu, de unde sunt 
expediate în America. 

Fauna e foarte puţin variată. S-ar părea că speciile animale 
nu tind deloc să se modifice. Ca animale domestice, numai 
porci, găini, capre; sălbatice deloc, dacă nu punem la socoteală 
câteva perechi de mistreți; țânțari de care nu scapi uşor; 
numeroşi scorpioni şi diverse şopârle inofensive; păsări care nu 
cântă niciodată, printre altele pasărea oo, drepanis pacifica, cu 
penajul negru, ornamentat cu acele pene galbene din care era 
făcută faimoasa mantie a regelui Kamehameha, la care au 
lucrat nouă generaţii de indigeni. 

În acest arhipelag, opera omului — şi ea e demnă de luat în 
seamă — constă în introducerea unei civilizaţii asemănătoare 
celei din Statele Unite, cu societăţile sale savante, şcolile sale 
de învăţământ obligator, premiate la Expoziţia din 1878, 
bogatele sale biblioteci, jurnalele publicate în limba engleză şi 
canacă. Parizienii noştri nu se miră, ştiind că notabilii 
arhipelagului sunt, cei mai mulţi, americani, a căror limbă are 
aceeaşi largă circulaţie ca şi moneda lor. 

Se înţelege că, de la sosirea insulei cu elice, ambarcaţiile din 
port, încărcate cu amatori, vin adesea să-i dea târcoale. Timpul 
e minunat, marea liniştită şi nimic nu-i mai plăcut decât o 
excursie de douăzeci de kilometri la distanţă de o ancablură de 


2 E vorba despre constituţia lui Napoleon Bonaparte, 


introdusă după lovitura de stat din 19 noiembrie 1799 — 18 
brumar anul VIII, potrivit calendarului adoptat după marea 
revoluţie franceză. 

acest litoral nituit, pe care agenţii de vamă exercită o 
supraveghere atât de severă. 

Printre aceşti excursionişti se remarcă un mic vas care, în 
fiecare zi, navighează stăruitor în apele insulei cu elice. Este un 
fel de cuter malaiez, cu două catarge, cu pupa de formă 
pătrată, pe care se află zece oameni, sub ordinele unui căpitan 
cu figură energică. Guvernatorul nu intră la bănuieli, cu toate 
că această stăruinţă ar fi putut să pară suspectă. Echipajul 
cuterului nu încetează să cerceteze insula pe întregul său 
perimetru, hoinărind de la un port la altul, examinând cu 
atenţie litoralul. La urma urmei, admițând că ar fi avut intenţii 
răuvoitoare, ce-ar putea să facă acest echipaj împotriva unei 
populaţii de zece mii de locuitori? lată de ce nimeni nu ia în 
seamă cuterul, fie că evoluează în cursul zilei, fie că-şi petrece 
nopţile pe mare. Administraţia maritimă din Honolulu nu este 
interpelată în acest sens. 

Cvartetul îşi ia rămas bun de la insula Oahu în dimineaţa zilei 
de 10 iulie. Standard-lIsland porneşte la drum din zori, 
supunându-se îndemnului puternicelor sale propulsoare. După 
ce întoarce pe loc, ia direcţia sud-vest, astfel încât să viziteze 
celelalte insule hawaiene. E nevoită deci să taie pieziş curentul 
ecuatorial care merge dinspre est spre vest, în sens opus celui 
care mărgineşte arhipelagul la nord. 

Pentru plăcerea acelora dintre locuitorii săi care privesc de la 
babord, Standard-Island pătrunde cu îndrăzneală între insulele 
Molokai şi Kauai. Deasupra acesteia din urmă, una dintre cele 
mai mici ale grupului, se înalţă un vulcan de o mie opt sute de 
metri, Nirhau, care aruncă vapori funinginoşi. La picioarele lui 
se rotunjesc maluri de formaţie coraligenă, dominate de un şir 
de dune, ale căror ecouri au o sonoritate metalică atunci când 
sunt lovite cu putere de valuri. S-a înnoptat, aparatul se află 
încă în acest canal strâmt, dar n-are de ce să se teamă sub 
mâna comandorului Simcoe. La ceasul când soarele apune 
după înălțimile insulei Lanai, oamenii de veghe n-ar fi putut să 
vadă cuterul care, părăsind portul în urma insulei cu elice, 
caută să se menţină în apropierea ei. Dealtfel, repetăm, de ce 
ar fi existat o preocupare deosebită faţă de această ambarcaţie 
malaieză? 

A doua zi, la răsăritul soarelui, cuterul nu mai era decât un 
punct alb la orizont. 

În timpul zilei se navighează între Kahulani şi Maui. Graţie 
întinderii sale, aceasta din urmă, cu capitala Lahaina, port 
rezervat balenierelor, ocupă al doilea loc în arhipelagul 

Sandwich, Haleahala, Casa Soarelui, îşi înalţă acolo vârful de 
trei mii de metri către astrul radios. 

În următoarele două zile, Standard-Island pluteşte de-a lungul 
marii insule Hawai, ai cărei munţi, aşa cum am mai spus, sunt 
cei mai înalţi din arhipelag. In golful Kealakeacua, căpitanul 
Cook, primit mai întâi ca un zeu de către indigeni, a fost 
masacrat în 1779, un an după ce descoperise acest arhipelag 
căruia îi dăduse numele Sandwich, în onoarea celebrului 
ministru al Marii Britanii. Hilo, capitala insulei, situată pe 
coasta orientală, nu se arată, dar se zăreşte Kailu, pe coasta 
occidentală. Insula posedă cincizeci şi şapte de kilometri de 
cale ferată, care servesc mai cu seamă pentru transportul 
mărfurilor. Cvartetul poate să vadă panaşul alb al 
locomotivelor. 

— Nu mai lipsea decât asta! exclamă Yvernes. 

A doua zi, Bijuteria Pacificului părăseşte aceste meleaguri, în 
vreme ce cuterul malaiez trece de punctul extrem al insulei 
Hawai, dominat de Mauna Loa, Muntele cel Mare, a cărui 
creastă de patru mii de metri se pierde printre nori. 

— Furaţi! spune Pinchinat. Suntem furaţi! 

— Ai dreptate, oftează Yvernes, ar fi trebuit să venim cu o 
sută de ani mai devreme. Numai că atunci n-am fi navigat pe 
această admirabilă insulă cu elice. 

— N-are importanţă! Să găseşti indigeni cu vestoane şi cu 
gulere tari, în locul sălbaticilor cu pene pe care ni-i anunţase 
şmecherul de Calistus — înghiţi-l-ar iadul!... Regret vremurile 
căpitanului Cook! 

— Şi dacă ai fi fost mâncat de canibali? intervine Frascolin. 

— Ei bine, m-aş fi consolat la gândul că, măcar o dată în viaţă, 
am fost iubit pentru mine însumi! 


TRECEREA ECUATORULUI 


De la 23 iunie, soarele dă înapoi către emisfera meridională. 
Trebuiesc părăsite deci zonele în care vremea rea îşi va 
exercita în curând ravagiile. În cursa lui aparentă, astrul zilei 
se îndreaptă spre linia echinoxială!. Urmându-1, vei afla dincolo 
o climă plăcută, în care, cu toată denumirea lor de octombrie, 
decembrie, ianuarie, februarie, aceste luni sunt totuşi cele ale 
sezonului cald. Distanţa dintre arhipelagul hawaian şi insulele 
Marchize este de aproape trei mii de kilometri. Grăbindu-se s-o 
străbată, Standard-Island porneşte cu maximum de viteză. 


1 Ecuatorul. 

Polinezia propriu-zisă e cuprinsă în această largă porţiune a 
oceanului, mărginită la nord de Ecuator şi la sud de Tropicul 
Capricornului. Pe o întindere de cinci milioane de kilometri 
pătraţi, se află aici unsprezece arhipelaguri formate din două 
sute douăzeci de insule — adică o suprafaţă de zece mii de 
kilometri, pe care se îngrămădesc mii de insulițe. Sunt vârfurile 
munţilor submarini al căror lanţ se prelungeşte de la nord-vest 
spre sud-est până la Marchize şi la insula Pitcairn, cu 
ramificații aproape paralele. 

Dacă ne-am închipui acest vast bazin golit deodată, dacă 
diavolul şchiop, eliberat de Cleophas, ar face să dispară această 
masă lichidă aşa cum făcea cu acoperişurile din Madrid!, o 
privelişte neasemuită s-ar desfăşura în faţa ochilor noştri. Ce 
Elveţie, ce Norvegie, ce Tibet ar putea s-o egaleze în măreție? 
Unii dintre munţii submarini, în cea mai mare parte vulcanici, 
sunt de origine madreporică, formaţi dintr-o substanţă 
calcaroasă sau cornoasă, secretată în pături concentrice de 
polipi — animalcule radiate, cu o organizare extrem de simplă 
şi dăruite cu o imensă forţă de construire. Cele mai tinere 
dintre aceste insule nu au o mantie vegetală decât pe piscuri; 
celelalte, acoperite cu vegetaţie din cap până în picioare, sunt 
cele mai vechi, chiar dacă originea lor este coraloidă. 

Există deci o întreagă regiune muntoasă ascunsă sub apele 
Pacificului. Standard-Island se plimbă printre aceste vârfuri ca 
un aerostat printre piscurile Alpilor sau ale Himalaiei. Numai 
că elementul care o susţine este apa şi nu aerul. 

Aşa cum există mari mişcări ale undelor atmosferice în 
spaţiu, la suprafaţa oceanului se produc deplasări lichide. 
Curentul cel mare merge de la est la vest; în straturile 
inferioare se propagă doi contra-curenţi din iunie până în 
octombrie, când Soarele se îndreaptă către Tropicul 
Cancerului. Pe deasupra, în împrejurimile insulei Tahiti, se 
observă patru feluri de flux, care nu ating punctul culminant la 
aceeaşi oră şi care neutralizează mareea, făcând-o aproape 
imperceptibilă. Cât despre clima de care se bucură aceste 
diferite arhipelaguri, ea se deosebeşte în mod esenţial de la 
unul la altul. Insulele muntoase opresc norii, care îşi revarsă 
ploile asupra lor; insulele joase sunt mai uscate, pentru că 
vaporii sunt goniţi de brizele atotputernice. 


1 Cleophas, eroul romanului «Diavolul şchiop» de Lesage 


(1668-1747), îl eliberează pe diavolul Asmodeu, care, drept 
răsplată, ii arată ce se petrece sub acoperişurile madrilene - 
prilej pentru o satiră ascuţită a moravurilor vremii. 


105 


Ar fi fost cel puţin ciudat ca biblioteca de la cazinou să nu 
posede hărţile Pacificului. Ea are o colecţie completă şi 
Frascolin, cel mai serios din trupă, le consultă adesea. Yvernes 
preferă să se lase în voia surprizelor călătoriei şi a admiraţiei 
pe care i-o stârneşte deplasarea insulei artificiale; el nu ţine 
deloc să-şi încarce creierul cu noţiuni geografice. Pinchinat 
priveşte lucrurile doar sub aspectul lor şăgalnic sau fantezist. 
Cât despre Sebastien Zorn, itinerarul nu-l interesează, pentru 
că merge acolo unde n-avusese niciodată intenţia să meargă. 

Frascolin este deci singurul care studiază grupele principale 
ale Polineziei, insulele Basse, Marchize, Pomotu, insulele 
Societăţii, insulele Cook, insulele Tonga, insulele Samoa, 
insulele Australe, Wallis, Fanning, fără să mai vorbim despre 
insulele izolate, Niue, Tokelau, Phoenix, Manahiki, insula 
Paştelui, Sala y Gomez etc. El nu ignoră faptul că, în cele mai 
multe dintre aceste arhipelaguri, chiar în cele supuse unor 
protectorate, puterea se află în mâinile unor şefi a căror 
influenţă nu este discutată niciodată şi că clasele sărace sunt 
pe de-a-ntregul supuse claselor bogate. În afară de asta, el ştie 
că indigenii practică religiile brahmană, mahomedană, 
protestantă, catolică, aceasta din urmă fiind preponderentă în 
insulele dependente de Franţa, datorită pompei cultului său. El 
ştie chiar şi că limba indigenă, al cărei alfabet nu e deloc 
complicat,  compunându-se din treisprezece până la 
şaptesprezece caractere, e foarte amestecată cu limba engleză 
şi va fi absorbită de ea. El ştie, în sfârşit, că populaţia 
polineziană tinde să descrească, ceea ce este regretabil, căci 
tipul canac (acest cuvânt înseamnă om), mai alb sub Ecuator 
decât în grupele îndepărtate de linia echinoxială, e minunat şi 
Polinezia va pierde prin amestecul lui cu rase străine! Da! El 
ştie aceasta şi multe alte lucruri pe care le află în convorbirile 
cu comandorul Ethel Simcoe iar când este întrebat de 
camarazii săi, le răspunde fară să se încurce. lată de ce 
Pinchinat nu-l mai numeşte decât «Larousse-ul zonelor 
tropicale». 

Acestea sunt principalele grupe între care Standard-Island îşi 
va plimba opulenta sa populaţie. Ea merită, desigur, numele de 
insulă fericită, pentru că tot ceea ce poate să asigure fericirea 
materială şi, într-un anumit fel, fericirea morală, este 
reglementat. De ce trebuie ca această stare de lucruri să fie 
tulburată de rivalități, de gelozii, de neînţelegeri, datorită 
problemelor de influenţă şi preponderență care despart 
Milliard-City în două tabere, după cele două sectoare — tabăra 

Tankerdon şi tabăra Coverley? În orice caz, pentru nişte artişti 
lupta promite să fie interesantă. 

Jem Tankerdon este iancheu din cap până-n picioare, cu o 
individualitate pronunţată şi supărătoare, cu faţa mare, bărbuţa 
roşcată, părul tuns scurt, ochii vii, cu toate că are şaizeci de 
ani, irisul aproape galben, ca acela al ochilor de câine, pupila 
scânteietoare. E înalt, cu torsul puternic şi membrele 
viguroase. Are în el ceva din traperul! preriilor, cu toate că n-a 
avut de-a face cu altfel de trape decât cele prin care precipita 
milioane de porci în abatoarele sale din Chicago. Un om violent, 
pe care situaţia lui ar fi trebuit să-l şlefuiască, dar căruia îi 
lipsesc cei şapte ani de-acasă, îi place să facă paradă de averea 
sa şi are, cum se spune, «buzunarele sunătoare». Mai mult 
chiar, se pare că nu le găseşte destul de pline, pentru că, 
împreună cu alţi câţiva din sectorul său, se gândeşte să reia 
afacerile. 

Doamna Tankerdon este o americancă oarecare, o femeie 
destul de simplă, foarte supusă soţului său, mamă excelentă, 
blândă cu copiii ei, predestinată să crească o numeroasă 
progenitură şi nedându-se în lături să-şi îndeplinească 
îndatoririle. Când trebuie să împărţi două miliarde între 
moştenitori direcţi, poţi foarte bine să ai o duzină — şi ea îi are, 
toţi bine făcuţi. 

Din această familie numeroasă, atenţia cvartetului este atrasă 
doar de fiul cel mare, destinat să joace un oarecare rol în 
această povestire. Walter Tankerdon, un tânăr foarte elegant, 
de o inteligenţă medie, cu chip şi maniere simpatice, seamănă 
mai mult cu doamna Tankerdon decât cu capul familiei. 
Îndeajuns de instruit, a călătorit de câteva ori prin America şi 
Europa, dar obişnuinţa şi gusturile l-au făcut să se întoarcă la 
existenţa atrăgătoare de pe Standard-Island. Familiarizat cu 
exerciţiile sportive, e în fruntea tineretului miliardez la 
concursurile de tenis, polo, golf şi crichet. Fără să fie prea 
mândru de averea pe care o va moşteni, e bun la inimă. E 
adevărat că, lipsind săracii, n-are cum să-şi exercite caritatea. 
În sfârşit, ar fi de dorit ca fraţii şi surorile sale să-i semene. Şi 
dacă ei şi ele nu sunt încă la vârsta căsătoriei, el, care se 
apropie de treizeci de ani, trebuie să se gândească la 
însurătoare. Se gândeşte oare?... Vom vedea. 

Contrastul este izbitor între familia Tankerdon, cea mai 
importantă din sectorul babordez şi familia Coverley, fruntaşă 
în sectorul tribordez. Nat Coverley este mai fin decât rivalul 

1 Vânător din America de Nord, care foloseşte capcane 
(<trape», în engleză) pentru a prinde animale. 

său. Se resimte originea franceză a strămoşilor săi. Averea lui 
n-a ieşit din măruntaiele pământului, în chip de pungi de petrol, 
şi nici din măruntaiele fumegânde ale rasei porcine! Nu! El a 
ajuns ceea ce este datorită afacerilor industriale, căilor ferate 
şi băncilor. În ceea ce îl priveşte, nu visează decât să se bucure 
în linişte de bogăţiile sale şi — nu ascunde deloc asta — s-ar 
opune oricărei tentative de a transforma Bijuteria Pacificului 
într-o enormă uzină sau o imensă casă de comerţ. Înalt, corect, 
cu un cap frumos sub părul încărunţit, el are o barbă castanie 
înspicată cu câteva fire argintii. Cu un caracter destul de rece, 
cu maniere distinse, el ocupă primul loc printre notabilii care 
păstrează la Milliard-City tradiţiile înaltei societăţi din sudul 
Statelor Unite. Ilubeşte arta, se pricepe la pictură şi la muzică, 
vorbeşte cu plăcere limba franceză folosită curent de 
tribordezi, citeşte literatură americană şi europeană şi, când 
are ocazia, adaugă aplauzelor sale strigăte de «bravo», atunci 
când tipii din Far-West sau din Noua Anglie strigă «ura» şi 
«hip». 

Doamna Coverley, având zece ani mai puțin decât soțul său, a 
trecut de patruzeci fără să se plângă prea mult. Este o femeie 
elegantă, distinsă, instruită, aparținând acelor familii 
semicreole din Louisiana de altădată, bună muziciană, bună 
pianistă — şi să nu credeţi că vreun Reyer al secolului douăzeci 
a alungat pianul din Milliard-City. În palatul de pe Bulevardul 
Cincisprezece, cvartetul a avut de câteva ori ocazia să cânte 
împreună cu ea şi nu poate decât s-o felicite pentru realul ei 
talent. 

Cerul n-a binecuvântat familia Coverley, aşa cum a făcut-o cu 
Tankerdonii. Doar trei fiice sunt moştenitoarele unei averi 
imense, cu care Coverley nu se laudă ca rivalul său. Fetele sunt 
foarte drăguţe şi se vor găsi destui pretendenți în cercurile 
nobile sau financiare ale celor două lumi pentru ca să le ceară 
mâna când va sosi clipa. 

Dealtfel, în America aceste dote de necrezut nu sunt rare. Nu 
s-a vorbit acum câţiva ani despre mica miss Terry, care era 
curtată de la vârsta de doi ani pentru cele şapte sute cincizeci 
de milioane ale sale? Să sperăm că această copilă s-a măritat 
după placul ei şi că la avantajul de a fi una dintre cele mai 
bogate femei din Statele Unite 1-a adăugat pe acela de a fi una 
dintre cele mai fericite. 

Fiica cea mare a domnului şi doamnei Coverley, Diana, sau 
Dy, cum îi spun prietenii, are abia douăzeci de ani. Este o 
persoană foarte drăguță în care se îmbină calităţile fizice şi 
morale ale părinţilor săi. Ochi frumoşi, albaştri, un păr 

magnific, între şaten şi blond, o carnaţie proaspătă ca petalele 
trandafirului abia înflorit, o talie elegantă şi graţioasă — toate 
acestea explică de ce tinerii din Milliard-City nu vor lăsa 
străinilor grija de a cuceri această «comoară fără preţ», pentru 
a întrebuința termeni de o justeţe matematică. Se poate crede 
chiar că domnul Coverley nu va vedea în deosebirea de religie o 
piedică în calea unei uniri care i s-ar părea că poate să asigure 
fericirea fiicei sale. 

Păcat că probleme de rivalitate socială despart familiile cele 
mai de vază de pe Standard-lsland. Walter Tankerdon pare 
creat anume pentru a deveni soţul Dianei Coverley. 

Dar aceasta e o combinaţie la care nici nu trebuie să ne 
gândim. Mai curând ar fi tăiată insula în două, mai curând s-ar 
duce babordezii pe o jumătate şi tribordezii pe cealaltă, decât 
să se semneze un asemenea contract de căsătorie. 

— Bineînțeles, dacă nu se amestecă dragostea! spune 
câteodată  supraintendentul, clipind ştrengăreşte pe sub 
ochelarii săi cu ramă de aur. 

Totuşi, Walter Tankerdon nu pare să aibă vreo înclinaţie 
pentru Dy Coverley, şi invers — sau, dacă ea există, amândoi 
păstrează o rezervă care înşală curiozitatea lumii selecte din 
Milliard-City. 

Insula cu elice continuă să coboare către Ecuator, urmând cu 
aproximaţie meridianul o sută şaizeci. În faţa ei se desfăşoară 
spaţii largi, lipsite de insule şi insulițe, ale căror adâncimi 
măsoară până la două leghe. În ziua de 25 iulie trece deasupra 
depresiunii Belknap, un abis de şase mii de metri, din care 
sonda a adus la suprafaţă ciudate scoici sau zoofite alcătuite 
astfel încât să suporte presiunea unor asemenea mase de apă, 
presiune evaluată la şase sute de atmosfere. 

După cinci zile, Standard-lsland traversează un grup de 
insule aparţinând Marii Britanii, cu toate că li se spune uneori 
«Insulele americane». Lăsând în urmă, la tribord, Palmyra şi 
Suncarung, se apropie la cinci mile de Fanning, unul dintre 
numeroasele zăcăminte de guano de prin aceste locuri şi cel 
mai important din arhipelag. Altfel, sunt doar nişte vârfuri 
ieşite la suprafaţă, mai mult sterpe decât înverzite, de care 
Regatul Unit n-a prea profitat până acum. Dar el are un picior 
aşezat aici şi se ştie că piciorul Angliei lasă urme de neşters. 

În fiecare zi, în timp ce colegii săi se plimbă prin parc sau pe 
câmpia înconjurătoare, Frascolin, foarte interesat să cunoască 
amănuntele acestei ciudate navigaţii, se duce la bateria 
Pintenului. Aici îl întâlneşte ades pe comandor. Ethel Simcoe îi 
explică bucuros fenomenele specifice acestor mări şi, când ele 

prezintă un oarecare interes, vioara a doua nu uită să le 
comunice tovarăşilor săi. 

De pildă, ei nu pot să-şi ascundă admiraţia faţă de un 
spectacol pe care natura li-l oferă gratuit în noaptea de 30 spre 
31 iulie. 

Un imens banc de meduze, acoperind o suprafaţă de mai 
multe mile pătrate, e semnalat la căderea nopţii. Nu le-a mai 
fost dat miliardezilor să întâlnească asemenea mase de 
meduze, cărora unii naturalişti le-au dat numele de oceanii. 
Aceste animale, cu o viaţă foarte rudimentară, se învecinează 
cu reprezentanţii regnului vegetal, prin conformaţia lor 
emisferică. Peştii, oricât ar fi de lacomi, le consideră mai mult 
ca nişte flori, căci nici unul, după cât se pare, nu vrea să le 
folosească drept hrană. 

Oceaniile specifice zonei toride a Pacificului nu se arată decât 
sub forma unor umbrele multicolore, străvezii şi mărginite de 
tentacule. Ele nu măsoară mai mult de doi, trei centimetri. Vă 
închipuiţi câte miliarde s-au strâns la un loc ca să formeze 
bancuri de o asemenea întindere!... 

Auzind despre imensul număr de meduze, Pinchinat remarcă: 

— Numărul acesta nu poate să-i surprindă pe notabilii de pe 
Standard-Island, pentru care miliardul este monedă curentă! 

Când se lasă noaptea, o parte a populaţiei se îndreaptă spre 
extremitatea provei, adică spre terasa care domină bateria 
Pintenului. Tramvaiele sunt luate cu asalt. Carele electrice sunt 
încărcate de curioşi. Maşini elegante i-au adus pe nababii 
oraşului. Coverleyii şi Tankerdonii se ţin la distanţă. Domnul 
Jem nu-l salută pe domnul Nat, care nu-l salută pe domnul 
Jem. Toţi membrii celor două familii sunt de faţă. Yvernes şi 
Pinchinat au plăcerea să stea de vorbă cu doamna Coverley şi 
fiica sa, care îi primesc întotdeauna cu căldură. Walter 
Tankerdon simte o oarecare ciudă că nu ia parte la conversaţia 
lor? Miss Dy i-ar accepta cu plăcere prezenţa?... Nu ştim încă. 
În orice caz, la ce scandal s-ar expune, ce aluzii mai mult sau 
mai puţin indiscrete s-ar strecura în articolele mondene din 
Starboard Chronicle sau New Herald! 

Când întunericul e deplin — atât cât poate fi în aceste 
înstelate nopţi tropicale — Pacificul se luminează, parcă, până 
în străfunduri. 

Imensa întindere de apă e pătrunsă de pilpâiri fosforescente, 
iluminată de reflexe roze sau albastre, asemănătoare nu cu o 
linie desenată pe coama valurilor, ci cu emanaţiile pe care le-ar 
produce nenumărate mulţimi de licurici. Această fosforescenţă 
devine atât de intensă, încât e cu putinţă să citeşti, ca la 

licărirea unei îndepărtate aurore boreale. S-ar spune că 
Pacificul, după ce a topit în apa lui razele soarelui, le înapoiază 
acum în efluvii luminoase. 

Curând, Standard-Island taie cu prova sa masa meduzelor, 
care se împarte în două ramuri şi lunecă de-a lungul litoralului 
metalic. În câteva ceasuri, insula e înconjurată de centura 
unduioasă a noctilucelor, a căror sursă luminoasă a rămas la fel 
de puternică. Fenomenul durează până la naşterea aurorei şi 
piere odată cu primele ei luciri. 

După şase zile, Bijuteria Pacificului atinge Ecuatorul — 
marele cerc imaginar al sferoidului nostru care, reprezentat 
materialmente, ar tăia orizontul în două părţi egale. Din acest 
loc pot fi văzuţi, în acelaşi timp, amândoi polii bolţii cereşti — 
unul la nord, aprins de sclipirile Stelei Polare, altul la sud, 
decorat, ca pieptul unui soldat, cu Crucea Sudului. E bine să 
adăugăm că din diferite puncte ale acestei axe ecuatoriale 
stelele par să descrie în fiecare zi cercuri perpendiculare pe 
planul orizontului. Dacă vreţi să vă bucuraţi de nopţi şi de zile 
perfect egale, e bine să vă instalaţi penaţii! pe aceste 
meleaguri, în regiunea insulelor sau continentelor traversate de 
Ecuator. 

De când a părăsit arhipelagul hawaian, Standard-lIsland a 
străbătut o distanţă de aproape şase sute de kilometri. Este 
pentru a doua oară de la crearea sa că trece dintr-o emisferă 
într-alta, traversând linia echinoxială — întâi coborând spre 
sud, apoi urcând spre nord. Acest eveniment constituie o 
sărbătoare pentru populaţia miliardeză. Se vor organiza jocuri 
publice în parc, ceremonii religioase la templu şi în catedrala 
Saint-Mary Church, curse de trăsuri electrice împrejurul 
insulei. De pe platforma observatorului va ţâşni un magnific foc 
de artificii, ale cărui fuzee, rachete şerpuitoare, bombe cu 
culori schimbătoare vor rivaliza cu splendorile înstelate ale 
firmamentului. 

După cum bănuiţi, e vorba de o imitație a scenelor fanteziste 
obişnuite pe navele care ating Ecuatorul — ceva asemănător cu 
Botezul Ecuatorului. Şi, de fapt, această zi este aleasă 
întotdeauna pentru a boteza copiii născuţi după plecarea din 
Madeleine-bay. Ceremonia botezului se săvârşeşte şi pentru 
străinii care n-au mai pătruns până acum în emisfera australă. 

— E rândul nostru, spune Frascolin camarazilor săi. O să 
primim botezul... 

1 Zeităţile casei la romani şi la etrusci. Când se mutau, 
stăpânii casei luau reprezentările penaţilor şi le instalau în 
noua locuinţă. 

— Asta-i bună! sare Sebastien Zorn, protestând prin gesturi 
pline de indignare. 

— Da, bătrâne scârţâitor! întăreşte Pinchinat. Or să toarne 
peste noi găleți cu apă nebinecuvântată, or să ne aşeze pe 
scânduri care or să ne dea peste cap, or să ne azvârle în 
camera cu surprize şi tropicul nu va întârzia să se prezinte, 
urmat de cortegiul său de bufoni, ca să ne mânjeascâ mutrele 
cu negreală! 

— Dacă îşi închipuie că mă voi supune acestei mascarade... 
mormăie Sebastien Zorn. 

— Trebuie neapărat, spune Yvernes. Fiecare ţară îşi are 
obiceiurile ei şi oaspeţii trebuie să se supună. 

— Nu atunci când sunt reţinuţi fără voia lor! strigă 
neînduplecatul şef al Cvartetului Concertant. 

În privinţa carnavalului cu care se amuză unele echipaje când 
traversează Ecuatorul, poate să fie liniştit! N-are de ce să se 
teamă de sosirea simpaticului tropic! El şi camarazii săi nu vor 
fi stropiţi cu apă de mare, ci cu şampanie de cea mai bună 
calitate. Nici nu vor fi păcăliţi arătându-li-se linia Ecuatorului, 
desenată în prealabil pe obiectivul unei lunete. Asta poate fi pe 
placul unor mateloţi petrecăreţi, dar nu al persoanelor grave de 
pe Standard-Island. A 

Serbarea are loc în după-amiaza zilei de 5 august. In afară de 
vameşi, care nu-şi pot părăsi niciodată postul, funcționarii au 
primit concediu. Orice activitate încetează în oraş şi în porturi. 
Elicele nu mai funcţionează. Cât despre acumulatori, ei au un 
voltaj care ajunge cu prisosinţă pentru iluminat şi pentru 
comunicațiile electrice. Dealtfel, Standard-Island nu stă pe loc. 
Un curent uşor o poartă către linia care împarte cele două 
emisfere ale globului. În biserici se înalţă cântece, rugăciuni şi 
se aud sunete de orgă. In parc domneşte o voioşie generală şi 
exerciţiile sportive sunt executate cu o remarcabilă însufleţire. 
Participă toate straturile sociale. Cei mai bogaţi gentlemeni, în 
frunte cu Walter Tankerdon, fac minuni în partidele de golf şi 
tenis. Când soarele va cădea perpendicular la orizont, nelăsând 
în urmă decât un scurt amurg, rachetele multicolore ale 
focurilor de artificii îşi vor lua zborul prin spaţiu şi o noapte 
fără lună va fi tocmai potrivită desfăşurării acestor minunăţii. 

În marea sală a cazinoului, membrii cvartetului sunt botezați 
chiar de mâna lui Cyrus Bikerstaff. Guvernatorul le oferă 
cupele spumegânde şi şampania curge în valuri. 

Artiştii se înfruptă din şampania Cliquot şi Roederer. 
Sebastien Zorn ar fi nedrept dacă s-ar plânge de un botez care 

nu-i aminteşte deloc apa sărată picurată pe buzele sale la 
câteva zile de la naştere. 

Parizienii răspund acestor dovezi de simpatie prin 
interpretarea celor mai frumoase opere din repertoriul lor: 
Cvartetul Nr. 7 în fa major. Op. 59 de Beethoven; Cvartetul Nr. 
4 în mi bemol major. Op. 10 de Mozart; Cvartetul Nr.4 în re 
minor. Op. 17 de Haydn: Cvartetul Nr. 7, andante, scherzo 
capriccioso şi fuga. Op. 81 de Mendelsohn. Da! Toate aceste 
minuni ale muzicii concertante, şi audiţia este gratuită. Lumea 
se striveşte la uşi, se înăbuşă în sală. Bucăţile trebuie să fie 
bisate, trişate şi guvernatorul înmânează executanţilor o 
medalie de aur încercuită cu diamante respectabile prin 
numărul caratelor lor, având pe o faţă emblema oraşului 
Milliard-City, iar pe cealaltă aceste cuvinte în limba franceză: 

Oferită  Cvartetului  Concertant de către Compania, 
Municipalitatea şi populaţia de pe Standard-Island. 

Dacă toate aceste onoruri nu pătrund până în adâncul inimii 
neîmpăcatului violoncelist, asta se datoreşte faptului că are un 
caracter groaznic, după cum îi repetă camarazii săi. 

— Să aşteptăm sfârşitul! se mulţumeşte el să răspundă, 
chinuindu-şi barba cu o mână febrilă. 

La ora zece şi treizeci şi cinci de minute seara, după calculul 
făcut de astronomii de pe Standard-Island, insula cu elice va 
tăia linia echinoxială. Exact în această clipă, una dintre piesele 
bateriei Pintenului va trage o lovitură de tun. Un fir leagă 
bateria cu aparatul electric aşezat în centrul pieţei 
Observatorului. Ce satisfacţie pentru acela dintre notabili 
căruia îi va reveni onoarea să trimită curentul declanşator al 
formidabilei detunături! 

Două personaje importante pretind această onoare. Sunt — e 
uşor de ghicit — Jem Tankerdon şi Nat Coverley. De aici, marea 
încurcătură a lui Cyrus Bikerstaff. Tratativele duse anterior de 
primărie cu cele două sectoare ale oraşului n-au dat nici un 
rezultat. La rugămintea guvernatorului, s-a amestecat şi 
Calistus Munbar. Dar, în ciuda îndemânării binecunoscute şi a 
resurselor spiritului său diplomatic, supraintendentul a eşuat. 
Jem Tankerdon nu vrea să-i cedeze lui Nat Coverley, care 
refuză să se dea în lături în faţa lui Jem Tankerdon. Se aşteaptă 
o ciocnire. 

Ciocnirea n-a întârziat să se producă în întreaga-i violenţă, 
când cei doi şefi s-au întâlnit faţă în faţă. Aparatul e la cinci 
paşi de ei. E destul să fie atins cu vârful degetului... 

Răscolită din pricina acestei chestiuni de întâietate, mulţimea 
a invadat grădina. 

După concert, Sebastien Zorn, Yvernes, Frascolin, Pinchinat 
s-au dus şi ei în scuar, curioşi să observe evoluţia rivalităţii. 
Dată fiind dispoziţia babordezilor şi tribordezilor, ea prezintă o 
gravitate excepţională pentru viitor. 

Cei doi notabili înaintează, fără să se salute măcar cu o 
uşoară înclinare a capului. 

— Cred, domnule, spune Jem Tankerdon că nu-mi veţi disputa 
onoarea... 

— Este exact ceea ce aştept de la dumneavoastră, răspunde 
Nat Coverley. 

— Nu voi îngădui să fiu insultat în public. 

— Nici eu. 

— Vom vedea! strigă Jem Tankerdon, facând un pas către 
aparat. Nat Coverley înaintează şi el. Partizanii celor doi 
notabili încep să se amestece în dispută. Dintr-o parte şi din 
cealaltă se iscă provocări necuviincioase. Walter Tankerdon 
este gata să susţină drepturile tatălui său şi totuşi, când o vede 
pe miss Coverley, care stă mai la o parte, e vizibil încurcat. 

Cât despre guvernator, cu toate că-l are pe supraintendent 
alături, gata să joace rolul de tampon, e supărat că nu poate să 
reunească într-un singur buchet trandafirul alb de York şi 
trandafirul roşu de Lancaster. Şi cine ştie dacă această ceartă 
nu va avea consecinţe la fel de regretabile cum a avut aceea 
din secolul al XV-lea pentru aristocrația engleză ?! 

Se apropie totuşi clipa în care pintenul insulei cu elice va tăia 
linia echinoxială. Stabilit cu o precizie de un sfert de secundă, 
calculul comportă o eroare de cel mult opt metri. Semnalul nu 
mai poate să întârzie. 

— Am o idee! murmură Pinchinat. 

— Care? întreabă Yvernes. 

— Am să trântesc un pumn în butonul aparatului, şi aşa am 
să-i împac. 

— Să nu faci asta! spune Frascolin, oprindu-l cu un braţ 
viguros. 

Nu se ştie cum ar fi luat sfârşit incidentul, dacă nu s-ar fi auzit 
o detunătură. 

Această detunătură nu vine de la bateria Pintenului. Este o 
lovitură de tun din larg, auzită foarte limpede. 


1 Autorul se referă la «Războiul celor două roze» (1455— 
1485), purtat de marile case feudale de York şi de Lancaster, 
ale căror semne heraldice erau un trandafir alb, respectiv unul 
roşu. A învins în cele din urmă casa de Lancaster, dar războiul 
a avut drept rezultat o slăbire considerabilă a întregii 
aristocrații engleze. 

Mulțimea rămâne în aşteptare. 

Ce semnificaţie poate să aibă descărcarea unei guri de foc 
care nu aparţine artileriei insulei? 

O telegramă trimisă de Tribord-Harbour dă aproape imediat 
explicaţia. 

La două sau trei mile depărtare, o navă în primejdie şi-a 
semnalat prezenţa şi a cerut ajutor. 

Fericită şi neaşteptată diversiune! Nimeni nu se mai gândeşte 
să se certe în faţa butonului electric sau să salute trecerea 
Ecuatorului. 

Nici nu mai e timp, dealtfel. Linia a fost depăşită şi lovitura 
reglementară a rămas în ţeava tunului. In definitiv, e mai bine 
aşa, pentru onoarea familiilor 'Tankerdon şi Coverley. 

Publicul părăseşte scuarul şi, cum tramvaiele nu mai 
funcţionează, se îndreaptă repede pe jos către digurile de la 
Tribord-Harbour. 

Ofiţerul portului a luat măsurile necesare. Una din şalupele 
electrice s-a avântat în larg. In clipa în care soseşte mulţimea, 
ambarcaţia se întoarce cu naufragiaţii culeşi de pe nava 
înghițită îndată după aceea de abisurile Pacificului. 

Această navă este cuterul malaiez care a urmărit Standard- 
Island de la plecarea sa din arhipelagul Sandwich. 


INSULELE MARCHIZE 


În dimineaţa zilei de 29 august, Bijuteria Pacificului se află în 
preajma insulelor Marchize, situate între 7*55' şi 10*30' 
latitudine sudică şi 141* şi 143* 6' longitudine vestică, după 
meridianul Parisului!. Ea a străbătut o distanţă de trei mii cinci 
sute de kilometri de la plecarea din insulele Sandwich. 

Dacă acest grup se numeşte Mendana, este pentru că 
spaniolul cu acest nume a descoperit, în 1595, partea 
meridională. Dacă se numeşte Insulele Revoluţiei, este pentru 
că partea sa de nord-vest a fost vizitată de căpitanul Marchand 
în 1791. Dacă se numeşte arhipelagul Nuka-Hiva, este pentru 
că a luat acest nume de la cea mai importantă dintre insulele 
care-l alcătuiesc. Ar fi putut să ia şi numele de Cook, pentru că 
celebrul navigator a fost aici în recunoaştere în 1744. Este ceea 


1 În epoca scrierii romanului, calculul longitudinilor se făcea 
în raport cu meridianul Parisului. Printr-o înțelegere 
internaţională, din anul 1916 meridianul zero este cel care 
trece prin Observatorul de la Greenwich, aflat la 2*20'15" vest 
de Paris. 

ce subliniază Simcoe într-o discuţie cu Frascolin, care găseşte 
observaţia foarte întemeiată, adăugând: 

— S-ar putea numi tot atât de bine şi Arhipelagul Francez, 
căci în Marchize ne aflăm oarecum în Franţa. 

Într-adevăr, un francez are dreptul să privească acest grup de 
unsprezece insule sau insulițe ca pe o escadră a ţării sale, 
ancorată în apele Pacificului. Cele mai mari sunt navele de linie 
Nuka-Hiva şi Hiva-Oa; cele mijlocii sunt crucişătoarele de 
diferite ranguri Hiau, Uapu, Uauka; cele mai mici sunt 
avizourile Montane, Fatu-Hiva, Tau-Ata, în timp ce insuliţele 
sau atolurile ar fi vedetele rapide ale escadrei. E adevărat, 
aceste insule nu se pot deplasa, aşa cum face Standard-Island. 

La 1 mai 1842, comandantul staţiunii navale din Pacific, 
contraamiralul Dupetit-Thouars, a pus stăpânire pe arhipelag, 
în numele Franţei. O mie până la două mii de leghe îl despart 
fie de coasta americană, fie de Noua Zeelandă, fie de Australia, 
fie de China, insulele Moluce sau Filipine. In aceste condiţii, 
actul contraamiralului era demn de laudă sau de dezaprobare? 
L-a dezaprobat opoziţia, l-au lăudat cercurile guvernamentale. 
Oricum, Franţa dispune de un domeniu insular, în care 
vapoarele noastre de pescuit pot să se adăpostească şi să se 
aprovizioneze şi căruia canalul Panama, dacă va fi vreodată 
deschis!, îi va da o reală importanţă comercială. Acest domeniu 
trebuia să fie întregit prin luarea în stăpânire sau declaraţia de 
protectorat asupra insulelor Pomotu şi a Insulelor Societăţii, 
prelungirea lui naturală. Deoarece influenţa britanică e 
preponderentă în regiunile de nord-vest ale acestui imens 
ocean, e bine că influenţa franceză vine s-o contrabalanseze în 
regiunile de sud-est. 

— Dar avem acolo forţe militare cât de cât însemnate? îl 
întreabă Frascolin pe îndatoritorul său cicerone. 

— Până în 1859, răspunde comandorul Simcoe, exista la 
Nuka-Hiva un detaşament de soldaţi de marină. De când acest 
detaşament a fost retras, garda pavilionului e încredinţată 
misionarilor, şi ei nu l-ar preda tară să-l apere. 

— Şi acum ? 


1 Incertitudinea se datorează faptului că lucrările începute în 
1881, la iniţiativa lui Ferdinand de Lesseps, celebrul 
constructor al canalului Suez, fuseseră întrerupte în 1889, din 
lipsă de fonduri, administratorii antreprizei fiind judecaţi 
pentru fraudele comise. Canalul a fost deschis navigaţiei în 
1914, deci la nouă ani după moartea scriitorului. 


116 


— Nu veţi găsi la Taio-Hae decât un rezident, câţiva jandarmi 
şi soldaţi indigeni, sub ordinele unui ofiţer care e totodată şi 
judecător... 

— Pentru procesele băştinaşilor? 

— Ale băştinaşilor şi ale coloniştilor. 

— Aşadar, în Nuka-Hiva se află colonişti? 

— Cam două duzini. 

— N-ajung nici măcar pentru o orchestră... poate doar pentru 
o fanfară! 

Acest arhipelag, care se întinde pe o sută nouăzeci şi cinci de 
mile în lungime şi patruzeci şi opt de mile în lăţime, acoperind 
o suprafaţă de treisprezece mii kilometri pătraţi, nu cuprinde 
nici douăzeci şi patru de mii de indigeni. Asta înseamnă un 
colonist la o mie de locuitori. 

Va creşte oare populaţia marchizană când se va deschide o 
nouă cale de comunicaţie între cele două Americi? Viitorul o va 
spune. Dar în ceea ce priveşte populaţia insulei cu elice, ea a 
crescut prin salvarea malaiezilor de pe cuter, înfăptuită în 
seara zilei de 5 august. 

Sunt zece la număr, în afară de căpitan — un bărbat cu o 
figură energică, cum am mai spus, în vârstă de patruzeci de 
ani, şi al cărui nume este Sarol. Mateloţii săi sunt oameni 
vânjoşi, aparţinând rasei originare din insulele cele mai 
îndepărtate ale Malaieziei occidentale. Cu trei luni în urmă, 
Sarol îl condusese la Honolulu cu o încărcătură de copra. Când 
Standard-Island s-a oprit acolo pentru zece zile, apariţia ei le-a 
stârnit interesul, aşa cum se întâmplă pretutindeni. N-au vizi- 
tat-o — autorizaţia se obţine foarte greu — dar micul lor cuter 
s-a învârtit deseori în jurul ei, ca s-o observe mai de-aproape. 
Prezenţa lui stăruitoare n-a trezit nici o bănuială, ca şi plecarea 
din Honolulu la numai câteva ore după insula cu elice. Dealtfel, 
ar fi trebuit să neliniştească pe cineva un bastiment de o sută 
de tone, cu o duzină de oameni la bord? Nu, fără îndoială că nu 
— şi poate că a fost o greşeală... 

Când lovitura de tun a atras atenţia ofițerului de la Tribord- 
Harbour, cuterul nu se găsea decât la două, trei mile distanţă. 
Şalupa de salvare a ajuns la timp ca să culeagă pe căpitan şi 
echipajul său. 

Malaiezii aceştia vorbesc curent limba engleză — ceea ce nu-i 
de mirare din partea unor indigeni din vestul Pacificului unde, 
aşa cum am menţionat, preponderența britanică este un fapt de 
netăgăduit. Cei de pe Standard-Island află, astfel, că malaiezii 
au suferit un accident maritim. Şi dacă şalupa ar fi întârziat 

câteva minute, toţi unsprezece ar fi dispărut în adâncurile 
oceanului. 

După spusele lor, cu douăzeci şi patru de ore mai înainte, în 
timpul nopţii de 4 spre 5 august, cuterul fusese abordat de un 
steamer în plină viteză, cu toate că avea focurile de poziţie 
aprinse. Ciocnirea fusese atât de uşoară pentru steamer, încât 
se pare că nu simţise nimic şi-şi continuase drumul, dacă nu 
cumva — şi faptul, din nenorocire, nu este rar — preferase să 
dispară pentru «a evita reclamaţii costisitoare şi neplăcute». 

Dar această lovitură, neînsemnată pentru un vas de mare 
tonaj, al cărui trup de fier e lansat cu o viteză considerabilă, 
fusese groaznică pentru cuterul malaiez. Tăiat în faţa 
catargului dinainte, era greu de explicat cum de nu se 
scufundase imediat. Se menţinuse la nivelul apei şi oamenii 
rămăseseră agăţaţi de bordurile vasului. Dacă marea ar fi fost 
agitată, nici unul n-ar fi rezistat valurilor. Din fericire, curentul 
îi îndreptase spre est, apropiindu-i de Standard-Island. 

Totuşi, interogându-l pe căpitanul Sarol, comandorul se miră 
cum a putut cuterul, pe jumătate scufundat, să deriveze până 
aproape de Tribord-Harbour. 

— Nici eu nu înţeleg, răspunde malaiezul. Poate că insula 
dumneavoastră a parcurs un drum scurt în ultimele douăzeci şi 
patru de ore... 

— Este singura explicaţie posibilă, încuviinţează comandorul 
Simcoe. În fond, n-are nici o importanţă. Esenţialul e că aţi fost 
salvaţi. i 

Dealtfel, era şi timpul. Înainte ca şalupa să se fi îndepărtat cu 
un sfert de milă, cuterul se scufundase. 

Căpitanul Sarol a povestit toate acestea mai întâi ofițerului 
care-1 salvase, apoi comandorului Simcoe, apoi guvernatorului 
Cyrus Bikerstaff, după ce primise toate îngrijirile de care — ca, 
dealtfel, întregul său echipaj — părea să aibă urgentă nevoie. 

Se pune problema repatrierii naufragiaţilor. Ei se îndreptau 
către Noile Hebride când s-a produs ciocnirea. Standard-Island, 
care coboară spre sud-est, nu poate să-şi modifice itinerarul, 
îndreptându-se spre vest. Cyrus  Bikerstaff le propune 
naufragiaţilor să-i debarce la Nuka-Hiva. Acolo vor aştepta 
trecerea unui vas de comerţ care să-i ducă până în Noile 
Hebride. 

Căpitanul şi oamenii săi se privesc. Ei par foarte dezamăgiţi. 
Această propunere îi loveşte dureros pe sărmanii oameni, fără 
resurse, lipsiţi de tot avutul lor prin pierderea cuterului şi a 
încărcăturii sale. Să aştepţi în insulele Marchize înseamnă să 

rişti să rămâi acolo un timp nesfârşit de lung. Cum şi din ce vor 
trăi? 

— Domnule guvernator, spune căpitanul, ne-aţi salvat de la 
moarte şi nu ştim cum să vă dovedim recunoştinţa noastră. Vă 
rugăm, totuşi, să ne asiguraţi întoarcerea în condiţii mai bune. 

— În ce fel? 

— La Honolulu se spunea că Standard-Island, după ce se va 
îndrepta spre regiunile din sud, va vizita insulele Marchize, 
Pomotu, Insulele Societăţii, apoi se va îndrepta spre vestul 
Pacificului. 

— E adevărat, încuviinţează guvernatorul. E chiar foarte 
posibil că vom înainta până la insulele Fidji, înainte de a ne 
întoarce la Madeleine-bay. 

— Fidji, reia căpitanul, este un arhipelag englez, unde vom 
găsi cu uşurinţă un mijloc de a ajunge în Noile Hebride, care 
nu-s prea departe de acolo; dacă aţi vrea să ne îngăduiţi... 

— Nu pot să vă promit nimic, răspunde guvernatorul. Ne este 
interzis să acordăm azil străinilor. Să aşteptăm sosirea noastră 
la Nuka-Hiva. Voi consulta administraţia din Madeleine-bay 
prin cablu şi, dacă ea consimte, vă vom conduce la Fidji, de 
unde repatrierea voastră va fi într-adevăr mai uşoară. 

Aceasta e pricina pentru care malaiezii se află pe bordul 
insulei cu elice atunci când se zăresc insulele Marchize, la data 
de 29 august. 

Arhipelagul este situat în drumul alizeelor. Aceeaşi aşezare o 
au şi insulele Pomotu şi Societăţii, cărora aceste vânturi le 
asigură o temperatură moderată şi un climat sănătos. 

Ajungând în primele ore ale dimineţii în faţa grupului de 
nord-vest, Bijuteria Pacificului întâlneşte mai întâi un atol 
nisipos, trecut în hărţi cu numele de Insuliţa de Coral. Curenţii 
marini îl izbesc cu violenţă. 

Acest atol rămâne în urmă, la babord, şi oamenii de veghe nu 
întârzie să semnaleze o primă insulă, Fetuu, foarte abruptă, 
încinsă de faleze verticale de patru sute de metri. Urmează 
insula Hiau, înaltă de şase sute de metri, având un aspect arid 
pe această parte, în timp ce cealaltă, răcoroasă şi înverzită, 
oferă două golfuleţe practicabile pentru vasele mici. 

Frascolin, Yvernes, Pinchinat, lăsându-l pe Sebastien Zorn 
pradă proastei sale dispoziţii, se instalează în turn, în compania 
lui Ethel Simcoe şi a câtorva dintre ofiţerii săi. Nu e de mirare 
că numele Hiau îl face pe alteţa-sa să emită câteva onomatopee 
bizare. 

— Fără doar şi poate, spune el, acolo locuieşte o colonie de 
pisici, care au drept şef un cotoi... 

Căpitanul Sarol a povestit toate acestea 
comandorului... 


re ip RU 
pată ii 


Hiau rămâne la nord. Navigaţia continuă spre insula 
principală, având acelaşi nume ca arhipelagul căruia i se va 
adăuga pentru câtva timp această extraordinară insulă cu elice. 
_ A doua zi, 30 august, parizienii noştri îşi reiau postul, din zori. 
Inălţimile insulei Nuka-Hiva se zăriseră de cu seară. Pe timp 
frumos, lanţurile de munţi ale acestui arhipelag se văd de la o 
distanţă de optsprezece, douăzeci de leghe, căci altitudinea 
unor piscuri depăşeşte o mie două sute de metri, conturându-se 
ca o spinare gigantică pe toată lungimea insulei. 

— Veţi remarca o caracteristică generală a întregului 
arhipelag, le spune comandorul Simcoe oaspeţilor săi. Crestele 
sale sunt de o goliciune cel puţin ciudată în această zonă, în 
timp ce vegetaţia, care începe să se arate cam pe la două treimi 
din înălţimea munţilor, pătrunde în adâncul râpelor şi 
trecătorilor şi se desfăşoară cu măreție, până pe țărmurile albe 
ale litoralului. 

— Şi totuşi, observă Frascolin, se pare că Nuka-Hiva se 
sustrage de la această regulă, cel puţin în ceea ce priveşte 
zonele mijlocii. Pare stearpă. 

— Pentru că ne apropiem de ea dinspre nord-vest, explică 
Ethel Simcoe. Dar când o vom ocoli pe la sud, veţi fi surprinşi 
de contrast. Pretutindeni câmpii înverzite, păduri, cascade de 
trei sute de metri... 

— Oho! exclamă Pinchinat. O masă de apă care ar cădea din 
vârful Turnului Eiffel. Asta merită toată consideraţia! Niagara 
are de ce să fie geloasă... 

— Deloc! ripostează Frascolin. Ea se despăgubeşte prin 
lărgimea ei — nouă sute de metri, de pe ţărmul american până 
pe ţărmul canadian. Ştii asta, Pinchinat, doar am vizitat-o 
împreună! 

— E adevărat şi cer iertare Niagarei! declară alteţa-sa. 

În acea zi, Standard-Island pluteşte de-a lungul coastei, la o 
distanţă de o milă. Mereu povârnişuri aride, urcând până la 
platoul central Tovii, faleze stâncoase ce par a nu avea nici o 
crăpătură. Totuşi, după spusele navigatorului Brown, ar exista 
locuri bune pentru acostări, care au fost descoperite ulterior. 

În definitiv, aspectul insulei Nuka-Hiva, al cărei nume evocă 
privelişti plăcute, e destul de posomorât. Dar, aşa cum au 
arătat domnii V. Dumoulin şi Desgraz, însoțitorii lui Dumont 
d'Urville în timpul călătoriei sale la Polul Sud şi în Oceania, 
«toate frumuseţile naturale se găsesc în interiorul golfurilor, în 
văile formate de ramificaţiile lanţului de munţi care se înalţă în 
centrul insulei». 


122 


După ce a urmat linia acestui litoral pustiu până dincolo de 
unghiul ascuţit pe care îl proiectează spre vest, Standard-Island 
îşi schimbă uşor direcţia, micşorând viteza elicelor de la 
tribord, şi ocoleşte capul Ciciagov!, denumit aşa de navigatorul 
rus Krusenstern. Coasta se adânceşte, descriind un arc alungit, 
în mijlocul căruia o strâmtoare îngustă permite intrarea în 
portul Taioa sau Akani. Unul dintre bazinele acestui port oferă 
un adăpost sigur împotriva celor mai nimicitoare furtuni ale 
Pacificului. 

Comandorul Simcoe nu se opreşte aici. Există mai la sud alte 
două golfuri, Anna-Maria sau Taio-Hae în centru şi Comptroller 
sau Taipis în spatele capului Martin, aflat la extremitatea sud- 
estică a insulei. In faţa golfului Taio-Hae se va face un popas de 
douăsprezece zile. 

La mică distanţă de ţărmul insulei Nuka-Hiva, sonda indică 
adevărate abisuri marine. În împrejurimile golfurilor se poate 
însă ancora la o adâncime de patruzeci sau cincizeci de braţe?. 
Standard-Island se opreşte deci foarte aproape de golful Taio- 
Hae, în după-amiaza zilei de 31 august. 

De cum ajung în dreptul portului, din dreapta răsună 
detunături şi un vârtej de fum se înalţă deasupra falezelor 
estice. 

— Ei, spune Pinchinat, uite că se trage cu tunul în cinstea 
noastră! 

— Nu, îl dezamăgeşte comandorul Simcoe, nici tais, nici 
happas, cele două triburi principale ale insulei, nu au o artilerie 
capabilă măcar de un salut. Ceea ce auziţi e zgomotul 
oceanului care se prăbuşeşte în adâncimile unei caverne aflate 
la jumătatea drumului spre capul Martin şi acest fum nu este 
decât pulberea de stropi a valurilor aruncate afară. 

— Păcat, reia alteţa-sa: o lovitură de tun înseamnă o ridicare 
de pălărie. 

Insula Nuka-Hiva are mai multe nume. S-ar putea spune mai 
multe nume de botez, datorite diferiților naşi care au botezat-o 


pe rând: Ingraham — Insula Federală, Marchand — Insula 
Frumoasă, Hergert — insula Sir Henry Martin, Roberts — 
insula Adam, Porter — insula Madison. Ea măsoară 


şaptesprezece mile de la est la vest şi zece mile de la nord la 
sud, adică o circumferință de circa cincizeci şi patru de mile. 
Climatul său este sănătos. Temperatura seamănă cu aceea a 
zonelor intertropicale, cu moderaţia pe care o aduc vânturile 
alizee. 


1 Navigator rus din secolul 18. 
2 Unitate de măsură; un braţ are aproximativ 1.62 m. 

Standard-Island nu va trebui să se teamă de vijelii şi ploi 
torențiale, căci ea nu se opreşte aici decât în perioada aprilie- 
octombrie, când domină vânturile uscate bătând dinspre est 
spre sud-est, pe care indigenii le numesc tuatuka. Cea mai 
mare căldură e tot în octombrie; cât despre noiembrie şi 
decembrie, sunt cele mai secetoase. Din aprilie până în 
octombrie, curenţii aerieni domnesc din est până în nord-est. 

În ceea ce priveşte populaţia arhipelagului Marchizelor, a 
trebuit să se revină asupra exagerărilor primilor descoperitori, 
care o apreciaseră la o sută de mii de locuitori. 

Întemeindu-se pe documente serioase, Elisee Reclus! o 
evaluează la mai puţin de şase mii de suflete pentru întregul 
grup, dintre care majoritatea pe Nuka-Hiva. Dacă în vremea lui 
Dumont d'Urville existau opt mii de nukahivieni, împărţiţi în 
tais, happas, taionas, taipis, numărul lor n-a încetat să se 
micşoreze. Cărui fapt i se datoreşte această depopulare? 
Exterminării indigenilor în războaie, răpirii bărbaţilor pentru 
plantațiile peruviene, abuzului de băuturi tari şi, în sfârşit 
(pentru ce să nu mărturisim?), tuturor relelor pe care le aduce 
cotropirea, chiar atunci când cotropitorii aparţin raselor 
civilizate. 

În cursul acestei săptămâni de repaus, miliardezii fac 
numeroase vizite la Nuka-Hiva. Europenii cei mai de vază le 
reîntorc vizitele, graţie autorizaţiei guvernatorului care le dă 
liber acces pe Standard-Island. 

În ceea ce îi priveşte, Sebastien Zorn şi camarazii săi 
întreprind lungi excursii, ale căror plăceri răscumpără din plin 
oboseala. 

Golful Taio-Hae descrie un cerc, tăiat de o mică strâmtoare, 
în care Standard-Island n-ar fi avut loc, cu atât mai mult cu cât 
golful este îngustat de două plaje de nisip. Ele sunt despărțite 
printr-un fel de deal cu povârnişuri abrupte pe care se înalţă 
încă rămăşiţele unui fort construit de Porter în 1812. Era în 
epoca în care acest marinar cucerea insula, aşezându-şi tabăra 
pe plaja răsăriteană — cucerire care n-a fost încuviinţată de 
guvernul federal. 

În chip de oraş, pe plaja opusă, parizienii noştri nu găsesc 
decât un sat modest, locuinţele marchizanilor fiind în cea mai 
mare parte risipite pe sub arbori. Dar ce văi minunate duc până 
la el! Intre altele, cea de la Taio-Hae, pe care nukabhivienii au 
ales-o cu precădere pentru a-şi construi locuinţele. E o plăcere 
să te plimbi printre cocotieri, bananieri, causarini, goyavieri, 
arbori de pâine, ibiscuşi şi atâtea alte esențe bogate în sevă. 


1 Mare geograf francez (1830-1905). 

Turiştii sunt primiţi cu ospitalitate. Acolo unde ar fi fost 
mâncaţi poate acum mai puţin de un secol, pot aprecia pră- 
jiturile făcute din banane şi din cocă de mei, arborele de pâine, 
această feculă gălbuie de taro, dulce când e proaspătă, 
acrişoară când e stătută, rădăcinile comestibile de tacca. Cât 
despre haua, un fel de calcan mare care se mănâncă crud, şi 
fileurile de rechin, cu atât mai preţuite cu cât sunt mai 
putrezite, ei refuză categoric să le guste. 

Athanase Doremus îi însoţeşte câteodată în plimbările lor. El 
a vizitat acest arhipelag cu un an în urmă şi le serveşte de ghid. 
Poate că nu e prea tare nici în istoria naturală, nici în botanică, 
poate că uneori confundă superbul spondias cyniera, ale cărui 
frunze seamănă cu mărul, cu pandanus odoratissimus, care 
justifică acest epitet superlativ, cu casuarina al cărui lemn are 
tăria fierului, cu ibiscus a cărui coajă furnizează vestmintele 
indigenilor, cu papaver, cu gardenia florida? E adevărat, 
membrii cvartetului n-au nevoie să recurgă la ştiinţa sa puţin 
cam suspectă când flora marchizană le înfăţişează ferigi 
minunate, polipode superbe, trandafiri de China cu flori roşii şi 
albe, graminee, solanee, printre altele tutunul, labiatele cu 
ciorchini violeţi, care alcătuiesc podoaba tinerilor din Nuka- 
Hiva, ricinii mai înalţi de douăsprezece picioare, dracenas, 
trestia de zahăr, portocalii, lămâii a căror importare destul de 
recentă a reuşit de minune pe aceste meleaguri pătrunse de 
căldura verii şi scăldate de numeroasele râuri coborâte din 
munţi. 

Şi într-o dimineaţă, când cvartetul a urcat până deasupra 
satului Tais, pe lângă albia unui torent, ajungând în creştetul 
lanţului muntos, când la picioarele sale şi în faţa ochilor săi se 
desfăşoară văile Tais, Taipis şi Happas, artiştii scot un strigăt 
de admiraţie. Dacă ar fi avut instrumentele cu ei, n-ar fi rezistat 
dorinţei de a răspunde prin execuţia unei capodopere lirice 
spectacolului acestor capodopere ale naturii. E adevărat că 
executanţii n-ar fi fost ascultați decât de câteva perechi de 
păsări. Dar e atât de frumos porumbelul kurukuru care zboară 
la aceste înălţimi, atât de încântătoare mica salangană, iar 
phaetonul, oaspetele obişnuit al acestor strâmtori nukahiviene, 
mătură văzduhul cu aripa lui capricioasă. 

Dealtfel, în străfundurile acestor păduri nu există nici o 
reptilă veninoasă. Artiştii nu dau atenţie nici şerpilor boa, lungi 
abia de două picioare şi la fel de inofensivi ca o şopârlă, nici 
şerpilor simci ale căror cozi de azur se confundă cu florile. 

Indigenii aparţin unui tip uman remarcabil. E uşor de 
recunoscut caracterul asiatic, ceea ce indică o origine foarte 

diferită de a celorlalte neamuri oceanice. Sunt de talie mijlocie, 
proporţionaţi în chip academic, foarte musculoşi, cu pieptul lat. 
Au membrele fine, chipul oval, fruntea înaltă, ochii negri cu 
gene lungi, nasul acvilin, dinţii albi şi regulaţi, tenul nici roşu, 
nici negru, ci bronzat ca al arabilor, o fizionomie plină de 
veselie şi de blândeţe în acelaşi timp. 

Tatuajul a dispărut aproape cu totul — tatuaj care se obținea 
nu prin crestături în piele, ci prin înţepături presărate cu 
cărbune din aleurites trilobas. El este înlocuit acum cu hainele 
de bumbac ale misionarilor. 

— Frumoşi, nimic de zis, constată Yvernes. Mai puţin poate ca 
în epoca în care erau îmbrăcaţi cu şorţuri, se acopereau doar 
cu părul lor şi-şi agitau arcul şi săgețile. 

El spune asta în timpul unei excursii în golful Comptroller, în 
tovărăşia guvernatorului. Cyrus Bikerstaff a dorit să-şi conducă 
oaspeţii în acest golf împărţit în mai multe porturi, ca şi La 
Valette!, şi fără îndoială că, în mâinile englezilor, Nuka-Hiva ar 
fi devenit o Malta a Oceanului Pacific. Aici e concentrată 
populaţia happas, pe o câmpie fertilă, cu un mic râu alimentat 
de o cascadă răsunătoare — principalul teatru de luptă între 
americanul Porter şi indigeni. 

Afirmația lui Yvernes cere un răspuns şi guvernatorul i-1 dă: 

— Poate că aveţi dreptate, domnule Yvernes. Marchizanii 
aveau un aer mai impunător îmbrăcaţi cu şorţul, cu maro şi 
pareo în culori strălucitoare, cu ahu bun, un fel de eşarfă 
zburătoare şi cu tiputa, un fel de poncho mexican! Costumele 
moderne nu le vin bine deloc. Ce vreţi? Decenţa şi consecinţele 
civilizaţiei!  Instruindu-i pe indigeni, misionarii noştri îi 
încurajează totodată să se îmbrace într-un chip mai puţin 
rudimentar. 

— Şi nu au dreptate? 

— Din punctul de vedere al convenienţelor, da! Din punct de 
vedere igienic, nu! De când sunt îmbrăcaţi mai decent, 
nukabhivienii şi alţi insulari au pierdut fără îndoială din vigoarea 
şi din veselia lor naturală. Ei se plictisesc şi sănătatea lor 
suferă. Altădată n-aveau habar de bronşite, pneumonii, 
tuberculoză... 

— Şi de când nu mai umblă complet goi, fac guturai! exclamă 
Pinchinat. 

— Exact! E chiar un motiv serios de împuţinare a populaţiei. 

— De unde trag concluzia că Adam şi Eva n-au strănutat 
decât în ziua în care şi-au pus rochie şi pantaloni, reia alteţa-sa, 
după ce au fost goniţi din Paradis — ceea ce ne-a adus nouă, 


1 Port pe coasta estică a Maltei, pe atunci colonie britanică. 


126 


copiii lor degeneraţi şi răspunzători de păcatele lor, congestii 
pulmonare! 

— Domnule guvernator, intervine Yvernes, mi se pare că 
femeile din acest arhipelag sunt mai puţin frumoase decât 
bărbaţii. 

— La fel ca şi în celelalte, răspunde Cyrus Bikerstaff, şi cu 
toate astea, vedeţi aici tipul cel mai desăvârşit din Oceania. Nu 
este dealtfel o lege a naturii?... Nu e la fel ca regnul animal, 
unde, din punct de vedere al frumuseţii fizice, masculii sunt 
aproape totdeauna superiori femelelor? 

— Trebuie să vii la antipozi ca să faci astfel de observaţii, 
exclamă Pinchinat, şi frumoasele noastre pariziene nu vor fi 
niciodată de acord. 

Populaţia Nuka-Hiva este împărţită doar în două clase, 
supuse legii tabuului. Această lege a fost născocită de cei 
puternici împotriva celor slabi, de cei bogaţi împotriva celor 
săraci, pentru a-şi apăra privilegiile şi avuţiile. 

Culoarea tabuului este albul şi oamenii de rând n-au dreptul 
să atingă obiectele declarate tabu, locul sacru, monumentul 
funerar, casele şefilor. De aici, o clasă tabu, căreia îi aparţin 
preoţii, vrăjitorii sau tuaşii, akarkişii sau şefii civili — şi o clasă 
neocrotită de tabu, în care intră cea mai mare parte a femeilor, 
precum şi poporul de jos. Acestora le este oprit nu numai să 
atingă un obiect tabu, dar şi să-şi arunce ochii asupra lui. 

— Şi această regulă, adaugă Cyrus Bikerstaff, este atât de 
severă în Marchize ca şi în Pomotu sau Insulele Societăţii, încât 
nu vă sfătuiesc s-o încălcaţi vreodată. 

— Auzi, bravul meu Zorn? spune Frascolin. Păzeşte-ţi mâinile, 
păzeşte-ţi ochii! 

Violoncelistul se mulţumeşte să ridice din umeri, ca unul pe 
care aceste lucruri nu-l interesează câtuşi de puţin. 

La 5 septembrie, Standard-Island părăseşte golful Taio-Hae. 
Ea lasă în urmă spre est insula Hua Huna (Kahuga), cea mai 
răsăriteană din primul grup, căreia nu i se văd decât 
îndepărtatele înălţimi înverzite şi căreia îi lipsesc plajele, 
perimetrul său fiind alcătuit numai din faleze tăiate vertical. E 
de Ia sine înţeles că Standard-Island are grijă să-şi încetinească 
mersul. Altfel, imensa ei masă ar produce o ridicare a apelor 
mării, care ar arunca ambarcaţiile pe coastă şi ar inunda 
litoralul. Ea trece la câteva ancabluri de Uapu, o insulă 
împănată cu ascuţişuri de bazalt. Două golfuri, Possession şi 
Bon-Accueil, au avut ca naş un francezi: căpitanul Marchand a 


1 Possession înseamnă posesiune, stâpânire; bon accueil — 
bună primire. 

arborat acolo drapelul Franţei. Pătrunzând pe meleagurile celui 
de-al doilea grup, Ethel Simcoe se îndreaptă spre Hiva-Oa sau, 
după denumirea spaniolă, insula Dominica. De origine 
vulcanică, ea e cea mai mare din arhipelag, măsurând la 
periferie cincizeci şi şase de mile. I se pot vedea foarte distinct 
falezele, tăiate într-o stâncă negricioasă, şi cascadele care se 
prăvălesc de pe colinele centrale, acoperite cu o vegetaţie 
bogată. 

O strâmtoare de trei mile desparte această insulă de Tau-Ata. 
Cum Standard-Island n-ar fi avut loc să treacă, ea trebuie să 
înconjoare Tau-Ata pe la vest, unde golful Madre de Dios — 
golful Resolution al lui Cook — a primit întâiele nave europene. 
Această insulă ar fi avut de câştigat dacă ar fi fost mai puţin 
apropiată de rivala ei Hiva-Oa. Poate că atunci, fiindu-le mai 
greu să ia contact, locuitorii lor n-ar putea să se decimeze cu 
zelul de care dau încă dovadă. 

După ce trece la est de Motane, o insulă stearpă, fără 
adăposturi şi fără locuitori, comandorul Simcoe se îndreaptă 
către Fatu Hiva, vechea insulă a lui Cook. De fapt, nu-i decât o 
stâncă enormă pe care se prăsesc păsările zonei tropicale: un 
fel de căpăţână de zahăr cu o circumferință de trei mile! 

Aceasta este ultima insuliţă din sud-est pe care miliardezii o 
pierd din vedere, în după-amiaza zilei de 9 septembrie. 
Conformându-se itinerarului său, Standard-lsland porneşte 
spre sud-vest, pentru a ajunge în partea de mijloc a 
arhipelagului Pomotu. 

Timpul este mereu prielnic, luna septembrie corespunzând 
aici lunii martie din emisfera boreală. În dimineaţa zilei de 11 
septembrie, şalupa de la Babord-Harbour a cules una dintre 
geamandurile plutitoare de care sunt legate cablurile din golful 
Madeleine. Capătul acestui fir de aramă, izolat printr-un strat 
de gutapercă, este racordat cu aparatele Observatorului, 
stabilindu-se astfel comunicaţia telefonică cu coasta americană. 

Administraţia Companiei Standard-Island este consultată în 
problema naufragiaţilor de pe cuterul malaiez. Il autorizează ea 
pe guvernator să le acorde azil până în insulele Fidji, de unde 
repatrierea lor s-ar putea efectua în condiţii mai rapide şi mai 
puţin costisitoare? 

Răspunsul este favorabil.  Standard-lIsland are chiar 
permisiunea de a naviga spre vest până la Noile Hebride, 
pentru a-i debarca acolo pe naufragiaţi, dacă notabilii din 
Milliard-City nu au nimic împotrivă. 

Cyrus  Bikerstaff îl informează de această hotărâre pe 
căpitanul Sarol, care îl roagă pe guvernator să transmită 
mulţumirile sale administraţiei din Madeleine-bay. 


TREI SĂPTĂMÂNI ÎN POMOTU 


De fapt, cvartetul ar da dovadă de o revoltătoare 
ingratitudine faţă de Calistus Munbar, dacă nu i-ar mulţumi că 
1-a atras pe Standard-Island. Ce importanţă are mijlocul folosit 
de supraintendent pentru a face din artiştii parizieni oaspeţii 
sărbătoriţi, linguşiţi şi bine remuneraţi ai capitalei Milliard-City 
? Sebastien Zorn nu încetează să se arate îmbufnat, căci un 
arici cu ţepi de oţel nu se va preface niciodată într-o pisică cu 
blană moale. Dar Yvernes, Pinchinat, Frascolin el însuşi n-ar fi 
putut să viseze o existenţă mai încântătoare. O excursie fără 
primejdii şi fără oboseală pe aceste minunate meleaguri ale 
Pacificului! Un climat care se păstrează totdeauna sănătos şi 
aproape totdeauna egal, graţie schimbării de poziţie!... 

Şi pe urmă, nefiind siliţi să se amestece în rivalitatea dintre 
cele două tabere, socotiți drept sufletul vieţii muzicale a insulei 
cu elice, primiţi în familia Tankerdon şi în cele mai distinse 
familii din sectorul babordez, ca şi în familia Coverley şi în cele 
mai de vază familii din sectorul tribordez; trataţi cu toată 
consideraţia de către guvernator şi adjuncţii săi la primărie, de 
către comandorul Simcoe şi ofiţerii săi de la Observator, de 
către colonelul Stewart şi miliția sa, dându-şi concursul la 
sărbătorile templului ca şi la ceremoniile catedralei, întâlnind 
oameni simpatici în cele două porturi, în uzine, printre 
funcţionari şi angajaţi, întrebăm orice persoană rezonabilă: pot 
oare compatrioţii noştri să regrete perioada în care alergau de 
la un oraş la altul prin republica federală? Şi unde e omul care 
să-şi fie într-atât de duşman încât să nu-i invidieze? 

— O să-mi sărutaţi mâinile! le-a spus supraintendentul la 
prima lor întâlnire. 

Şi dacă n-au făcut-o, e pentru că o mână de bărbat nu trebuie 
să fie sărutată în nici o împrejurare. 

Într-o zi, Athanase Doremus, cel mai norocos dintre muritori, 
le spune: 

— Mă aflu pe Standard-Island de aproape doi ani şi regret că 
nu sunt de şaizeci, dacă m-ar asigura cineva că peste şaizeci de 
ani voi fi încă aici. 

— Ştiu că-ţi merge bine, dacă pretinzi să ajungi centenar! 
comentează Pinchinat. 

— Ei, domnule Pinchinat, fii sigur că voi atinge suta! De ce să 
mori pe Standard-Island? 

— Pentru că se moare oriunde. 

— Nu aici, domnule, aşa cum nu se moare în paradis! 

Ce se poate răspunde la asta? Şi totuşi, chiar şi pe această 
insulă încântătoare există persoane nesocotite care trec din 
când în când pe celălalt tărâm. Atunci steamerele le duc 
rămăşiţele pământeşti până în depărtatele cimitire din 
Madeleine-bay. Hotărât lucru, e scris să nu poţi fi pe deplin 
fericit în această lume!... 

Adevărul e că există câteva puncte negre la orizont. Trebuie 
chiar să recunoaştem că aceste puncte negre se prefac încet, 
încet în nori puternic electrizaţi care, nu peste multă vreme, 
vor putea provoca furtuni, rafale şi vijelii. Este neliniştitoare 
regretabila rivalitate dintre Tankerdon şi Coverley, rivalitate 
care creşte din zi în zi. Partizanii lor îi sprijină cu trup şi suflet. 
Oare vor ajunge cele două sectoare să se încaiere? Milliard-City 
este ameninţat de tulburări, răscoale, răzvrătiri? Va avea oare 
administraţia braţul destul de energic şi guvernatorul Cyrus 
Bikerstaff mâna destul de puternică pentru a menţine pacea 
între aceşti Capuleţi şi Monteghi! ai insulei cu elice?... 

Greu de răspuns. Totul este posibil din partea unor rivali al 
căror amor propriu pare fără margini. 

Or, de la incidentul care s-a produs cu prilejul trecerii 
Ecuatorului, cei doi miliardari sunt duşmani declaraţi. Prietenii 
lor îi susţin de o parte şi de alta. Legăturile dintre cele două 
sectoare au încetat. Membrii lor se evită şi orice întâlnire e un 
prilej de a schimba gesturi amenințătoare şi priviri crunte. S-a 
răspândit chiar zvonul că fostul comerciant din Chicago şi 
câţiva babordezi ar vrea să întemeieze o casă de comerţ, că ar 
cere companiei autorizaţia de a crea o mare uzină, că ar 
importa o sută de mii de porci cu gândul de a-i tăia şi a-i săra, 
pornind apoi să-i vândă în diversele arhipelaguri ale 
Pacificului... 

După toate acestea, e uşor de înţeles că palatul Tankerdon şi 
palatul Coverley sunt ca două pulberării. Ajunge o scânteie 
pentru a le face să sară în aer, împreună cu Standard-Island. Şi 
să nu uităm că aparatul pluteşte deasupra celor mai adânci 
abisuri! E adevărat, explozia n-ar putea să fie decât «pe de-a- 
ntregul morală», dacă ne este permis să ne exprimăm astfel, 
dar ea ar risca să aibă drept consecinţă expatrierea notabililor. 


1 Familii rivale din Verona, cărora le aparţineau Romeo şi 
Julieta, eroii dramei cu acelaşi nume a lui Shakespeare. 

Iată o hotărâre care ar compromite viitorul şi, foarte probabil, 
situaţia financiară a Companiei Standard-Island. 

Se pot prevedea complicaţii amenințătoare, dacă nu 
catastrofe materiale. Şi cine ştie dacă acestea din urmă nu sunt 
şi ele de temut?... 

Poate că autorităţile, mai puţin adormite într-o siguranţă 
înşelătoare, ar fi trebuit să supravegheze îndeaproape pe 
căpitanul Sarol şi pe malaiezii săi, primiţi cu atâta ospitalitate 
în urma naufragiului! 

Aceşti oameni nu se dedau la acţiuni suspecte, nefiind 
vorbăreţi, trăind oarecum izolaţi, în afara oricăror relaţii, 
bucurându-se de o bunăstare pe care o vor regreta în 
sălbaticele lor insule. E deci cazul să fie bănuiţi? Da şi nu. 
Totuşi, un observator mai atent ar constata că ei cutreieră fără 
încetare  Standard-Island, studiind  Milliard-City, aşezarea 
bulevardelor sale, amplasamentul palatelor şi hotelurilor, ca şi 
cum ar încerca să întocmească un plan exact. Pot fi întâlniți în 
parc şi pe câmpie, se duc des la Babord-Harbour şi Tribord- 
Harbour, observând sosirile şi plecările navelor. Sunt văzuţi 
explorând litoralul, pe care vameşii îl păzesc zi şi noapte, ori 
vizitând bateriile dispuse la prova şi la pupa insulei. În definitiv, 
de ce să ni se pară toate acestea nefireşti? Cum ar putea să-şi 
petreacă timpul nişte malaiezi fără lucru? De ce să fie 
comportarea lor suspectă?... 

În vremea asta, insula cu elice înaintează puţin câte puţin 
spre sud-vest. Yvernes, ca şi când întreaga lui fiinţă s-ar fi 
transformat de când a devenit un insular mişcător, se dăruieşte 
plăcerii acestei navigaţii. Pinchinat şi Frascolin fac la fel. Câte 
ceasuri plăcute petrecute la cazino în aşteptarea concertelor 
chenzinale şi a seratelor muzicale plătite în aur! În fiecare 
dimineaţă, graţie jurnalelor din Milliard-City, aprovizionate cu 
ultimele noutăţi prin cabluri şi cu fapte diverse, datând de 
câteva zile, prin steamerele serviciului permanent, artiştii sunt 
la curent cu tot ceea ce interesează cele două continente, din 
cvadruplul punct de vedere modern, ştiinţific, artistic, politic. 
Şi, în această din urmă privinţă, trebuie semnalat faptul că 
presa engleză de toate nuanțele nu încetează să cârtească 
împotriva existenţei insulei ambulante, care a ales Pacificul 
drept teatru al excursiilor sale. Dar asemenea cârteli nu sunt 
luate în seamă nici pe Standard-Island, nici la Madeleine-bay. 

Să nu uităm să pomenim că, de câteva săptămâni, Sebastien 
Zorn şi camarazii săi au putut să citească la rubrica «Informaţii 
din străinătate» că dispariţia lor a fost semnalată în ziarele 
americane. Celebrul Cvartet Concertant, atât de sărbătorit în 

Statele Uniunii, atât de aşteptat de cei care n-au avut încă 
fericirea să-l asculte, nu putea să dispară fară ca dispariţia lui 
să facă mare vâlvă. San Diego nu i-a văzut în ziua hotărâtă, şi 
San Diego a dat strigătul de alarmă. S-au luat informaţii şi din 
anchetă a rezultat că artiştii francezi s-ar afla pe bordul insulei 
cu elice, în urma unei răpiri operate pe litoralul Californiei de 
Jos. În definitiv, cum ei n-au protestat împotriva acestei răpiri, 
nu s-au schimbat note diplomatice între Companie şi Republica 
federală. Când cvartetul va dori să reapară pe scena succeselor 
sale, va fi binevenit. 

Se înțelege că viorile şi viola i-au impus să tacă 
violoncelistului, care n-ar fi fost supărat să constituie motivul 
unei declaraţii de război între Noul Continent şi Bijuteria 
Pacificului. 

Dealtfel, după îmbarcarea lor forţată, instrumentiştii noştri au 
scris de mai multe ori în Franţa. Familiile lor, liniştite acum, le 
trimit adesea scrisori şi corespondenţa se efectuează cu 
aceeaşi regularitate ca prin serviciile poştale dintre Paris şi 
New York. 

Într-o dimineaţă — la 17 septembrie — Frascolin, instalat în 
biblioteca de la cazinou, este cuprins de dorinţa foarte firească 
de a consulta harta arhipelagului Pomotu, către care se 
îndreaptă. Cum deschide atlasul, cum îşi îndreaptă privirea 
asupra acestei zone a Oceanului Pacific, el strigă: 

— Mii de corzi! Cum o să se descurce Ethel Simcoe în, haosul 
acesta?... N-o să găsească niciodată un drum prin asemenea 
îngrămădire de insule şi insuliţe!... Sunt sute!... Un adevărat 
morman de pietricele în mijlocul unei bălţi!... Se va izbi, va 
eşua, îşi va agăța aparatul de un vârf, şi-l va sfărâma de 
altul!... O să sfârşim prin a încremeni în acest arhipelag mai 
înghesuit decât Morbihanul' nostru din Bretagne! 

Înțeleptul Frascolin are dreptate, Morbihanul nu numără 
decât trei sute şaizeci şi cinci de insule, câte zile are anul — or, 
în arhipelagul Pomotu am număra cu uşurinţă încă pe atâtea. E 
adevărat, marea care le scaldă e prinsă într-o centură de 
recifuri coraligene, a căror circumferință, după Elisee Reclus, 
nu e mai mică de şapte sute cincizeci de leghe. 

Iată de ce, studiind harta arhipelagului, e îngăduit să te miri 
că o navă, şi a fortiori un aparat marin ca Standard-Island, 
îndrăzneşte să se aventureze pe aici. Cuprins între paralelele 
sudice şaptesprezece şi douăzeci şi opt, între meridianele 
vestice o sută treizeci şi patru şi o sută patruzeci şi şapte, el 


1 Golf în care se află un mare număr de insulițe. 
2 Cu atât mai mult (în latină). 

este alcătuit dintr-o mie de insule şi insulițe — din ochi, s-a 
spus că ar fi şapte sute — de la Mata-Hiva până la Pitcain. 

Nu este deci de mirare că aceste insule au primit diferite 
calificative, printre altele cel de Arhipelagul Periculos sau 
Marea Rea. Graţie marii bogății geografice al cărei privilegiu îl 
are Oceanul Pacific, ele se mai numesc de asemenea insulele 
Basses, insulele Tuamotu, ceea ce înseamnă «insulele 
îndepărtate», Insulele Meridionale, Insulele Nopţii, Ținuturile 
misterioase. Cât despre numele Pomotu sau Pamautu, care 
înseamnă Insulele Supuse, o adunare reprezentativă a 
arhipelagului, reunită în 1850 la Papeete, capitala insulei 
Tahiti, a protestat împotriva acestei denumiri. Dar cu toate că 
guvernul francez, răspunzând în 1852 acestui protest, a ales 
dintre toate numele pe cel de Tuamotu, e mai bine să păstrăm 
în povestirea noastră denumirea mai cunoscută de Pomotu. 

Totuşi, oricât de primejdioasă ar fi navigația, comandorul 
Simcoe nu ezită. El cunoaşte atât de bine aceste mări, încât i se 
poate acorda încredere deplină. Îşi manevrează insula ca pe o 
barcă. O face să vireze pe loc. S-ar zice că o cârmuieşte cu 
vâsla. Frascolin poate să fie liniştit: ascuţişurile insulelor 
Pomotu nu vor zgâria carena de oţel a insulei cu elice. 

În după-amiaza zilei de 19, oamenii de veghe de la Observator 
au semnalat primii soli ai arhipelagului la o distanţă de 
douăsprezece mile. Aceste insule sunt foarte joase. Dacă unele 
depăşesc nivelul mării cu patruzeci de metri, şaptezeci şi patru 
nu ies din valuri decât cu o jumătate de stânjen şi ar fi înecate 
de două ori în douăzeci şi patru de ore dacă mareele n-ar fi 
aproape inexistente. Celelalte nu sunt decât atoli înconjurați de 
stânci, bancuri coraligene cu totul sterpe, simple recifuri 
orientate în aceeaşi direcţie ca şi arhipelagul. 

Standard-Island pătrunde în arhipelag prin est, pentru a 
ajunge la insula Anaa, vechea capitală. Fakarava i-a luat locul 
de când Anaa a fost parţial distrusă de groaznicul ciclon din 
1878 — care a făcut să piară un mare număr dintre locuitorii 
săi şi şi-a extins ravagiile până la insula Kaukura. 

La trei mile în larg, se arată mai întâi Vahitahi. În aceste 
locuri, cele mai primejdioase din arhipelag datorită curenților 
şi întinderii recifurilor spre est, sunt luate cele mai amănunțite 
măsuri de precauţie. Vahitahi nu e decât o îngrămădire de 
corali, flancată de trei insulițe împădurite. Satul principal se 
află în cea din nord. 

A doua zi se zăreşte Akiti, cu stâncile sale tapiţate cu prionia, 
cu purpier, cu o iarbă agăţătoare de culoare gălbuie, cu acăţel 
păros. Ea se deosebeşte de celelalte prin faptul că nu are 

lagună interioară. Dacă e vizibilă de la distanţă destul de mare, 
e pentru că înălţimea ei deasupra nivelului oceanului depăşeşte 
media. 

În ziua următoare altă insulă, ceva mai importantă: Amanu, a 
cărei lagună comunică cu marea prin două trecători situate pe 
coasta de nord-vest. 

În timp ce populaţia miliardeză nu vrea decât să se plimbe 
nepăsătoare prin acest arhipelag pe care 1-a vizitat şi anul 
trecut, mulţumindu-se să-i admire minunăţiile în treacăt, 
Pinchinat, Frascolin, Yvernes ar fi dorit să se şi oprească pentru 
a explora aceste insule create de munca polipierilor, deci 
artificiale... ca şi Standard-Island. 

— Numai că insula noastră se poate deplasa, observă 
comandorul Simcoe. 

— Chiar prea mult, ripostează Pinchinat, pentru că nu se 
opreşte nicăieri! 

— Se va opri în insulele Hao, Anaa, Fakarava şi veţi putea să 
le cercetaţi în voie. 

Întrebat despre modul de formare al acestor insule, Ethel 
Simcoe susţine teoria admisă de cei mai mulţi şi anume că, în 
această parte a Pacificului, fundul submarin a coborât încetul 
cu încetul cam cu treizeci de metri. Zoofiţii, polipii au găsit pe 
culmile scufundate o bază îndeajuns de solidă pentru a-şi stabili 
construcţiile lor de coral. Puțin câte puţin, construcţiile s-au 
etajat, datorită activităţii acestor infuzoare, care nu pot trăi la o 
adâncime mai mare. Ele au urcat la suprafaţă, au format acest 
arhipelag, ale cărui insule se pot clasa în bariere, ciucuri şi 
atoloni sau mai bine atoli — nume indian dat acelora care 
posedă lagune interioare. Apoi rămăşiţele azvârlite de valuri au 
format un humus. Vântul a adus seminţe; pe aceste inele 
coraligene a apărut vegetaţia. Sub influenţa climatului 
intertropical, terenul calcaros s-a îmbrăcat cu iarbă şi plante, 
cu arbuşti şi copaci. 

— Şi cine ştie, spune Yvernes într-un elan de entuziasm 
profetic, cine ştie dacă continentul înghiţit odinioară de apele 
Pacificului nu va reapare într-o zi la suprafaţă, reconstruit de 
aceste miriade de animalcule microscopice! Şi atunci, pe aceste 
meleaguri străbătute acum de corăbii şi vapoare, vor goni cu 
toată viteza trenuri expres, care vor lega vechea şi noua lume... 

— Uşor, uşor, bătrâne Isaia! îl domoleşte necuviinciosul de 
Pinchinat. 

După cum a spus comandorul Simcoe, Standard-Island se 
opreşte la 23 septembrie în faţa insulei Hao, de care a putut să 
se apropie destul de mult datorită marii adâncimi a oceanului. 

Ambarcaţiile sale transportă câţiva vizitatori prin strâmtoarea 
al cărei țărm drept e adăpostit sub o perdea de cocotieri. Satul 
principal e aşezat pe o colină, la o distanţă de cinci mile. El 
numără doar două, trei sute de locuitori, cei mai mulţi 
pescuitori de sidef, folosiţi ca atare de întreprinderile tahitiene. 
Abundă pandanuşii şi mirţii mikimikis, primii arbori ai unui sol 
pe care cresc acum trestia de zahăr, ananasul, taro, prionia, 
tutunul şi mai ales cocotierul, ale cărui imense plantaţii din 
arhipelag ocupă mai mult de patruzeci de mile. 

Se poate spune că acest arbore «providenţial» creşte aproape 
fără îngrijire. Nuca lui serveşte la alimentaţia obişnuită a 
indigenilor, fiind mult superioară în substanţe nutritive 
fructului de pandanus. Cu ea îşi îngraşă porcii, păsările şi 
câinii, ale căror cotlete şi fileuri sunt gustate cu deosebită 
plăcere. Nuca de cocos mai dă şi un ulei preţios. Pentru aceasta 
e curățată, păstrându-se numai miezul care e uscat la soare şi 
supus presiunii unei maşini destul de rudimentare. Navele 
transportă copra pe continent, unde uzinele o prelucrează într- 
un chip mai fructuos. 

Populaţia pomotuană nu trebuie judecată după insula Hao, 
unde sunt foarte puţini indigeni. Cvartetul poate să o observe 
în condiţii mai avantajoase în insula Anaa. Standard-Island 
soseşte aici în dimineaţa zilei de 27 septembrie. 

Anaa nu şi-a arătat decât de la mică distanţă superbele sale 
masive de arbori. Fiind una dintre cele mai mari insule din 
arhipelag, ea are optsprezece mile lungime pe nouă lăţime, 
măsurate la baza sa madreporică. 

S-a spus că un ciclon a pustiit această insulă în 1878, ceea ce 
a determinat mutarea capitalei arhipelagului la Fakarava. E 
foarte adevărat, cu toate că, în condiţiile climatice atât de 
generoase ale zonei tropicale, se putea presupune că rănile vor 
fi vindecate în câţiva ani. Redevenind la fel de vie ca odinioară, 
Anaa are acum o mie cinci sute de locuitori. Cu toate acestea, e 
inferioară Fakaravei, rivala sa, dintr-un motiv care îşi are 
importanţa lui: comunicaţia dintre mare şi lagună nu se poate 
face decât printr-un canal îngust, plin de vâltori din interior 
spre exterior, datorită creşterii nivelului apei. La Fakarava, 
dimpotrivă, laguna e deservită de două trecători largi, la nord 
şi la sud. Principala piaţă a uleiului de cocos s-a mutat deci în 
această ultimă insulă, dar Anaa, având o înfăţişare mai 
pitorească, atrage mai mulţi vizitatori. 

De îndată ce Standard-Island s-a instalat cu bine la locul de 
popas, un număr de miliardezi coboară pe uscat. Sebastien 

Zorn şi camarazii săi sunt printre primii, violoncelistul 
acceptând să ia parte la excursie. 

La început, ei se îndreaptă spre satul Tuahora, după ce au 
studiat condiţiile în care s-a format insula — formaţie comună 
întregului arhipelag. Aici marginea calcaroasă — lărgimea 
inelului, dacă vreţi — este de patru, cinci metri, foarte abruptă 
către mare şi coborând în pantă dulce către laguna interioară, 
a cărei circumferință este cam de o sută de mile — ca şi a celor 
din Rairoa şi Fakarava. Pe acest inel sunt îngrămădiţi mii de 
cocotieri, principala — pentru a nu zice unica — bogăţie a 
insulei, al căror frunziş adăposteşte colibele indigenilor. 

Satul Tuahora e traversat de un drum nisipos, strălucitor de 
albeaţă. Rezidentul francez al arhipelagului nu mai locuieşte 
aici de când Anaa a decăzut din rangul de capitală. Dar locuinţa 
lui a rămas, apărată de o împrejmuire modestă. Pe cazarma 
micii garnizoane, încredinţată pazei unui sergent de marină, 
flutură drapelul tricolor. 

Trebuie să aducem elogii caselor din Tuahora. Ele nu mai 
sunt nişte simple colibe, ci construcţii confortabile şi sănătoase, 
mobilate satisfăcător şi aşezate, cele mai multe, pe temelii de 
coral. Acoperişul este făcut din frunze de pandanus. Lemnul 
acesui arbore preţios este folosit pentru uşi şi ferestre. Ici şi 
colo, casele sunt înconjurate de grădini, pe care mâna 
indigenilor le-a umplut cu pământ vegetal şi al căror aspect 
este cu adevărat încântător. 

Dealtfel, aceşti băştinaşi, cu toate că aparţin unui tip mai 
puţin remarcabil, cu tenul mai negru, fizionomia mai puţin 
expresivă, caracterul mai puţin prietenos decât cei din insulele 
Marchize, sunt specimene reuşite ale populaţiei din Oceania 
ecuatorială. 

După cum constată Frascolin, ocupaţia lor principală este 
fabricarea uleiului de cocos. Aşa se explică marele număr de 
cocotieri de pe plantațiile arhipelagului. Aceşti arbori se 
reproduc la fel de uşor ca excrescenţele coraligene la suprafaţa 
atolilor. Dar ei au un duşman şi excursioniştii parizieni l-au 
cunoscut într-o zi când se întinseseră pe ţărmul lacului interior, 
ale cărui ape verzui contrastează cu  azurul mării 
înconjurătoare. 

La un moment dat, atenţia şi apoi oroarea instrumentiştilor e 
provocată de un foşnet în iarbă. 

Ce văd? Un crustaceu de o mărime enormă. 

Prima lor mişcare este de a se ridica, a doua de a privi 
intrusul. 

— Urât animal! exclamă Yvernes. 

— Chiar şi pentru un crab! adaugă Frascolin. 

Un crab, într-adevăr — numit de indigeni birgo şi aflat în 
mare număr pe aceste insule. Labele lui dinainte formează o 
solidă pereche de cleşti sau de foarfeci, cu care reuşeşte să 
deschidă nucile — hrana lui preferată. Aceşti birgo trăiesc într- 
un fel de vizuini, săpate adânc între rădăcini, unde 
îngrămădesc fibre de cocos în chip de aşternut. Mai cu seamă 
în timpul nopţii, ei pornesc în căutarea nucilor căzute sau se 
caţără pe trunchiul şi ramurile cocotierului ca să-i doboare 
fructele. După cum observă Pinchinat, crabul în cauză a fost 
apucat, de o foame de lup, de vreme ce şi-a părăsit în plină zi 
ascunzişul. 

E lăsat în voia lui, căci operaţia promite să fie deosebit de 
interesantă. Crabul zăreşte o nucă mare în mărăcinişuri; îi 
sfâşie puţin câte puţin fibrele cu ajutorul cleştilor; apoi, când 
coaja tare este dezgropată, o atacă lovind-o, ciocănind-o în 
acelaşi loc. După ce reuşeşte să facă o deschizătură, birgo 
scoate substanţa dinăuntru cu ajutorul cleştilor din spate, al 
căror capăt este foarte subţiat. 

— Natura a creat acest birgo pentru ca el să deschidă nuci de 
cocos, spune Yvernes. 

— Şi a creat nuca de cocos ca să-l hrănească pe birgo, 
completează Frascolin. 

— Dar dacă ne-am împotrivi intenţiilor naturii, împiedicând 
acest crab să mănânce această nucă şi această nucă să fie 
mâncată de acest crab? propune Pinchinat. 

— Eu cer să nu fie tulburat! se opune Yvernes. Nici măcar un 
birgo nu trebuie să-şi facă o părere proastă despre nişte 
parizieni! 

Toţi consimt şi crabul, care a aruncat fără îndoială o privire 
mânioasă lui Pinchinat, priveşte cu recunoştinţă spre prima 
vioară a Cvartetului Concertant. 

După şaizeci de ore de popas în faţa insulei Anaa, Standard- 
Island porneşte spre nord. Ea pătrunde în hăţişul de insule şi 
insulițe printre care comandorul Simcoe navighează cu o 
siguranţă desăvârşită. Se înţelege de la sine că, în aceste 
condiţii, Milliard-City este oarecum părăsit de locuitorii săi. Ei 
îşi petrec timpul pe litoral şi mai ales în regiunea care se 
învecinează cu bateria Pintenului. Mereu se ivesc noi insule, 
mai bine-zis grădini care par să plutească la suprafaţa apei. S- 
ar spune că e o piaţă de flori pe unul dintre canalele Olandei. 
Numeroase pirogi dau târcoale celor două porturi ale insulei cu 
elice, dar nu le este permis să acosteze, agenţii primind ordine 
formale în această privinţă. Când se trece la mică distanţă de 

falezele madreporice, femeile indigene se apropie înot. Dacă 
ele nu-i însoțesc pe bărbaţi în bărci, aceasta se datoreşte 
faptului că ambarcaţiile sunt tabu pentru sexul frumos 
pomotuan. 

La 4 octombrie, Standard-lsland se opreşte în faţa insulei 
Fakarava, la deschizătura trecătorii sudice. 

Înainte ca ambarcaţiile să fie coborâte pentru a-i transporta 
pe vizitatori, rezidentul francez se prezintă la 'Tribord-Harbour, 
de unde guvernatorul a dat ordin să fie condus la palatul 
municipal. 

Întrevederea e foarte cordială. Cyrus Bikerstaff şi-a luat aerul 
său oficial — cerut de astfel de ceremonii. Rezidentul, un 
bătrân ofiţer de infanterie marină, nu rămâne mai prejos. E cu 
neputinţă de imaginat ceva mai grav, mai demn, mai potrivit, 
mai impunător, de o parte şi de cealaltă. 

La sfârşitul întrevederii, rezidentul e autorizat să viziteze 
Milliard-City, călăuzit de Calistus Munbar. In calitatea lor de 
francezi,  parizienii şi Athanase  Doremus se alătură 
supraintendentului. Pentru rezident e o adevărată bucurie să 
întâlnească nişte compatrioți. 

A doua zi, guvernatorul întoarce vizita bătrânului ofiţer. 
Amândoi îşi reiau aerul din ajun. Coborând pe uscat, cvartetul 
se îndreaptă spre rezidenţă. E o locuinţă foarte simplă, ocupată 
de o garnizoană de doisprezece marinari. Pe acoperişul ei 
flutură drapelul Franţei. 

Cu toate că a devenit capitala arhipelagului, Fakarava nu-i de 
talia rivalei sale, Anaa. Satul principal nu-i la fel de pitoresc sub 
verdeaţa arborilor şi, dealtfel, locuitorii sunt aici mai puţin 
sedentari, în afară de fabricarea uleiului de cocos, îndeletnicire 
al cărei centru se află la Fakarava, ei se ocupă cu pescuirea 
scoicilor perliere. Comerţul cu sideful pe care-l obţin astfel îi 
obligă să frecventeze insula vecină, Toau, utilată special pentru 
această industrie. Cufundători îndrăzneţi, indigenii nu se 
codesc să coboare până la adâncimi de douăzeci şi chiar 
treizeci de metri, fiind obişnuiţi să suporte astfel de presiuni şi 
să-şi ţină răsuflarea mai mult de un minut. 

Câţiva dintre aceşti pescuitori au fost autorizaţi să ofere 
produsele pescuitului lor, sidef sau perle, notabililor din 
Milliard-City. Desigur, nu bijuteriile le lipsesc bogatelor 
doamne ale oraşului. Dar perlele în stare brută nu se găsesc pe 
toate drumurile şi, prezentându-se această ocazie, pescuitorii 
sunt devalizaţi la preţuri de necrezut. În clipa în care doamna 
Tankerdon cumpără o perlă de mare valoare, este cu totul 
firesc ca doamna Coverley să-i urmeze exemplul. Din fericire, 

au la dispoziţie multe asemenea obiecte, căci altminteri nu se 
ştie unde s-ar fi oprit supralicitările. Alte familii îşi imită 
prietenii şi, în ziua aceea, cum se zice în limbaj marinăresc, 
fakaravienii «pescuiesc zdravăn». 

După zece zile, la 13 octombrie, Bijuteria Pacificului se pregă- 
teşte de plecare dis-de-dimineaţă. Părăsind capitala insulelor 
Pomotu, ea atinge limita occidentală a arhipelagului. 
Comandorul Simcoe nu mai are grija fantasticei îngrămădiri de 
insule şi insulițe, recifuri şi atoli. El a străbătut fără nici un 
incident aceste meleaguri ale Mării Rele. Acum, în faţa lui se 
întinde o regiune a Pacificului care, pe un spaţiu de patru 
grade, desparte arhipelagul Pomotu de Arhipelagul Societăţii. 
Îndreptându-se spre sud-vest sub impulsul celor zece milioane 
de cai putere ai maşinilor sale, Standard-Island porneşte către 
insula atât de poetic cântată de Bougainville!, încântătoarea 
Tahiti. 


POPAS LA TAHIII 


Arhipelagul Societăţii sau Tahiti este cuprins între al 
cincisprezecelea (15*52') şi al şaptesprezecelea (17*49') grad 
latitudine meridională şi între al o sută cincizecelea (150*8') şi 
al o sută cincizeci şi şaselea (156*30') grad longitudine estică 
faţă de meridianul Parisului. El acoperă o suprafaţă de două mii 
două sute de kilometri pătraţi. 

E constituit din două grupuri de insule: 1. Du Vent — Tahiti 
sau Tabhiti-lahaa, Tapamanoa, Eimeo sau Morea, Tetiaroa, 
Meetia, care se află sub protectoratul Franţei; şi 2. Sous-le- 
Vent — Tubuai, Mânu, Huahine, Raiatea-Ihao, Bora-Bora, 
Moffy-Iti, Maupiti, Mapetia, Bellingshausen, Scilly, guvernate 
de suveranii indigeni. Englezii le numesc Insulele Georgiene, cu 
toate că Cook, descoperitorul lor, le-a botezat Insulele 
Societății, în onoarea Societății Regale din Londra. Situat la 
două sute cincizeci de leghe marine de insulele Marchize, acest 
arhipelag — după diferitele recensăminte făcute în ultimul timp 
— nu numără decât patruzeci de mii de locuitori străini sau 
indigeni. 

Tahiti este prima dintre insulele Du Vent care apare în văzul 
navigatorilor venind dinspre nord-est. Oamenii de veghe de la 
Observator o semnalează de la mare distanţă, graţie muntelui 
Maio sau Diadema, care se înalţă la o mie două sute treizeci şi 
nouă de metri deasupra nivelului mării. 


1 Celebru navigator francez (1729 - 1811). 

Traversarea s-a săvârşit fără incidente. Ajutată de vânturile 
alizee, Standard-Island a parcurs aceste ape minunate pe 
deasupra cărora soarele coboară spre Tropicul Capricornului. Îl 
va atinge peste două luni şi câteva zile, va urca din nou spre 
linia ecuatorială şi insula cu elice îl va avea la zenit timp de mai 
multe săptămâni de căldură arzătoare; apoi îl va urma, aşa cum 
îşi urmează un câine stăpânul, ţinându-se la distanţa 
reglementară. 

E pentru prima oară că miliardezii vor poposi la Tahiti. Anul 
trecut, campania a început prea târziu. Ei n-au ajuns prea 
departe spre vest şi după ce au părăsit Pomotu, au urcat spre 
Ecuator. Or, acest Arhipelag al Societăţii este cel mai frumos 
din Pacific. Parcurgându-l, parizienii noştri nu vor putea decât 
să preţuiască şi mai mult adevărata încântare pe care le-o oferă 
deplasarea unui aparat liber să-şi aleagă popasurile şi climatul. 

— Da!... Dar vom vedea care va fi sfârşitul acestei aventuri 
absurde! încheie invariabil Sebastien Zorn. 

— Tot ce doresc e să nu se sfârşească niciodată! exclamă 
Yvernes. Standard-lsland soseşte în regiunea insulei Tahiti în 
zorii zilei de 17 octombrie. Se zăreşte litoralul nordic. În timpul 
nopţii au fost observate licăririle farului de la capul Venus. O zi 
ar fi fost suficientă pentru a ajunge la capitala Papeete, situată 
în nord-vest, dincolo de cap. Dar consiliul notabililor s-a 
întrunit sub preşedinţia guvernatorului. Ca orice consiliu bine 
echilibrat, el s-a scindat în două tabere. Unii, cu Jem 
Tankerdon, s-au pronunţat pentru vest; alţii, ca Nat Coverley, s- 
au pronunţat pentru est. Având dreptul de a hotări în caz de 
paritate, Cyrus Bikerstaff a decis că vor ajunge la Papeete 
ocolind insula pe la sud. Hotărârea nu poate decât să-i satisfacă 
pe membrii cvartetului, căci ea le va permite să admire în 
întreaga sa frumuseţe această perlă a Pacificului, Noua 
Cytheră! a lui Bougainville. 

Tahiti are o suprafaţă de o sută patru mii două sute 
cincisprezece hectare — cam de nouă ori mai mare ca 
suprafaţa Parisului. Populaţia sa, care în 1875 era de şapte mii 
şase sute de indigeni, trei sute de francezi, o mie o sută de 
străini, nu mai e decât de şapte mii de locuitori. Pe plan 
geometric ea are exact forma unei ploşti răsturnate, corpul 
ploştii fiind insula principală, unită prin istmul Taravao cu gâtul 
pe care-l închipuie peninsula Tatarapu. 


1 Insula greaca Kythera (Cerigo), era consacrată în antichitate 
cultului Afroditei, zeiţa frumuseţii. 

Frascolin a făcut această comparaţie studiind harta 
arhipelagului şi camarazii săi o găsesc atât de îndreptăţită, 
încât botează Tahiti cu acest nou nume: Plosca Tropicelor. 

Din punct de vedere administrativ, Tahiti e împărţită în şase 
diviziuni, fărâmiţate în douăzeci şi unu de districte de la 
stabilirea protectoratului în 9 septembrie 1842. N-au fost uitate 
dificultăţile survenite între amiralul Dupetit-Thouars, regina 
Pomare şi Anglia, datorită instigaţiilor acelui ticălos traficant 
de biblii şi pânzeturi care se numea Pritchard!, atât de spiritual 
caricaturizat în Viespile lui Alphonse Karr?. 

Dar asta e o poveste veche, căzută în uitare ca şi faptele şi 
gesturile faimosului spiţer anglo-saxon. 

Standard-Island se poate apropia fără teamă la o milă de 
conturul Ploştii Tropicelor. Această ploscă este aşezată într- 
adevăr pe o bază coraligenă ai cărei pereţi abrupți coboară 
vertical în adâncurile oceanului. Dar, înainte de a se apropia 
atât de mult, populaţia miliardeză a putut să-i contemple silueta 
impunătoare, munţii cu care natura a fost mai generoasă decât 
cu cei din insulele Sandwich, culmile înverzite, trecătorile 
împădurite, piscurile asemeni turnurilor ascuţite ale unei 
catedrale gigantice, brâul de cocotieri scăldat de spuma albă a 
valurilor izbite de stânci. 

În timpul acestei zile, plutind de-a lungul coastei occidentale, 
curioşii îngrămădiţi în împrejurimile lui 'Tribord-Harbour, cu 
ocheanele la ochi — şi parizienii şi-l au fiecare pe al lui — pot 
să scruteze în amănunt litoralul: districtul Papenoo, străbătut 
de valea largă a unui râu care porneşte de la temelia munţilor 
şi se aruncă în ocean, acolo unde ţărmul e lipsit de recifuri pe o 
întindere de mai multe mile; Hitiaa, un port foarte bine 
adăpostit, de unde pleacă spre San-Francisco milioane şi 
milioane de portocale; Mahaena, cucerită pe deplin abia în 
1845, în urma unei groaznice lupte cu indigenii. 

După-amiază, ajung în dreptul îngustei strâmtori Taravao. 
Ocolind peninsula, Standard-Island se apropie destul pentru ca 
să fie admirate în întreaga lor splendoare câmpiile rodnice ale 
districtului Tautira şi numeroasele cursuri de apă care fac din 
el unul din cele mai bogate districte ale arhipelagului. 
Tatarapu, odihnindu-se pe patul său de corali îşi înalţă 
maiestuos asprele metereze ale craterelor stinse. 

Apoi soarele coboară la orizont, piscurile se împurpurează 
pentru ultima oară, tonurile se îndulcesc, culorile se topesc 
într-o ceaţă caldă şi transparentă. Curând nu mai e decât o 


1 Misionar şi afacerist englez, stabilit la Tahiti (1796 - 1883). 
2 Scriitor si pamfletar francez (1808 - 1890). 

siluetă nedesluşită ale cărei efluvii, încărcate de mireasma 
portocalilor şi măslinilor, călătoresc pe aripile brizei de seară. 
După un amurg foarte grăbit, se lasă o noapte adâncă. 

Standard-Island trece de extremitatea sud-estică a insulei şi, 
a doua zi, evoluează în faţa țărmului apusean al istmului, odată 
cu apariţia zorilor. 

Cultivat intens şi foarte populat, districtul Taravao îşi arată 
frumoasele drumuri, şerpuind printre păduri de portocali, care- 
1 leagă de districtul Papeari. În punctul culminant se 
conturează un fort care controlează ambele ţărmuri ale 
istmului, apărat de câteva tunuri aplecate în afara crenelurilor 
ca nişte guri de bronz. În fund se ascunde portul Phaeton. 

— De ce o fi strălucind deasupra acestui istm numele 
înfumuratului vizitiu al carului solar? se întreabă Yvernes. 

Ziua se scurge într-o plutire înceată de-a lungul contururilor 
mai accentuate, datorită terenului coraligen din partea de vest 
a insulei Tahiti. Noi districte îşi desfăşoară feluritele peisaje — 
Papeiri, cu câmpiile sale mlăştinoase pe alocuri, Mataiea, 
excelent port al districtului Papeuriri, apoi o vale largă 
străbătută de râul Vaihiria şi, în fund, un munte înalt de cinci 
sute de metri, asemănător unui picior de lavabou, susţinând o 
chiuvetă cu o circumferință de jumătate de kilometru. Acest 
vechi crater, plin fără îndoială cu apă dulce, pare să nu aibă 
nici o comunicaţie cu marea. 

După districtul Ahauraono, specializat în cultura bumbacului 
pe scară întinsă, după districtul Papara, cunoscut mai ales 
pentru produsele sale agricole. Standard-Island descoperă, 
dincolo de capul Mara, marea vale Paruvia, desprinsă din 
Diadema şi scăldată de apele Punarunului. Trecând de 
Taapuna, capul Tatao şi gura fluviului Faa, comandorul Simcoe 
coteşte uşor spre nord-vest, evită cu pricepere insuliţa Motu- 
Ula şi, la ora şase seara, se opreşte în faţa golfului Papeete. 

La intrare, unduind capricios de-a curmezişul recifului de 
coral, se desenează canalul balizat până la capul Farente de 
tunuri scoase din uz. Se înţelege de la sine că, datorită hărților 
sale, Ethel Simcoe n-are nevoie să recurgă la piloţii ale căror 
baleniere se încrucişează la deschizătura canalului. Se arată 
totuşi o ambarcaţie cu un pavilion galben la pupa. Este 
«sănătatea» care acostează la Tribord-Harbour. Cei din Tahiti 
sunt severi şi nimeni nu poate să debarce înainte ca medicul 
sanitar, întovărăşit de ofiţerul portului, să-i dea libera trecere. 


1 Fiul Soarelui, în mitologia greacă. Conducând carul tatălui 


său, nu poate stăpâni caii si e gata să incendieze cerul, fiind 
fulgerat de Zeus. 

Abia ajuns la Tribord-Harbour, medicul ia legătura cu 
autorităţile. Nu e decât o simplă formalitate. în Milliard-City şi 
în împrejurimi nu există bolnavi. În orice caz, bolile epidemice, 
holera, influenza!, frigurile galbene sunt cu totul necunoscute. 
Certificatul este eliberat deci potrivit uzanțelor. Dar noaptea 
cade repede, după un amurg abia schiţat, aşa că debarcarea e 
amânată pentru a doua zi şi Standard-lsland adoarme în 
aşteptarea dimineţii. 

În zori se aud bubuituri. Este bateria Pintenului care salută 
cu douăzeci şi una de lovituri de tun grupul insulelor Sous-le- 
Vent şi Tahiti, capitala protectoratului francez. În acelaşi timp, 
pavilionul roşu cu soarele de aur urcă şi coboară de trei ori pe 
turnul Observatorului. 

Răspunsul este o salvă identică a bateriei Ambuscadei, situată 
la capătul marii trecători a insulei Tahiti. 

Dis-de-dimineaţă, Tribord-Harbour e plin de lume. Tramvaiele 
aduc nenumărați doritori să viziteze capitala arhipelagului. 
Sebastien Zorn şi prietenii săi se numără printre cei mai 
nerăbdători. Cum ambarcaţiile insulei cu elice n-ar fi de ajuns 
pentru a transporta această grămadă de curioşi, indigenii se 
grăbesc să-şi ofere serviciile. Şase ancabluri despart Tribord- 
Harbour de port. 

Totuşi, se cuvine ca guvernatorul să debarce cel dintâi. Este 
vorba despre întrevederea oficială cu autorităţile civile şi 
militare din Tahiti şi despre vizita nu mai puţin oficială pe care 
trebuie să o facă reginei. 

Deci, pe la ora nouă, Cyrus Bikerstaff, adjuncţii săi 
Barthelemy Ruge şi Hubley Harcourt, toţi trei în mare ţinută, 
fruntaşii celor două sectoare, printre care Nat Coverley şi Jem 
Tankerdon, comandorul Simcoe şi ofiţerii săi în uniforme 
strălucitoare, colonelul Stewart şi escorta sa iau loc în şalupe şi 
sc îndreaptă către portul Papeete. 

Sebastien Zorn, Frascolin, Yvernes, Pinchinat, Athanse 
Doremus, Calistus Munbar ocupă o altă ambarcaţie, împreună 
cu câţiva funcţionari. 

Bărci, pirogi indigene însoțesc oficialităţile din Milliard-City, 
reprezentat în mod demn de către guvernatorul său, 
autorităţile şi notabilii săi, printre care se numără doi destul de 
bogaţi pentru a cumpăra insula Tahiti şi chiar întregul 
Arhipelag al Societăţii, cu suverană cu tot. 

Papeete este un port minunat şi de o asemenea adâncime, 
încât bastimentele de mare tonaj pot ancora în el. Îl deservesc 
trei intrări: marea intrare la nord, largă de şaptezeci de metri şi 


1 Gripă (în italiană). 

lungă de optzeci, îngustată de un mic banc balizat, intrarea 
Tanoa la est, intrarea Tanupa la vest. 

Şalupele electrice lunecă maiestuos de-a lungul plajei, 
împânzită de vile şi de localuri de petrecere, apoi de-a lungul 
cheiurilor lângă care sunt amarate vasele. Debarcarea se 
efectuează în dreptul unei fântâni elegante, menită să 
aprovizioneze vasele şi alimentată cu apa râurilor din munţii 
vecini, dintre care unul poartă un aparat semaforic. 

Cyrus Bikerstaff şi suita sa coboară în mijlocul mulţimii de 
francezi, indigeni, străini, care aclamă această Bijuterie a 
Pacificului ca pe cea mai extraordinară dintre minunile create 
de geniul omenesc. 

După primele efuziuni ale debarcării, cortegiul se îndreaptă 
către palatul guvernatorului insulei Tahiti. 

Calistus Munbar, superb în costumul de gală pe care nu-l 
îmbracă decât la zile mari, invită cvartetul să-l urmeze şi 
cvartetul se grăbeşte să răspundă invitaţiei supraintendentului. 

Nu numai insulele Tahiti şi Morea, dar şi grupurile dimprejur 
se află sub protectoratul francez. Şef este un comisar- 
comandant, având în subordine un coordonator, care conduce 
diversele sectoare ale serviciului trupelor, marinei, finanţelor 
coloniale şi locale şi administraţia judiciară. În atribuţiile 
secretarului general al comisarului intră rezolvarea 
problemelor civile ale țării. La Morea, la Fakarava din Pomotu, 
la Taio-Hae din Nuka-Hiva se află diverşi rezidenți şi un 
judecător de pace care ține de resortul insulelor Marchize. Din 
anul 1861, funcționează un comitet consultativ pentru 
agricultură şi comerț, care se întruneşte o dată pe an la 
Papeete. Aici se află de asemenea sediul direcției artileriei şi 
comandatura trupelor de geniu. Cât despre garnizoană, ea este 
alcătuită din detaşamente de jandarmerie colonială, artilerie şi 
infanterie marină. Un preot şi un vicar, plătiţi de guvern, şi 
nouă misionari, împrăştiaţi în cele câteva grupuri de insule, 
asigură exercitarea cultului catolic. Într-adevăr, parizienii pot 
să se creadă în Franţa, într-un port francez şi asta nu poate să 
le displacă. 

Satele din diversele insule sunt administrate de un fel de 
consiliu municipal indigen, prezidat de un taverna, asistat de 
un judecător, de un şef mutoi şi de doi consilieri aleşi de 
locuitori. 

La umbra copacilor, cortegiul înaintează către palatul 
guvernamental. Pretutindeni, cocotieri superbi, miroşi cu 
frunzişul roz, banculieri, pâlcuri de portocali, goyavieri, arbori 
de cauciuc etc. Palatul se înalţă în mijlocul lor, abia depăşindu-i 

cu acoperişul său larg, înveselit de ferestruicile mansardei. Are 
o înfăţişare elegantă, cu faţada pe care şi-o împart parterul şi 
primul etaj. Acolo sunt întruniţi principalii funcţionari francezi 
şi jandarmeria colonială dă onorul. 

Comisarul-comandant îl primeşte pe Cyrus Bikerstaff cu o 
curtoazie nemărginită, pe care n-ar fi întâlnit-o, desigur, în 
arhipelagurile engleze din această regiune. El îi mulţumeşte că 
a adus insula cu elice în apele arhipelagului. El speră că 
această vizită se va reînnoi în fiecare an, regretând totodată că 
Tahiti nu i-o poate întoarce. Intrevederea durează o jumătate 
de ceas şi se stabileşte că Cyrus Bikerstaff va primi a doua zi 
autorităţile la primărie. 

— Veţi poposi o vreme la Papeete? întreabă comisarul- 
comandant. 

— Cincisprezece zile, răspunde guvernatorul. 

— Atunci veţi avea plăcerea să vedeţi divizia navală franceză, 
care trebuie să sosească spre sfârşitul săptămânii. 

— Vom fi fericiţi s-o primim cu toate onorurile, domnule 
comisar. Cyrus Bikerstaff îi prezintă persoanele din suita sa — 
adjuncţii săi, comandorul Ethel Simcoe, comandantul miliției, 
diverşi funcţionari, supra intendentul artelor frumoase şi 
membrii Cvartetului Concertant, care sunt primiţi aşa cum se 
cuvine de către un compatriot. 

Apoi se naşte o mică încurcătură în legătură cu delegaţii 
sectoarelor din Milliard-City. Cum poate fi menajat amorul 
propriu al lui Jem Tankerdon şi Nat Coverley, aceste două 
persoane iritabile, care au dreptul... 

— Să păşească şi unul şi celălalt în acelaşi timp! spune 
Pinchinat, parodiind faimosul vers al lui Scribe. 

Încurcătura e rezolvată de însuşi comisarul-comandant. 
Cunoscând rivalitatea celor doi celebri miliardari, el dovedeşte 
un tact atât de desăvârşit, atâta corectitudine oficială, atâta 
dibăcie diplomatică, încât lucrurile se petrec ca şi când ar fi 
fost reglementate prin decretul din messidor?. Fără îndoială că, 
în asemenea ocazie, şeful unui protectorat englez ar fi turnat 
gaz peste foc, ca să servească politica Regatului-Unit. Nimic 
asemănător nu se întâmplă la palatul comisarului-comandant şi 
Cyrus Bikerstaff, încântat de primire, se retrage urmat de 
cortegiul său. 

E inutil să spunem că Sebastien Zorn, Yvernes, Pinchinat şi 
Frascolin au intenţia de a-l lăsa pe Athanase Doremus, ostenit 


1 Dramaturg francez (1791 - 1861). 
? A zecea lună a calendarului republican francez (20 iunie — 
19 iulie). Numele vine de la moissons - recolte. 

de pe acum, să se întoarcă acasă, pe Bulevardul Douăzeci şi 
cinci. Ei au de gând să petreacă mai multă vreme la Papeete, să 
viziteze împrejurimile, să facă excursii în principalele districte, 
să parcurgă regiunile peninsulei Tatarapu, în sfârşit, să 
epuizeze până la ultima picătură această Ploscă a Pacificului. 

Proiectul este deci bine pus la punct şi, când îl împărtăşesc 
lui Calistus Munbar, supraintendentul nu poate decât să fie 
întru totul de acord. 

— Dar, spune el, vă cer să aşteptaţi patruzeci şi opt de ore 
înainte de a porni în călătorie. 

— De ce nu de azi? întreabă Yvernes, nerăbdător să ia toiagul 
drumeţiei. 

— Pentru că autorităţile de pe Standard-Island vor face o 
vizită de curtoazie reginei şi se cuvine să fiţi prezentaţi 
Maiestăţii Sale şi curţii. 

— Şi mâine? intervine Frascolin. 

— Mâine, comisarul-comandant al arhipelagului va întoarce 
vizita autorităţilor de pe Standard-Island şi se cuvine... 

— Să fim acolo, completează Pinchinat. Ei bine, vom fi acolo, 
domnule supraintendent, vom fi acolo. 

Părăsind palatul guvernamental, Cyrus Bikerstaff şi cortegiul 
său se îndreaptă către palatul Maiestăţii Sale. O simplă 
plimbare pe sub arbori, care nu durează mai mult de un sfert 
de ceas. 

Locuinţa regală e aşezată în mijlocul boschetelor înverzite. E 
un patrulater cu două etaje, al cărui acoperiş, imitând casele 
elveţiene, adăposteşte două şiruri de verande suprapuse. De la 
ferestrele de sus, poţi îmbrăţişa cu privirea marile plantaţii 
care se întind până în marginea oraşului. Dincolo de ele se 
zăreşte marea, într-un cuvânt, o locuinţă plăcută, modestă, dar 
confortabilă. 

Regina n-a pierdut nimic din prestigiul său, trecând sub 
regimul protectoratului francez. Dacă drapelul Franţei flutură 
pe catargele bastimentelor amarate în portul Papeete sau 
ancorate în radă, pe edificiile civile şi militare ale oraşului, 
pavilionul suveranei leagănă deasupra palatului său vechile 
culori ale arhipelagului — o pânză cu dungi transversale roşii şi 
albe şi iahtul tricolor într-un colţ. 

În 1606, Quiros! a descoperit insula Tahiti, căreia i-a dat 
numele Sagittaria. După el, Wallis? în 1767 şi Bougainville în 
1768 au desăvârşit explorarea arhipelagului. La începutul 


1 Navigator portughez (1560 - 1614). 
> Navigator englez (? - 1795). 

descoperirii domnea regina Oberea. După moartea ei a apărut 
în istoria Oceaniei celebra dinastie Pomare. 

Pomare I (1762—1780) a părăsit numele de Otoo, Bâtlanul 
Negru, pentru a-l lua pe cel de Pomare. 

Fiul său Pomare II (1780-1819) a primit cu bunăvoință, în 
1797, pe primii misionari englezi şi s-a convertit la creştinism 
zece ani mai târziu. A fost o epocă de disensiuni, de ciocniri 
armate şi populaţia arhipelagului a scăzut treptat de la o sută 
de mii la şaisprezece mii de locuitori. 

Pomare III, fiul precedentului, a domnit de la 1819 la 1827 şi 
sora sa Aimata, celebra Pomare, protejata groaznicului 
Pritchard, născută în 1812, a devenit regina insulei Tahiti şi a 
insulelor învecinate. Neavând copii cu Tapoa, primul său soţ, ea 
1-a repudiat pentru a se căsători cu Ariifaaite. Din această 
legătură s-a născut, în 1840, Arione, moştenitor prezumtiv, 
mort la vârsta de treizeci şi cinci de ani. Incepând din anul 
următor, regina a dăruit patru copii soţului său, care era cel 
mai frumos bărbat din arhipelag: o fată, Teriimaevarna, 
prinţesă a insulei Bora-Bora din 1860; prinţul Tamatoa, născut 
în 1842, rege al insulei Raiatea, răsturnat de supuşii revoltați 
de brutalitatea sa; prinţul Teriitapunui, născut în 1846, 
năpăstuit de un şchiopătat dizgraţios; şi în sfârşit prinţul 
Tuavira, născut în 1848, care a venit să-şi facă educaţia în 
Franţa. R 

Domnia reginei Pomare n-a fost cu totul liniştită. In 1835, 
misionarii catolici au intrat în conflict cu misionarii protestanți. 
Expulzaţi la început, ei au fost readuşi de o expediţie franceză 
în 1838. Patru ani mai târziu, protectoratul Franţei era 
acceptat de cinci şefi din insulă. Pomare a protestat, englezii au 
protestat. Amiralul Dupetit-Thouars a proclamat detronarea 
reginei în 1843 şi 1-a expulzat pe Pritchard, evenimente care 
au provocat ciocnirile sângeroase de la Mahaena şi Rapepa. 
Dar amiralul fiind aproape dezavuat, după cum se ştie, 
Pritchard a primit o despăgubire de douăzeci şi cinci de mii de 
franci şi amiralul Bruat a fost însărcinat să ducă la bun sfârşit 
aceste treburi încurcate. 

Tahiti s-a supus în 1846 şi Pomare a acceptat tratatul de 
protectorat din 19 iunie 1847, păstrând suveranitatea insulelor 
Raiatea, Huahine şi Bora-Bora. Au mai fost câteva tulburări. În 
1852, o răscoală o detrona pe regină şi proclama chiar 
republica. În sfârşit, guvernul francez a repus-o în drepturi pe 
suverană, care a abandonat trei dintre coroanele sale: Raiatea, 
în favoarea fiului său cel mai mare; Huahine, în favoarea celui 
de-al doilea fiu; Bora-Bora, în favoarea fiicei sale. 

Actualmente, tronul este ocupat de una din descendentele 
sale, Pomare VI. 

Îndatoritorul Frascolin continuă să justifice porecla de 
«Larousse al Pacificului», cu care 1-a gratificat Pinchinat. El 
comunică colegilor săi aceste amănunte istorice şi biografice, 
afirmând că e mai bine să cunoşti oamenii cu care stai de 
vorbă. Yvernes şi Pinchinat îi răspund că a avut dreptate să-i 
lămurească asupra genealogiei dinastiei Pomare, lăsându-l pe 
Sebastien Zorn să replice că «lui îi e totuna». 

Cât despre vibrantul Yvernes, el este cu totul cuprins de 
farmecul poeticei naturi tahitiene. In amintirea lui renasc 
fermecătoarele povestiri de călătorie ale lui Bougainville şi 
Dumont d'Urville. El nu-şi ascunde emoția la gândul că se vor 
afla în faţa acestei suverane a Noii-Cythere, a unei autentice 
regine Pomare, al cărei nume... 

— Însemnează «noapte de tuse», îl opreşte Frascolin din elan. 

— Asta-i bună! exclamă Pinchinat. E ca şi cum ai spune zeiţa 
strănutului, împărăteasa guturaiului! Molipseşte-te, Yvernes, şi 
nu-ţi uita batista. 

Yvernes e furios de remarca nepotrivită a acestui glumeţ 
răutăcios, dar ceilalţi o primesc cu atâta voie bună, încât vioara 
întâi sfârşeşte prin a împărtăşi veselia generală. 

Primirea guvernatorului, a autorităţilor şi a delegaţiei 
notabililor de pe Standard-Island e făcută cu pompă. Onorurile 
sunt date de mutoi, şeful jandarmeriei, pe care-l însoțesc 
ajutoarele sale indigene. 

Regina Pomare VI are patruzeci de ani. Ea poartă, ca şi 
familia sa care o înconjoară, un costum de ceremonie roz pal, 
culoarea preferată a populaţiei  tahitiene. Primeşte 
complimentele lui Cyrus Bikerstaff cu o demnitate prietenoasă, 
dacă se poate spune astfel, cu care ar fi fost de acord şi o 
maiestate europeană. Răspunde cu graţie, într-o franceză 
foarte corectă, căci limba aceasta e folosită curent în Arhi- 
pelagul Societăţii. Suverana avea dealtfel cea mai vie dorinţă 
de a cunoaşte această Standard-Island, despre care se vorbeşte 
atât pe meleagurile Pacificului şi nădăjduieşte că această vizită 
nu va fi ultima. Jem Tankerdon este primit cu o atenţie 
deosebită, ceea ce nu întârzie să zgândărească amorul propriu 
al lui Nat Coverley. Asta se explică prin faptul că familia regală 
e protestantă, iar Jem Tankerdon e persoana cea mai de vază a 
sectorului protestant din Milliard-City. 

Cvartetul Concertant nu e uitat în timpul prezentărilor. 
Regina binevoieşte să spună membrilor săi că ar fi încântată să- 
i asculte şi să-i aplaude. Ei se înclină respectuos, răspunzând că 

sunt la ordinele Maiestăţii Sale şi supraintendentul va lua 
măsurile necesare pentru ca suverana să fie satisfăcută. 

După audiența prelungită timp de o jumătate de ceas, 
onorurile cu care a fost întâmpinat cortegiul la intrarea în 
palatul regal se repetă şi la ieşire. 

Coboară toţi către oraş, oprindu-se la cercul militar, unde 
ofiţerii au pregătit o gustare în cinstea guvernatorului şi a elitei 
populaţiei miliardeze. Şampania curge în valuri, se rostesc 
numeroase toasturi şi abia pe la ora şase ambarcaţiile pornesc 
de la cheiurile portului Papeete spre Tribord-Harbour. 

Seara, artiştii parizieni se întâlnesc în sala cazinoului. 

— Avem un concert în perspectivă, spune Frascolin. Ce să-i 
cântăm Maiestăţii ăsteia?... O să-i înţeleagă pe Mozart sau pe 
Beethoven? 

— O să-i cântăm Offenbach, Varney, Lecocq sau Audran!, 
răspunde Sebastien Zorn. 

— Ba, deloc! Bambula e cea mai indicată! ripostează 
Pinchinat, schiţând mişcările caracteristice ale acestui dans 
negru. 


DINTR-O SERBARE ÎNTR-ALTA 


Insula Tahiti este destinată să devină un loc de repaus pentru 
Standard-Island. În fiecare an, înainte de a-şi urma ruta către 
Tropicul Capricornului, ea se va opri în apropiere de Papeete. 
Primiţi cu simpatie de către autorităţile franceze şi de indigeni, 
miliardezii îşi arată recunoştinţa deschizându-şi larg porţile sau 
mai bine-zis porturile. Militari şi civili din Papeete străbat deci 
câmpia, parcul, bulevardele şi fără îndoială că nici un incident 
nu va tulbura aceste legături de prietenie. E adevărat că, la 
plecare, poliţia guvernatorului trebuie să se asigure că 
populaţia n-a crescut în mod fraudulos prin pripăşirea vreunor 
tahitieni care nu au autorizaţia de a-şi stabili domiciliul pe 
domeniul său plutitor. 

Asta înseamnă că, prin reciprocitate,  miliardezii au 
latitudinea de a vizita insulele grupului când comandorul 
Simcoe va face escală într-una sau alta. 

În vederea acestui popas mai îndelungat, câteva familii s-au 
gândit să închirieze vile în împrejurimile oraşului Papeete şi le- 
au reţinut dinainte, telegrafic. Ele plănuiesc să se instaleze aşa 
cum se instalează parizienii în vecinătatea Parisului, cu 
servitorii, caii şi trăsurile lor, ca să trăiască viaţa marilor 


1 Compozitori francezi, autori de operete. 

proprietari, în chip de turişti, excursionişti, vânători chiar, dacă 
le place să vâneze. Pe scurt, îşi vor face vilegiatura fără să se 
teamă de acest climat sănătos, a cărui temperatură variază de 
la patrusprezece la treizeci de grade între aprilie şi decembrie, 
celelalte luni ale anului constituind iarna emisferei meridionale. 

Printre  notabilii care-şi părăsesc palatele în schimbul 
confortabilelor locuinţe de ţară tahitiene, trebuie să-i amintim 
pe Tankerdoni şi pe Coverley. Domnul şi doamna Tankerdon, 
fiii şi fiicele lor se instalează de-a doua zi într-o locuinţă 
pitorească aşezată pe înălțimile capului Tatao. Domnul şi 
doamna Coverley, miss Diana şi surorile sale au închiriat o vilă 
minunată, pierdută sub arborii uriaşi ai capului Venus. Între 
aceste locuinţe e o distanţă de mai multe mile, pe care Walter 
Tankerdon o socoteşte poate cam prea mare. Dar nu-i stă în 
putere să apropie aceste două puncte ale litoralului tahitian. 
Dealtfel, drumuri carosabile, destul de bine întreţinute, le pun 
în comunicaţie directă cu Papeete. 

Frascolin îi atrage atenţia lui Calistus Munbar că, fiind 
plecate, cele două familii nu vor putea asista la vizita 
comisarului-comandant. 

— Cu atât mai bine! exclamă supraintendentul, ai cărui ochi 
lucesc de fineţe diplomatică. Asta va înlătura conflictele de 
amor propriu. Dacă reprezentantul Franţei ar fi venit mai întâi 
la Coverley, ce-ar fi zis Tankerdonii, şi dacă ar fi venit la 
Tankerdon, ce-ar fi zis Coverleyi? Cyrus Bikerstaff nu poate 
decât să se felicite pentru această dublă plecare. 

— Deci putem spera că rivalitatea acestor familii va lua 
sfârşit? întreabă Frascolin. 

— Cine ştie? răspunde Calistus Munbar. Asta nu depinde 
poate decât de simpaticul Walter şi de încântătoarea Diana... 

— Se pare totuşi că, până acum, acest moştenitor şi această 
moştenitoare... începe Yvernes. 

— E destul să se ivească o ocazie, îl întrerupe 
supraintendentul, şi dacă hazardul nu-şi face datoria, îl vom 
înlocui noi... spre binele insulei noastre mult iubite! 

Şi Calistus Munbar execută o piruetă pe care Athanase 
Doremus ar fi aplaudat-o şi pe care n-ar fi dezaprobat-o un 
marchiz din secolul cel mare'. 

În după-amiaza zilei de 20 octombrie, comisarul-comandant, 
coordonatorul, secretarul general, principalii funcţionari ai 
protectoratului debarcă pe cheiul portului Tribord-Harbour. Ei 
sunt primiţi de guvernator cu onorurile cuvenite rangului lor. 
Bateriile Pintenului şi Pupei trag salve de tun. Care electrice, 


1 Aşa este numită epoca lui Ludovic al XIV-lea. 

pavoazate cu culorile franceze şi miliardeze, conduc cortegiul 
în capitală, unde saloanele primăriei sunt pregătite pentru 
această întrevedere. Pe parcurs, primire măgulitoare din 
partea populaţiei şi, în faţa palatului municipal, schimb de 
discursuri oficiale de o durată acceptabilă. 

Apoi, vizita la templu, la Saint-Mary Church, la Observator, la 
cele două fabrici de energie electrică, în cele două porturi, în 
parc şi, în sfârşit, plimbare circulară cu tramvaiele care 
deservesc litoralul. La întoarcere, în marea sală a cazinoului e 
servit un lunch!. E ora şase, când comisarul-comandant şi suita 
sa se reîmbarcă pentru Papeete, în tunetele artileriei insulei cu 
elice, ducând cu ei o excelentă amintire despre această 
recepţie. 

A doua zi dimineaţa, 21 octombrie, cei patru parizieni 
debarcă la Papeete. N-au invitat pe nimeni să-i întovărăşească 
— nici măcar pe Athanase Doremus, ale cărui picioare n-ar fi 
rezistat unor peregrinări atât de lungi. Sunt liberi ca aerul — 
şcolari în vacanţă, fericiţi să calce pe un veritabil sol de stânci 
şi de pământ vegetal. 

În primul rând, ei vizitează Papeete. Capitala arhipelagului 
este, fără îndoială, un oraş frumos. Cvartetul simte o adevărată 
plăcere să-şi piardă vremea hoinărind pe sub arborii care 
umbresc casele de pe plajă, magazinele marinei, localurile şi 
principalele întreprinderi de comerţ, aşezate în partea cea mai 
îndepărtată a portului. Apoi, urcând pe una din străzile care 
duc spre chei, unde funcţionează un railway? de sistem 
american, artiştii noştri se aventurează în interiorul oraşului. 

Străzile sunt largi, la fel de bine desenate cu sfoara şi echerul 
ca şi străzile din Milliard-City, mărginite de grădini pline de 
verdeață şi prospeţime. Chiar la această oră matinală, e un 
necontenit du-te-vino de europeni şi de indigeni. Animaţia va fi 
şi mai mare după ora opt seara, prelungindu-se toată noaptea. 
E uşor de înţeles că nopţile tropicale şi, mai cu seamă, nopţile 
tahitiene, nu sunt menite să fie pierdute într-un pat, deşi 
paturile din Papeete sunt făcute dintr-o împletitură de funii 
răsucite din fibre de cocos, dintr-o saltea din foi de bananier, 
dintr-o plapumă din puf de fromager, fără să vorbim de 
perdelele care-l apără pe cel adormit de plictisitorul atac al 
ţânţarilor. 

Cât despre case, e uşor să le deosebeşti pe cele europene de 
cele tahitiene. Primele, construite aproape toate din lemn şi 
ridicate pe blocuri de zidărie, nu lasă nimic de dorit în privinţa 


1 Prânz, dejun (în engleză). În Franţa înseamnă gustare. 
2 Cale ferată (în engleză). 

confortului. Celelalte, destul de rare în oraş, presărate cu 
fantezie pe sub umbrare, sunt construite din trunchiuri de 
bambus şi tapiţate cu rogojini, ceea ce le face să fie curate, 
aerisite şi plăcute. 

Dar indigenii?... 

— Ah! Nu mai sunt deloc canibali în Oceania! exclamă 
Pinchinat. Am făcut oare mii de mile ca să nu întâlnim măcar 
unul? 

— Răbdare! răspunde violoncelistul, bâtând aerul cu mâna 
dreaptă ca Rodin din Misterele Parisului!, răbdare! Poate că 
vom găsi mai mulţi decât ar trebui ca să satisfacă dorinţa ta 
prostească! Nici nu ştie câtă dreptate are. 

Tahitienii sunt, foarte probabil, de origine malaieză, 
aparţinând seminţiei pe care ei o numesc maori. Se pare că 
Raiatea, Insula Sfântă, ar fi fost leagănul regilor lor — un 
leagăn încântător, scăldat de apele limpezi ale Pacificului. 

Înainte de venirea misionarilor, societatea  tahitiană 
cuprindea trei clase: prinții, personaje privilegiate, cărora li se 
recunoştea darul de a face minuni; şefii sau proprietarii de 
pământ, mai puţin bine văzuţi şi supuşi prinților; mulţimea care 
nu poseda nimic sau, când poseda, nu avea niciodată mai mult 
decât uzufructul pământului său. 

Totul s-a schimbat de la cucerire şi chiar înaintea ei, sub 
influenţa misionarilor anglicani şi catolici. Dar ceea ce nu s-a 
schimbat este inteligenţa acestor indigeni, vivacitatea cu care 
vorbesc, mintea lor vioaie, curajul lor demn de laudă, 
frumuseţea tipului lor. Parizienii nu pot să nu-l admire, la oraş 
ca şi la ţară. 

— Doamne, frumoşi băieţi! spune unul. 

— Şi ce fete frumoase! adaugă altul. 


1 Celebru roman foileton al scriitorului francez Eugene Sue 
(1804 - 1857). 

spun la revedere 


„vă 


i 


— Atunc 


Bărbaţii sunt înalţi, au tenul roşiatic, pătruns parcă de 
fierbinţeala sângelui lor, forme admirabile, aşa cum ni le-au 
păstrat statuile antice, o fizionomie blândă şi plăcută. Sunt într- 
adevăr superbi aceşti maori, cu ochii lor mari şi vii, cu buzele 
puţin cam groase, dar fin desenate. Tatuajul de război e pe cale 
de dispariţie, odată cu prilejurile care-i dădeau naştere 
odinioară. 

Cei mai bogaţi oameni din insulă se îmbracă europeneşte şi le 
stă bine cu cămaşa cu guler răsfrânt, haina din stofa roz 
deschis, pantalonul care cade peste pantofi. Ei nu atrag însă 
atenţia  cvartetului. Nu! Turiştii noştri preferă, în locul 
pantalonilor cu tăietură modernă, un pareo, a cărui pânză 
colorată şi dungată se drapează de la centură până la gleznă şi 
în locul pălăriei tari şi chiar al panamalei, coafura comună celor 
două sexe, numită hei şi împodobită cu frunze şi flori. 

Cât despre femei, ele sunt încă poeticele şi graţioasele 
tahitiene ale lui Bougainville. Uneori petalele albe ale tiarei (un 
fel de gardenie) se amestecă cu şuviţele negre răsfirate pe 
umerii lor, alteori poartă o pălărie uşoară, făcută din scoarţa 
unui mugure de cocotier «al cărui nume suav de revareva pare 
înfiripat într-un vis»!, declamă Yvernes. Adăugaţi farmecului 
acestui costum, ale cărui culori se schimbă, ca într-un 
caleidoscop, la cea mai mică mişcare, graţia mersului, moli- 
ciunea gesturilor,  dulceaţa  surâsului, privirile adânci, 
sonoritatea armonioasă a vocii şi veţi înţelege de ce când unul 
spune: «Doamne, ce băieţi frumoşi!», ceilalţi răspund în cor: 
«Şi ce fete frumoase!» 

Când natura a modelat asemenea tipuri superbe, s-ar fi putut 
să nu le dea un cadru demn de ei? Şi ce se poate imagina mai 
încântător decât peisajele tahitiene, a căror vegetaţie este atât 
de bogată — la asta contribuind apele curgătoare şi roua 
abundentă a nopţilor. 

În timpul excursiilor lor prin districtele vecine cu Papeete, 
parizienii nu încetează să admire această lume de minuni 
vegetale. Îndepărtându-se de țărmurile care sunt mai prielnice 
culturilor şi unde pădurile sunt înlocuite prin plantaţii de lămăi, 
portocali, arrowroot, trestie de zahăr, arbuşti de cafea şi de 
bumbac, prin câmpii de igname, manioca, indigo, sorgho, tutun, 
ei se aventurează în interior, la poalele munţilor, ale căror 
culmi străbat prin cupola de frunziş. Pretutindeni, cocotieri 
eleganţi cu o magnifică siluetă, miroşi sau lemn de trandafir, 
casuarini sau arbori de fier, tiairi sau banculieri, puraus, 
tamanas, ahis sau santal, goyavieri, manguieri, taccas, ale cărui 


1 Joc de cuvinte intraductibil, în franceză, reve - vis. 

rădăcini sunt comestibile şi, de asemenea, superbul taro, acest 
preţios arbore de pâine, cu trunchiul înalt, neted şi alb, cu 
frunzele sale mari de un verde închis, printre care se 
înmănunchează fructe mari, cu coaja parcă cizelată şi al căror 
miez este principala hrană a indigenilor. 

În excursiile sale, cvartetul ajunge până la peninsula 
Tabaratu. O vizită făcută la fortul Phaeton îl pune în legătură 
cu un detaşament de soldaţi de marină, încântați să primească 
nişte compatrioți. 

Într-o cârciumă din port, ţinută de un colonist, Frascolin se 
descurca cu pricepere. El le oferă indigenilor din împrejurimi şi 
poliţaiului districtual vinuri franţuzeşti de care demnul hangiu 
consimte să se despartă în schimbul unui preţ bun. Indigenii 
oferă oaspeţilor produse autohtone: ciorchini de fructe ale unei 
specii de bananieri numiţi fei, de o frumoasă culoare galbenă; 
igname gătite în chip suculent; maiore, fructul arborelui de 
pâine fript înăbuşit într-o groapă umplută cu pietre încinse; în 
sfârşit, un fel de prăjitură cu gust acrişor, făcută din nucă de 
cocos răzuită şi care, sub numele de taiero, se păstrează în 
tulpini de bambus. 

Această gustare e foarte veselă. Comesenii fumează sute de 
ţigări, făcute dintr-o frunză de tutun uscată la foc şi înfășurată 
într-o foaie de pandanus. Numai că, în loc să-i imite pe tahitieni 
şi tahitiene care şi le trec din gură în gură, după ce au tras 
câteva fumuri, francezii se mulţumesc să le fumeze franţuzeşte. 
Şi când poliţaiul îi oferă ţigara sa, Pinchinat îi mulţumeşte cu 
un mea maitai, adică «foarte mulţumesc», a cărui intonaţie 
caraghioasă umple de bună dispoziţie întreaga asistenţă. 

Desigur că excursioniştii nu puteau să se întoarcă în fiecare 
seară la Papeete sau pe Standard-lIsland. Pretutindeni însă, în 
sate, în locuinţele izolate, la colonişti şi la indigeni, ei sunt 
primiţi cu simpatie şi confort. 

Pentru ziua de 7 noiembrie, au proiectat să viziteze capul 
Venus, excursie pe care trebuie să o facă orice turist demn de 
acest nume. 

Pornesc dis-de-dimineaţă, cu pas uşor, traversând peste un 
pod frumosul râu Fantahua. Urcă apoi valea râului până la o 
cascadă răsunătoare, de două ori mai înaltă decât Niagara, dar 
mult mai îngustă, care cade de la şaptezeci şi cinci de metri cu 
un superb tumult. Urmând drumul agăţat de coasta colinei 
Taharahi, ajung pe ţărmul mării, în dreptul culmii singuratice 
pe care Cook a botezat-o Capul Copacului — nume justificat în 
acea epocă prin prezenţa unui arbore izolat, mort acum de 
bătrâneţe. Un bulevard plantat cu arbori magnifici îi 

călăuzeşte, pornind din satul Taharahi, până la farul care se 
înalţă la extremitatea insulei. 

Familia Coverley şi-a fixat reşedinţa aici, pe coasta unei 
coline înverzite. Nu există nici un motiv serios pentru ca Walter 
Tankerdon— a cărui vilă se află departe, dincolo de Papeete — 
să se plimbe în regiunea capului Venus. Parizienii îl zăresc 
totuşi. Tânărul a ajuns, călare, în împrejurimile casei Coverley. 
Schimbând un salut cu turiştii francezi, el îi întreabă dacă au 
de gând să se întoarcă seara la Papeete. 

— Nu, domnule Tankerdon, răspunde Frascolin. Am primit o 
invitaţie din partea doamnei Coverley şi vom petrece, probabil, 
noaptea la vilă. 

— Atunci, domnilor, vă spun la revedere. 

Se pare că faţa tânărului s-a întunecat, cu toate că nici un nor 
nu trece prin dreptul soarelui. 

Walter Tankerdon dă pinteni calului şi se îndepărtează în trap 
mărunt, după ce a aruncat o ultimă privire asupra vilei albe, 
ascunsă între arbori. 

Ah, de ce a trebuit ca fostul negustor să reapară în pielea 
ultra-bogătaşului Tankerdon, riscând să semene vrajbă pe 
această Standard-lIsland, care n-a fost deloc creată pentru 
afaceri?! 

— Poate că încântătorul cavaler ar fi vrut să ne însoţească, 
spune Pinchinat. 

— Da, încuviinţează Frascolin, şi este evident că prietenul 
nostru Munbar ar putea să aibă dreptate! Walter e nefericit că 
n-a putut s-o întâlnească pe miss Dy Coverley... 

— Ceea ce dovedeşte că miliardul nu face fericirea, încheie 
Yvernes, acest mare filozof. 

După-amiaza şi seara petrec ceasuri plăcute în vila Coverley- 
ilor. Cvartetul este primit cu aceeaşi căldură ca în palatul de pe 
Bulevardul Cincisprezece. E o reuniune simpatică, de la care 
arta nu poate lipsi. Se cântă, bineînţeles, la pian. Doamna 
Coverley descifrează câteva partituri noi. Miss Dy cântă ca o 
veritabilă artistă, iar Yvernes, înzestrat cu o frumoasă voce de 
tenor, şi-o împleteşte cu aceea de soprană a tinerei fete. 

Nu se ştie prea bine de ce — poate chiar intenţionat — 
Pinchinat aminteşte în treacăt că el şi colegii săi l-au zărit pe 
Walter Tankerdon plimbându-se în împrejurimile vilei. Să fie 
aceasta o manevră dibace? N-ar fi fost mai bine să tacă?... Nu, 
şi dacă supraintendentul ar fi fost acolo, n-ar fi putut decât să-l 
aprobe. Un surâs uşor, aproape imperceptibil, lunecă pe buzele 
fetei, ochii ei frumoşi strălucesc mai viu, iar când reîncepe să 
cânte vocea i-a devenit parcă mai pătrunzătoare. 

Doamna Coverley o priveşte o clipă, mulţumindu-se să spună, 
în timp ce domnul Coverley încruntă sprinceana: 

— Nu eşti obosită, copila mea? 

— Nu, mamă. 

— Şi dumneavoastră, domnule Yvernes? 

— Câtuşi de puţin doamnă. Înainte de a mă naşte, am cântat 
probabil în corul de copii al vreunei capele din Paradis! 

Serata continuă şi este aproape miezul nopţii când domnul 
Coverley socoteşte că a venit ora somnului. 

A doua zi, încântat de această primire simplă şi cordială, 
cvartetul face cale întoarsă către Papeete. 

Popasul la Tahiti nu trebuie să dureze mai mult de o 
săptămână. Urmându-şi itinerarul dinainte hotărât, Standard- 
Island va porni din nou către sud-vest. Şi, fără îndoială, nimic n- 
ar fi fost de semnalat în această ultimă săptămână, în timpul 
căreia cei patru turişti şi-au completat excursiile, dacă la data 
de 11 noiembrie nu s-ar fi produs un eveniment foarte plăcut. 

De dimineaţă, semaforul de pe colina care se ridică în spatele 
oraşului Papeete semnalează apropierea diviziei escadrei 
franceze a Pacificului. 

La ora unsprezece, crucişătorul de clasa întâi Paris, escortat 
de două crucişătoare de clasa a doua şi de o vedetă rapidă, 
ancorează în radă. 

Sunt schimbate saluturile reglementare şi contraamiralul, al 
cărui pavilion flutură pe Paris, coboară pe uscat, cu ofiţerii săi. 

După loviturile de tun oficiale, cărora li se alătură simpaticele 
tunete ale bateriilor Pintenului şi Pupei, contraamiralul şi 
comisarul-comandant al Insulelor Societăţii se grăbesc să-şi 
facă vizitele de rigoare. 

Este un adevărat noroc pentru navele diviziei, ofiţerii şi 
echipajele lor că au sosit în rada insulei Tahiti în timp ce 
Standard-Island se află încă aici. Asta înseamnă noi prilejuri de 
recepții şi serbări. Porturile Bijuteriei Pacificului sunt deschise 
marinarilor francezi, care se îmbulzesc să-i admire minunăţiile. 
Timp de patruzeci şi opt de ore, uniformele marinei noastre se 
amestecă cu costumele miliardezilor. 

Cyrus  Bikerstaff îşi primeşte oaspeții la primărie, 
supraintendentul la cazinou şi în celelalte clădiri subordonate 
lui. 

În aceste împrejurări, uimitorului Calistus Munbar îi vine o 
idee, o idee genială a cărei realizare avea să lase amintiri de 
neşters. Această idee i-o comunică guvernatorului şi 
guvernatorul o aprobă cu avizul consiliului notabililor. 

Da! Se hotărăşte să se dea o mare serbare la 15 noiembrie. 
Programul va cuprinde un dineu de gală şi un bal în saloanele 
primăriei. La acea dată se vor fi întors şi miliardezii aflaţi în 
vilegiatură, pentru că plecarea insulei cu elice e programată 
peste două zile, deci la 17 noiembrie. 

inaltele personaje ale celor două sectoare nu vor lipsi deci de 
la această serbare dată în onoarea reginei Pomare a Vl-a, a 
tahitienilor europeni sau indigeni şi a escadrei franceze. 

Calistus Munbar e însărcinat să organizeze serbarea şi se 
poate avea încredere în imaginaţia şi în zelul său. Cvartetul se 
pune la dispoziţia lui şi se hotărăşte ca printre cele mai 
atractive numere din program să figureze şi un concert. 

Cât despre invitaţii, ele cad în sarcina guvernatorului. 

În primul rând, Cyrus Bikerstaff se duce personal să o roage 
pe regina Pomare, pe prinții şi prinţesele de la curtea ei, să 
asiste la această serbare. Regina binevoieşte să accepte. La fel 
şi comisarul-comandant, înalții funcționari francezi, 
contraamiralul şi ofiţerii săi care se arată foarte încântati. 

Sunt trimise o mie de invitaţii. Bineînţeles, cei o mie de 
invitaţi nu vor fi aşezaţi toţi la masa oficială, care va întruni 
doar o sută: persoanele regale, ofiţerii diviziei, autorităţile 
protectoratului, principalii funcţionari, consiliul notabililor şi 
înaltul cler de pe Standard-Island. Dar în pare vor fi banchete, 
jocuri, focuri de artificii — tot ceea ce e necesar pentru a 
satisface populaţia. 

Soseşte ziua cea mare, Standard-lsland se pavoazează cu 
culorile franceze şi tahitiene, îmbinate cu culorile miliardeze. 

Regina Pomare şi curtea sa, în costume de gală, sunt primite 
la Tribord-Harbour, în bubuiturile dublei baterii. Acestor 
bubuituri le răspund tunurile din Papeete şi tunurile diviziei 
navale. 

Către ora şase seara, după o plimbare prin parc, toată lumea 
ajunge la palatul municipal, superb împodobit. 

Ce privelişte oferă scara monumentală! Fiecare lespede de 
marmoră a costat nu mai puţin de zece mii de franci, asemeni 
scării palatului Vanderbildt din New York! Şi comesenii se 
aşază la mesele acestui festin de neuitat, în splendida sală de 
recepţie. 

Protocolul a fost respectat de guvernator cu un tact 
desăvârşit. Nu poate exista nici o pricină de ceartă între marile 
familii rivale ale celor două sectoare. Fiecare e încântat de 
locul său — printre alţii miss Dy Coverley, care se află în faţa 
lui Walter Tankerdon. Aceasta le e de ajuns celor doi tineri şi e 
bine că n-au fost aşezaţi şi mai aproape. 

Nu mai e nevoie să spunem că artiştii francezi nu au de ce să 
se plângă. Invitându-i la masa de onoare, li s-a dat o nouă 
dovadă de stimă şi simpatie, pentru talentul şi persoanele lor. 

Cât despre meniu, studiat, gândit, alcătuit de supraintendent, 
el dovedeşte că, şi din punct de vedere culinar, Milliard-City nu 
are de ce să invidieze bătrâna Europă. 

Să judecăm după acest meniu, imprimat cu litere de aur pe 
hârtie velină, prin grija lui Calistus Munbar: 


Supă a la Orleans, 

Cremă comtesse, 

Calcan a la Mornay, 

Mugşchi de vacă napolitan, 
Perişoare de pasăre vieneze, 
Spumă de ficat a la Trevise. 


RĂCORITOARE 

Prepeliţe «pe canapea», 

Salata provensală, 

Mazăre a l'anglaise, îngheţată, jeleuri, fructe.. 


PRĂJITURI 
Saleuri cu parmezan. 


VINURI p 
Chateau d'Yquem — Chateau Margaux, 
Chambertin — Champagne Lichiouri. 


La masa reginei Angliei, a împăratului Rusiei, a împăratului 
neamţ sau a preşedintelui Republicii Franceze n-au fost 
niciodată meniuri mai desăvârşite şi şefii bucătari cei mai la 
modă din cele două continente n-ar fi putut găti mai bine. 

La ora nouă, invitaţii merg la cazinou pentru concert. 
Programul cuprinde patru bucăţi alese — patru, nu mai mult: 

Cvartetul Nr. 5 în la major Op. 18 de Beethoven; 

Cvartetul Nr. 2 în re minor Op. 10 de Mozart; 

Cvartetul Nr. 2 în re major Op. 64 (partea a doua) de Haydn; 

Cvartetul Nr. 12 în mi bemol major de Onslow. 

Acest concert e un nou triumf pentru instrumentiştii 
parizieni, îmbarcaţi în chip atât de fericit — orice ar gândi 
recalcitrantul violoncelist — pe bordul insulei cu elice! 

Între timp, europenii şi indigenii iau parte la diferitele jocuri 
organizate în parc. Pe peluze se înfiripă baluri câmpeneşti şi, 
de ce să nu mărturisim, se dansează în sunetul acordeoanelor, 

instrumente foarte la modă printre băştinaşii din Insulele 
Societăţii. Or, marinarii francezi au şi ei o slăbiciune pentru 
acest aparat pneumatic şi, cum au debarcat în număr mare de 
pe Paris şi de pe alte nave ale diviziei, acordeoanele se 
dezlănţuie. Se adaugă vocile — şi cântecele marinăreşti 
răspund ariilor preferate ale populațiilor oceaniene. 

Dealtfel, indigenii din Tahiti, bărbaţi şi femei, au o înclinare 
deosebită pentru cânt şi dans, în care excelează. În mai multe 
rânduri, ei execută figurile dansului repauipa, care poate fi 
considerat ca un dans naţional şi a cărui măsură e marcată prin 
bătăi de tobă. Apoi dansatorii de toate neamurile, indigeni sau 
străini, datorită şi băuturilor de tot felul oferite de 
municipalitate, îşi dau frâu liber. 

În acelaşi timp, sub conducerea lui Athanase Doremus, baluri 
de o compoziţie mai selectă reunesc familiile în saloanele 
primăriei. Doamnele miliardeze şi tahitiene se întrec în toalete. 
Nu e de mirare că cele dintâi, cliente statornice ale croitorilor 
parizieni, eclipsează uşor pe cele mai elegante europene din 
colonie. Diamantele le strălucesc în păr, pe umeri, pe piept şi 
doar lupta dintre ele poate prezenta vreun interes. Dar cine ar 
îndrăzni să se pronunţe pentru doamna Coverley sau doamna 
Tankerdon, amândouă la fel de orbitoare? Cu siguranţă că nu 
Cyrus Bikerstaff, mereu grijuliu să menţină un echilibru 
desăvârşit între cele două sectoare ale insulei. 

În cadrilul de onoare figurează suverana insulei Tahiti şi 
augustul ei soţ, Cyrus Bikerstaff şi doamna Coverley, 
contraamiralul şi doamna Tankerdon, comandorul Simcoe şi 
prima doamnă de onoare a reginei. În acelaşi timp, s-au alcătuit 
şi alte cadriluri unde perechile se formează doar după gusturi 
şi simpatii. Ansamblul e încântător. Si totuşi, Sebastien Zorn se 
ţine deoparte, într-o atitudine dacă nu de protest, cel puţin de 
dispreţ, asemeni celor doi romani morocănoşi din celebrul 
tablou Decadenţa!. Dar Yvernes, Pinchinat, Frascolin dansează 
valsuri, polci, mazurci cu cele mai frumoase tahitiene şi cu cele 
mai încântătoare fete de pe Standard-Island. Şi cine ştie dacă 
în seara asta balul nu a hotărât multe căsătorii — ceea ce va 
aduce, fără îndoială, un surplus de muncă funcţionarilor stării 
civile. 

Dealtfel, care n-a fost surpriza generală când întâmplarea l-a 
desemnat pe Walter Tankerdon drept cavalerul domnişoarei 
Coverley! Să fie doar întâmplarea? Oare fina diplomaţie a 
supraintendentului n-a ajutat-o prin cine ştie ce combinaţie 

1 «Romanii din timpul decadenţei», cunoscut tablou al 
pictorului Thomas Couture (1815—1879). 

savantă ? În orice caz, e evenimentul zilei, cu consecinţe de 
neprevăzut dacă constituie un prim pas spre împăcarea celor 
două puternice familii. 

După focul de artificii care se aprinde deasupra marii peluze, 
dansurile reîncep şi se prelungesc până în zori. 

Aşa a decurs această serbare memorabilă, a cărei amintire va 
dăinui de-a lungul nenumăraţilor şi fericiţilor ani pe care 
viitorul — să sperăm! — îi rezervă insulei cu elice. 

A treia zi, sfârşindu-se popasul, comandorul Simcoe transmite 
din zori ordinul de pornire. Bubuiturile artileriei salută 
plecarea insulei cu elice, aşa cum i-au salutat şi sosirea, şi ea 
întoarce saluturile, lovitură cu lovitură, atât insulei Tahiti cât şi 
diviziei navale. 

Direcţia este nord-vest, în aşa fel încât, după insulele Du 
Vent, să treacă în revistă insulele Sous-le-Vent. 

Plutesc astfel de-a lungul pitoreştilor contururi ale insulei 
Morea, împodobită cu piscuri superbe; Raiatea, Insula Sfântă, 
leagănul regalității indigene; Bora-Bora, dominată de un munte 
de o mie de metri; apoi insuliţele Motu-lti, Mapeta, Tubuai, 
Manu, verigi ale lanţului tahitian întins de-a lungul acestor 
meleaguri. 

La 19 noiembrie, când soarele se pleacă la orizont, dispar 
ultimele înălţimi ale arhipelagului. 

Standard-Island se îndreaptă atunci către sud-vest — 
orientare pe care aparatele telegrafice o trasează pe hărţile 
aşezate în vitrinele cazinoului. 

Şi cine l-ar observa, în această clipă, pe căpitanul Sarol, ar fi 
izbit de focul sumbru al privirilor sale, de expresia sălbatică a 
chipului său în timp ce, cu o mână amenințătoare, le arată 
malaiezilor drumul spre Noile Hebride, aflate la o mie două 
sute de leghe spre vest! 

PARIEA A DOUA 


ÎN INSULELE COOK 


Plecată de şase luni din Madeleine-bay, Standard-Island 
străbate Pacificul din arhipelag în arhipelag. Nici un accident 
nu s-a produs în timpul minunatei sale croaziere. În această 
epocă a anului, regiunile zonei ecuatoriale sunt liniştite, 
vânturile alizee bat cu regularitate între cele două tropice. 
Dealtfel, când se dezlănţuie o vijelie sau o furtună, temelia 
solidă, pe care se sprijină Milliard-City, porturile, parcul, 
câmpia, nu simte nici cea mai mică zguduitură. Vijelia trece, 
furtuna se linişteşte. Cei de pe Bijuteria Pacificului abia le bagă 
în seamă. Ceea ce ar fi mai de temut în asemenea condiţii este 

monotonia unei existenţe prea uniforme. Dar parizienii noştri 
sunt primii de acord că nu se poate vorbi despre aşa ceva. În 
imensul deşert al oceanului, oazele se succed — de pildă 
arhipelagurile care au fost vizitate: Sandwich, Marchizele, 
Pomotu, Insulele Societăţii şi cele care vor fi explorate înainte 
de a relua drumul spre nord, insulele Cook, Samoa, Tonga, 
Fidji, Noile Hebride, poate şi altele. Sunt tot atâtea ocazii 
aşteptate cu nerăbdare, care vor îngădui cunoaşterea unor 
regiuni atât de interesante din punct de vedere etnografic. 

În ceea ce-i priveşte pe membrii Cvartetului Concertant, nu 
le-ar da prin gând să se plângă chiar dacă ar avea timp pentru 
asta. Pot ei să se considere izolaţi de restul lumii? Nu există 
oare servicii poştale care fac legătura cu cele două continente? 
Petrolierele aduc cu regularitate combustibilul necesar uzinelor 
şi nu trec două săptămâni fără ca navele să descarce la 
Tribord-Harbour sau Babord-Harbour mărfuri de tot soiul şi, 
împreună cu ele, informaţiile şi noutăţile care-i distrează pe 
miliardezi. 

Se înţelege de la sine că salariul artiştilor este plătit cu o 
punctualitate care dovedeşte  inepuizabilele resurse ale 
Companiei. Mii de dolari se îngrămădesc în buzunarele lor şi 
vor fi bogaţi, foarte bogaţi la sfârşitul angajamentului. N-au dus 
niciodată o asemenea viaţă şi fără îndoială că nu pot să regrete 
rezultatele «relativ mediocre» ale turneelor prin Statele Unite 
ale Americii. 

— Ia spune, îl întreabă într-o zi Frascolin pe violoncelist, ţi-ai 
schimbat părerile despre Standard-Island? 

— Nu, răspunde Sebastien Zorn. 

— Şi totuşi, intervine Pinchinat, vom avea punga plină la 
sfârşitul croazierei! 

— Nu-i totul să ai punga plină, mai trebuie să fii sigur că o iei 
cu tine! 

— Şi nu eşti sigur? 

— Nu. 

Ce să mai spui la asta? Şi totuşi, n-aveau de ce să se teamă, 
deoarece salariul trimestrial era trimis în America sub formă de 
cambii şi depus în casele de bani ale Băncii din New York. Deci, 
mai bine să-l lăsăm pe încăpățânat să se cufunde în 
nejustificata sa neîncredere. 

Viitorul pare mai sigur ca oricând. S-ar zice că rivalitatea 
dintre cele două sectoare a intrat într-o fază mai potolită. Cyrus 
Bikerstaff şi adjuncţii săi pot să se felicite. Supraintendentul e 
şi mai agitat după «marele eveniment de la balul primăriei». 
Da! Walter Tankerdon a dansat cu miss Dy Coverley. Se poate 

trage concluzia că raporturile dintre cele două familii ar fi mai 
puţin încordate? E sigur doar că Jem Tankerdon şi prietenii săi 
nu mai afirmă că vor face din Standard-Island o insulă 
industrială şi comercială. In sfârşit, în înalta societate se 
discută mult despre incidentul de la bal. Spiritele 
pătrunzătoare văd în asta o apropiere, poate mai mult decât o 
apropiere, o unire care va pune capăt neînțelegerilor personale 
şi publice. Şi dacă aceste previziuni se realizează, doi tineri 
demni unul de altul vor vedea împlinindu-se dorinţa lor cea mai 
scumpă, după cum suntem în drept s-o afirmăm. E neîndoielnic 
că Walter Tankerdon n-a putut să reziste farmecelor Dianei 
Coverley. Asta durează de mai bine de un an. Dată fiind 
situaţia, el n-a încredinţat nimănui secretul sentimentelor sale. 
Miss Dy a ghicit, a înţeles şi a fost mişcată de această discreţie. 
Poate chiar că a văzut limpede în inima ei, care-i gata să 
răspundă inimii lui Walter?... Ea n-a lăsat să vadă nimic, 
păstrându-se în rezerva pe care i-o dictează demnitatea sa şi 
antipatia declarată dintre cele două familii. 

Un spirit atent ar fi putut observa, totuşi, că Walter şi miss Dy 
nu iau niciodată parte la discuţiile care se iscă uneori în 
palatele de pe al Cincisprezecelea şi al Nouăsprezecelea 
Bulevard. Când neînduplecatul Jem Tankerdon se lansează în 
vreo fulminantă diatribă împotriva familiei Coverley, fiul său îşi 
pleacă fruntea, tace, se îndepărtează. Când Nat Coverley tună 
şi fulgeră împotriva Tankerdonilor, fiica sa îşi apleacă privirile, 
frumosul ei chip păleşte şi ea încearcă să schimbe discuţia — 
ce-i drept, fără să reuşească. Faptul că aceste două personaje 
n-au băgat de seamă nimic se datoreşte destinului comun al 
taţilor, pe care natura i-a legat la ochi. Dar — cel puţin aşa 
susţine Calistus Munbar — doamna Coverley şi doamna Tanker- 
don n-au rămas la acest stadiu de orbire. Mamele au ochi ca să 
vadă, şi starea sufletească a copiiilor lor constituie un subiect 
de permanentă îngrijorare, pentru că singurul leac posibil este 
inaplicabil. De fapt, ele simt bine că, faţă de duşmănia dintre 
cei doi rivali, faţă de amorul lor propriu mereu pus la încercare 
în probleme de întâietate, nici o împăcare, nici o legătură nu e 
admisibilă. Şi totuşi, Walter şi miss Dy se iubesc. Mamele lor 
nu mai au nevoie să descopere acest lucru. 

Nu o dată, tânărul a fost îndemnat să aleagă printre fetele de 
măritat din sectorul babordez. Sunt destul de drăguţe, cu o 
educaţie desăvârşită, aproape la fel de bogate ca el, şi familiile 
lor ar fi încântate de o asemenea legătură. Tatăl său i-a cerut-o 
foarte limpede, maică-sa de asemeni, cu toate că s-a arătat mai 
puţin insistentă. Walter a refuzat totdeauna, pretextând că nu 

simte nici o înclinare către căsătorie. Or, fostul comerciant din 
Chicago nici nu vrea să audă aşa ceva. Când ai o dotă de mai 
multe sute de milioane, nu e cazul să rămâi celibatar. Dacă fiul 
său nu găseşte o fată care să-i placă pe Standard-Island — o 
fată din lumea lui, se înţelege! — ei bine, să pornească în 
călătorie, să străbată America sau Europa! Cu numele şi averea 
sa, fără să mai vorbim despre farmecele personale, nu va avea 
decât greutatea alegerii — chiar dacă i-ar place o prinţesă de 
sânge regal sau imperial!... Astfel se exprimă Jem Tankerdon. 
Dar, de fiecare dată când tatăl său i-a cerut să ia o hotărâre, 
Walter s-a ferit să aleagă soluţia de a-şi căuta soţie în 
străinătate. Maică-sa 1-a întrebat o dată: 

— Dragul meu, e aici o fată care-ţi place? 

— Da, mamă! 

Şi, cum doamna Tankerdon n-a mers până acolo încât să-l 
întrebe cine-i fata, el n-a socotit oportun s-o numească. 

E neîndoielnic că o situaţie asemănătoare există în familia 
Coverley şi că fostul bancher din New Orleans vrea să-şi mărite 
fata cu unul dintre tinerii care frecventează palatul unde 
recepţiile sunt foarte la modă. Dacă nici unul nu-i place, ei 
bine, părinţii ei o vor duce în străinătate. Vor vizita Franţa, 
Italia, Anglia. Miss Dy răspunde că preferă să nu părăsească 
Milliard-City. Se simte bine pe Standard-Island. Nu cere decât 
să rămână aici. Domnul Coverley nu încetează să fie neliniştit 
de acest răspuns, al cărui adevărat motiv îi scapă. 

Dealtfel, doamna Coverley nu i-a pus fiicei sale o întrebare 
atât de directă ca aceea adresată lui Walter de doamna 
Tankerdon şi e de crezut că miss Dy n-ar fi îndrăznit să 
răspundă cu aceeaşi sinceritate — nici chiar mamei sale. 

Iată în ce stadiu se află lucrurile. De când nu mai pot să se 
înşele asupra naturii sentimentelor lor, tinerii au schimbat 
uneori câte o privire, dar nu şi-au vorbit niciodată. Dacă se 
întâlnesc, asta se întâmplă doar în saloanele oficiale, la 
recepţiile guvernatorului, în timpul vreunei ceremonii de la 
care notabilii miliardezi nu pot să lipsească, fie chiar numai 
pentru că rangul lor o cere. Or, în aceste împrejurări, Walter 
Tankerdon şi miss Dy Coverley afişează o totală indiferenţă, 
aflându-se pe un teren unde orice imprudenţă ar putea avea 
consecinţe supărătoare. 

Imaginaţi-vă deci efectul după extraordinarul incident care a 
marcat balul guvernatorului — incident în care spiritele 
înclinate spre exagerare au vrut să vadă un scandal şi despre 
care tot oraşul a vorbit a doua zi. Cât despre ceea ce l-a 
provocat, nimic mai simplu. Supraintendentul o invitase pe 

miss Coverley la dans... şi n-a putut fi găsit la începutul 
cadrilului — o, vicleanul Munbar! Walter Tankerdon s-a 
prezentat în locul lui şi fata l-a acceptat ca partener. 

Probabil, chiar sigur că în urma acestui eveniment, atât de 
neobişnuit faţă de relaţiile mondene statornicite la Milliard- 
City, au avut loc explicaţii de-o parte şi de alta. Domnul 
Tankerdon şi-a întrebat fiul şi domnul Coverley fiica despre cele 
întâmplate. Dar ce-a răspuns miss Dy? Ce-a răspuns Walter? Au 
intervenit oare doamna Coverley şi doamna Tankerdon şi care a 
fost rezultatul acestei intervenţii?... Cu toată agerimea sa de 
dihor, cu toată fineţea sa diplomatică, Calistus Munbar n-a 
reuşit să afle adevărul. Aşa că se mulţumeşte să-i răspundă lui 
Frascolin clipind din ochiul drept ceea ce nu înseamnă nimic, 
pentru că nu ştie nimic. 

Este interesant de remarcat că, de la balul primăriei, Walter 
se înclină respectuos în faţa doamnei Coverley şi a Dianei, de 
câte ori le întâlneşte, iar mama şi fiica îi răspund la salut. 

Dacă ar fi să-l credem pe supraintendent, acesta e un pas 
imens, «un salt în viitor!» 

În dimineaţa zilei de 25 noiembrie se petrece un fapt care n- 
are nici o legătură cu situaţia celor două familii preponderente 
pe insula cu elice. 

În zori, oamenii de veghe semnalează mai multe vase de 
cursă lungă, care se îndreaptă spre sud-vest. Vasele navighează 
în linie, păstrând distanţa între ele. Nu poate fi decât o divizie a 
uneia dintre escadrele din Pacific. 

Comandorul Simcoe îl înştiinţează telegrafic pe guvernator şi 
acesta dă ordin să se schimbe saluturi cu navele de război. 

Frascolin,  Yvernes,  Pinchinat se urcă în turnul 
Observatorului, doritori să asiste la acest schimb de politeţe 
internaţională. 

Lunetele sunt îndreptate asupra celor patru bastimente, 
aflate încă la o depărtare de cinci-şase mile. Nici un pavilion nu 
flutură pe catarg şi naționalitatea lor nu poate fi recunoscută. 

— Nimic nu arată cărei flote îi aparţin? îl întreabă Frascolin 
pe ofiţer. 

— Nimic, răspunde acesta, dar, după înfăţişarea lor, aş crede 
că sunt britanice. Dealtfel, pe aceste meleaguri nu pot fi 
întâlnite decât divizii ale escadrelor engleze, franceze şi 
americane. Oricum, ne vom lămuri când se vor apropia cu o 
milă sau două. 

Navele se apropie cu o viteză foarte moderată şi, dacă nu-şi 
schimbă drumul, vor trebui să treacă la câteva ancabluri de 
Standard-lIsland. 

Câţiva curioşi se duc până la bateria Pintenului şi urmăresc 
cu interes mersul navelor. 

O oră mai târziu, bastimentele se află la mai puţin de două 
mile. Sunt crucişătoare de model vechi, cu trei catarge, 
superioare ca aspect bastimentelor moderne, a căror 
construcţie e subordonată numai necesităţilor militare. Din 
coşurile lor largi se înalţă rotocoale de aburi gonite de briza 
vestică până la marginea orizontului. 

Când nu mai sunt decât la o milă şi jumătate, ofiţerul poate să 
afirme că vasele alcătuiesc divizia navală britanică din Pacificul 
de Vest, unde arhipelagurile Tonga, Samoa, Cook aparţin Marii 
Britanii sau se află sub protectoratul său. 

Ofiţerul e gata să înalțe pavilionul insulei cu elice, a cărui 
etamină, blazonată cu un soare de aur, se va desfăşura larg în 
bătaia brizei. Se aşteaptă ca vasul amiral al diviziei să dea 
salutul. 

Minutele trec. 

— Dacă sunt englezi, observă Frascolin, nu se prea grăbesc 
să fie politicoşi. 

— Ce vrei? răspunde Pinchinat, John Bull are de obicei 
pălăria înşurubată pe cap şi deşurubarea cere destul de mult 
timp. 

Ofiţerul ridică din umeri. 

— Sunt într-adevăr englezi, spune el. Îi cunosc, nu vor saluta, 
într-adevăr, nici un pavilion nu se ridică la brigantina navei din 
faţă. Divizia trece fără să se sinchisească de Standard-Island, 
ca şi cum n-ar fi existat. Şi, dealtfel, în virtutea cărui drept 
există ea? Cu ce drept vine să încurce navigația în Pacific? De 
ce să-i acorde atenţie Anglia, după ce n-a încetat să protesteze 
împotriva fabricării acestei maşini enorme, care, cu riscul de a 
prilejui abordaje, pluteşte pe mări şi taie drumurile maritime?... 

Divizia s-a îndepărtat ca un domn prost-crescut care refuză să 
recunoască oamenii pe trotuarele din Regent-Street sau din 
Strand. Pavilionul insulei cu elice rămâne la piciorul catargului. 

E uşor să ne închipuim cum e tratată în oraş şi în porturi 
această arogantă Anglie, acest perfid Alhion!, această 
Cartagină a timpurilor moderne?. Se ia hotărârea de a nu se 
răspunde niciodată unui salut britanic, dacă s-ar întâmpla să fie 
salutaţi — ceea ce este cu totul de necrezut. 


1 Nume străvechi dat Marii Britanii. Vine de la falezele ei albe 
(alba, în latină). 

2? Prin analogie cu vechea Cartagină, una dintre cele mai mari 
puteri maritime ale antichităţii. 

— Ce diferenţă faţă de escadra noastră, cu prilejul sosirii ei la 
Tahiti! exclamă Yvernes. 

— Francezii, declară Frascolin, sunt totdeauna de o politeţe... 

— Sostenuto con espressione! completează alteţa-sa, bătând 
măsura cu graţie. 

În dimineaţa zilei de 29 noiembrie sunt semnalate primele 
înălţimi ale arhipelagului Cook, situat la 20* latitudine sudică şi 
160* longitudine vestică. Numit la început Mangia, Harvey, 
apoi Cook, după numele celui care a debarcat acolo în 1770, 
arhipelagul e alcătuit din insulele Mangia, Rarotonga, Watim, 
Mittio, Harvey, Palmerton, Hagemeister etc. Populaţia sa, de 
origine mahori, a scăzut de la douăzeci de mii la douăsprezece 
mii de locuitori. Ea este formată din malaiezi polinezieni pe 
care misionarii europeni i-au convertit la creştinism 

Aceşti insulari, foarte mândri de independenţa lor, au rezistat 
totdeauna cotropirii străine. Ei se cred încă stăpâni la ei acasă, 
cu toate că au ajuns încetul cu încetul să suporte influenţa 
ocrotitoare — se ştie ce înseamnă asta! — a guvernului 
Australiei engleze. 

Prima insulă întâlnită este Mangia, cea mai importantă şi cea 
mai populată — de fapt, capitala arhipelagului. Itinerarul 
prevede o oprire de cincisprezece zile în acest loc. 

Oare acest arhipelag îi va oferi lui Pinchinat privilegiul de a 
face cunoştinţă cu adevărații sălbatici — aceşti sălbatici a la 
Robinson Crusoe pe care i-a căutat zadarnic în insulele 
Marchize, Societăţii şi Nuka-Hiva? Curiozitatea lui de parizian 
va fi în sfârşit satisfăcută?... 

— Bătrâne Zorn, dacă nici aici nu există antropofagi, atunci 
nu mai există nicăieri! 

— Aş putea să-ţi răspund: şi ce-mi pasă? ripostează ariciul. 
Dar te-aş întreba: de ce nicăieri? 

— Pentru că o insulă care se numeşte «Mangia» nu poate fi 
locuită decât de mâncători de oameni!. 

Şi Pinchinat abia are timp să se ferească de pumnul pe care-l 
merită groaznicul său calambur. 

Dealtfel, există sau nu antropofagi la Mangia, alteţa-sa nu va 
avea posibilitatea să intre în comunicaţie cu ei. 

Când Standard-Island a ajuns la o milă de Mangia, o pirogă se 
prezintă la cheiul lui Tribord-Harbour. Ea-l aduce pe ministrul 
englez, simplu pastor protestant, care-şi exercită tirania asupra 
arhipelagului mai mult decât şefii mangieni. În această insulă, 
cu o circumferință de treizeci de mile şi cu patru mii de 
locuitori, cultivată cu grijă, bogată în plantaţii de taros şi în 


1 Joc de cuvinte intraductibil, în franceză, manger = a mânca. 

câmpuri de arow-root şi igname, pastorul posedă cele mai bune 
pământuri. El are cea mai confortabilă locuinţă din Ouchora, 
capitala insulei, locuinţă situată la poalele unei coline împănate 
cu arbori de pâine, cocotieri, manguieri, boura-aneşi, 
pimentieri, fără să mai vorbim de o grădină unde înfloresc 
coleaşii, gardeniile şi bujorii. El este puternic datorită 
poliţiştilor indigeni, în faţa cărora se închină maiestăţile-lor 
mangiene. Această poliţie opreşte căţăratul în arbori, 
vânătoarea şi pescuitul în zilele de duminică şi de sărbători, 
plimbarea după ora nouă seara, cumpărarea obiectelor de 
consum la alte preţuri decât cele stabilite arbitrar — totul sub 
pedeapsa unei amenzi plătite în piaştri (piastrul valorând cinci 
franci). Cea mai mare parte a amenzii intră în buzunarele puţin 
scrupulosului pastor. 

Ofiţerul din port îl întâmpină pe acest personaj scund şi gros, 
schimbând cu el saluturile de rigoare. 

— În numele regelui şi reginei insulei Mangia, spune 
englezul, prezint complimentele Maiestăţilor Lor, excelenţei 
sale guvernatorului insulei cu elice. 

— Sunt însărcinat să le primesc şi să vă mulţumesc, domnule 
ministru, răspunde ofiţerul, până ce guvernatorul nostru va 
prezenta personal omagiile sale... 

— Excelenţa Sa va fi binevenită, spune ministrul, a cărui 
fizionomie este plămădită din viclenie şi aviditate. 

Apoi, pe un ton dulceag: 

— Presupun că starea sanitară de pe Standard-Island nu 
lasă întru nimic de dorit... 

— N-a fost niciodată mai bună. 

— S-ar putea totuşi ca unele maladii epidemice — gripă, tifos, 
variolă... 

— Nici măcar guturai, domnule ministru. Binevoiţi deci să ne 
eliberaţi patenta medicală! şi, îndată ce ne vom afla la punctul 
de oprire, comunicațiile cu Mangia se vor stabili în condiţiile 
obişnuite. 

— Numai că... răspunde pastorul, cu ezitare, dacă bolile... 

— Vă repet că nu există nici urmă de boală. 

— Locuitorii insulei cu elice au deci intenţia să debarce. 

— Da. Aşa cum au facut-o recent în arhipelagurile din răsărit. 

— Foarte bine, foarte bine, răspunde butoiaşul. Fiţi sigur că 
vor fi primiţi cu braţele deschise, de vreme ce nici o epidemie... 

— Nici una, vă asigur. 


1 Permisul de intrare în port. 

— Să debarce atunci... şi în număr cât mai mare. Indigenii îi 
vor primi foarte bine, căci mangienii sunt ospitalieri. Numai 
că... 

— Numai că ? 

— Maiestăţile Lor, de acord cu consiliul şefilor, au hotărât că 
aici, ca şi în celelalte insule ale arhipelagului, străinii trebuie să 
plătească o taxă de intrare. 

— O taxă? V- 

— Da, doi piaştri. După cum vedeţi, e foarte puţin. Doi piaştri 
pentru fiecare persoană care va pune piciorul pe insulă. 

E limpede că ministrul este autorul acestei propuneri, pe care 
regele, regina, consiliul şefilor s-au grăbit s-o accepte şi care va 
aduce un câştig bun Excelenței Sale. Or, în arhipelagurile din 
răsăritul Pacificului n-a fost niciodată vorba despre asemenea 
taxe şi ofiţerul portului e surprins. 

— Vorbiţi serios? întreabă el. 

— Foarte serios, răspunde ministrul, şi fără plata acestor doi 
piaştri nu vom putea lăsa pe nimeni... 

— Bine! i-o retează ofiţerul. 

Apoi, salutând, se retrage în biroul telefonic şi-l pune la 
curent pe comandor. 

Ethel Simcoe ia legătura cu guvernatorul. Mai e nimerit ca 
insula cu elice să se oprească în faţa Mangiei, pretenţiile 
autorităţilor mangiene fiind pe cât de formale, pe atât de 
nejustificate? 

Răspunsul nu se lasă aşteptat. După ce s-a consultat cu 
adjuncţii săi, Cyrus Bikerstaff refuză să se supună acestor taxe 
jignitoare. Standard-Island nu se va opri nici în faţa Mangiei, 
nici în faţa alteia dintre insulele arhipelagului. Lacomul pastor 
nu se va alege cu nimic şi miliardezii vor merge pe meleaguri 
învecinate, să viziteze localnici mai puţin hrăpăreţi şi mai puţin 
pretenţioşi. 

Se dă deci ordin mecanicilor să lase frâu liber milioanelor de 
cai-vapori. Şi iată cum Pinchinat e lipsit de plăcerea de a 
strânge mâna unor onorabili antropofagi. Dar, să nu-i pară rău: 
în insulele Cook nu mai există antropofagi. 

Standard-Island trece prin braţul larg de apă prelungit până 
la o îngrămădire de patru insule, al căror şirag se desfăşoară 
spre nord. Se arată mai multe pirogi, unele construite şi armate 
cu destulă fineţe, altele scobite pur şi simplu într-un trunchi, 
dar conduse de pescari îndrăzneţi, care se aventurează în 
urmărirea balenelor, atât de numeroase pe aceste meleaguri. 

Aceste insule sunt înverzite şi roditoare şi se înţelege de ce 
le-a impus Anglia protectoratul său, aşteptând să le includă 

printre proprietăţile sale din Pacific. Trecând prin faţa Mangiei, 
cei de pe Standard-lIsland au putut să vadă țărmurile ei 
stâncoase, cuprinse de o brățară de mărgean, casele sale 
strălucitoare de albeaţă, tencuite cu o piatră de var extrasă din 
formaţiile  coralifere, colinele sale tapiţate cu verdeaţa 
întunecată a arborilor tropicali, coline a căror altitudine nu 
trece de două sute de metri. 

A doua zi, comandorul Simcoe recunoaşte insula Rarotonga, 
după înălțimile ei împădurite până sus. Spre mijloc, un vulcan 
de o mie cinci sute de metri, al cărui creştet străpunge parcă 
frunzişul. Între arbori se zăreşte un edificiu în întregime alb, cu 
ferestre gotice. Este templul protestant, clădit în mijlocul 
pădurilor de mape care coboară până pe țărm. Arborii înalţi, cu 
ramuri puternice, cu trunchiuri capricioase, sunt strâmbi, 
scofâlciţi, diformi ca bătrânii meri din Normandia şi bătrânii 
măslini din Provence. 

Poate că reverendul care călăuzeşte conştiinţele rarotongiene 
(în înţelegere cu directorul Societăţii oceanice germane, în 
mâinile căruia se află întreg comerţul insulei) n-a stabilit taxe 
pentru străini, după exemplul colegului său din Mangia. În 
acest caz, miliardezii ar putea, fără să-şi dezlege baierile 
pungii, să meargă să prezinte omagiile lor celor două regine 
care-şi dispută suveranitatea — una în satul Arognani, cealaltă 
în satul Avarua. Dar Cyrus Bikerstaff nu socoteşte nimerit să se 
oprească în această insulă şi este aprobat de consiliul 
notabililor, obişnuiţi să fie primiţi pretutindeni ca nişte regi. La 
urma urmei, pierderea este pentru bieţii indigeni, dominați de 
anglicani neîndemânatici. Căci nababii de pe Standard-Island 
au buzunarele pline şi aruncă piaştrii în dreapta şi-n stânga. 

La sfârşitul zilei nu se mai vede decât vârful vulcanului 
ridicân du-şi ascuţişul la orizont. Miriade de păsări marine s-au 
îmbarcat fără voie şi zboară deasupra insulei cu elice, dar la 
căderea nopţii fug repede către insuliţele din nordul 
arhipelagului, care sunt izbite fără încetare de hula marină. 

La o reuniune prezidată de guvernator, se propune o 
modificare a itinerarului. Standard-Island străbate regiuni în 
care influenţa engleză este predominantă. Continuînd să 
navigheze spre vest, de-a lungul paralelei douăzeci, aşa cum se 
hotarâse la început, ar întâlni insulele Tonga şi Fidji. Or, ceea 
ce s-a petrecut în insulele Cook nu este prea încurajator. N-ar fi 
mai bine să se îndrepte spre Noua Caledonie, spre arhipelagul 
Loyalty, aceste posesiuni în care Bijuteria Pacificului va fi 
primită cu întreaga politeţe franţuzească? Apoi, după solstițiul 
din decembrie, să se întoarcă spre zonele ecuatoriale?... E 

adevărat că asta ar însemna să se îndepărteze de Noile 
Hebride, unde ar trebui să fie repatriați naufragiaţii de pe cuter 
şi căpitanul lor... 

În timpul acestei deliberări, malaiezii s-au arătat a fi cuprinşi 
de o nelinişte foarte explicabilă, întrucât, dacă modificarea este 
adoptată, repatrierea lor va fi mai dificilă. Căpitanul Sarol nu 
poate să-şi ascundă dezamăgirea, mânia chiar, şi dacă cineva l- 
ar fi auzit vorbind oamenilor săi ar fi găsit că enervarea lui e 
mai mult decât suspectă. 

— Îi auziţi! repetă el. Să ne debarce în insulele Loyalty sau în 
Noua Caledonie! Şi prietenii noştri care ne aşteaptă la 
Erromango... Şi planul atât de bine pregătit în Noile 
Hebride!.... O să dea greş oare această lovitură? 

Din fericire pentru malaiezi — din nenorocire pentru 
Standard-Island — proiectul de schimbare a itinerarului nu este 
admis. Notabililor din Milliard-City nu le place să-şi schimbe 
deprinderile. Croaziera va fi continuată aşa cum indică 
programul hotărât la plecarea din Madeleine-bay. Numai că, 
pentru a înlocui oprirea de cincisprezece zile în insulele Cook, 
se vor îndrepta spre arhipelagul Samoa, urcând spre nord-vest, 
înainte de a ajunge în insulele Tonga. 

Aflând despre această decizie, malaiezii nu-şi pot ascunde 
satisfacția. 

În definitiv, e firesc să se bucure că adunarea notabililor n-a 
renunţat la ideea de a-i repatria în Noile Hebride. 


DIN ARHIPELAG, ÎN ARHIPELAG 


Dacă orizontul insulei cu elice pare să se fi înseninat de când 
raporturile dintre tribordezi şi babordezi sunt mai puţin 
încordate, dacă această înseninare se datoreşte sentimentului 
pe care-l încearcă unul pentru altul Walter Tankerdon şi miss 
Dy Coverley, dacă, în sfârşit, guvernatorul şi supraintendentul 
au motive să creadă că viitorul nu va mai fi compromis de 
dezbinări interne, existenţa Bijuteriei Pacificului nu este mai 
puţin ameninţată şi e greu să se evite catastrofa pregătită de 
multă vreme. Pe măsură ce înaintează spre vest, Standard- 
Island se apropie de meleagurile unde o aşteaptă distrugerea, 

iar autorul acestei uneltiri criminale nu este altul decât 
căpitanul Sarol. 

Într-adevăr, nu întâmplarea i-a călăuzit pe malaiezi către 
arhipelagul Sandwich. Cuterul nu s-a oprit la Honolulu decât 
pentru a aştepta acolo sosirea insulei cu elice în perioada 
vizitei sale anuale. Intenţia căpitanului Sarol a fost de a urma 
Standard-Island după plecarea sa, de a naviga în apele sale fără 
să stârnească bănuieli, de a se face primiţi pe insulă ca 
naufragiaţi şi apoi, sub pretextul unei repatrieri, de a o 
îndrepta către Noile Hebride. 

Se ştie cum a fost îndeplinită prima parte a acestui plan. 
Ciocnirea cuterului era imaginară. Nici o navă nu l-a abordat în 
apropierea Ecuatorului. Însuşi echipajul şi-a sabordat vasul, 
însă astfel încât să se poată menţine la suprafaţă până în clipa 
în care vor sosi ajutoarele cerute prin lovitura de tun. Malaiezii 
au manevrat de asemenea pentru ca vasul să se scufunde după 
ce vor fi «salvaţi» de către ambarcaţia de la Tribord-Harbour. 
În felul acesta, ciocnirea nu putea fi suspectă, nu se putea 
contesta calitatea de naufragiaţi unor marinari al căror vas a 
pierit în valuri şi trebuia să li se dea azil. 

E adevărat, se putea ca guvernatorul să nu vrea să-i 
găzduiască decât câteva zile. Se putea ca regulamentele să se 
opună şederii unor străini pe Standard-lIsland. Se putea decide 
să fie debarcaţi în arhipelagul cel mai apropiat... Acesta era 
riscul şi căpitanul Sarol a riscat. Dar, după avizul favorabil al 
Companiei, s-a luat hotărârea ca naufragiaţii de pe cuter să 
rămână şi să fie duşi până la Noile Hebride. 

Aşa s-au petrecut lucrurile. De patru luni, căpitanul Sarol şi 
cei zece malaiezi ai săi se află în deplină libertate pe insula cu 
elice. Ei au putut s-o exploreze în întregime, au putut să-i 
pătrundă toate secretele şi n-au neglijat nimic în această 
privinţă. Toate merg după dorinţa lor. O clipă, s-au temut că 
itinerarul va fi modificat de către consiliul notabililor şi au fost 
atât de neliniştiţi încât riscau să devină suspecți. Din fericire 
pentru planurile lor, itinerarul n-a suferit nici o schimbare. 
După trei luni, Standard-Island va ajunge în regiunea Noilor 
Hebride şi acolo se va produce o catastrofă fără seamăn în 
istoria dezastrelor maritime. 

Acest arhipelag al Noilor Hebride e primejdios pentru 
navigatori nu numai prin colții de stâncă presăraţi împrejurul 
lui şi prin furtunile electrice care-l năpădesc, ci şi datorită 
ferocităţii unora dintre indigeni. Din epoca descoperirii lui de 
către Quiros, în 1706, după ce a fost explorat dc Bougainville în 
1768 şi de Cook în 1773, arhipelagul a fost teatrul unor 

monstruoase masacre şi poate că proasta sa reputaţie justifică 
temerile lui Sebastien Zorn în legătură cu sfârşitul croazierei 
insulei cu elice. 

Câteva insule din acest arhipelag sunt adevărate cuiburi de 
tâlhari, şi locuitorii lor nu trăiesc decât din piraterie. 

Căpitanul Sarol, malaiez de origine, aparţine tipului de pirați, 
vânători de balene, negustori de sclavi care — după cum a 
observat medicul de marină Hagon în timpul călătoriei sale în 
Noile Hebride — mişună pe aceste meleaguri. Îndrăzneţ, 
întreprinzător, obişnuit să cutreiere arhipelagurile suspecte, 
foarte priceput în meseria sa, conducând nu o dată expediţii 
sângeroase, acest Sarol nu este la prima lovitură şi faptele sale 
puţin glorioase l-au făcut celebru în vestul Pacificului. 

Cu câteva luni înainte, căpitanul Sarol şi oamenii săi, în 
complicitate cu piraţii din insula Erromango, una din Noile 
Hebride, au pus la cale o lovitură care, dacă va izbuti, le va 
îngădui să trăiască sub înfăţişarea unor oameni cinstiţi, 
pretutindeni unde vor avea chef. Ei cunosc din auzite această 
insulă cu elice, care, de anul trecut, călătoreşte între cele două 
tropice. Ei ştiu ce comori de nepreţuit se află în bogata sa 
capitală. Dar, cum Standard-Island nu are de gând să se 
aventureze atât de departe spre vest, trebuie să fie atrasă în 
apropierea sălbaticei Erromango, unde totul este pregătit 
pentru a-i asigura distrugerea. 

Pe de altă parte, cu toate că vor primi întăriri din insulele 
vecine, neohebridienii trebuie să ţină seamă de inferioritatea 
lor numerică faţă de populaţia insulei cu elice — fără a mai 
vorbi de mijloacele de apărare de care dispune aceasta. Iată de 
ce nu e vorba de a o ataca în larg, ca pe un simplu vas de 
comerţ, nici de a lansa o flotilă de pirogi la abordaj. Graţie 
sentimentelor umanitare pe care piraţii au ştiut să le 
exploateze, fără să trezească nici o bănuială, Standard-Island 
se va apropia de Erromango. Ea va ancora la câteva ancabluri 
de litoral. Mii de pirați o vor invada prin surprindere. O vor 
arunca pe stânci. Ea se va sfărâma. Va fi lăsată în voia jafului şi 
a masacrelor. Această oribilă maşinaţie are şanse de reuşită. 
Ca preţ al ospitalităţii pe care au acordat-o căpitanului Sarol şi 
complicilor săi, miliardezii se îndreaptă către o catastrofă 
supremă. 

La 9 decembrie, comandorul Simcoe atinge meridianul o sută 
şaptezeci şi unu la intersecţia lui cu paralela a cincisprezecea. 
Intre acest meridian şi al o sută şaptezeci şi cincilea se află 

arhipelagul Samoa, vizitat de Bougainville în 1768, de La 
Perouse! în 1787, de Edwards în 1791. 

Insula Rose se arată cea dintâi, către nord-vest — insulă 
nelocuită, care nu merită cinstea unei vizite. 

După două zile se zăreşte insula Manua, aşezată între 
insuliţele Olosaga şi Ofu. Vârful ei cel mai înalt se ridică la 
şapte sute şaizeci de metri deasupra nivelului mării. Cu toate 
că numără aproximativ două mii de locuitori, nu este cea mai 
interesantă insulă din arhipelag şi guvernatorul nu dă ordin de 
oprire. Mai bine să întârzie cincisprezece zile în insulele 
Tetuila, Upola, Savai — cele mai frumoase insule ale celui mai 
frumos arhipelag. Manua se bucură totuşi de o anumită 
celebritate în analele maritime. Pe litoralul său, la Ma-Oma, au 
pierit mai mulţi dintre însoțitorii lui Cook, în adâncul unui golf 
căruia i-a rămas preaîndreptăţitul nume de Golful Masacrului. 

Douăzeci de leghe despart Manua de Tetuila, vecina sa, de 
care Standard-Island se apropie în timpul nopţii de 14 spre 15 
decembrie. Cvartetul, care se plimbă în împrejurimile bateriei 
Pintenului, a «simţit» această Tetuila, cu toate că ea se află 
încă la o distanţă de mai multe mile. Văzduhul este îmbălsămat 
de cele mai încântătoare miresme. 

— Asta nu-i o insulă, exclamă Pinchinat, e magazinul lui 
Piver!... fabrica lui Lubini... dugheana unui vânzător de 
parfumuri la modă!... 

— Dacă alteţa-ta n-are nimic împotrivă, intervine Yvernes, aş 
prefera să o asemuieşti cu un vas de ars mirodenii. 

— Fie  şi-aşa! răspunde  Pinchinat, care nu vrea să 
stânjenească avânturile poetice ale colegului său. 

Într-adevăr, s-ar spune că un val de efluvii parfumate e purtat 
de briză pe deasupra apelor adormite. Sunt emanaţiile esenței 
atât de pătrunzătoare căreia canacii samoani îi spun musooi. 

La răsăritul soarelui, Standard-Island navighează de-a lungul 
Tetuilei, la şase ancabluri de coasta ei nordică. Parcă e o 
grădină înverzită sau mai degrabă o pădure aşezată în trepte 
până pe cele mai înalte vârfuri (unul dintre ele depăşind o mie 
şapte sute de metri), înaintea ei se înşiră câteva insulițe, 
printre care Anuu. Sute de pirogi elegante escortează insula cu 
elice. Echipajul lor este alcătuit din indigeni viguroşi, pe 
jumătate goi, mânuindu-şi vâslele în măsura 2/4 a unui cântec 
samoan. Cincizeci sau şaizeci de vâslaşi nu e o cifră exagerată 
pentru aceste lungi ambarcaţii, de o soliditate care le îngăduie 
să înfrunte largul mării. Parizienii înţeleg motivul pentru care 
primii europeni au botezat aceste insule Arhipelagul 


1 Celebru navigator francez, (1741 - 1788). 

Navigatorilor. De fapt, adevăratul său nume geografic e Hamoa 
sau, mai bine, Samoa. 

Savai, Upolu, Tetuila, înşirate de la nord-vest spre sud-est, 
Olosaga, Ofu, Manua, răsfirate în sud-est — acestea sunt 
principalele insule ale acestui arhipelag de natură vulcanică. 
Suprafaţa lui totală este de două mii opt sute de kilometri 
pătraţi şi populaţia numără treizeci şi cinci de mii şase sute de 
locuitori. E cazul, deci, să reducem la jumătate rezultatul 
recensămintelor efectuate de către primii exploratori. 

E de remarcat că oricare dintre aceste insule prezintă condiţii 
climaterice la fel de favorabile ca  Standard-Island. 
Temperatura se menţine între douăzeci şi şase şi treizeci şi 
patru de grade. Iulie şi august sunt lunile cele mai reci, iar 
canicula domneşte în februarie. Din decembrie până în aprilie, 
samoanii sunt copleşiţi de ploi abundente şi în aceeaşi epocă se 
dezlănţuie vijelii şi furtuni fecunde în dezastre. 

Cât despre comerţ, aflat la început în mâinile englezilor, apoi 
ale americanilor, apoi ale nemților, cifra lui se ridică la un 
milion opt sute de mii de franci pentru import şi nouă sute de 
mii de franci pentru export. El se întemeiază pe anumite 
produse agricole — bumbacul, şi coprahul, adică miezul uscat 
al nucii de cocos. 

Populaţia, de origine malaiezo-polineziană, e amestecată doar 
cu trei sute de albi şi câteva mii de lucrători recrutaţi din 
insulele Melaneziei. Din 1830, misionarii i-au convertit la 
creştinism pe samoani, care păstrează totuşi anumite practici 
ale vechilor rituri. Marea majoritate a indigenilor e protestantă, 
graţie influenţei germane şi engleze. Totuşi, catolicismul 
numără câteva mii de neofiţi pe care călugării marişti! încearcă 
să-i înmulțească, pentru a combate prozelitismul anglo-saxon. 

Standard-Island se opreşte la sud de insula Tetuila, în faţa 
radei portului Pago-Pago. Acesta este adevăratul port al insulei, 
a cărei capitală, Leone, este situată în partea centrală. Nu se 
ivesc fricţiuni între guvernatorul Cyrus Bikerstaff şi autorităţile 
samoane, care acordă permisiunea de a debarca. 

Suveranul arhipelagului locuieşte nu la Tetuila, ci la Upolu, 
unde s-au stabilit rezidenții englez, american şi german. Nu vor 
avea deci loc recepții oficiale. Un oarecare număr de samoani 
profită de permisiunea de a vizita  Milliard-City şi 
«împrejurimile sale». Cât despre miliardezi, ei sunt asiguraţi că 
populaţia arhipelagului le va face o primire cordială. 

Portul este situat în fundul golfului. Adăpostul pe care-l oferă 
împotriva vânturilor din larg este excelent şi intrarea se face cu 


1 Membri ai unei congregaţii religioase catolice. 

uşurinţă. Navele de război vin aici deseori, în perioadele de 
repaus. 

Nu e de mirare că printre primii care debarcă pot fi întâlniți 
Sebastien Zorn şi camarazii săi, întovărăşiţi de supraintendent. 
Calistus Munbar este, ca totdeauna, de o fermecătoare şi 
dezlănţuită bună dispoziţie. El a aflat că trei sau patru familii 
de notabili au organizat o excursie până la Leone, în trăsuri 
trase de cai neozeelandezi. Or, pentru că familiile Coverley şi 
Tankerdon trebuie să ia parte la excursie, poate că se va 
produce încă o apropiere între Walter şi miss Dy. Lucrul acesta 
nu i-ar displăcea deloc. 

Plimbându-se împreună cu cvartetul, el vorbeşte despre acest 
mare eveniment, însufleţindu-se şi ambalându-se ca de obicei. 

— Prieteni, repetă el, suntem în plină operă comică. Un 
incident fericit poate duce la deznodământ. Un cal care nu mai 
ascultă de frâu... o trăsură care se răstoarnă... 

— Un atac al briganzilor, spune Yvernes. 

— Un masacru general al excursioniştilor! adaugă Pinchinat. 

— Şi asta ar putea foarte bine să se întâmple! bombăne 
violoncelistul cu o voce funebră, ca şi cum ar fi scos nişte 
sunete lugubre de pe coarda a patra a instrumentului său. 

— Nu, prieteni, nu! strigă Calistus Munbar. Să n-ajungem la 
masacru! Nu-i nevoie chiar de atât! Doar un accident 
acceptabil, în care Walter Tankerdon ar fi destul de fericit să 
salveze viaţa Dianei Coverley... 

— Şi în timpul acesta, un pic de muzică de Boieldieu sau de 
Auber!! completează Pinchinat, învârtind mânerul imaginar al 
unei flaşnete. 

— Deci ţii şi acum la această căsătorie? intervine Frascolin. 

_ — Dacă ţin, dragul meu Frascolin! Visez la ea zi şi noapte! 
Imi pierd buna dispoziţie! (Nu prea se vede.) Slăbesc! (Nici 
asta nu pare mai adevărat.) Aş muri dacă nu s-ar face!... 

— Se va face, domnule supraintendent! îl linişteşte Yvernes, 
dând vocii sale o sonoritate profetică. Dumnezeu nu doreşte 
moartea Excelenței Voastre. 

— N-ar avea decât de pierdut! afirmă Calistus Munbar. 

Şi se îndreaptă cu toţii către un local indigen, unde beau 
câteva pahare de lapte de cocos în sănătatea viitorilor soţi, 
mâncând şi câteva banane savuroase. 

Populaţia samoană, întâlnită de-a lungul străzilor şi printre 
masivele de arbori dimprejurul portului, e o adevărată 
încântare pentru ochii parizienilor. Bărbaţii au o înălţime peste 
cea mijlocie, tenul brun-gălbui, capul rotund, pieptul puternic, 


1 Compozitor francez (1782-1871). 

membrele musculoase, fizionomia blândă şi veselă. Poate că 
sunt prea acoperiţi de tatuaje pe braţe, pe tors, chiar pe 
coapsele acoperite doar în parte cu un fel de fustă de ierburi 
sau de frunze. Cât despre chică, o au neagră, linsă sau 
ondulată, după gustul dandismului indigen. Dar, sub stratul de 
var cu care şi-o ung, chica aceasta e pieptănată ca o perucă. 

— Sălbatici stil Ludovic al XV-lea! exclamă Pinchinat. Le-ar 
mai trebui haina de ceremonie, sabia, pantalonii scurţi, 
ciorapii, pantofii cu tocuri roşii, pălăria cu pene şi tabachera, 
pentru a mi-i închipui participând la trezirea regelui, la 
Versailles!! 

Cât despre samoaneze, fete sau femei, îmbrăcate la fel de 
sumar ca bărbaţii, tatuate pe mâini şi pe piept, purtând pe cap 
ghirlande de gardenii, cu gâtul împodobit de coliere roşii din 
flori de hibiscus, ele îndreptăţesc admiraţia care se revarsă din 
relatările primilor navigatori — cel puţin atâta vreme cât sunt 
tinere. Foarte la locul lor, dealtfel, de o pudoare uşor afectată, 
graţioase şi surâzătoare, ele îi încântă pc membrii cvartetului, 
spunând cu o voce dulce şi melodioasă: «Kalofa» (adică «bună 
ziua»). 

O excursie, mai bine-zis un pelerinaj pe care turiştii noştri au 
ţinut să-l facă a doua zi, le oferă prilejul de-a traversa insula de 
la un capăt la celălalt. O trăsură autohtonă îi conduce pe ţărmul 
dimpotrivă, al cărui nume le aduce aminte de Franţa. Aici, pe 
un monument de mărgean alb, inaugurat în 1884, iese în 
evidenţă o placă de bronz pe care sunt săpate numele de 
neuitat ale însoţitorilor lui La Perouse — comandantul de 
Langle, naturalistul Lamanon şi nouă mateloţi, masacrați în 
acest loc la 11 decembrie 1787. 

Sebastien Zorn şi colegii săi se întorc la Pago-Pago de-a 
curmezişul insulei. În drum, minunate masive de arbori 
înlănţuiţi de liane, cocotieri, bananieri sălbatici, nenumărate 
soiuri indigene potrivite pentru lucrul în lemn. Pe câmpie se 
găsesc culturi de taros, de trestie de zahăr, de cafea, de 
bumbac, de scorţişoară. Pretutindeni portocali, goyavieri, 
manguieri, avocatieri, plante căţărătoare, orhidee şi ferigi 
arborescente. O floră uimitor de bogată creşte pe acest pământ 
roditor, fecundat de o climă umedă şi caldă. Fauna samoană, 
redusă la câteva păsări şi câteva reptile aproape inofensive, 
numără printre mamiferele indigene doar un mic şobolan, 
singurul reprezentant al rozătoarelor. 


1 Moment important al ceremonialului de la curtea regilor 
Franţei. 

După patru zile, la 18 decembrie, insula cu elice părăseşte 
Tetuila fără să se fi produs «accidentul providenţial» atât de 
dorit de supraintendent. Dar e vizibil că raporturile dintre cele 
două familii duşmane continuă să se destindă. 

Numai vreo douăsprezece leghe despart Tetuila de Upolu. În 
dimineaţa următoare, Standard-lIsland trece succesiv la un sfert 
de milă de insuliţele Nuntua, Samusu şi Salafuta, care apără 
Upolu, ca tot atâtea forturi izolate. Ea manevrează cu mare 
îndemânare şi, în după-amiaza aceleiaşi zile, se opreşte în faţa 
capului Apia. 

Upolu este cea mai importantă insulă a arhipelagului, având 
şaisprezece mii de locuitori. Germania, America şi Anglia şi-au 
stabilit aici rezidenții, întruniţi într-un fel de consiliu pentru 
protecţia intereselor concetăţenilor lor. Suveranul grupului 
«domneşte» în mijlocul curţii sale la Malinuu, la extremitatea 
estică a capului Apia. 

Aspectul insulei Upolu este asemănător cu cel al Tetuilei: o 
îngrămădire de culmi stâncoase, dominate de vârful Muntelui 
Misiunii, care constituie coloana vertebrală a insulei. Aceşti 
vechi vulcani stinşi sunt acoperiţi acum de păduri dese care îi 
învelesc până în buza craterelor. La poalele munţilor, câmpiile 
şi ogoarele se unesc cu fâşia aluvionară a litoralului, unde 
vegetaţia se supune fanteziei luxuriante a tropicelor. 

A doua zi, guvernatorul Cyrus Bikerstaff, cei doi adjuncţi ai 
săi, câţiva notabili debarcă în portul Apia. E vorba de o vizită 
oficială la rezidenţele Germaniei, Angliei şi Statelor Unite ale 
Americii, acest soi de municipalitate tricefală în mâinile căreia 
se concentrează administraţia arhipelagului. 

În timp ce Cyrus Bikerstaff şi suita sa se îndreaptă spre 
rezidenţe, Sebastien Zorn, Frascolin, Yvernes şi Pinchinat, care 
au debarcat şi ei, cutreieră oraşul. 

De la început, membrii cvartetului sunt izbiţi de contrastul 
dintre casele europene, în care se află magazinele negustorilor, 
şi colibele vechiului sat canac, pe care indigenii n-au vrut să le 
părăsească. Aceste locuinţe sunt confortabile, curate, într-un 
cuvânt fermecătoare. Presărate pe malurile râului Apia, 
acoperişurile lor joase se adăpostesc sub eleganta umbrelă a 
palmierilor. 

Portul nu e lipsit de animaţie. E cel mai frecventat port al 
arhipelagului şi Societatea comercială din Hamburg întreţine 
aici o flotilă destinată cabotajului între Samoa şi insulele 
dimprejur. 

Dar influența  tripticului  anglo-americano-german e 
preponderentă în acest arhipelag. Franţa e reprezentată prin 

misionari catolici. Onorabilitatea, devotamentul şi zelul de care 
dau dovadă le-au creat un bun renume în rândul populaţiei 
samoane. O veritabilă satisfacţie, o adâncă emoție chiar îi 
cuprinde pe artişti când zăresc mica biserică a Misiunii, lipsită 
de severitatea puritană a capelelor protestante şi, un pic mai 
departe, pe colină, o şcoală pe acoperişul căreia fâlfâie steagul 
tricolor. 

Ei se-ndreaptă într-acolo şi, după câteva minute, sunt primiţi 
în colonia franceză. Mariştii fac «falanişilor» — aşa îi numesc 
samoanii pe străini — o primire patriotică. Aici locuiesc trei 
călugări, aflaţi în slujba Misiunii, ca şi alţi doi instalaţi la 
Sawaii, şi un oarecare număr de călugăriţe răspândite în insule. 

Ce plăcere pentru membrii cvartetului să stea de vorbă cu 
superiorul, om în vârstă, care locuieşte în arhipelag de multă 
vreme! E atât de fericit să-şi vadă compatrioţii — mai mult încă, 
artişti din ţara sa! Conversaţia este întreruptă doar de 
degustarea băuturilor răcoritoare a căror reţetă se află în 
posesia Misiunii. 

— În primul rând, spune bătrânul, să nu vă închipuiţi, 
scumpii mei fii, că insulele noastre sunt sălbatice! În Samoa nu 
veţi găsi indigeni care să practice canibalismul. 

— N-am întâlnit nicăieri până acum, observă Frascolin. 

— Spre marea noastră părere de rău! adaugă Pinchinat. 

— Cum, părere de rău? 

— Tartă, părinte, această mărturisire a unui parizian curios!... 

E din interes pentru culoarea locală! 

— Oh! intervine Sebastien Zorn, n-am ajuns încă la capătul 
călătoriei noastre şi poate că vom vedea chiar mai mulţi 
antropofagi decât am dori. 

— E posibil, răspunde superiorul. Navigatorii nu trebuie să se 
aventureze decât cu foarte multă prudenţă în arhipelagurile din 
vest — în Noile Hebride, în insulele Salomon. Dar în Tahiti, în 
Marchize, în Insulele Societăţii ca şi în Samoa, civilizaţia a 
făcut progrese însemnate. Ştiu că masacrarea însoţitorilor lui 
La Perouse a creat samoanilor o faimă de ferocitate, de 
canibalism. Dar s-au schimbat mult de atunci. Indigenii de azi 
sunt oameni civilizaţi, guvernaţi după modelul european, cu un 
parlament după modelul european şi cu răzmeriţe... 

— După modelul european? aruncă Yvernes. 

— Cum spui, fiule, insulele Samoa nu sunt scutite de tulburări 
politice! 

— Pe Standard-Island se ştie asta, intervine Pinchinat, căci ce 
nu se ştie, părinte, în această insulă binecuvântată de zei! Ni se 

pare chiar că am căzut în toiul unui război dinastic între două 
familii regale... 

— Într-adevăr, prieteni, s-au purtat lupte între regele Tupua, 
urmaş al vechilor suverani ai arhipelagului, pe care-l susţinem 
cu toată influenţa noastră, şi regele Malietoa, omul englezilor şi 
nemților. S-a vărsat mult sânge, mai cu seamă în marea bătălie 
din decembrie 1887. Aceşti regi s-au văzut, pe rând, proclamaţi 
şi detronaţi. Până la urmă, Malietoa a fost declarat suveran de 
către cele trei puteri, în conformitate cu dispoziţiile curţii de la 
Berlin. 

Şi bătrânul misionar nu-şi poate reţine o mişcare convulsivă, 
în timp ce acest nume îi scapă de pe buze. 

Vedeţi, spune el, până acum influenţa nemților a fost 
dominantă în Samoa. Nouă zecimi din pământurile cultivate se 
află în mâinile lor. În împrejurimile Apiei, la Suluafata, au 
obţinut o concesiune foarte importantă, în vecinătatea unui 
port care ar putea sluji aprovizionării vaselor lor de război. 
Armele cu tragere rapidă au fost introduse de ei şi samoanii au 
învăţat să le utilizeze. Dar toate astea se vor sfârşi într-o zi... 

— În beneficiul Franţei? întreabă Frascolin. 

— Nu, în beneficiul Regatului Unit! 

— Ah, se strimbă Yvernes, Anglia sau Germania... 

— Nu, fiule, e o diferenţă apreciabilă. 

— Şi regele Malietoa? se interesează Yvernes. 

— Regele Malietoa a fost răsturnat încă o dată şi ştiţi cine 
este pretendentul care ar fi avut cele mai multe şanse de a-i lua 
locul? Un englez, unul dintre personajele cele mai importante 
din întregul arhipelag, un simplu romancier... 

— Un romancier? 

— Da, Robert Lewis Stevenson, autorul «Comorii din insulă» 
şi al «Nopţilor arabe». 

— lată unde poate duce literatura! exclamă Yvernes. 

— Ce pildă pentru romancierii noştri! adaugă Pinchinat. Zola 
I-ul, rege al samoanilor... recunoscut şi susţinut de guvernul 
britanic pe tronul dinastiilor Tupua şi Malietoa, cărora le 
urmează propria sa dinastie!... Ce vis! 

Conversaţia se sfârşeşte după ce superiorul le dă diverse 
amănunte în legătură cu moravurile acestor insule. 

Oprirea insulei cu elice la Upolu s-a prelungit timp de trei 
zile. 

Misionarii au venit să întoarcă vizita artiştilor francezi, 
minunându-se de lucrurile pe care le văd la Milliard-City. Şi de 
ce să ascundem că, în sala cazinoului, Cvartetul Concertant 
interpretează pentru superior şi pentru colegii lui câteva piese 

din bogatul său repertoriu. Bunul bătrân plânge de emoție, căci 
adoră muzica clasică şi, spre marele său regret, nu are 
niciodată ocazia să o asculte la festivalurile din Upolu. 

În ajunul plecării, Sebastien Zorn, Frascolin, Pinchinat, 
Yvernes, întovărăşiţi acum şi de profesorul de graţie şi ţinută, 
îşi iau rămas bun de la misionarii marişti. Despărțirea dă 
naştere unor scene emoţionante — despărţirea unor oameni 
care au fost împreună câteva zile şi care nu se vor mai revedea. 
Bătrânul îi binecuvântează  îmbrăţişându-i şi membrii 
cvartetului se retrag adânc mişcaţi. 

A doua zi, 23 decembrie, Standard-Island porneşte din zori, în 
mijlocul unui cortegiu de pirogi care o vor escorta până la 
Sawaii, insula vecină. 

Această insulă e despărțită de Upolu doar printr-o strâmtoare 
de şapte-opt leghe. Dar portul Apia fiind situat pe coasta 
nordică, insula cu elice trebuie să plutească toată ziua de-a 
lungul acestei coaste înainte de a intra în strâmtoare. 

După itinerarul hotărât de guvernator, nu vor face ocolul 
insulei Sawaii, ci vor trece între ea şi Upolu, pentru a cobori 
apoi, prin sud-vest, către arhipelagul Tonga. Standard-Island 
înaintează deci cu o viteză moderată, nevrând să se angajeze 
pe întuneric în această strâmtoare străjuită de insuliţele 
Apolinia şi Manono. 

A doua zi, în zori, comandorul Simcoe manevrează între 
aceste două insulițe, dintre care Apolinia numără doar două 
sute cincizeci de locuitori, iar Manono o mie. Aceşti băştinaşi 
au îndreptăţitul renume de a fi cei mai viteji, dar şi cei mai 
cinstiţi samoani din arhipelag. 

De aici, Sawaii poate fi admirată în întreaga ei splendoare. Ea 
este apărată de neclintite faleze de granit împotriva asalturilor 
unei mări pe care uraganele, tornadele, cicloanele perioadei de 
iarnă o fac foarte de temut. Acoperită de o pădure deasă, 
dominată de un bătrân vulcan înalt de o mie două sute de 
metri, presărată cu sate scânteietoare sub bolta palmierilor 
gigantici, ea este scăldată de cascade tumultuoase şi străpunsă 
de caverne adânci în care furtunile de pe litoral stârnesc 
violente ecouri. 

Dacă e să credem în legende, această insulă a fost leagănul 
unic al raselor polineziene. Cei unsprezece mii de locuitori ai 
săi au păstrat tipul pur al acestor rase. Insula se numea atunci 
Savaiki, faimosul Eden al divinităţilor maori. 

Standard-Island se îndepărtează încet şi ultimele culmi ale 
insulei se pierd la orizont, în seara de 24 decembrie. 

ULTIMATUM BRITANIC 


De la 21 decembrie, soarele, în mişcarea sa aparentă, după ce 
s-a oprit asupra Tropicului Capricornului, şi-a reînceput cursa 
către nord, lăsând aceste regiuni în voia intemperiilor iernii şi 
readucând vara în emisfera septentrională. 

Standard-Island nu mai este decât la vreo zece grade de 
tropic. Coborând până în insulele Tonga, ea va atinge 
latitudinea extremă prevăzută în itinerar şi-şi va relua drumul 
spre nord, menţinându-se astfel în cele mai prielnice condiţii 
climaterice. E adevărat că nu va putea evita o perioadă de mari 
călduri, în timpul căreia soarele va arde la zenit; dar aceste 
călduri vor fi temperate de briza marină şi vor scădea odată cu 
îndepărtarea de astrul care le pricinuieşte. 

Între Samoa şi principala insulă a arhipelagului Tonga sunt 
opt grade, adică aproximativ o mie de kilometri. Nu e cazul să 
se mărească viteza. Insula cu elice se va plimba pe această 
mare mereu frumoasă şi nu mai puţin liniştită decât atmosfera 
abia tulburată de furtuni rare şi repezi. Nu-i nevoie să ajungă la 
Tonga înainte de începutul lui ianuarie, rămânând acolo o 
săptămână şi îndreptându-se apoi către insulele Fidji. După 
aceea, Standard-Island va urca spre Noile Hebride, unde va 
lăsa echipajul malaiez, apoi, pornind spre nord-est, se va 
întoarce la Madeleine-bay, sfârşindu-şi a doua sa croazieră. 

Viaţa îşi urmează cursul lui Milliard-City, într-o linişte 
netulburată. E existenţa obişnuită a unui mare oraş din 
America sau din Europa — comunicaţii regulate cu noul 
continent prin vapoare sau prin cabluri telegrafice, vizite între 
familii, apropierea vădită între cele două sectoare rivale, 
plimbări, jocuri, concertele cvartetului, care n-au încetat să se 
bucure de aprecierea diletanţilor. 

Între timp, jurnalele de pe Standard-Island, Starboard 
Chronicle şi New Herald, continuă să împărtăşească cititorilor 
cele mai noi ştiri interne şi externe. Una dintre aceste ştiri, 
publicată simultan de ambele ziare, provoacă numeroase 
comentarii. 

În numărul din 26 decembrie s-a putut citi că regele 
Malecarliei a fost primit în audienţă de guvernator. Ce scop are 
vizita  Maiestăţii Sale, ce motiv?... Tot felul de zvonuri 
împânzesc oraşul şi ar fi putut da naştere celor mai 
neverosimile ipoteze, dacă ziarele n-ar publica, a doua zi, o 
informaţie în legătură cu această problemă. 

Regele Malecarliei a cerut o slujbă la Observatorul de pe 
Standard-Island şi administraţia superioară i-a satisfăcut 
imediat cererea. 

— La naiba, strigă Pinchinat, trebuie să locuieşti la Milliard- 
City ca să vezi asemenea lucruri! 


În această ultimă săptămână a anului, se trimit numeroase 
invitaţii pentru dineuri, serate, recepții oficiale. Un banchet 
oferit de guvernator principalelor personaje de pe Milliard-City 
şi acceptat de către notabilităţile babordeze şi tribordeze 
dovedeşte o oarecare apropiere între cele două sectoare ale 
oraşului. Tankerdonii şi Coverleyi se întâlnesc în jurul aceleiaşi 
mese. În prima zi a anului vor fi schimbate felicitări între 
palatul de pe Bulevardul Nouăsprezece şi cei de pe Bulevardul 
Cincisprezece. Walter Tankerdon primeşte chiar o invitaţie la 
unul dintre concertele doamnei Coverley. Primirea pe care i-o 
face stăpâna casei pare să fie de bun augur. Dar de aici până la 
legături mai strânse e încă mult, deşi Calistus Munbar, în 
entuziasmul său cronic, nu încetează să repete cui vrea să-l 
asculte: 

— S-a făcut, prieteni, s-a făcut! 

În acest timp, insula cu elice continuă să navigheze în linişte 
către arhipelagul Tonga. Se părea că nimic nu-i va tulbura 
călătoria, când, în noaptea de 30 spre 31 decembrie se 
manifestă un fenomen meteorologic destul de neaşteptat. 

intre orele două şi trei dimineaţa se aud detunături 
îndepărtate. Oamenii de veghe nu se preocupă de ele mai mult 
decât e cazul. Nu poate fi vorba de o luptă navală, dacă nu 
cumva s-or fi întâlnit navele unor republici ale Americii de Sud, 
care sunt certate adesea. Dar de ce să se neliniştească cei de 
pe Standard-lsland, insulă independentă, întreţinând relaţii 
paşnice cu toate ţările din cele două lumi? 

Dealtfel, aceste detunături care se aud dinspre regiunile 
apusene ale Pacificului, se prelungesc până la ziuă şi, desigur, 
nu pot fi confundate cu bubuitul plin şi uniform al artileriei. 

Comandorul Simcoe, înştiinţat de unul dintre ofiţerii săi, 
cercetează orizontul din turnul Observatorului. Nici o licărire 
nu se arată pe suprafaţa marii întinderi de apă aflate în faţa 
ochilor lui. Totuşi, cerul are un aspect neobişnuit. Reflexe de 
flăcări îl colorează până la zenit. Văzduhul pare înceţoşat, cu 

toate că vremea e frumoasă şi barometrul nu indică, printr-o 
cădere neaşteptată, vreo perturbare a curenților atmosferici. 

În zori, cei care se trezesc mai devreme încearcă o ciudată 
surpriză. Nu numai că detunăturile nu încetează, dar văzduhul 
este îmbibat cu o brumă roşie şi neagră, un fel de pulbere 
foarte fină, care începe să cadă în mare cantitate. S-ar zice că e 
o aversă de molecule funinginoase. În câteva clipe, străzile şi 
acoperişurile caselor sunt pline de o substanţă în care nuanţe 
de roşu-carmin, roz, purpuriu sunt amestecate cu zgură 
negricioasă. 

Toţi locuitorii au ieşit din case — cu excepţia lui Athanase 
Doremus, care nu se scoală niciodată înainte de ora 
unsprezece, după ce s-a culcat în ajun la ora opt. Se înţelege că 
membrii cvartetului au sărit din pat şi s-au dus şi ei la 
Observator, unde comandorul cu ofiţerii şi astronomii săi 
încearcă să stabilească natura fenomenului. 

— Păcat că această materie roşie nu e lichidă, şi că acest 
lichid nu e o ploaie de Pomard sau de Château-Lafitte!! suspină 
Pinchinat. 

— Beţivule! îl apostrofează Sebastien Zorn. 

În definitiv, care să fie cauza fenomenului? Se pot da 
numeroase exemple de ploi de praf roşu alcătuit din silice, 
alumină, oxid de crom şi de fier. La începutul secolului al XIX- 
lea, Calabria şi Abruzii au fost inundate de astfel de averse, în 
care locuitorii superstiţioşi voiau să vadă picături de sânge 
când nu era de fapt, ca la Blancenberghe în 1819, decât clorură 
de cobalt. S-au întâlnit, de asemenea, cazuri de transportare a 
moleculelor de funingine sau de cărbune provenind de la 
incendii îndepărtate. S-au văzut chiar ploi de funingine, la 
Fernambouc în 1820, ploi galbene, la Orleans în 1829 şi ploi de 
polen scuturat de pe brazii înfloriţi, în departamentul Basses- 
Pyrenees. 

Ce origine poate fi atribuită acestei pulberi amestecate cu 
zgură care parcă umple spaţiul, acoperind insula cu elice şi 
marea dimprejur cu o materie densă, roşiatică? 

Regele Malecarliei emite ipoteza că aceste materii provin de 
la vreun vulcan situat în insulele vestice. Colegii săi de la 
Observator i se alătură. Se strâng câţiva pumni de zgură, a 
cărei temperatură este superioară celei a aerului şi pe care 
trecerea prin văzduh nu a răcit-o încă. Ipoteza unei eruptii 
violente ar explica detunăturile neregulate care se mai fac încă 
auzite. Or, aceste regiuni sunt presărate cu cratere, unele în 
activitate, altele stinse, dar susceptibile să se reaprindă sub 


1 Cunoscute sorturi de vin franțuzesc. 

influenţa unei acţiuni subpământene, fără a mai vorbi de cele 
pe care izbucnirile geologice le ridică adesea din adâncul 
oceanului şi a căror putere de azvârlire este extraordinară. 

Chiar în mijlocul arhipelagului Tonga, de care se apropie 
Standard-Island, cu câţiva ani mai înainte, vârful Tufua a 
acoperit o suprafaţă de o sută de kilometri pătraţi cu materii 
eruptive. Timp de mai multe ceasuri, detunăturile vulcanice s- 
au propagat până la o distanţă de două sute de kilometri. 

În august 1883, erupțiile vulcanului Krakatoa au pustiit o 
parte a insulelor Java şi Sumatra, vecine cu strâmtoarea 
Sundei, distrugând sate întregi, făcând numeroase victime, 
provocând cutremure de pământ, acoperind solul cu un strat 
gros de noroi, ridicând apele în vârtejuri grozave, otrăvind 
atmosfera cu vapori sulfuroşi şi punând vasele în primejdie. 

Este cazul să ne întrebăm dacă insula cu elice nu e 
ameninţată de ceva asemănător. 

Comandorul Simcoe e destul de neliniştit, căci navigația 
ameninţă să devină foarte dificilă. Din ordinul său, Standard- 
Island nu se mai deplasează decât foarte încet. 

O oarecare teamă cuprinde populaţia miliardeză. Să fie oare 
pe punctul de a se realiza previziunile lui Sebastien Zorn în 
legătură cu sfârşitul croazierei?... 

Către prânz începe să se întunece. Locuitorii şi-au părăsit 
casele, care nu ar rezista dacă trupul metalic al insulei ar fi 
ridicat de forţele plutoniene. Pericolul nu ar fi mai mic dacă 
oceanul ar trece peste armăturile de oţel ale litoralului, 
precipitându-şi trombele de apă asupra câmpiei! 

Guvernatorul Cyrus Bikerstaff şi comandorul Simcoe se 
instalează la bateria Pintenului, urmaţi de o parte a populaţiei. 
În cele două porturi sunt trimişi ofiţeri care au ordin să rămână 
acolo în permanenţă. Mecanicii sunt gata să efectueze 
manevrele necesare dacă insula cu elice va fi nevoită să fugă în 
direcţia opusă. Din nefericire, navigația e din ce în ce mai 
dificilă, pe măsură ce se întunecă. 

Pe la ora trei după-amiază nu se mai vede nici la zece paşi. 
Nu-i nici măcar o urmă de lumină difuză, într-atât absoarbe 
masa de cenuşă razele solare. E de temut mai ales ca nu cumva 
insula, supraîncărcată de zgură, să nu-şi mai poată menţine 
linia de plutire deasupra oceanului. 

Standard-Island nu este o navă pe care s-o uşurezi aruncând 
mărfurile în mare, debarasând-o de lest!... Nu le rămâne decât 
să aştepte, incredinţându-se stabilităţii aparatului. 

Se lasă seara, mai curând noaptea, şi insularii nu-şi pot da 
seama de aceasta decât privind orologiile. E întuneric beznă. 

Sub potopul de zgură, lunile electrice au trebuit să fie coborâte 
pe pământ. Iluminarea clădirilor şi a străzilor, care a funcţionat 
toată ziua, va continua atât cât se va prelungi acest fenomen. 

Situaţia nu se schimbă odată cu venirea nopţii. Se pare totuşi 
că detunăturile sunt mai slabe şi mai rare. Furiile erupției se 
mai potolesc şi ploaia de cenuşă, purtată spre sud de o briză 
destul de puternică, începe să se subţieze. 

Ceva mai liniştiţi, miliardezii se hotărăsc să se întoarcă în 
casele lor, nădăjduind că a doua zi Standard-Island va naviga 
din nou în condiţii normale. Va trebui doar să se efectueze o 
îndelungată curăţenie generală. 

Trist An nou pentru Bijuteria Pacificului! N-a lipsit decât 
foarte puţin ca să aibă soarta oraşelor Pompei şi Herculanum!! 
Cu toate că nu e situată la poalele Vezuviului, croaziera sa nu o 
expune oare să întâlnească o parte din vulcanii care împânzesc 
meleagurile submarine ale Pacificului? 

Guvernatorul, adjuncţii săi şi consiliul notabililor rămân în 
clădirea primăriei. Oamenii de veghe pândesc orice schimbare 
care s-ar petrece la orizont sau la zenit. Ca să-şi păstreze 
direcţia spre sud-vest, insula cu elice n-a încetat să înainteze, 
dar cu o viteză de numai două-trei-mile pe oră. Când se va face 
ziuă - sau cel puţin îndată ce tenebrele se vor risipi — ea se va 
îndrepta spre arhipelagul Tonga. Acolo, fără îndoială, se va afla 
care anume insulă a fost teatrul unei asemenea eruptii. 

În orice caz, e vădit că, odată cu scurgerea nopţii, fenomenul 
tinde să slăbească. 

Pe la ora trei dimineaţa se produce un nou incident, stârnind 
o nouă spaimă în inimile miliardezilor. Standard-Island 
primeşte o lovitură care se răsfrânge de-a lungul 
compartimentelor trupului său metalic. E adevărat că 
zdruncinătura n-a fost destul de puternică pentru a provoca 
prăbuşirea clădirilor sau scoaterea din funcţiune a maşinilor. 
Elicele nu şi-au încetat mişcarea propulsivă. Nu e nici o 
îndoială însă că a avut loc o ciocnire în partea din faţă. 

Ce s-a întâmplat? Să se fi izbit Standard-Island de o ridicătură 
a fundului mării? Nu, pentru că nu s-a oprit din mers. Să fi 
nimerit peste o stâncă?... Să fie un abordaj cu o navă care i-a 
tăiat drumul şi nu i-a zărit luminile din pricina întunericului?... 
S-au produs oare avarii grave care să necesite reparaţii 
importante la prima oprire?... 


1 „acoperite de lavă in anul 79 î.e.n., în urma unei puternice 


erupții a vulcanului Vezuviu. 

Acolo vameşii confirmă că şocul 
se datorează unei ciocniri 


Cyrus Bikerstaff şi comandorul Simcoe se deplasează, nu fără 
greutate, la bateria Pintenului, călcând pe stratul gros de zgură 
şi cenuşă. 

Acolo, vameşii le confirmă că şocul se datorează unei ciocniri. 
Un vas de mare tonaj, mergând de la vest spre est, a fost izbit 
de pintenul insulei cu elice. Poate că şocul acesta, lipsit de 
importanţă pentru Standard-Island, a avut alte urmări pentru 
vasul necunoscut. Vameşii nu l-au zărit decât în momentul 
abordajului. S-au auzit strigăte care au durat doar câteva clipe. 
Şeful postului şi oamenii săi, alergând la baterie, n-au mai 
văzut şi n-au mai auzit nimic. Să se fi scufundat vasul pe loc?... 
Din nefericire, această ipoteză e foarte veridică. 

Cât despre Standard-Island, se constată că ciocnirea nu i-a 
produs nici o stricăciune serioasă. E atât de masivă încât, chiar 
plutind cu viteză redusă, e destul să atingă un vas oricât de 
puternic, fie el un cuirasat de prim rang, pentru ca acesta să fie 
ameninţat cu pierzania. Şi e tocmai ceea ce s-a întâmplat. 

Cât despre naționalitatea vasului, şeful postului crede că ar fi 
auzit ordine aruncate cu o voce aspră — unul dintre acele 
răgete specifice comenzilor marine engleze. N-ar putea totuşi 
să afirme categoric acest lucru. 

Cazul e foarte grav şi ar putea să aibă consecinţe nu mai 
puţin grave. Ce va spune Regatul Unit? Un vas englez înseamnă 
o bucată din Anglia şi se ştie că Marea Britanie nu se lasă 
amputată fără a reacţiona. La ce reclamaţii şi responsabilităţi 
trebuie să se aştepte Standard-Island?... 

Astfel începe noul an. Până la zece dimineaţa, comandorul 
Simcoe nu e în măsură să întreprindă cercetări în larg. 
Văzduhul este încă plin de vapori, cu toate că vântul se 
întăreşte, risipind ploaia de cenuşă. În sfârşit, soarele 
străpunge vălul de ceaţă. 

În ce stare de plâns se află Milliard-City, parcul, câmpia, 
fabricile, porturile! Ce muncă de curăţenie! La urma urmei, 
asta e treaba serviciilor comunale. O problemă de timp şi de 
bani. Nici unul, nici alţii nu lipsesc. 

Se îngrijesc întâi de lucrurile cele mai urgente. În primul 
rând, inginerii sosesc la bateria Pintenului, în acea parte a 
litoralului unde s-a produs abordajul. Stricăciunile sunt 
neînsemnate. Scheletul solid de oţel n-a suferit mai mult decât 
pana care se înfige într-o bucată de lemn — în speţă, vasul 
abordat. 

În larg nu-s nici resturi, nici epave. Din turnul Observatorului 
nu se zăreşte nimic, cu cele mai puternice lunete, cu toate că 

Standard-Island nu s-a depărtat la mai mult de două mile de 
locul ciocnirii. 

În numele omeniei, investigaţiile trebuiesc prelungite. 

Guvernatorul se sfătuieşte cu comandorul Simcoe. Mecanicii 
primesc ordin să stopeze maşinile. Ambarcaţiile electrice din 
cele două porturi ies în larg. 

Cercetările făcute pe o rază de cinci-şase mile nu dau nici un 
rezultat. E limpede că vasul, atins în părţile vitale, s-a 
scufundat fără să lase nici o urmă. 

Comandorul Simcoe dispune atunci să se reia viteza 
reglementară. La amiază, Standard-lIsland se află la o sută 
cincizeci de mile sud-vest de insulele Samoa. 

Oamenii de veghe au fost preveniţi să fie extrem de atenţi. 

Pe la orele cinci, sunt semnalate coloane groase de fum către 
sud-est. Să fie ultimele tresăriri ale vulcanului, a cărui erupție a 
tulburat atât de adânc aceste locuri? Nu e de crezut, căci 
hărţile nu indică nici o insulă sau insuliţă prin apropiere. Să se 
fi ivit atunci un nou crater din adâncul oceanului?... 

Nu, şi e vădit că fumul se apropie de Standard-Island. 

După un ceas, trei nave se apropie rapid, forțând maşinile. 

O jumătate de oră mai târziu se poate vedea că sunt vase de 
război. După încă un ceas, nu mai există nici o îndoială în 
legătură cu naționalitatea lor. Este o divizie navală britanică, 
aceeaşi divizie care, înainte cu cinci săptămâni, a refuzat să 
salute Standard-Island. 

La căderea nopţii, navele se află doar la patru mile de bateria 
Pintenului. Îşi vor urma oare drumul în larg? După focurile lor 
de poziţie; se poate vedea că nu mai înaintează. 

— Aceste nave vor să intre în legătură cu noi, spune 
comandorul. 

— Să aşteptăm! hotărăşte Cyrus Bikerstaff. 

Dar cum va răspunde guvernatorul comandantului diviziei 
navale, dacă acesta din urmă vine să reclame recentul abordaj? 

E posibil, într-adevăr, ca acesta să fie gândul său. Poate că 
echipajul vasului abordat a fost salvat, a putut să se îmbarce în 
şalupe?... De fapt, va fi destul timp pentru a se lua o hotărâre 
când se va şti despre ce e vorba. 

Şi se ştie chiar a doua zi, dis-de-dimineaţă. 

La răsăritul soarelui, pavilionul contraamiralului fâlfâie pe 
catargul de la pupa al crucişătorului care navighează încet, la 
două mile de Babord-Harbour. O ambarcaţie este coborâtă de 
pe bordul crucişătorului şi se îndreaptă spre port. 

După un sfert de ceas, comandorul Simcoe primeşte această 
depeşă: 

«Căpitanul Turner de pe crucişătorul Herald, şef de stat 
major al amiralului sir Edward Collinson, cere să fie condus de 
îndată în faţa guvernatorului insulei cu elice». 

Înştiinţat, Cyrus  Bikerstaff autorizează debarcarea şi 
răspunde că-l aşteaptă pe căpitanul Turner la primărie. 

Un car electric, pus la dispoziţia şefului de stat major şi a 
însoţitorului său, un locotenent de vas, îi transportă în zece 
minute la palatul municipal. 

Guvernatorul îi primeşte imediat în salonul de lângă cabinetul 
său. 

Se schimbă saluturile de rigoare — foarte ţepene de o parte şi 
de cealaltă. 

Apoi, rar, punctându-şi cuvintele ca şi cum ar fi recitat un 
fragment dintr-o cunoscută operă literară, căpitanul Turner 
rosteşte o singură şi interminabilă frază: 

«Am onoarea să aduc la cunoştinţa Excelenței Sale 
guvernatorul insulei cu elice, aflată acum la o sută şaptezeci şi 
şapte grade şi treisprezece minute est de meridianul 
Greenwich şi la şaisprezece grade şi cincizeci şi patru minute 
latitudine sudică, faptul că în noaptea de 31 decembrie spre 1 
ianuarie vaporul Glen din portul Glasgow, cu o capacitate de 
trei mii cinci sute de tone, încărcat cu grâu, coloranţi, orez, 
vinuri, încărcătură de o valoare considerabilă, a fost abordat de 
Standard-Island, al cărei sediu social se află la Madeleine-bay, 
California, Statele Unite ale Americii, cu toate că acest vapor 
avea focurile reglementare, foc alb în catargul de mizenă!, 
focuri de poziţie — verde la tribord şi roşu la babord — şi că, 
desprinzându-se după ciocnire, a fost întâlnit a doua zi la 
treizeci şi cinci de mile de locul catastrofei, gata să se scufunde 
în urma unei spărturi la babord, în partea dinapoi, şi că s-a 
scufundat în mod efectiv, după ce a reuşit să-şi transfere 
căpitanul, ofiţerii şi echipajul pe bordul crucişătorului de clasa 
întâi Herald al Maiestăţii Sale britanice, navigând sub pavi- 
lionul contraamiralului sir Edward Collinson, care denunţă 
faptul Excelenței Sale guvernatorul Cyrus Bikerstaff, cerindu-i 
să recunoască responsabilitatea Companiei Standard-Island, 
sub garanția locuitorilor numitei  Standard-lIsland către 
armatorii numitului Glen, a cărui valoare — trupul vasului, 
maşinile şi încărcătura — se ridică la suma de un milion două 
sute de mii de lire sterline, adică şase milioane de dolari, care 
sumă va trebui să fie depusă în mâinile numitului amiral sir 
Edward Collinson, fără de care se va proceda chiar prin forţă 
împotriva numitei Standard-Island». 


1 Primul catarg vertical de la prova. 

O frază de două sute şaptezeci şi două de cuvinte, tăiată de 
virgule, fără nici un punct! Dar ea spune totul şi nu lasă loc nici 
unui subterfugiu. Da sau nu, guvernatorul se hotărăşte să 
admită reclamaţia făcută de sir Edward Collinson şi acceptă 
spusele lui privind: 1 —  responsabilitatea care revine 
Companiei; 2 — valoarea estimată la un milion două sute de mii 
de lire a vaporului Glen din Glasgow? 

Cyrus  Bikerstaff răspunde cu argumentele obişnuite în 
materie de ciocniri: 

«Timpul era foarte întunecat datorită unei erupții vulcanice 
care s-a produs în regiunea vestică. Dacă Glen avea focurile 
reglementare, Standard-Island le avea şi ea pe ale sale. Dintr-o 
parte şi din cealaltă, nu era cu putinţă să fie zărite. E vorba 
deci de un caz de forţă majoră. Or, după regulamentele 
maritime, fiecare trebuie să ia avariile pe seama lui şi nu există 
motiv de reclamaţie sau de responsabilitate.» 

Răspunsul căpitanului Turner: 

«Excelenţa Sa guvernatorul ar avea fără îndoială dreptate în 
cazul în care ar fi vorba despre două vase navigând în condiţii 
obişnuite. Dacă Glen îndeplinea aceste condiţii, e vădit că 
Standard-Island nu le îndeplinea, că ea n-ar putea fi asimilată 
unui vas, că, deplasându-şi enorma ei masă de-a curmezişul 
rutelor maritime, ea constituie o permanentă primejdie, că ea 
echivalează cu o insulă, o insuliţă, o stâncă uriaşă care s-ar 
deplasa fără ca poziţia ei să poată fi definitiv precizată, că 
Anglia a protestat întotdeauna împotriva acestui obstacol 
imposibil de fixat prin măsurători hidrografice şi că Standard- 
Island trebuie să fie socotită totdeauna răspunzătoare pentru 
accidentele care se vor datora naturii sale etc., etc». 

Argumentele căpitanului Turner nu sunt lipsite de o anumită 
logică, în fond, Cyrus Bikerstaff le simte justeţea. Dar el nu 
poate să hotărască de unul singur. Pricina va fi înfăţişată celor 
în drept şi el nu poate decât să ia act de reclamaţia amiralului 
sir Edward Collinson. Din fericire, n-a murit nimeni... 

«Din fericire, răspunde căpitanul Turner, dar a murit un 
vapor şi s-au pierdut milioane din vina insulei cu elice. 
Consimte guvernatorul să depună în mâinile amiralului sir 
Edward Collinson suma care reprezintă valoarea atribuită 
vasului Glen şi încărcăturii sale?» 

Cum ar putea guvernatorul să consimtă ? La urma urmei, 
Standard-Island oferă suficiente garanţii. Ea este gata să 
răspundă de stricăciunile cauzate, dacă tribunalele vor hotărî 
că e vinovată, după efectuarea unei experienţe atât în ceea ce 

priveşte cauzele accidentului, cât şi importanţa pierderii 
suferite. 

— Este ultimul cuvânt al Excelenței Voastre? întreabă 
căpitanul. 

— Este ultimul meu cuvânt, răspunde Cyrus Bikerstaff, căci 
nu am calitatea de a angaja Compania. 

Guvernatorul şi căpitanul englez schimbă alte saluturi, încă şi 
mai ţepene. Căpitanul pleacă cu carul electric, care-l duce 
până la Babord-Harbour. De acolo, şalupa cu aburi îl transportă 
pe bordul crucişătorului Herald. 

Răspunsul lui Cyrus Bikerstaff primeşte deplina aprobare a 
consiliului notabililor şi, după consiliu, a întregii populaţii de pe 
Standard-Island. Nimeni nu se gândeşte să se supună insolentei 
şi poruncitoarei somaţii a reprezentanţilor Maiestăţii Sale 
britanice. 

Odată stabilit acest lucru, comandorul Simcoe dă ordinele 
necesare pentru ca insula cu elice să-şi reia drumul cu toată 
viteza. 

Dar va fi posibil să scape de divizia amiralului Collinson, dacă 
acesta se va încăpăţâna să-i urmărească? Oare n-au vasele lui o 
viteză mult mai mare? Şi dacă îşi întăreşte reclamaţia cu câteva 
obuze cu melinită!, va fi posibil să i se reziste? Fără îndoială, 
bateriile insulei sunt capabile să răspundă tunurilor Armstrong 
cu care sunt înarmate crucişătoarele diviziei. Dar câmpul de 
tragere oferit tirului englez este infinit mai vast. Ce vor deveni 
femeile şi copiii, în imposibilitatea de a găsi un adăpost? Toate 
loviturile vor nimeri în plin, în timp ce bateriile Pintenului şi 
Pupei vor pierde cel puţin cincizeci la sută din proiectile 
trăgând asupra unor ţinte mici şi mobile!... 

Nu le rămâne decât să aştepte hotărirea amiralului sir 
Edward Collinson. 

Nu au mult de aşteptat. 

La ora nouă şi patruzeci şi cinci, o primă lovitură de 
avertisment porneşte din turela centrală a crucişătorului 
Herald, în timp ce pavilionul Regatului Unit urcă în vârful 
catargului. 

Sub preşedinţia guvernatorului şi a adjuncţilor săi, consiliul 
notabililor discută în sala de şedinţe a primăriei. Măcar în 
această privinţă, Jem Tankerdon şi Nat Coverley sunt de 
aceeaşi părere. Ca nişte oameni practici, americanii nu se 
gândesc să încerce o rezistenţă care ar putea să ducă la pieirea 
insulei cu elice. 


1 Exploziv foarte puternic. 

Răsună o nouă lovitură de tun. De data aceasta, obuzul trece 
şuierând pe deasupra insulei cu elice şi cade în mare, nu prea 
departe, spărgându-se cu un zgomot grozav şi ridicând enorme 
mase de apă. 

La ordinul guvernatorului, comandorul Simcoe dispune 
coborârea pavilionului care a fost ridicat ca răspuns la cel de 
pe Herald. Căpitanul Turner revine la Babord-Harbour. Acolo el 
primeşte valori semnate de Cyrus Bikerstaff şi girate de 
principalii notabili pentru o sumă de un milion două sute de mii 
de lire sterline. 

Trei ore mai târziu, ultimele şuviţe de fum ale navelor diviziei 
se risipesc spre est, şi Standard-lsland îşi continuă drumul 
către Tonga. 


TABU LA IONGA-TABU 


— Atunci, spune Yvernes, vom vizita principalele insule ale 
arhipelagului Tonga? 

— Da, dragul meu! răspunde Calistus Munbar. Veţi avea 
plăcerea să faceţi cunoştinţă cu acest arhipelag, pe care-l 
puteţi numi arhipelagul Hapai şi chiar Arhipelagul Prietenilor, 
cum i-a spus căpitanul Cook, în semn de recunoştinţă pentru 
frumoasa primire care i-a fost făcută acolo. 

— Nădăjduiesc că vom fi trataţi mai bine ca în insulele Cook! 
intervine Pinchinat. 

— Probabil. 

— Vom vizita toate insulele arhipelagului? se interesează 
Frascolin. 

— N-aş crede, ţinând seama că sunt cel puţin o sută 
cincizeci... 

— Şi după aceea? se informează Yvernes. 

— După aceea vom merge în insulele Fidji, apoi în Noile 
Hebride şi, după ce-i vom fi repatriat pe malaiezi, ne vom 
întoarce la Madeleine-bay, unde se va termina croaziera 
noastră. 

— Totuşi, Standard-Island se va opri în mai multe puncte ale 
arhipelagului?! reia Frascolin. 

— Numai la Vavao şi Tonga-Tabu, răspunde supraintendentul, 
şi nici acolo nu-i vei găsi pe adevărații sălbatici din visurile 
dumitale, dragă Pinchinat! 

— Hotărât lucru, aşa ceva nu mai există nici măcar în vestul 
Pacificului! oftează alteţa-sa. 

— Pardon... există un număr respectabil în Noile Hebride şi în 
Salomon. Dar la Tonga, supuşii regelui George I sunt aproape 
civilizaţi — şi ţin să adaug că supusele sunt fermecătoare. 
Totuşi, nu v-aş sfătui să vă însuraţi cu una dintre aceste 
răpitoare tongiene. 

— Şi de ce, mă rog? 

— Căsătoriile între străini şi indigeni nu par deloc să fie 
fericite, în general, există o nepotrivire de caracter! 

— Şi prefăcutul de Zorn care avea de gând să se însoare la 
Tonga-Tabu! exclamă Pinchinat. 

— Eu? ripostează violoncelistul, ridicând din umeri. Nici la 
Tonga-Tabu, nici în altă parte, răutăciosule! 

— Şeful nostru de orchestră e un înţelept, comentează 
Pinchinat. Vezi dumneata, dragă Calistus — şi dă-mi voie să-ţi 
spun chiar Eucalistus, dată fiind simpatia pe care ţi-o port... 

— Îţi dau voie, Pinchinat! 

— Ei bine, dragă Eucalistus, află că nu poţi să scârţâi timp de 
patruzeci de ani din violoncel fără să devii filozof — şi filozofia 
ne învaţă că singurul mijloc de a fi fericit în căsnicie este de a 
nu fi căsătorit. 

În dimineaţa zilei de 6 ianuarie se ivesc la orizont înălțimile 
insulei Vavao, cea mai de seamă din grupul septentrional. Acest 
grup este foarte diferit, prin formaţia sa vulcanică, de celelalte 
două, Hapai şi Tonga-Tabu. Toate trei sunt cuprinse între 
şaptesprezece şi douăzeci şi două de grade sud, o sută 
şaptezeci şi şase şi o sută şaptezeci şi opt grade vest, având o 
suprafaţă de două mii cinci sute de kilometri pătraţi pe care 
sunt răspândite o sută cincizeci de insule cu şaizeci de mii de 
locuitori. 

Pe aici s-au plimbat corăbiile lui Tasman în 1643 şi corăbiile 
lui Cook în 1773, în timpul celei de-a doua expediţii întreprinse 
de marele navigator în Pacific. După răsturnarea dinastiei 
Finare-Finare şi întemeierea unui stat federativ în 1797, 
războiul civil a decimat populaţia arhipelagului. Este epoca 
debarcării misionarilor metodişti, care au făcut să triumfe 
această ambițioasă sectă a religiei anglicane. Acum, regele 
George I este suveranul necontestat al acestui regat, sub 
protectoratul Angliei, aşteptând ca... Aceste câteva puncte 
înlocuiesc părerea noastră despre viitorul pe care-l rezervă 
prea adesea protecţia britanică protejaţilor săi de peste mări. 

Navigaţia este destul de dificilă în mijlocul acestui labirint de 
insule şi insulițe, plantate cu cocotieri, printre care trebuie să 
te strecori pentru a ajunge la Nu-Ofa, capitala grupului Vavao. 

Regiunea  Vavao este vulcanică şi, ca atare, expusă 
cutremurelor. 'inându-se seama de asta, locuinţele au fost 
construite fără să se bată măcar un cui. Pereţii sunt din 
împletitură de trestii cu căpriori din lemn de cocotier, iar 
acoperişul oval e aşezat pe stâlpi sau trunchiuri de arbori. Totul 
e foarte răcoros şi foarte curat. Acest ansamblu atrage în mod 
deosebit atenţia artiştilor noştri, instalaţi la bateria Pintenului, 
în vreme ce Standard-lIsland trece prin canalele de-a lungul 
cărora sunt înşirate satele canace. Ici şi colo, câteva case 
europene desfăşoară în vânt drapelele Germaniei şi Angliei. 

Dar dacă această parte a arhipelagului este vulcanică, nu 
vulcanilor săi li se datoreşte formidabila revărsare, erupția de 
zgură şi de cenuşă care a potopit aceste meleaguri. Tongienii n- 
au fost cufundaţi în întuneric timp de patruzeci şi opt de ore, 
briza vestică gonind norii de materie vulcanică înspre orizontul 
dimpotrivă. Craterul eruptiv aparţine probabil vreunei insule 
izolate din est, dacă nu cumva e vorba despre un vulcan apărut 
recent între Samoa şi Tonga. 

Standard-Island rămâne la Vavao doar opt zile. Insula merită 
să fie vizitată cu toate că, cu mai mulţi ani în urmă, a fost 
pustiită de un groaznic ciclon care a dărâmat bisericuţa 
mariştilor francezi si a distrus multe locuinţe indigene. Câmpia 
a rămas totuşi atrăgătoare, cu numeroasele sale sate 
împrejmuite cu brâuri de portocali, cu ogoarele fertile, cu 
culturile de trestie de zahăr şi igname, cu boschetele de bana- 
nieri, duzi, arbori de pâine, santali. Ca animale domestice, doar 
porci şi păsări de curte. Ca păsări, doar porumbei cu miile şi 
papagali zgomotoşi, cu penele viu colorate. Ca reptile, câţiva 
şerpi inofensivi şi frumoase şopârle verzi, pe care le poţi lua 
drept frunze căzute din copaci. 

Supraintendentul n-a exagerat deloc frumuseţea tipului 
indigen — dealtfel, tipul obişnuit al rasei malaieze din diversele 
arhipelaguri ale Pacificului central. Bărbaţi superbi, înalţi, 
poate cam prea graşi, dar admirabil modelaţi şi având o 
atitudine nobilă, privirea mândră şi tenul în nuanţe care merg 
de la aceea a aramei mai întunecate până la măsliniu. Femei 
graţioase şi bine proporţionate, cu mâinile şi picioarele de o 
delicateţă a formei şi o micime care le fac pe nemţoaicele şi 
englezoaicele din colonia europeană să comită nu o dată 
păcatul invidiei. Indigenele nu se îndeletnicesc, dealtfel, decât 
cu fabricarea împletiturilor, coşurilor şi stofelor asemănătoare 

celor din Tahiti — muncă manuală care nu duce la deformarea 
degetelor. Şi apoi, e lesne să constaţi de visu! perfecțiunea 
frumuseţii tongiene. Nici groaznicul pantalon, nici ridicola 
rochie cu trenă n-au fost încă adoptate de moda locală. Un 
simplu şorţ sau o centură pentru bărbaţi, bluza şi fusta scurtă 
cu ornamente fine de scoarță pentru femei, care sunt rezervate 
şi cochete totodată. La ambele sexe, o coafură totdeauna 
îngrijită, pe care fetele şi-o ridică pe frunte, menţinându-i 
edificiul cu o legătură de fibre de cocotier în chip de pieptene. 

Şi totuşi aceşti nuri nu-l fac pe împietritul de Sebastien Zorn 
să-şi schimbe prejudecățile. El nu se va căsători la Vavao sau la 
Tonga-Tabu, după cum n-ar face-o în orice alt loc din această 
lume sublunară. 

El şi colegii săi debarcă totdeauna cu mare plăcere în aceste 
arhipelaguri. Pe Standard-Island se simt bine, desigur; dar nu 
le displace nici să simtă pământul sub picioare. Munţii, 
câmpiile şi cursurile de apă veritabile îţi mai odihnesc ochii 
obosiţi de priveliştea nurilor şi litoralurilor artificiale. Trebuie 
să fii un Calistus Munbar ca să aşezi Bijuteria Pacificului mai 
presus de minunile naturii. 

Cu toate că reşedinţa obişnuită a regelui George nu e la 
Vavao, el are la Nu-Ofa un palat, să zicem mai bine o frumoasă 
casă de ţară, unde locuieşte destul de des. Dar palatul regal şi 
instituţiile rezidenţilor englezi se află la Tonga-Tabu. 

Standard-Island va face acolo ultima sa oprire, aproape la 
limita Tropicului Capricornului, punctul extrem pe care-l va 
atinge în cursul croazierei sale de-a curmezişul emisferei 
meridionale. 

După ce-au părăsit Vavao, miliardezii s-au bucurat timp de 
două zile de o navigaţie foarte variată. Abia trec de o insulă şi 
dau de alta. Prezentând acelaşi caracter vulcanic, toate s-au 
născut datorită acţiunii forţelor plutoniene?. În această privinţă, 
grupul septentrional seamănă cu grupul central Hapai. Hărțile 
hidrografice ale acestor regiuni, întocmite cu o extremă 
precizie, îi îngăduie comandorului Simcoe să se aventureze fără 
primejdie între canalele acestui labirint, de la Hapai până la 
Tonga. Dealtfel, piloţii nu i-ar lipsi, dacă ar vrea să recurgă la 
serviciile lor. Destule ambarcaţiuni circulă între insule — cele 
mai multe fiind goelete sub pavilion german folosite la cabotaj, 
în timp ce vasele de comerţ exportă bumbacul, copra, cafeaua, 
porumbul, principalele produse ale arhipelagului. Dacă Ethel 


1 Cu propriii ochi (în latină). 


? Forțe al căror sediu se află în interiorul Pământului — de la 
Pluton, zeul infernului. 

Simcoe le-ar fi cerut-o, nu numai piloţii s-ar fi grăbit să vină, 
dar şi echipajele acestor pirogi duble cu balansier, unite printr- 
o platformă şi putând să cuprindă până la două sute de oameni. 
Da, sute de indigeni ar fi alergat la primul semnal — şi ce 
pleaşcă pentru ei dacă preţul pilotajului ar fi fost calculat după 
tonajul insulei cu elice! Două sute cincizeci şi nouă de milioane 
de tone... Dar comandorul Simcoe, căruia aceste meleaguri îi 
sunt familiare, n-are nevoie de serviciile lor. El n-are încredere 
decât în el însuşi şi în priceperea ofiţerilor care-i execută 
ordinele cu o precizie absolută. 

Tonga-Tabu este întrezărită în dimineaţa zilei de 9 ianuarie, 
de la o distanţă de trei-patru mile. Este o insulă foarte joasă, a 
cărei existenţă nu se datoreşte unui efort geologic. Tonga-Tabu 
n-a crescut din adâncul oceanului, ca atâtea alte insule 
încremenite după ce au venit să respire la suprafaţa apei. Ea a 
fost construită încet, încet, de coralii care şi-au clădit etajele 
lor madreporice. 

Şi ce muncă! O circumferință de o sută de kilometri şi o 
suprafaţă de şapte-opt sute de kilometri pătraţi, pe care trăiesc 
douăzeci de mii de locuitori! 

Comandorul Simcoe se opreşte în faţa portului Maofuga. 
Imediat se stabilesc legături între insula sedentară şi insula 
mişcătoare, soră a Latoniei de mitologică amintire!! Ce 
diferenţă între acest arhipelag şi insulele Marchize, Pomotu sau 
Arhipelagul Societăţii! Influenţa engleză e dominantă şi, supus 
acestei dominaţii, regele George I nu-i va primi cu braţele 
deschise pe aceşti miliardezi de origine americană. 

Totuşi, la Maofuga, cvartetul dă peste un mic centru francez. 
Acolo se află reşedinţa episcopului Oceaniei, care e plecat într- 
un turneu pastoral prin celelalte arhipelaguri. Acolo se află 
Misiunea catolică, şcolile de băieţi şi fete, casa călugăriţelor. E 
de prisos să spunem că parizienii sunt primiţi cu cordialitate de 
compatrioţii lor. Superiorul Misiunii le oferă ospitalitate, ceea 
ce-i scuteşte să recurgă la «Casa Străinilor». Cât despre 
excursii, ele îi vor face să cunoască doar alte două localităţi 
importante: Nakualofa, capitala statelor regelui George, şi satul 
Mua, ai cărui locuitori — patru sute la număr — practică religia 
catolică. 

Când Tasman a descoperit Tonga-Tabu, i-a dat numele 
Amsterdam — nume pe care nu-l justifică deloc casele din 
frunze de pandanus şi fibre de cocotier. E adevărat că 


1 Mama lui Apolo şi a Dianei. Urmărită de gelozia Herei, ea 
străbate un mare număr de insule până ajunge la Delos, unde-l 
naşte pe Apolo. 

locuinţele europene nu lipsesc, dar numele indigen i se 
potriveşte mai bine insulei. 

Portul e situat pe coasta septentrională. Dacă Standard-Island 
ar fi ancorat cu câteva mile mai spre vest, Nakualofa, cu palatul 
şi grădinile regale, s-ar fi oferit privirilor miliardeze. Dacă, 
dimpotrivă, comandorul Simcoe s-ar fi îndreptat mai spre est, 
ar fi găsit un golf care muşcă destul de adânc litoralul şi la al 
cărui capăt se află satul Mua. El n-a făcut-o pentru că ar fi 
riscat să eşueze în mijlocul acestor sute de insulițe, ale căror 
strâmtori nu lasă să treacă decât vase de tonaj mic. Insula cu 
elice trebuie deci să rămână în faţa Maofugăi pe tot timpul 
popasului. 

Dacă un oarecare număr de miliardezi debarcă în port, sunt 
destul de puţini cei care se gândesc să cutreiere insula. Ea este 
totuşi fermecătoare şi merită laudele cu care a copleşit-o Elisee 
Reclus. E adevărat că e foarte cald, că atmosfera e încărcată şi 
că ploile extrem de violente sunt de natură să calmeze ardoarea 
excursioniştilor. Trebuie să fii cuprins de nebunia turismului 
pentru a te aventura în interior. Frascolin, Pinchinat, Yvernes o 
fac totuşi — numai ei, pentru că este imposibil să-l hotărască 
pe violoncelist să iasă din camera lui confortabilă înainte de a 
se însera, când briza marină răcoreşte țărmurile Maofugăi. 
Supraintendentul el însuşi se scuză că nu poate să-i înto- 
vărăşească pe cei trei pasionaţi. 

— M-aş topi pe drum! le spune el. 

— Ei şi? Te-am aduce înapoi într-o sticlă! ripostează alteţa-sa. 
Această perspectivă atrăgătoare nu-l convinge pe Calistus 
Munbar, care preferă să se păstreze în stare solidă. 

Din fericire pentru miliardezi, de trei săptămâni soarele urcă 
din nou spre emisfera septentrională şi Standard-Island va şti 
să se ţină la distanţă de această vatră incandescentă, astfel 
încât să păstreze o temperatură moderată. 

A doua zi, cei trei prieteni părăsesc Maofuga în zori şi se 
îndreaptă către capitala insulei. E cald, desigur; dar această 
căldură e suportabilă la adăpostul cocotierilor, al arborilor Jeki- 
leki, tuitui (copaci-lumânări), cocas, ale căror fructe roşii şi 
negre alcătuiesc ciorchini de nestemate orbitoare. 

Capitala se arată către amiază în splendida ei înflorire — 
expresie care nu-i lipsită de adevăr în această epocă a anului. 
Palatul regelui pare să răsară dintr-un gigantic buchet de 
verdeață. E un contrast izbitor între colibele indigene acoperite 
de flori şi locuinţele cu aspect foarte britanic ale misionarilor 
protestanți. Influenţa acestor misionari wesleyeni! a fost 


1 De la John Wesley, întemeietorul sectei (1703 - 1791). 

considerabilă, şi, după ce au masacrat o parte, tongienii au 
sfârşit prin a adopta credinţa lor. Insularii n-au renunţat totuşi 
în întregime la practicele mitologiei canace. Pentru ei, marele 
preot este superior regelui. În învăţămintele bizarei lor 
cosmogonii, geniile bune şi rele joacă un rol important. 
Creştinismul nu va dezrădăcina cu uşurinţă tabuul, respectat şi 
acum. Când e vorba de a-l îndepărta, asta se face doar prin 
ceremonii de ispăşire, în cursul cărora se sacrifică uneori vieţi 
omeneşti. 

Trebuie amintit, după relatările exploratorilor — mai cu 
seamă cea a domnului Aylie Marin, în urma călătoriei sale din 
1882 — că Nakualofa nu e decât un centru pe jumătate 
civilizat. 

Frascolin, Pinchinat, Yvernes n-au nici un chef să-şi depună 
omagiile la picioarele regelui George — şi nu în sens metaforic, 
pentru că obiceiul este de a săruta picioarele suveranului. 
Parizienii noştri se felicită pentru prudenţa lor când, în piaţa 
Nakualofei, îl zăresc pe tui, cum i se spune Maiestăţii Sale, 
îmbrăcat într-un fel de cămaşă albă şi cu o scurtă rochie de 
stofă autohtonă, prinsă în jurul şalelor. Această sărutare s-ar fi 
numărat, fără îndoială, printre cele mai neplăcute amintiri de 
călătorie. 

— Se vede că în regiunea asta nu prea stau bine cu apa! 
remarcă Pinchinat. 

Într-adevăr, la Tonga-Tabu, la Vavao, ca şi în celelalte insule 
ale arhipelagului, hidrografia nu înregistrează nici un pârâu, 
nici o lagună. Apa de ploaie păstrată în cisterne, iată tot ce 
oferă natura indigenilor, care se arată la fel de economi ca şi 
suveranul lor. 

În aceeaşi zi, cei trei turişti se întorc foarte obosiţi în portul 
Maofuga şi regăsesc cu mare satisfacţie apartamentul de la 
cazino. În faţa neîncrezătorului Sebastien Zorn, ei afirmă că 
excursia a fost dintre cele mai interesante. Dar îndemnurile 
poetice ale lui Yvernes nu-l pot hotări pe violoncelist să-i 
însoţească a doua zi în satul Mua. 

Drumul va fi destul de lung şi foarte obositor. Excursioniştii s- 
ar putea cruța folosind una dintre şalupele electrice pe care 
Cyrus Bikerstaff le-ar pune-o cu plăcere la dispoziţie. Dar 
explorarea acestui ţinut ciudat constituie un motiv destul de 
temeinic pentru ca turiştii să pornească pe jos către golful 
Mua, ocolind un litoral coralian mărginit de insulițe în care par 
să-şi fi dat întâlnire toţi cocotierii Oceaniei. 

Ajung la Mua abia după-amiază. Vor trebui deci să doarmă 
acolo. Dealtfel, există un loc nimerit să-i adăpostească pe 

francezi: reşedinţa misionarilor catolici.  Superiorul îşi 
întâmpină oaspeţii cu o bucurie emoţionantă — ceea ce le 
aminteşte felul în care au fost primiţi de mariştii din Samoa. Ce 
seară plăcută, ce discuţie interesantă, în care a fost vorba mai 
mult despre Franţa decât despre colonia tongiană! Călugării se 
gândesc cu oarecare nostalgie la patria atât de îndepărtată!... 

Superiorul înfăţişează oaspeţilor săi, cu un anume orgoliu, 
clădirile Misiunii, casa construită gratuit de indigenii din Mua 
şi această frumoasă biserică proiectată de arhitecţii tongieni, 
cu care nici confrații lor din Franţa nu s-ar ruşina. 

Seara, artiştii se plimbă prin împrejurimile satului, până la 
vechile morminte de la Tui-Tonga, unde şistul şi coralul se 
unesc într-o artă primitivă şi încântătoare. Ei vizitează şi antica 
plantație de meaşi, baniani sau smochini monstruoşi, cu 
rădăcinile împletite ca nişte şerpi, a căror circumferință 
depăşeşte câteodată şaizeci de metri. Frascolin ţine să-i 
măsoare; apoi, înscriind această cifră pe carnetul său, îl roagă 
pe superior să o certifice. Cine va mai pune la îndoială, după 
asta, existenţa unui asemenea fenomen vegetal?!... 

O cină bună, un somn bun în cele mai bune camere ale 
Misiunii. Apoi un dejun bun, un rămas bun de la misionari şi 
întoarcerea la Standard-lIsland, exact în clipa în care ceasul 
primăriei sună orele cinci. De data aceasta, cei trei 
excursionişti n-au nevoie de exagerări metaforice pentru a-l 
asigura pe Sebastien Zorn că au rămas cu amintiri de neuitat. 

A doua zi, Cyrus Bikerstaff primeşte vizita căpitanului Sarol 
— şi iată în legătură cu ce: 

Un anumit număr de malaiezi — aproape o sută — fuseseră 
recrutaţi în Noile Hebride şi duşi la Tonga-Tabu pentru lucrări 
de defrişare. Or, aceste lucrări terminându-se nu cu mult în 
urmă, malaiezii aşteptau ocazia de a se întoarce în arhipelagul 
lor. Ar vrea guvernatorul să-i primească pe Standard-Island? 
Căpitanul Sarol a venit să ceară această permisiune. În cinci 
sau şase săptămâni vor ajunge la Erromango şi transportul 
indigenilor nu înseamnă o sarcină prea grea pentru bugetul 
municipal. 

N-ar fi fost generos să refuzi acestor bravi oameni un serviciu 
atât de uşor de făcut. lată de ce guvernatorul acordă 
autorizaţia, ceea ce îi atrage mulţumirile căpitanului Sarol şi 
ale mariştilor de la Tonga-Tabu, pentru care fuseseră recrutaţi 
malaiezii. 

Cui i-ar fi dat prin gând că Sarol îşi înmulţea astfel complicii, 
că aceşti neohebridieni îi vor veni în ajutor când va fi timpul? E 

cazul să se felicite că i-a întâlnit la Tonga-labu şi că i-a 
introdus pe Standard-Island!... 


202 


Dar tongianul se îndepărtează cu iuțeală... 


Aceasta este ultima zi pe care o vor petrece miliardezii în 
arhipelag. 

După-amiază, vor putea asista la una dintre sărbătorile 
jumătate laice, jumătate religioase, la care indigenii participă 
cu o extraordinară însufleţire. 

Programul acestor sărbători, pe care tongienii le aşteaptă cu 
aceeaşi nerăbdare ca şi fraţii lor din Sampa şi din Marchize, 
cuprinde mai multe numere de dansuri diferite. Cum asta îi 
interesează pe parizieni, ei debarcă pe la ora trei. 

li însoţeşte supraintendentul şi, de data asta, Athanase 
Doremus li s-a alăturat şi el. Oare nu este indicată la o 
ceremonie de acest fel prezenţa unui profesor de graţie şi de 
ţinută? Sebastien Zorn s-a hotărât să-şi urmeze camarazii, mai 
dornic, desigur, să asculte muzica tongiană decât să asiste la 
zbenguielile coregrafice ale populaţiei. 

Când ajung în piaţă, sărbătoarea e în toi. Lichiorul de kava, 
extras din rădăcina uscată a piperului, circulă în ploşti şi se 
scurge de-a lungul gâtlejurilor a o sută de dansatori, bărbaţi şi 
femei, tineri şi tinere, acestea din urmă împodobite cu lungile 
plete pe care trebuie să le poarte astfel până în ziua 
măritişului. 

Orchestra este foarte modestă, având ca instrumente flautul 
nazal, numit fanghu-fanghu, şi o duzină de nafas, tobe în care 
se loveşte cu bătăi iuți — «şi chiar în măsură», cum remarcă 
Pinchinat. 

Evident, foarte manieratul Athanase Doremus nu poate simţi 
decât cel mai deplin dispreţ pentru dansuri care nu intră în 
categoria cadrilurilor, a polcilor, a mazurcilor şi a valsurilor 
şcolii franţuzeşti. 

Iată de ce nu se jenează să ridice din umeri, spre deosebire 
de Yvernes, căruia aceste dansuri i se par pătrunse de o 
veritabilă originalitate. 

La început, dansatorii rămân aşezaţi pe pământ şi dansurile 
nu se compun decât din atitudini, gesturi de pantomimă, 
legănări ale corpului, într-un ritm lent şi trist, de un efect 
straniu. 

Acestei legănări îi urmează dansurile în picioare, în care 
tongienii şi tongienele dau frâu liber temperamentului lor 
năvalnic, mimând zboruri graţioase, ori închipuind, prin 
atitudinile lor, mânia războinicului, alergând pe potecile 
războiului. 

Cvartetul priveşte spectacolul cu ochi de artist, întrebându-se 
unde ar ajunge indigenii dacă ar fi îmboldiţi de muzica plină de 
vioiciune a balurilor pariziene. 

Atunci Pinchinat — se cunoaşte că ideea îi aparţine! — 
propune camarazilor săi să trimită la cazinou după instrumente 
şi să ofere acestor balerini şi balerine cele mai turbate 6/8 şi 
cele mai formidabile 2/4 din repertoriile lui Lecocq, Audran şi 
Offenbach. 

Propunerea este acceptată şi Calistus Munbar nu se îndoieşte 
că efectul va fi prodigios. 

După o jumătate de ceas, instrumentele sunt aduse şi balul 
poate să înceapă. 

Indigenii sunt foarte surprinşi, manifestându-şi totodată 
marea plăcere de a asculta violoncelul şi cele trei viori, care 
revarsă o muzică ultrafranţuzească. 

Adevărul este că nu sunt deloc nesimţitori la asemenea efecte 
şi e evident că dansurile caracteristice balurilor populare sunt 
instinctive, se învaţă fără profesori — orice-ar gândi despre 
asta Athanase Doremus. Tongienii şi tongienele se întrec în 
sărituri, mişcări din şolduri şi volte, când Sebastien Zorn, 
Yvernes, Frascolin şi Pinchinat atacă ritmurile drăceşti din 
Orfeu în Infern!. 

Supraintendentul, el însuşi, nu se mai poate stăpâni şi iată-l 
abandonându-se, de unul singur, figurilor inspirate ale unui 
cadril dezordonat, în timp ce profesorul de graţie şi ţinută îşi 
acoperă chipul în faţa unor asemenea orori. În toiul acestei 
cacofonii, amplificate de flamele nazale şi tobele sonore, furia 
dansatorilor atinge maximul de intensitate şi nu se ştie unde-ar 
fi ajuns, dacă n-ar fi survenit un incident care pune capăt 
infernalei coregrafii. 

Un tongian, bărbat înalt şi puternic, vrăjit de sunetele pe care 
le scoate Sebastien Zorn din instrumentul său, se azvârle 
asupra violoncelului, îl smulge şi fuge cu el strigând: 

— Tabu!... Tabu!... 

Violoncelul este tabu! Nu mai poate fi atins fără a se comite 
un sacrilegiu! Marii preoţi, regele George, demnitarii curţii 
sale, întreaga populaţie a insulei s-ar revolta dacă această 
datină ar fi încălcată. 

Sebastien Zorn nu înţelege acest lucru. El ţine la capodopera 
lui Gand şi Bernardel. Iată-l deci năpustindu-se pe urmele 
indigenului. Camarazii săi pornesc după el. Indigenii se 
amestecă. E o debandadă generală. 

Dar tongianul se îndepărtează cu asemenea iuţeală, încât nu 
mai poate fi ajuns. În câteva minute, e departe, foarte departe! 

Sebastien Zorn şi ceilalţi, nemairezistând, se întorc lângă 
Calistus Munbar, care a rămas fără glas. Să spunem că 


1 Operetă de Offenbach. 

violoncelistul e cuprins de o furie de nedescris, ar fi prea puţin. 
El spumegă, se sufocă! Tabu sau nu, să i se înapoieze 
instrumentul! Violoncelul trebuie restituit proprietarului său, 
chiar dacă pentru asta Standard-Island ar trebui să declare 
război arhipelagului Tonga — şi nu s-au văzut războaie 
izbucnind pentru motive mai puţin serioase? 

Din fericire, autorităţile insulei au intervenit în această 
problemă. După un ceas, indigenul a fost găsit şi obligat să 
înapoieze instrumentul. Această restituire nu s-a efectuat fără 
piedici şi nu era departe clipa în care ultimatumul 
guvernatorului Cyrus Bikerstaff ar fi stârnit, poate, în legătură 
cu problema tabuului, pasiunile religioase ale întregului 
arhipelag. 

Dealtfel, anularea tabuului a trebuit să se facă după toate 
regulile, potrivit ceremoniilor obişnuite în asemenea 
împrejurări. După datină, un număr considerabil de porci sunt 
gâtuiţi, fripţi înăbuşit într-o groapă umplută cu pietre înroşite 
în foc, patate, taros şi fructe de masore, apoi mâncaţi, spre 
deplina satisfacţie a stomacurilor tongiene. 

Cât despre violoncel, cu coardele puţin destinse în 
învălmăşeală, Sebastien Zorn îl reacordează după ce constată 
că n-a pierdut nimic din calităţile sale în urma descântecelor 
indigene. 


O COLECŢIE DE FIARE 


Părăsind Tonga-Tabu, Standard-Island se îndreaptă spre 
nord-vest, către arhipelagul Fidji. Ea începe să se depărteze de 
tropic, urmând soarele în drumu-i spre Ecuator. Nu e nevoie să 
se grăbească. Cum numai două sute de leghe o despart de 
arhipelagul fidjian, comandorul Simcoe păstrează o viteză 
moderată, ca de plimbare. 

Briza e schimbătoare, dar ce contează briza pentru puternicul 
aparat marin? Dacă la această limită a paralelei a douzeci şi 
treia izbucnesc uneori furtuni violente, Bijuteria Pacificului nu 
se sinchiseşte câtuşi de puţin. Electricitatea care saturează 
atmosfera se scurge prin numeroase tije metalice aşezate pe 
edificii şi locuinţe. Ploile — chiar torențiale — pe care le 
revarsă norii furtunoşi sunt binevenite. Parcul şi câmpia 
înverzesc sub aceste duşuri, rare dealtfel. Viaţa se desfăşoară 

deci în cele mai fericite condiţii, în mijlocul serbărilor, 
concertelor, recepţiilor. Legăturile dintre cele două sectoare au 
devenit un lucru obişnuit şi se pare că nimic n-ar mai putea să 
amenințe viitorul. 

Cyrus Bikerstaff nu se căieşte că a satisfăcut cererea 
căpitanului Sarol de a-i îmbarca pe neohebridieni. Aceşti 
indigeni caută să devină folositori, îngrijindu-se de muncile 
câmpului, aşa cum făceau pe câmpia tongiană. Sarol şi 
malaiezii săi nu-i părăsesc deloc în timpul zilei şi, la căderea 
nopţii, se îndreaptă cu toţii către cele două porturi în care i-a 
repartizat municipalitatea. Nu li se poate reproşa nimic. N-ar fi 
oare cazul să se facă o încercare de a-i converti? Până acum n- 
au adoptat creştinismul, căruia o mare parte a populaţiei 
neohebridiene i se arată refractară, cu toate eforturile 
misionarilor anglicani şi catolici. Clerul de pe Standard-Island 
s-a gândit la asta, dar guvernatorul n-a vrut să încuviinţeze nici 
o tentativă. 

Neohebridienii, bărbaţi între douăzeci şi patruzeci de ani, 
sunt de talie mijlocie, cu tenul mai închis decât malaiezii şi, 
dacă oferă mai puţine exemplare reuşite ca indigenii din Tonga 
şi Samoa, în schimb par înzestrați cu o mare rezistenţă. Ei 
păstrează cu grijă puţinii bani pe care i-au câştigat în slujba 
mariştilor de la Tonga-Tabu şi nu le dă prin gând să-i risipească 
pe băuturi alcoolice — care nu le-ar fi vândute, dealtfel, decât 
cu multă greutate. Scutiţi, pe deasupra, de orice cheltuieli, n-au 
fost niciodată atât de fericiţi în sălbaticul lor arhipelag. 

Şi totuşi, datorită căpitanului Sarol şi unindu-se cu 
compatrioţii lor din Noile Hebride, aceşti indigeni vor deveni 
complici la opera de distrugere a cărei oră se apropie. 
Ferocitatea lor va reapare atunci. Oare nu sunt ei urmaşii 
bandelor de masacratori care au creat o atât de redutabilă 
faimă întregii populaţii din această parte a Pacificului? 

Până atunci, miliardezii trăiesc cu gândul că nimic n-ar putea 
întuneca o existenţă în care totul este prevăzut cu atâta logică 
şi organizat cu atâta înţelepciune. Cvartetul obţine mereu 
aceleaşi succese. Lumea nu oboseşte nici să-l asculte, nici să-l 
aplaude. Opera lui Mozart, Beethoven, Haydn, Mendelsohn va 
fi prezentată în întregime. În afara concertelor obişnuite de la 
cazinou, doamna Coverley dă serate muzicale foarte căutate. 
Regele şi regina Malecarliei le-au onorat de câteva ori cu 
prezenţa lor. Dacă Tankerdonii n-au venit încă în vizită la 
hotelul de pe Bulevardul Cincisprezece, Walter este nelipsit de 
la aceste serate. Nu e cu putinţă ca multaşteptata lui căsătorie 
cu miss Dy să nu devină un fapt împlinit într-o zi sau alta. În 

saloanele tribordeze şi babordeze se vorbeşte deschis despre 
asta. Sunt desemnaţi chiar martorii viitorilor logodnici. Nu mai 
lipseşte decât autorizaţia capilor de familie. Nu se va găsi oare 
o împrejurare care să-i oblige pe Jem Tankerdon şi Nat 
Coverley să se pronunţe?... 

Împrejurarea aşteptată cu atâta nerăbdare n-a întârziat să se 
ivească. Dar cu preţul căror încercări şi cât de primejduită a 
fost securitatea insulei cu elice! 

În după-amiaza zilei de 16 ianuarie, aproximativ în centrul 
întinderii de apă care desparte Tonga de Fidji, o navă se iveşte 
spre sud-est. Pare să se îndrepte către Tribord-Harbour. 
Trebuie să fie un vas cu aburi de şapte-opt sute de tone. Nici un 
pavilion nu flutură pe catarg — şi nu se înalţă nici când vasul s- 
a apropiat la numai o milă. 

Care să-i fie naționalitatea? Oamenii de veghe de la 
Observator nu pot s-o recunoască numai după construcţie. Dar 
cum n-a onorat măcar cu un salut această nesuferită Standard- 
Island, n-ar fi cu neputinţă să fie englez. 

Dealtfel, vasul nu caută să intre în vreunul din porturi, ci pare 
că vrea să-şi continue drumul în larg şi fără îndoială că va 
dispare în curând. 

Noaptea, fără lună, e foarte întunecată. Cerul e acoperit de 
nori asemănători acelor stofe pluşate care absorb întreaga 
lumină. Nici un pic de vânt. Apele şi văzduhul sunt nemişcate. 
O tăcere adâncă domneşte în mijlocul acestor grele întunecimi. 

Către ora unsprezece, se produce o schimbare. Vremea 
devine furtunoasă. Văzduhul e brăzdat de fulgere până după 
miezul nopţii şi bubuiturile tunetelor nu mai contenesc, fără să 
cadă nici o picătură de ploaie. 

Poate că aceste bubuituri, datorite cine ştie cărei furtuni 
îndepărtate, i-au împiedicat pe vameşii de la bateria Pupei să 
audă şuierăturile neobişnuite şi urletele stranii care au tulburat 
această parte a litoralului. Nu sunt nici şuierăturile fulgerelor, 
nici urletele tunetului. Acest fenomen, oricare i-ar fi fost cauza, 
nu s-a produs decât între orele două şi trei dimineaţa. 

A doua zi, o ştire îngrijorătoare se răspândeşte în cartierele 
mărginaşe ale oraşului. Păzitorii turmelor care pasc pe câmpie, 
cuprinşi deodată de panică, fug încotro văd cu ochii — unii 
către porturi, alţii către grilajul oraşului Milliard-City. 

Fapt şi mai grav încă, cincizeci de oi au fost mâncate pe 
jumătate în timpul nopţii, iar resturile lor însângerate zac în 
împrejurimile bateriei de la Pupa. Câteva duzini de vaci, 
căprioare şi cerbi, aflaţi în ţarcurile de pe păşune şi în parc, 
precum şi vreo douăzeci de cai au avut aceeaşi soartă. 

Fără îndoială că aceste animale au fost atacate de fiare 
sălbatice. Ce fel de fiare? Lei, tigri, pantere, hiene? E cu 
putinţă? S-a mai ivit vreodată pe Standard-Island măcar una 
dintre aceste redutabile carnasiere? Ar fi posibil să fi venit pe 
apă? În sfârşit, se află oare Bijuteria Pacificului în vecinătatea 
Indiei, a Africii, a Malaieziei, a căror faună cuprinde şi astfel de 
animale sălbatice?... 

Primul tramvai urmărit de trei lei... 


Nu! Standard-Island nu se află nici aproape de locul unde se 
varsă Amazonul sau la gurile Nilului şi totuşi, pe la ora şapte 
dimineaţa, două femei, care îşi vin în fire abia în parcul 
primăriei, au fost urmărite de un enorm aligator. Întorcându-se 
pe ţărmul lui Serpentine-river, saurianul a dispărut sub apă. 
Neastâmpărul ierburilor de-a lungul ţărmurilor arată că şi alte 
asemenea animale se agită pe acolo. 

Puteţi să vă daţi seama de efectul acestor veşti de necrezut! 
După un ceas, oamenii de pază au constatat că tigri, lei şi 
pantere străbat câmpia în salturi. Mai multe oi, care fugeau 
către bariera Pintenului, sunt gâtuite de doi tigri uriaşi. 
Animalele domestice aleargă spre oraş, înspăimântate de 
urletele fiarelor. Acelaşi lucru se întâmplă cu oamenii care s-au 
dus pe câmpuri dis-de-dimineaţă, după treburi. Primul tramvai 
către Babord-Harbour abia are timp să reintre în depou, 
urmărit de trei lei, cărora nu le-au lipsit decât o sută de paşi ca 
să-l ajungă. 

Nu mai încape nici o îndoială: Standard-Island a fost invadată 
în timpul nopţii de o mulţime de animale sălbatice şi Milliard- 
City va avea aceeaşi soartă dacă nu se iau de îndată măsurile 
necesare. 

Athanase Doremus este cel care i-a pus la curent pe artiştii 
noştri. Profesorul de graţie şi ţinută, ieşind mai devreme ca de 
obicei, n-a mai îndrăznit să se întoarcă acasă şi s-a refugiat la 
cazinou, de unde nici o putere omenească nu-l va putea 
smulge. 

— Asta-i bună! pufneşte Pinchinat. Leii şi tigrii dumitale sunt 
născociri, iar aligatorii, păcăleli de 1 aprilie! 

Dar trebuie să ne înclinăm în faţa faptelor. Aşa că 
municipalitatea ordonă să se închidă porţile oraşului, intrările 
celor două porturi şi ale posturilor de vamă de pe litoral. 
Totodată, mersul tramvaielor este suspendat şi este oprită 
frecventarea parcului şi a câmpiei, atâta vreme cât nu vor fi 
înlăturate primejdiile acestei inexplicabile invazii. 

În clipa în care agenţii închid extremitatea Bulevardului Unu, 
în partea dinspre parcul Observatorului, un cuplu de tigri, cu 
ochii învăpăiaţi şi boturile însângerate, ţâşneşte la numai 
cincizeci de paşi. Doar câteva secunde şi aceste animale feroce 
ar fi pătruns în oraş. 

Aceeaşi măsură de precauţie a fost luată şi în partea dinspre 
primărie, aşa că Milliard-City nu se mai teme de o agresiune. 

Ce eveniment, ce sursă de inspiraţie, câte fapte diverse şi 
reportaje pentru Starboard Chronicle, New Herald şi celelalte 
jurnale de pe Standard-Island! 

În realitate, teroarea a ajuns la culme. Palatele şi casele s-au 
baricadat. Magazinele din cartierul comercial şi-au tras 
obloanele. Nici o uşă n-a rămas deschisă. La ferestrele de la 
etaj apar chipuri înspăimântate. Pe străzi nu se mai află decât 
grupele de milițieni aflate sub ordinele colonelului Stewart şi 
detaşamentele de poliţişti, cu ofiţerii lor. 

Cyrus Bikerstaff, adjuncţii săi Barthelemy Ruge şi Hubley 
Harcourt, mobilizați din primele clipe, stau tot timpul în sala 
administraţiei. Municipalitatea primeşte ştiri telefonice 
îngrijorătoare din partea celor două porturi, a bateriilor şi 
posturilor de pe litoral. Pretutindeni sunt fiare sălbatice. Cel 
puţin câteva sute — spun telegramele, cărora frica le-a adăugat 
poate un zero. E sigur însă că un oarecare număr de lei, tigri, 
pantere şi caimani cutreieră câmpia. 

Ce s-a întâmplat oare? Să se fi refugiat pe Standard-Island o 
întreagă menajerie ale cărei cuşti s-au sfărâmat? Dar de unde 
să fi venit această menajerie? Ce navă o transporta? Să fie 
vasul cu aburi zărit în ajun? Dacă da, ce-a devenit el? A acostat 
în timpul nopţii? Şi fiarele, după ce-au scăpat înotând, să fi pus 
piciorul pe litoral acolo unde râul se varsă în ocean? În sfârşit, 
vasul s-a scufundat? Şi totuşi, atât de departe cât poate să 
ajungă privirea oamenilor de veghe, atât de departe cât poate 
vedea prin lunetă comandorul Simcoe, nici o rămăşiţă nu 
pluteşte la suprafaţa oceanului, iar insula cu elice nu s-a 
deplasat aproape deloc din ajun! Pe deasupra, dacă nava s-a 
scufundat, cum se face că echipajul său n-a căutat să se 
refugieze pe Standard-lIsland, aşa cum au făcut-o aceste 
carnasiere?... 

Telefonul primăriei interoghează diversele posturi şi diversele 
posturi răspund că n-a avut loc nici ciocnire, nici naufragiu. Cu 
tot întunericul, ar fi băgat de seamă! Hotărât lucru, dintre toate 
ipotezele, asta e cea mai puţin veridică. 

— Mister! Mister! repetă Yvernes. 

Artiştii se află la cazinou, unde Athanase Doremus ia 
împreună cu ei micul dejun. Dacă nu se va putea altfel, 
profesorul de graţie şi ţinută va rămâne şi la masa de prânz, şi 
la cină. 

— Pe cinstea mea, spune Pinchinat, ronţăind jurnalul de 
ciocolată muiat în ceaşca aburindă, pe cinstea mea, renunţ să- 
mi mai bat capul. Orice ar fi, să mâncăm, domnule Doremus, 
aşteptând să fim mâncaţi. 

— Cine ştie? intervine Sebastien Zorn. Să fim mâncaţi de lei, 
de tigri sau de canibali. 

— Aş prefera canibali! răspunde alteţa-sa. Fiecare cu gustul 
lui, nu-i aşa? 

Acest neobosit glumet râde, dar profesorul de graţie şi ţinută 
nici nu zîmbeşte, iar Milliard-City, cuprins de groază, n-are 
deloc poftă să se înveselească. 

Consiliul notabililor e convocat la sediul primăriei la ora opt 
dimineaţa. Pe străzi şi pe bulevarde nu mai pot fi întâlnite decât 
unităţile de milițieni şi de poliţişti, care se îndreaptă spre 
posturile ce le-au fost încredințate. 

Consiliul, prezidat de Cyrus Bikerstaff, îşi începe imediat dez- 
baterile. 

— Domnilor, spune guvernatorul, cunoaşteţi motivul panicii 
justificate care a cuprins populaţia insulei. In timpul nopţii, 
Standard-lsland a fost invadată de carnasiere şi saurieni. 
Trebuie să distrugem cât mai grabnic aceste fiare — şi să nu vă 
îndoiţi de izbândă. Dar cei pe care îi administrăm vor trebui să 
se supună măsurilor luate. Circulaţia este încă liberă în oraş, 
ale cărui porţi sunt închise, dar e oprită în parc şi pe câmpie. 
Deci, până la noi dispoziţii, sunt interzise comunicațiile între 
Milliard-City, porturi şi baterii. 

Aprobând aceste măsuri, consiliul trece la discutarea 
mijloacelor care vor duce la distrugerea fiarelor apărute pe 
Standard-Island. 

— Miliţienii şi marinarii, reia guvernatorul, vor organiza 
hăituieli în diverse puncte ale insulei. li rugăm pe aceia dintre 
noi care au fost vânători să li se alăture, să-i călăuzească, să 
caute să prevină — pe cât e posibil — orice accident fatal. 

— Odinioară, spune Jem Tankerdon, am vânat în India şi în 
America. Nu mă aflu deci la primul glonţ. Sunt gata — şi fiul 
meu cel mare mă va întovărăşi. 

— Mulţumim onorabilului domn Tankerdon şi, în ceea ce mă 
priveşte, îl voi imita, declară Cyrus Bikerstaff. Impreună cu 
milițienii colonelului Stewart va opera o trupă de marinari, sub 
ordinele comandorului Simcoe. Rândurile lor vă sunt deschise, 
domnilor. 

Nat Coverley face o propunere asemănătoare celei a lui Jem 
Tankerdon şi, până la urmă, toţi notabilii cărora vârsta le 
îngăduie acest lucru se grăbesc să-şi ofere serviciile. Armele cu 
tir rapid şi cu bătaie mare nu lipsesc la Milliard-City. E 
neîndoielnic deci că, graţie devotamentului şi curajului 
fiecăruia, Standard-Island se va descotorosi de fiarele sălbatice. 
Dar, aşa cum repetă Cyrus Bikerstaff, lucrul cel mai important 
este de a nu avea de regretat moartea nimănui. 

— Cât despre aceste fiare, al căror număr nu-l putem 
preciza, adaugă el, trebuie să fie distruse într-un răstimp scurt. 
Dacă le-am lăsa să se aclimatizeze şi să se înmulțească, 
securitatea insulei noastre ar fi compromisă. 

— Probabil că nu sunt prea multe, remarcă cineva. 

— Într-adevăr, n-au putut veni decât de pe un vas care 
transporta o menajerie, răspunde guvernatorul, o menajerie 
expediată din India, din Filipine sau din insulele Sundei, pe 
adresa vreunei firme din Hamburg. 

La Hamburg se află cel mai important târg de animale 
sălbatice, al căror preţ curent se urcă la douăsprezece mii de 
franci pentru elefanţi, douăzeci şi şapte de mii pentru girafe, 
douăzeci şi cinci de mii pentru hipopotami, cinci mii pentru lei, 
patru mii pentru tigri, două mii pentru jaguari — după cum se 
vede, preţuri destul de frumoase şi care tind să crească, în timp 
ce preţul şerpilor e în scădere. 

În legătură cu asta, unul dintre membrii consiliului atrage 
atenţia că menajeria ar fi putut să numere şi câţiva 
reprezentanţi ai clasei ofidienelor. Guvernatorul răspunde că n- 
a fost încă semnalată nici o reptilă. Dealtfel, dacă leii, tigrii, 
aligatorii au putut să ajungă pe insulă înotând, prin punctul de 
vărsare în ocean a lui Serpentine-river, asta n-ar fi fost cu 
putinţă pentru şerpi. 

Este ceea ce remarcă Cyrus Bikerstaff. 

— Cred deci, spune el, că nu e de temut prezenţa unor boa, 
corali, crotali, naja, vipere şi alte mostre ale speciei. Totuşi, 
vom face totul pentru a linişti populaţia în legătură cu acest 
pericol prezumtiv. Dar să nu pierdem timpul, domnilor, şi, 
înainte de a cerceta cauzele invaziei acestor animale feroce, să 
le distrugem! Ele se află aici şi nu trebuie să rămână! 

Veţi fi de acord că nu se putea spune un lucru mai întemeiat 
şi mai plin de bun-simţ. Consiliul notabililor e gata să se 
împrăştie, pentru a lua parte la hăituielile organizate cu 
ajutorul celor mai dibaci vânători, când Hubley Harcourt cere 
cuvântul. 

Iată ce spune onorabilul adjunct: 

— Domnilor notabili, nu vreau să  întârzii operaţiile 
hotărâtoare. Lucrul cel mai urgent este acum vânătoarea. 
Îngăduiţi-mi, totuşi, să vă împărtăşesc ideea care mi-a venit. 
Poate că ea oferă o explicaţie foarte plauzibilă a prezenţei 
acestor fiare pe Standard-Island. 

Aparţinând unei vechi familii franceze din Antile, 
americanizată în timpul şederii sale în Louisiana, Hubley 
Harcourt se bucură de foarte multă consideraţie la Milliard- 

City. Este un om foarte serios, foarte rezervat, neangajându-se 
niciodată cu uşurinţă, zgârcit la vorbă şi cu opinii cărora li se 
acordă un credit nelimitat. lată de ce guvernatorul îl roagă să 
se explice — şi el o face în câteva fraze de o logică foarte 
strânsă: 

— Domnilor notabili, ieri după-amiază a fost semnalat un vas 
în apropierea insulei noastre. Acest vas şi-a ascuns 
naționalitatea, ţinând — fără îndoială — ca ea să rămână 
necunoscută! Or, mi se pare cert că el transporta această 
încărcătură de carnasiere... 

— Este evidenţa însăşi! întăreşte Nat Coverley. 

— Ei bine, domnilor notabili, dacă unii dintre dumneavoastră 
consideră că invadarea insulei se datoreşte unui accident 
maritim, eu nu cred acest lucru! 

— Atunci, strigă Jem Tankerdon, întrezărind o rază de lumină 
în cuvintele Iui Hubley Harcourt, să fie un act voit, plănuit, pre- 
meditat? 

— Oh! exclamă consiliul. 

— Sunt convins! afirmă adjunctul cu o voce fermă. Şi această 
maşinaţie nu poate fi decât opera eternului nostru duşman, a 
acestui John Bull care foloseşte orice mijloc împotriva insulei 
noastre. 

— Oh! exclamă iar consiliul. 

— Neavând dreptul de a cere distrugerea insulei, el a vrut s-o 
facă de nelocuit. lată cum se explică această colecţie de lei, 
jaguari, tigri, pantere, aligatori, strecurată în timpul nopţii pe 
Standard-Island! 

— Oh! exclamă consiliul pentru a treia oară. 

Dar din îndoielnic, cum era la început, acest «oh» a devenit 
afirmativ. Da! Trebuie să fie o răzbunare a acestor englezi 
înverşunaţi, care nu se dau în lături de la nimic atunci când e 
vorba să-şi menţină suveranitatea maritimă! Da! Bastimentul a 
fost închiriat pentru această operă criminală; apoi, după 
săvârşirea atentatului, a dispărut! Da! Guvernul Regatului-Unit 
n-a ezitat să sacrifice câteva mii de lire cu scopul de a face 
imposibilă şederea pe Standard-Island! 

Hubley Harcourt adaugă: 

— Dacă am ajuns să formulez această observaţie, dacă 
bănuielile mele s-au transformat în certitudine, aceasta se 
datoreşte faptului că mi-am amintit o întâmplare asemănătoare, 
o mârşăvie săvârşită în împrejurări aproape identice şi de care 
englezii n-au putut să se spele pe mâini niciodată. 

— Şi totuşi, apa nu le lipseşte! observă unul dintre notabili. 

— Apa sărată nu spală! ripostează altul. 

— După cum marea n-ar fi putut să şteargă pata de sânge de 
pe mâna ladyei Macbeth! strigă al treilea. 

Şi notati că aceşti demni consilieri se pronunţă astfel înainte 
chiar de a cunoaşte faptul la care face aluzie Hubley Harcourt. 

— Domnilor notabili, reia el, când Anglia a fost nevoită să ce- 
deze Franţei Antilele franceze, ea a vrut să lase acolo o urmă a 
trecerii sale — şi ce urmă! Până atunci nu existase niciodată 
măcar un singur şarpe nici în Guadelupa, nici în Martinica; 
după plecarea coloniei anglo-saxone, această din urmă insulă 
era bântuită de reptile. Răzbunarea lui John Bull! înainte de a 
se retrage, el aruncase sute de şerpi pe domeniul care-i scăpa 
din gheare şi, din acea epocă, animalele veninoase s-au înmulţit 
la nesfârşit, spre marea pagubă a coloniştilor francezi! 

Desigur că această acuzaţie împotriva Angliei, niciodată dez- 
minţită, face destul de plauzibilă explicaţia lui Hubley 
Harcourt. Ne este permis să credem că John Bull ar fi vrut să 
facă de nelocuit insula cu elice? Să fi încercat el, într-adevăr, 
acelaşi lucru în Antilele franceze? Aceste fapte n-au putut fi 
dovedite niciodată. Totuşi, în ceea ce priveşte Standard-Island, 
populaţia miliardeză n-avea de ce să se îndoiască. 

— Ei bine! strigă Jem Tankerdon, dacă francezii n-au reuşit să 
curețe Martinica de viperele lăsate de englezi în locul lor... 

Această comparaţie a năbădăiosului personaj este primită cu 
un tunet de urale. 

— ... miliardezii vor şti să curețe Standard-Island de fiarele 
asmuţite asupra ei de către Marea Britanie! 

Un nou tunet de aplauze, care nu încetează decât pentru a 
reîncepe şi mai puternic după ce Jem Tankerdon adaugă: 

— La post, domnilor, şi să nu uităm că, urmărind aceşti lei, ja- 
guari, tigri, caimani, îi vânăm de fapt pe englezi! 

Membrii consiliului se împrăştie. 

După un ceas, când principalele jurnale publică darea de 
seamă stenografiată a acestei şedinţe, când se ştie ce mâini 
duşmane au deschis cuştile menajeriei plutitoare, când se ştie 
cui i se datoreşte invazia acestor legiuni de fiare sălbatice, un 
strigăt de indignare ţâşneşte din toate piepturile şi Anglia este 
blestemată împreună cu copiii şi nepoţii ei, în nădejdea că 
numele-i detestabil se va şterge, în sfârşit, din memoria 
omenirii! 


HĂITUIELI 

Trebuie să fie distruse toate animalele care au invadat 
Standard-Island. Dacă un singur cuplu de saurieni sau 
carnasiere ar scăpa, securitatea insulei ar fi compromisă. Acest 
cuplu s-ar înmulţi şi atunci locuitorii ar putea tot atât de bine să 
meargă să trăiască în pădurile Indiei sau Africii. Să fabrici un 
aparat din plăci de oţel, să-1 lansezi pe întinderile Pacificului, 
fără a stabili vreodată contactul cu țărmurile sau arhipelagurile 
suspecte, să-ţi impui toate măsurile necesare pentru a-l feri de 
epidemii şi invazii şi, deodată, într-o noapte... Standard-Island 
Company nu va trebui să ezite să cheme Regatul-Unit în faţa 
unui tribunal internaţional şi să-i ceară despăgubiri 
formidabile! Oare n-a fost violat dreptul ginţilor în această 
împrejurare? Ba da! Şi dacă se va face vreodată dovada... 

Dar, aşa cum a hotărât consiliul notabililor, trebuie să se dea 
prioritate celui mai grabnic lucru. 

De la bun început, contrar cerinţei unor familii stăpânite de 
groază, nu poate fi vorba ca populaţia să se refugieze pe vasele 
aflate în cele două porturi şi să fugă de pe Standard-Island. 
Dealtfel, vasele nici nu sunt destul de încăpătoare. 

Nu! Aceste animale de provenienţă englezească vor fi vânate, 
nimicite, şi Bijuteria Pacificului nu va întârzia să-şi regăsească 
liniştea de odinioară. 

Miliardezii pornesc la treabă fără să piardă nici o clipă. Unii 
n-au ezitat să propună mijloace extreme — între altele, 
inundarea insulei cu elice, incendierea parcului, a câmpiilor şi 
ogoarelor, astfel încât toată această vermină să fie înecată sau 
arsă. Dar, în ambele cazuri, mijlocul ar fi ineficace în ceea ce 
priveşte amfibiile şi e mai bine să se purceadă la o vânătoare 
organizată cu înţelepciune. 

Tocmai asta se şi face. 

Trebuie să menţionăm că Sarol, malaiezii şi neohebridienii şi- 
au oferit serviciile, care sunt primite fără zăbavă de 
guvernator. Aceşti oameni de ispravă au vrut să-şi arate 
recunoştinţa. De fapt, căpitanul Sarol se teme mai ales ca nu 
cumva acest incident să întrerupă croaziera, ca miliardezii şi 
familiile lor să nu părăsească Standard-Island sau să nu oblige 
administraţia să pornească direct spre Madeleine-bay, ceea ce 
ar spulbera proiectele sale. 

Cvartetul se arată la înălţimea împrejurărilor şi demn de 
naționalitatea sa. Nu se va putea spune că francezii nu şi-au 
pus viaţa în primejdie, când au fost primejdii de înfruntat! Ei 
pornesc la luptă sub ordinele lui Calistus Munbar, care, după 
câte se spune, a văzut şi lucruri mai rele şi ridică din umeri în 
semn de dispreţ faţă de aceşti lei, tigri, pantere şi alte animale 

inofensive. Poate că acest strănepot al lui Barnum a fost 
îmblânzitor sau cel puţin director de menajerii ambulante!?... 

Hăituielile încep în aceeaşi dimineaţă şi rezultatele sunt 
fericite de la început. 

În această primă zi, doi crocodili au făcut imprudenţa de a se 
aventura pe malurile râului şi, după cum se ştie, saurienii, 
foarte de temut în elementul lichid, sunt mai puţin periculoşi pe 
uscat, neputându-se întoarce cu uşurinţă. Căpitanul Sarol şi 
malaiezii săi îi atacă cu curaj şi-i ucid, nu fără ca unul dintre 
oameni să fi fost rănit. 

Între timp, au fost semnalaţi încă vreo zece crocodili, care 
constituie, fără îndoială, grosul. Sunt animale de mari proporții, 
măsurând între patru şi cinci metri şi în consecinţă foarte 
primejdioase. Deoarece s-au refugiat în adâncul râului, 
marinarii îi aşteaptă ca să le trimită câteva gloanţe explozive 
dintre cele care sfărâmă cele mai solide carapace. 

Pe de altă parte, grupele de vânători se răspândesc pe 
câmpie. Un leu este ucis de Jem Tankerdon, care a avut 
dreptate să spună că nu mai e la primul glonţ şi şi-a regăsit 
sângele rece, dibăcia de fost vânător în Far-West. Fiara e 
superbă — dintre cele care pot costa cinci-şase mii de franci. O 
bucată de oţel i-a străpuns inima în clipa în care sărea asupra 
cvartetului şi Pinchinat afirmă că «a simţit cum i-a făcut vânt cu 
coada în trecere!» 

După-amiază, în timpul unui atac, un poliţist este muşcat de 
umăr, dar guvernatorul pune la pământ o leoaică de toată 
frumuseţea. Formidabilele animale nu se vor mai putea înmulţi 
— dacă John Bull a contat pe acest lucru. 

Înainte de sfârşitul zilei, un cuplu de tigri cade sub gloanţele 
comandorului Simcoe. Un marinar din detaşamentul său, grav 
rănit de ghearele unei fiare, a trebuit să fie transportat la 
Tribord-Harbour. După informaţiile culese, aceste groaznice 
feline par să fie cele mai numeroase dintre carnasierele 
debarcate pe insula cu elice. 

La căderea nopţii, după ce au fost urmărite cu hotărâre, 
fiarele se retrag sub masivele de arbori de lângă bateria 
Pintenului. Vânătorii îşi propun să le scoată de acolo dis-de- 
dimineaţă. 

Din amurg până în zori, urlete înfiorătoare nu încetează să 
înspăimânte femeile şi copiii din Milliard-City, care nu se 
liniştesc prea repede — dacă se vor linişti vreodată. Intr- 
adevăr, cum să te asiguri că Standard-lIsland a isprăvit cu 
această avangardă a armatei britanice? lată de ce reproşurile 

la adresa perfidului Albion curg într-un şirag nesfârşit în toate 
păturile miliardeze. 

În zori, vânătoarea reîncepe. La ordinul guvernatorului şi 
potrivit avizului comandorului Simcoe, colonelul Stewart se 
pregăteşte să folosească artileria împotriva grosului acestor 
carnasiere, astfel încât să le măture din ascunzişuri. Două 
tunuri Hotchkiss de la Tribord-Harbour, care aruncă pachete 
de mitralii!, sunt aduse lângă bateria Pintenului. 

Aici, linia tramvaiului traversează masivele de micoculieri în 
drum spre Observator. O bună parte dintre fiare şi-au petrecut 
noaptea la adăpostul acestor arbori. Între ramurile joase apar 
câteva capete de lei şi tigri, cu pupilele scânteietoare. 
Marinarii, milițienii, vânătorii conduşi de Jem şi Walter 
Tankerdon, Nat Coverley şi Hubley Harcourt iau poziţie în 
stânga masivelor, aşteptând ieşirea animalelor pe care 
mitraliile nu le vor omori pe loc. 

La semnalul comandorului Simcoe, cele două tunuri trag 
deodată. Urlete formidabile le răspund. Fără îndoială că mai 
multe carnasiere au fost atinse. Altele — vreo douăzeci — se 
năpustesc şi, trecând prin apropierea cvartetului, sunt salutate 
cu o salvă care loveşte mortal două dintre ele. În aceeaşi clipă, 
un tigru enorm se azvârle asupra grupului şi Frascolin, izbit în 
teribila săritură, se rostogoleşte la zece paşi. 

Colegii se grăbesc să-i dea ajutor şi-l ridică leşinat. Frascolin 
îşi revine destul de repede. N-a primit decât o lovitură — dar ce 
lovitură! 

Între timp, se încearcă vânarea caimanilor sub apele râului 
Serpentinei. Dar cum să fii sigur că ai scăpat de aceste lacome 
animale? Adjunctul Hubley Harcourt propune să se ridice 
vanele râului şi astfel saurienii pot fi atacați în condiţii mai 
bune, nu fără succes. 

Singura victimă este un câine minunat, aparţinând lui Nat 
Coverley. Un aligator îl taie în două cu o singură închizătură de 
fălci. Dar o duzină de saurieni au căzut sub gloanţele 
milițienilor şi e posibil ca Standard-Island să fie definitiv 
eliberată de aceste primejdioase amfibii. 

Dealtfel, a fost o zi bună. Şase lei, opt tigri, cinci jaguari, 
nouă pantere, masculi şi femele, se numără printre fiarele 
doborâte. 

Seara, cvartetul — în rândul căruia se numără şi Frascolin, 
refăcut în urma şocului — se aşază la o masă în restaurantul 
cazinoului. 


1 Bucăţi de fontă cu care se încărcau obuzele. 

— Îmi place să cred că suntem la capătul suferințelor, spune 
Yvernes. 

— Dacă nu cumva steamerul, ca o a doua arcă a lui Noe, 
cuprindea toate animalele creaţiunii, răspunde Pinchinat. 

E cu totul de necrezut şi Athanase Doremus se simte destul 
de asigurat ca să se întoarcă la domiciliul său de pe Bulevardul 
Douăzeci şi cinci. Acolo, în casa baricadată, îşi regăseşte 
bătrâna servitoare desperată la gândul că din bătrânul său 
stăpân n-au mai rămas decât resturi informe. 

Walter este ridicat... 


Noaptea e destul de liniştită. Abia dacă se aud urlete 
îndepărtate spre Babord-Harbour. E de crezut că a doua zi, 
printr-o pieptănare generală a câmpiei, distrugerea fiarelor va 
fi desăvârşită. 

Echipele de vânători se alcătuiesc din nou dis-de-dimineaţă. E 
de la sine înţeles că de douăzeci şi patru de ore Standard-Island 
a rămas pe loc, personalul maşinilor participând la opera 
comună. 

Echipele, cuprinzând fiecare douăzeci de oameni, înarmaţi cu 
puşti cu tragere rapidă, au ordin să străbată întreaga insulă. 
Colonelul Stewart n-a mai socotit necesar să întrebuinţeze 
tunurile împotriva fiarelor, acum, când s-au împrăştiat. 
Treisprezece animale, încolţite în împrejurimile bateriei de la 
pupa, cad sub gloanţe. Dar şi doi vameşi de la portul vecin, 
răsturnaţi de un tigru şi o panteră, au fost grav răniţi. 

Această ultimă vânătoare ridică la cincizeci şi trei numărul 
animalelor ucise de la prima hăituiala din ajun. 

E ora patru dimineaţa. Cyrus Bikerstaff şi comandorul 
Simcoe, Jem Tankerdon şi fiul său, Nat Coverley şi cei doi 
adjuncti, câţiva notabili, escortaţi de un detaşament de miliţie, 
se îndreaptă spre primărie, unde consiliul aşteaptă rapoartele 
expediate de cele două porturi, de bateriile Pintenului şi Pupei. 

Când nu se mai află decât la o sută de paşi de edificiul 
comunal, izbucnesc strigăte puternice. Bărbaţi, femei şi copii, 
cuprinşi deodată de panică, fug pe Bulevardul Unu. 

Imediat, guvernatorul, comandorul Simcoe, însoțitorii lor 
aleargă spre scuar, al cărui grilaj ar fi trebuit să fie închis. Dar, 
printr-o inexplicabilă neglijenţă, acest grilaj era deschis, şi una 
dintre fiare — poate cea din urmă — a pătruns în oraş. 

Nat Coverley şi Walter Tankerdon se avântă primii în scuar. 

Deodată, în timp ce se afla la trei paşi de Nat Coverley, 
Walter este atacat de un tigru enorm. 

Neavând timp să introducă un cartuş în puşcă, Nat Coverley 
trage cuțitul de vânătoare de la centură şi se aruncă în ajutorul 
lui Walter, în clipa în care ghearele fiarei se înfig în umărul 
acestuia. 

Walter este salvat, dar tigrul se întoarce împotriva lui Nat Co- 


verley. 

Acesta îl loveşte, dar nu poate să-l atingă în inimă şi cade pe 
spate. 

Tigrul se retrage, răgind cu gura deschisă şi limba 
însângerată. 


Se aude o detunătură. 
Jem Tankerdon a deschis focul. 

Răsună a doua. 

Glonţul explodează în corpul tigrului. 

Walter este ridicat, cu umărul pe jumătate sfâşiat. 

Cât despre Nat Coverley, dacă n-a fost rănit, în orice caz nu 
şi-a văzut niciodată moartea atât de aproape. 

Ridicându-se, el înaintează spre Jem Tankerdon şi-i spune cu 
o voce gravă: 

— Mi-aţi salvat viaţa. Mulţumesc! 

— Aţi salvat viaţa fiului meu. Mulţumesc! răspunse Jem Tan- 
kerdon. 

Şi îşi dau mâna, ca semn al unei recunoştinţe care ar putea să 
se transforme în prietenie sinceră. 

Walter este transportat de îndată în palatul din Bulevardul 
Nouăsprezece unde s-a refugiat familia sa, în timp ce Nat 
Coverley se întoarce acasă la braţul lui Cyrus Bikerstaff. 

În ceea ce priveşte tigrul, supraintendentul va şti cum să folo- 
sească minunata lui blană. Superbul animal este destinat unei 
împăieri de prima clasă şi va figura în Muzeul de Istorie 
Naturală din Milliard-City, cu această inscripţie: 

«Oferit de Regatul-Unit al Marii Britanii şi al Irlandei insulei 
cu elice, infinit recunoscătoare.» 

Dacă atentatul trebuie pus pe seama Angliei, nu s-ar fi putut 
găsi o răzbunare mai spirituală. Cel puţin aceasta este părerea 
alteţei-sale Pinchinat, bun cunoscător în materie. 

Nu trebuie să ne mirăm că, de a doua zi, doamna Tankerdon o 
vizitează pe doamna Coverley, mulţumindu-i pentru serviciul 
adus lui Walter, şi că doamna Coverley îi întoarce vizita, 
mulţumindu-i pentru serviciul adus soţului său. Să spunem 
chiar că miss Dy a întovărăşit-o pe mama sa şi au cerut 
doamnei Tankerdon, în chip firesc, noutăţi despre scumpul ei 
rănit. 

În sfârşit, totul e în regulă şi, scăpată de primejdioşii săi 
oaspeţi, Standard-lsland poate să-şi reia în deplină siguranţă 
drumul către arhipelagul Fidji. 


FIDJI ŞI FIDJIENII 


— Cât zici? întreabă Pinchinat. 

— Două sute cincizeci şi cinci, prieteni, răspunde Frascolin. 
Da, arhipelagul Fidji cuprinde două sute cincizeci şi cinci de 
insule şi insulițe. 

— Şi ce ne interesează pe noi, din moment ce Bijuteria 
Pacificului nu va face două sute cincizeci şi cinci de popasuri? 

— N-ai să ştii niciodată geografie! declară Frascolin. 

— Şi tu... tu ştii prea multă! ripostează alteţa-sa. 

Frascolin este tratat totdeauna astfel când vrea să-i 
instruiască pe recalcitranţii săi colegi. 

Totuşi, Sebastien Zorn, ascultându-l cu mai multă bunăvoință, 
se lasă dus în faţa hărţii cazinoului, pe care poziţia insulei cu 
elice este trecută în fiecare zi. E uşor să urmăreşti itinerarul de 
la plecarea din Madeleine-bay. Acest itinerar formează un fel 
de mare «S», a cărui buclă inferioară se desfăşoară până la 
grupul insulelor Fidji. 

Frascolin arată  violoncelistului îngrămădirea de insule 
descoperite de Tasman în 1643 — un arhipelag cuprins între a 
şaisprezecea şi a douăzecea paralelă sudică şi între al o sută 
şaptezeci şi patrulea meridian vestic şi al o sută, şaptezeci şi 
nouălea meridian estic. 

— Ne aventurăm deci cu maşina noastră mătăhăloasă printre 
sutele de pietricele semănate în drumul său? întreabă 
Sebastien Zorn. 

— Da, bătrânul meu tovarăş de corabie, răspunde Frascolin, 
şi dacă priveşti cu puţină atenţie... 

— Şi totodată închizând gura... adaugă Pinchinat. 

— De ce? se miră violoncelistul. 

— Ca să nu intre muştele în ea. 

— La ce muscă faci aluzie? 

— La aceea care te înţeapă de câte ori te apuci să vorbeşti de 
rău Standard-lIsland! 

Sebastien Zorn ridică din umeri dispreţuitor şi se întoarce 
spre Frascolin: 

— Cum spuneai ? 

— Spuneam că pentru a ajunge la cele două insule mari — 
Viti-Levu şi Vanua-Levu — există trei strâmtori care 
traversează grupul oriental: Nanuku, Lakemba, Oneata. 

— Fără a pune la socoteală pe cea unde te sfărâmi într-o mie 
de bucăţi! exclamă Sebastien Zorn. Până la urmă, o să ni se 
întâmple şi asta!... E îngăduit oare să navighezi în astfel de ape 
cu un întreg oraş şi cu o întreagă populaţie în acest oraş?... Nu! 
Acest lucru e contrar legilor naturii! 

_— Musca! ripostează Pinchinat. Iat-o, musca lui Zorn, iat-o! 
Într-adevăr, mereu aceste profeţii supărătoare, la care încăpă- 
tânatul de violoncelist nu vrea să renunţe! 

E adevărat că în această regiune a Pacificului primul grup al 
insulelor Fidji e ca o barieră în calea navelor venind dinspre 
est. Dar putem să fim liniştiţi: trecătorile sunt destul de largi 
pentru ca Ethel Simcoe să se poată hazarda cu aparatul său 

plutitor, chiar nepunându-le la socoteală pe cele amintite de 
Frascolin. Cele mai importante insule, în afara celor două Levu 
situate la vest, sunt Ono, Ngaloa, Kandabu etc. 

Între aceste vârfuri răsărite din adâncurile oceanului este 
închisă o mare, marea Koro, şi dacă acest arhipelag, întrezărit 
de Cook, vizitat de Bligh în 1789 şi de Wilson în 1792, e atât de 
binecunoscut, asta se datoreşte faptului că remarcabilele 
călătorii ale lui Dumont d'Urville în 1828 şi 1833, ale 
americanului Wilkes în 1839, ale englezului Erskine în 1853, 
apoi expediţia lui Herald, comandat de căpitanul Durham din 
marina britanică, au permis întocmirea unor hărţi de o precizie 
care face cinste inginerilor hidrografi. 

Deci, comandorul Simcoe n-are de ce să ezite. Venind din 
sud-est, el intră în trecătoarea Vulanga, lăsând la babord insula 
cu acelaşi nume — un fel de plăcintă servită pe platoul său de 
coral. A doua zi, Standard-Island pătrunde în marea interioară, 
apărată de solide lanţuri submarine împotriva hulei din larg. 

E de la sine înţeles că teama de animalele feroce, apărute sub 
acoperirea drapelului britanic, nu s-a stins încă. Miliardezii se 
ţin în gardă. Pădurile, câmpiile, apele sunt cercetate fără 
contenire. Nicăieri, nici o urmă de fiare. Nici ziua, nici noaptea 
nu se mai aud răgete. O bucată de vreme, câţiva fricoşi preferă 
să nu părăsească oraşul şi să nu se aventureze în parc şi pe 
câmpie. Oare nu e de temut că vasul a debarcat o încărcătură 
de şerpi — ca în Martinica! — şi că pădurile sunt infestate? lată 
de ce se instituie un premiu pentru oricine va captura una din 
aceste reptile. Va fi plătită cu greutatea ei în aur sau după 
lungime, la centimetru, şi dacă va avea talia unui boa, suma va 
fi frumoasă, nu glumă! Dar, cum cercetările n-au dat nici un 
rezultat, spiritele se liniştesc. Standard-Island se află din nou în 
deplină siguranţă. Autorii acestei maşinaţii, oricine ar fi ei, s-au 
ales doar cu atâta. 

Rezultatul cel mai important îl constituie împăcarea dintre 
cele două sectoare ale oraşului. De la afacerea Walter-Coverley 
şi Coverley-lankerdon, familiile tribordeze şi babordeze se 
vizitează, se invită, se primesc. Recepţii peste recepții, serbări 
peste serbări. In fiecare seară, bal şi concert la principalii 
notabili, mai ales la palatele de pe Bulevardul Nouăsprezece şi 
Bulevardul Cincisprezece. Cvartetul Concertant abia mai face 
faţă. Dealtfel, entuziasmul cu care e întâmpinat nu descreşte, ci 
dimpotrivă. 

În sfârşit, într-o dimineaţă, în timp ce Standard-Island 
răscoleşte cu puternicele sale elice suprafaţa liniştită a mării 
Koro, se răspândeşte marea veste: domnul Jem Tankerdon s-a 

dus la palatul domnului Nat Coverley şi a cerut mâna fiicei sale, 
domnişoara Dy Coverley, pentru fiul său, Walter Tankerdon. Şi 
domnul Nat Coverley a acordat mâna domnişoarei Dy Coverley, 
fiica sa, lui Walter Tankerdon, fiul domnului Jem Tankerdon. 
Problema zestrei n-a creat nici o dificultate. Ea va fi de două 
sute de milioane pentru fiecare dintre tinerii căsătoriţi. 

— Vor avea din ce să trăiască... chiar în Europa! remarcă pe 
bună dreptate Pinchinat. 

Cele două familii primesc felicitări de pretutindeni. 
Guvernatorul Cyrus Bikerstaff nu-şi ascunde marea satisfacţie. 
Graţie acestei căsătorii, dispar cauzele rivalităţii atât de 
compromiţătoare pentru viitorul insulei cu elice. Regele şi 
regina Malecarliei sunt printre primii care trimit felicitări şi 
urări de bine tinerei perechi. În cutiile de scrisori plouă cu cărţi 
de vizită imprimate cu aur pe aluminiu. Jurnalele publică 
cronici peste cronici în legătură cu splendorile care se 
pregătesc şi care n-au mai fost văzute nici la Milliard-City, nici 
în altă parte a globului. Se expediază cablograme în Franţa, 
pentru darurile de nuntă. Magazinele de noutăţi, marile case de 
mode, atelierele de bijuterii şi obiecte de artă primesc comenzi 
de necrezut. O navă specială, pornind din Marsilia, va veni prin 
Canalul de Suez şi Oceanul Indian ca să aducă aceste minunăţii 
ale industriei franceze. Căsătoria a fost fixată peste cinci 
săptămâni, la 27 februarie. Dealtfel, trebuie să menţionăm că 
negustorii din Milliard-City vor avea beneficiul lor în această 
afacere. Ei trebuie să furnizeze o parte din cadourile nupţiale 
şi, numai cu cheltuielile pe care şi le vor impune notabilii de pe 
Standard-Island, vor fi averi de câştigat. 

Organizatorul cel mai indicat al  serbărilor este 
supraintendentul Calistus Munbar. Trebuie să renunţăm la 
descrierea stării lui sufleteşti în clipa când căsătoria lui Walter 
Tankerdon şi Dy Coverley e anunţată oficial. Se ştie cât dorea 
el această căsătorie şi cât s-a străduit pentru înfăptuirea ei! 
Este împlinirea visului său şi, cum municipalitatea i-a lăsat 
mână liberă, fiţi siguri că va fi la înălţimea funcţiilor sale, 
organizând un ultraadmirabil festival. 

Printr-o notă adresată ziarelor, comandorul Simcoe face 
cunoscut că, la data hotărâtă pentru ceremonia nupţială, insula 
cu elice se va afla între Fidji şi Noile Hebride. Mai înainte, 
Standard-Island se va opri pentru zece zile la Viti-Levu — 
singurul popas în mijlocul acestui vast arhipelag. 

Navigaţia e o adevărată încântare. Pe întinsul mării zburdă 
numeroase balene. După cum observă Yvernes, miile de jeturi 
de apă ţâşnind din nările lor alcătuiesc un fel de imens bazin al 

lui Neptun, pe lângă care cel de la Versailles nu e decât o 
jucărioară de copil. Apar, de asemeni, sute de rechini enormi 
care escortează Standard-Island aşa cum ar face-o cu un vas 
obişnuit. 

Această porţiune a Pacificului constituie un fel de hotar care 
desparte Polinezia de Melanezia — unde se află arhipelagul 
Noile Hebride. Ea este tăiată de al o sută optzecilea grad de 
longitudine — linie convenţională descrisă de meridianul care 
separă cele două jumătăţi ale imensului ocean. Când trec 
meridianul, marinarii venind dinspre răsărit şterg o zi din 
calendar şi, dimpotrivă, cei care vin dinspre apus adaugă una. 
Fără această precauţie, datele nu s-ar mai potrivi. Anul trecut, 
Standard-Island n-a trebuit să efectueze schimbarea pentru că 
nu s-a aventurat spre apus dincolo de sus-zisul meridian. Acum 
însă e cazul şi, deoarece vine dinspre răsărit, 22 ianuarie se 
preschimbă în 23 ianuarie!. 

Din cele două sute cincizeci şi cinci de insule ale 
arhipelagului Fidji, numai o sută sunt locuite. Populaţia nu 
depăşeşte o sută douăzeci şi opt de mii de locuitori — număr 
mic faţă de o suprafaţă de douăzeci şi unu de mii de kilometri 
pătraţi. 

Printre aceste insulițe, simple bucăţi de atol sau creste de 
munţi submarini, încinse cu ciucuri de coral, nici una nu 
măsoară mai mult de o sută cincizeci de kilometri pătraţi. Acest 
domeniu insular nu este, la drept vorbind, decât o împărţire 
politică a Australasiei, depinzând de Coroana britanică din 
1874 — ceea ce înseamnă că Anglia l-a anexat în întregime 
imperiului său colonial. Dacă fidjienii s-au hotărât, în fine, să se 
supună protectoratului britanic, aceasta se datoreşte faptului 
că, în 1859, au fost ameninţaţi de o invazie tongiană, stăvilită 
de Regatul-Unit prin intervenţia prea-faimosului său Pritchard, 
acelaşi Pritchard din Tahiti. Arhipelagul este împărţit 
actualmente în şaptesprezece districte, administrate de sub-şefi 


1 Jules Verne se referă pentru prima oară la această 
curiozitate calendaristică în amintitul articol despre Edgar Poe, 
în legătură cu o povestire mai puţin cunoscută a acestuia, Trei 
duminici într-o săptămână. El va folosi din plin ideea în Ocolul 
lumii în optzeci de zile, unde Phileas Fogg câştigă pariul cu 
colegii de la Reform Club graţie zilei dobândite în călătoria sa 
spre est. Şi parcă pentru a demonstra încă o dată seriozitatea 
cu care se documentează, scriitorul ţine la 4 aprilie 1873, la 
Societatea de Geografie, al cărei membru era, o comunicare pe 
aceeaşi temă, intitulată Meridianele şi calendarul. 

indigeni, mai mult sau mai puţin înrudiţi cu familia domnitoare 
a ultimului rege, Thakumbau. 

— Să fie aceasta o consecinţă a sistemului britanic? Se va 
întâmpla cu Fidji ceea ce s-a întâmplat cu Tasmania? se 
întreabă comandorul Simcoe, într-o discuţie cu Frascolin. Nu 
ştiu! Un lucru e sigur: indigenii tind să dispară. Colonia nu se 
află deloc pe drumul prosperității, şi nici populaţia pe cel al 
înmulţirii. Aici, dealtfel, indigenii nu sunt decât nişte adevăraţi 
robi, ca şi băştinaşii din insulele vecine, recrutaţi de plantatori 
pentru lucrările de defrişare. Pe deasupra, boala îi seceră. In 
1875, numai variola a făcut să piară peste treizeci de mii de 
oameni. Şi totuşi acest arhipelag este un ţinut admirabil, după 
cum veţi vedea! Dacă în interiorul insulelor e foarte cald, 
temperatura e moderată pe litoralul extrem de rodnic în fructe 
şi legume, arbori, cocotieri, bananieri etc. Nu trebuie decât să- 
ţi dai osteneala să recoltezi ignamele, tarosul şi măduva hrăni- 
toare a palmierului, care produce sagu... 

— Sagu! exclamă Frascolin. Asta mi-aminteşte de Robinson 
Elveţianul!! 

— Cât despre porci şi găini, continuă comandorul Simcoe, 
aceste animale s-au înmulţit cu o prolificitate extraordinară, din 
epoca în care au fost importate. De aici, o mare uşurinţă în 
procurarea celor necesare existenţei. 


1 Iată un pasaj din Amintiri din copilărie şi din tinereţe: 
«,..dintre toate cărţile copilăriei mele, cea pentru care aveam o 
afecţiune deosebită era Robinson Elveţianul, mai mult decât 
pentru Robinson Crusoe. Stiu că opera lui Daniel Defoe are un 
sens filozofic mai profund. Este omul faţă în faţă cu sine însuşi, 
omul singur, omul care găseşte într-o zi urma unui picior gol pe 
nisip! Dar opera lui Wyss, bogată în fapte şi incidente, este mai 
interesantă pentru cei tineri. Este familia, tatăl, mama, copiii şi 
diferitele lor aptitudini. Câţi ani am petrecut pe insula lor! Cu 
câtă ardoare m-am asociat la descoperirile lor! Cât i-am 
invidiat! Iată de ce nu e de mirare că o pornire irezistibilă m-a 
făcut să-i pun în scenă, în Insula misterioasă, pe Robinsonii 
Științei şi în Doi ani de vacanţă, un întreg pensionat de 
Robinsoni». 

Afecţiunea faţă de romanul lui Jean-Rodolphe Wyss (1781 - 
1830) l-a determinat pe scriitor să publice în 1900 o urmare 
intitulată A doua patrie, asa cum admiraţia faţă de Edgar Poe îl 
determinase să publice în 1897 Sfinxul ghețarilor, urmare la 
Aventurile lui Arthur Gordon Pym. 

Înaintând către Viti-Levu, Standard-Island trece pe lângă mai 
multe insule intermediare, ca Vanua-Vatu, Moala, Ngan, fără să 
se oprească. 

Pretutindeni lunecă flotile de pirogi cu balansiere încrucişate 
de bambus, care slujesc la păstrarea echilibrului şi la 
depozitarea încărcăturii. Ele circulă, evoluează cu graţie 
împrejurul insulei cu elice, dar nu caută să intre în porturi. 
Probabil că nici nu li s-ar fi îngăduit, dată fiind reputaţia destul 
de proastă a fidjienilor. E adevărat că aceşti indigeni au 
îmbrăţişat creştinismul. Misionarii europeni s-au stabilit la 
Lecumba în 1835. De atunci, fidjienii sunt aproape toţi 
protestanți wesleyeni, amestecați cu câteva mii de catolici. Dar, 
mai înainte, erau atât de dedaţi practicilor canibalismului, încât 
poate că nu şi-au pierdut cu totul pofta de carne omenească... 

Hotărât, dacă Pinchinat nu întâlneşte pe vreuna dintre aceste 
insule nepoți de antropofagi, care-au păstrat vechile obiceiuri 
ale bunicilor lor, va trebui să renunţe definitiv să mai caute 
urme de culoare locală în aceste arhipelaguri din Pacific. 

Grupul occidental al arhipelagului Fidji cuprinde două insule 
mari, Viti-Levu şi Vanua-Levu, şi două insule mijlocii, Kandavu 
şi Taviuni. Mai către nord-vest se află insulele Wassava şi se 
deschide strâmtoarea insulei Rond, pe care trebuie s-o străbată 
comandorul Simcoe, urcând spre Noile Hebride. 

Înălţimile insulei Viti-Levu se desenează la orizont în după- 
amiaza zilei de 25 ianuarie. Această insulă muntoasă este cea 
mai mare din arhipelag, cu o treime mai întinsă decât Corsica 
— deci zece mii şase sute patruzeci şi cinci de kilometri pătraţi. 

Piscurile sale se înalţă la o mie două sute şi o mie cinci sute 
de metri deasupra nivelului mării. Sunt vulcani stinşi sau cel 
puţin adormiţi, a căror trezire este în general foarte neplăcută. 

Viti-Levu e legată de vecina sa nordică, Vanua-Levu, printr-o 
barieră submarină de _ recifuri, care se afla, desigur, la 
suprafaţă în epoca formaţiei telurice. Standard-Island poate să 
se hazardeze fără primejdie deasupra acestei bariere. Pe de 
altă parte, la nord de Viti-Levu sunt adâncimi evaluate la patru- 
cinci sute de metri, iar la sud, între cinci sute şi două mii. 

Odinioară, capitala arhipelagului era Levuka, în insula 
Ovalau, la est de Viti-Levu. Poate că agenţiile comerciale din 
Levuka, fondate de englezi, sunt mai importante decât cele din 
Suva, actuala capitală, situată în insula Viti-Levu. Dar portul 
Suva oferă avantaje serioase pentru navigaţie, fiind situat la 
extremitatea sud-estică a insulei, între două delte ale căror ape 
udă cu generozitate litoralul. Cât despre portul de sosire şi de 
plecare al pacheboturilor transoceanice, el se află în golful 

Ngalao, la sud de insula Kandava, locul cel mai apropiat de 
Noua Zeelandă, Australia, Noua Caledonie şi Loyalty. 

Standard-Island ancorează în faţa portului Suva. Formalităţile 
sunt îndeplinite în aceeaşi zi şi debarcarea este autorizată. 
Cum această vizită nu poate fi decât o sursă de beneficii pentru 
coloni şi indigeni, miliardezii sunt siguri de o primire excelentă, 
în care există poate mai mult interes decât simpatie. Să nu 
uităm, dealtfel, că Fidji ţine de Coroana britanică şi că 
raporturile sunt mereu încordate între /Foreign-Office! şi 
Standard-Island Company, atât de geloasă pe independenţa ei. 

A doua zi, 26 ianuarie, comercianții de pe Standard-Island, 
care au făcut cumpărături sau vânzări, debarcă dis-de- 
dimineaţă. Turiştii, printre care şi parizienii noştri, nu rămân în 
urmă. Cu toate că Pinchinat şi Yvernes îl zeflemisesc pe 
Frascolin — distinsul elev al comandorului Simcoe — în 
legătură cu studiile «etnorasanto-geografice», cum spune 
alteţa-sa, ei nu profită mai puţin de aceste studii. La întrebările 
camarazilor lui despre locuitorii din Viti-Levu, despre 
obiceiurile şi practicile lor, vioara a doua are totdeauna câte un 
răspuns instructiv. Sebastien Zorn însuşi îl chestionează când 
se iveşte prilejul. 

Chiar de la început, aflând că aceste locuri erau, nu demult, 
principalul teatru al canibalismului, Pinchinat nu-şi poate reţine 
un suspin: 

— Da, dar noi venim prea târziu şi veţi vedea că aceşti 
fidjieni, copleşiţi de civilizaţie, au decăzut până la tocană de 
pasăre şi picioare de porc a la Saint-Menehould! 

— Antropofagule! îi strigă Frascolin. Meritai să te afli pe 
masa regelui Thakumbau! 

— He! He! Un antricot de Pinchinat a la Bordelaise! 

— Dacă ne pierdem timpul cu discuţii fără rost... intervine Se- 
bastien Zorn. 

— ... Nu vom realiza progresul prin mersul înainte! exclamă 
Pinchinat. lată o frază din cele care-ţi plac, bătrâne 
violonceluloidist! Ei bine, înainte marş! 

Oraşul Suva, clădit în dreapta unui mic golf, îşi răsfiră casele 
pe spinarea unei coline înverzite. El are cheiuri pentru 
amararea vaselor, străzi cu trotuare pardosite, nici mai mult 
nici mai puţin ca marile noastre staţiuni balneare. Casele de 
lemn, cu parter, uneori, dar foarte rar cu etaj, sunt vesele şi 
răcoroase. În împrejurimile oraşului, cabanele indigene îşi 
arată frontoanele ridicate în colţuri şi împodobite cu scoici. 
Acoperişurile, foarte trainice, rezistă ploilor torențiale de iarnă, 


1 Ministerul afacerilor externe. 

din mai până în octombrie. După cum relatează Frascolin, 
foarte priceput la statistică, în martie 1871, localitatea Mbua, 
situată în partea de răsărit a insulei, a fost botezată într-o zi cu 
treizeci şi opt de centimetri de apă. 

Viti-Levu, asemeni celorlalte insule ale arhipelagului, este 
supusă inegalităţii climaterice şi vegetaţia diferă de la un țărm 
la altul. In partea expusă vânturilor alizee din sud-est, 
atmosfera e umedă şi păduri magnifice acoperă solul. În 
cealaltă parte, se întind imense savane cultivabile. Se observă 
totuşi că anumiţi arbori încep să dispară — printre alţii 
santalul, aproape cu totul epuizat, şi dakua, acest pin specific 
insulelor Fidji. 

În timpul plimbărilor sale, cvartetul constată că flora este de 
o bogăţie tropicală. Pretutindeni, păduri de cocotieri şi 
palmieri, cu trunchiurile acoperite de orhidee parazite, masive 
de casuariene, pandanus, acacias, ferigi arborescente şi, în 
regiunile mlăştinoase, o mulţime de manglieri, ale căror 
rădăcini şerpuiesc la suprafaţă. Dar cultura bumbacului şi a 
ceaiului n-a dat rezultatele pe care le făgăduia climatul atât de 
propice. În realitate, pământul insulei Viti-Levu — ca dealtfel al 
întregului arhipelag — argilos şi gălbui e alcătuit numai din 
cenuşă vulcanică, devenită productivă în urma descompunerii. 

Cât despre faună, ea nu este mai variată decât pe alte 
meleaguri ale Pacificului: vreo patruzeci de specii de păsări, 
papagali şi canari aclimatizaţi, lilieci, legiuni de şoareci, reptile 
neveninoase, foarte apreciate de indigeni din punct de vedere 
comestibil, şopârle peste măsură de multe şi gândaci 
dezgustători, de o lăcomie canibalică. Dar fiare nu se găsesc 
deloc — ceea ce provoacă această butadă a lui Pinchinat: 

— Guvernatorul nostru, Cyrus Bikerstaff, ar fi trebuit să 
păstreze câteva cupluri de lei, tigri, pantere, crocodili şi să 
depună aceste familii carnasiere pe insulele Fidji. N-ar fi fost 
decât o restituire, pentru că arhipelagul aparţine Angliei. 

Indigenii, amestec de polinezieni şi melanezieni, prezintă 
tipuri reuşite, mai puţin remarcabile totuşi ca în insulele Samoa 
şi Marchize. Bărbaţii, printre care se întâlnesc numeroşi metişi, 
sunt înalţi şi viguroşi, arămii, aproape negri, cu capul acoperit 
de o chică lânoasă. Veşmântul lor e destul de rudimentar, cel 
mai adesea un simplu şorţ sau o cuvertură de stofă indigenă, 
masi, extrasă dintr-un soi de dud din care se face şi hârtie. În 
primul stadiu de fabricaţie, această stofă e perfect albă; dar 
fidjienii ştiu s-o vopsească, s-o împestriţeze, transformând-o 
într-o marfă căutată în toate arhipelagurile din răsăritul 
Pacificului. Trebuie să adăugăm că aceşti oameni nu se dau în 

lături să îmbrace, la anumite ocazii, boarfe europeneşti, aduse 
de prin magazinele de vechituri din Regatul-Unit şi Germania. 
Parizienii au de ce să facă glume pe socoteala acestor fidjieni 
împopoţonaţi cu un pantalon deformat, cu un palton fără vârstă 
şi chiar cu un frac negru, care, după multe faze de decadenţă, 
îşi sfârşeşte existenţa pe spatele unui băştinaş din Viti-Levu. 

— S-ar putea scrie romanul unuia dintre veşmintele astea, 
spune Yvernes. 

— Un roman care ar risca să fie prost croit! ripostează 
Pinchinat. Cât despre femei, fusta şi bluza de masi le îmbracă 
mai mult sau mai puţin decent, în ciuda predicilor wesleyene. 
Sunt bine făcute şi, adăugând farmecul tinereţii, unele dintre 
ele pot să pară drăguţe. Dar, ca şi bărbaţii, au prostul obicei de 
a-şi unge părul cu var, prefacându-l într-un fel de pălărie 
calcaroasă care le apără de insolaţii. 

Pe deasupra, fumează tot atât cât bărbaţii şi fraţii lor — un 
tutun autohton, cu miros de fân ars — şi, când nu mestecă 
țigareta între buze, o păstrează vârâtă în lobul urechii, acolo 
unde europencele îşi pun cerceii de diamante sau de perle. În 
general, femeile sunt nişte sclave împovărate cu cele mai grele 
munci ale menajului şi nu e departe timpul când, după ce 
roboteau ca să întreţină lenea soţilor, erau sugrumate pe 
mormintele lor. 

În timpul excursiei lor de trei zile prin împrejurimile Suvei, 
turiştii noştri încearcă de mai multe ori să viziteze colibele 
indigene. Şi dacă nu reuşesc, aceasta nu se datoreşte lipsei de 
ospitalitate a proprietarilor, ci mirosurilor. Oamenii ăştia unşi 
cu ulei de cocos, promiscuitatea în care trăiesc, alături de 
porci, găini, câini, pisici, iluminatul sufocant obţinut prin 
arderea cleiului răşinos de dam-mana... nu! nu se poate rezista! 
Pe deasupra, odată pătrunşi în căminul fidjian, ar fi trebuit, 
pentru a nu călca tradiţiile, să-şi moaie buzele în castronul de 
kava, licoare prin excelenţă fidjiană. In afară de faptul că, fiind 
extrasă din rădăcină uscată de piper, această kava e de o 
iuţeală inaccesibilă gâtlejurilor europene, mai trebuie să ţinem 
seama şi de felul în care este preparată. Piperul nu e măcinat, 
ci amestecat, sfarâmat între dinţi, apoi scuipat într-un vas cu 
apă. Băutura astfel obţinută ţi se oferă cu o insistenţă căreia 
nu-i poţi răspunde printr-un refuz. Trebuie doar să mulţumeşti, 
pronunţând aceste cuvinte mult folosite în arhipelag: E mana 
ndina, adică amin. Amintim în treacăt şi gândacii care mişună 
înăuntrul cocioabelor, furnicile albe care le devastează şi 
tânţarii — miliarde de tânţari — ale căror nenumărate falange 
aleargă pe jos, pe pereţi, pe hainele indigenilor. 


232 


Nu trebuie să ne mirăm deci că alteţa-sa, cu accentul comico- 
britanic al clovnilor englezi, exclamă în faţa colcăielii acestor 
formidabile insecte: 

— 'Țânţar!... Ţânţar!... 

În sfârşit, nici el, nici colegii lui n-au curajul să pătrundă în 
colibele fidjiene. În această privinţă, studiile lor etnologice 
rămân incomplete. Savantul Frascolin el însuşi a dat înapoi — 
rămânând astfel cu un gol în amintirile sale de călătorie. 


UN «CASUS BELLI»! 


În vreme ce artiştii noştri se plimbă şi îşi fac o părere despre 
obiceiurile arhipelagului, câţiva notabili au intrat în legătură cu 
autorităţile indigene ale arhipelagului. Papalangişii — aşa sunt 
numiţi aici străinii — n-aveau de ce să se teamă că vor fi rău 
primiţi. 

Autorităţile europene sunt reprezentate de un guvernator 
general englez al arhipelagurilor vestice, supuse cu mai multă 
sau mai puţină eficacitate protectoratului Regatului-Unit. Cyrus 
Bikerstaff nu socoteşte necesar să-i facă o vizită oficială. De 
două, trei ori se privesc unul pe altul cu răceală, dar raporturile 
lor nu merg mai departe de aceste priviri. 

În ceea ce-l priveşte pe consulul Germaniei, unul dintre 
principalii negustori din partea locului, relaţiile se mărginesc la 
un schimb de cărţi de vizită. 

În timpul popasului, familiile Tankerdon şi  Coverley 
organizează excursii în împrejurimile Suvei şi în pădurile care-i 
acoperă munţii până pe cele mai înalte piscuri. 

În legătură cu aceasta, supraintendentul împărtăşeşte 
prietenilor săi o observaţie foarte întemeiată: 

— Dacă miliardezii noştri sunt atât de dornici de plimbări, 
asta se datoreşte faptului că n-au la îndemână un relief destul 
de accidentat. Standard-Island e prea plată, prea uniformă. 
Nădăjduiesc însă că într-o zi o să-i fabricăm un munte artificial, 
care va putea să rivalizeze cu cele mai înalte vârfuri din Pacific. 
Până atunci, de câte ori au prilejul, citadinii noştri se grăbesc 
să urce la câteva sute de metri, ca să respire aerul pur şi 
dătător de viaţă al înălțimilor. E un lucru care tine de natura 
umană. 

— Foarte bine, spune Pinchinat. Dar un sfat, dragul meu 
Eucalistus! Când veţi construi muntele din plăci de oţel sau de 

aluminiu, nu uitaţi să-i puneţi un vulcan drăguţ înăuntru... un 
vulcan cu cartuşe fulminante şi artificii... 

— Şi de ce nu, domnule zeflemist? ripostează Calistus 
Munbar. 

— Tocmai asta îmi spun şi eu: de ce nu?... 

E de la sine înţeles că Walter Tankerdon şi miss Dy Coverley 
iau parte la aceste excursii, braţ la braţ. 

La Viti-Levu, turiştii n-au neglijat să viziteze curiozităţile capi- 
talei, templele spiritelor, mburekalu, precum şi localul destinat 
adunărilor politice. Aceste construcţii, clădite pe o temelie de 
pietre uscate, sunt alcătuite din împletituri de bambus, grinzi 
acoperite cu un fel de broderie vegetală, căpriori aşezaţi 
ingenios, ca să poată sprijini acoperişul. Turiştii vizitează de 
asemeni spitalul, care oferă cele mai bune condiţii de igienă, 
grădina botanică, aşezată în amfiteatru în spatele oraşului. 
Adeseori plimbările se prelungesc până seara şi atunci se întorc 
cu felinarele aprinse, ca pe vremea străbunicilor, în insulele 
Fidji, municipalitatea nu cunoaşte încă gazometrul, nici 
becurile Auer!, nici lămpile cu arc, nici cele cu acetilenă, dar 
toate astea vor veni «sub protectoratul luminat al Marii 
Britanii!», cum insinuează Calistus Munbar. 

Ce fac în timpul acestui popas căpitanul Sarol cu malaiezii săi 
şi neohebridienii îmbarcaţi în insulele Samoa? Nimic deosebit. 
Ei nu debarcă, deoarece cunosc Viti-Levu şi insulele vecine — 
unii pentru că le-au vizitat navigând în cabotaj, alţii pentru că 
au lucrat acolo, pe plantaţii. Sunt mult mai bucuroşi să rămână 
pe  Standard-lsland, pe care o explorează fără încetare, 
cutreierând neobosiţi oraşul, porturile, parcul, câmpia, bateriile 
Pintenului şi Pupei. După câteva săptămâni, graţie bunăvoinţei 
Companiei şi guvernatorului Cyrus Bikerstaff, aceşti bravi 
oameni vor debarca în ţara lor, după o şedere de cinci luni pe 
insula cu elice. 

Uneori, artiştii noştri stau de vorbă cu Sarol, care e foarte 
inteligent şi vorbeşte curent limba engleză. El le descrie pe un 
ton entuziast Noile Hebride, indigenii din acest arhipelag, felul 
lor de a se hrăni, bucătăria lor — ceea ce-l interesează în chip 
deosebit pe alteţa-sa. Ambiţia secretă a lui Pinchinat este de a 
descoperi acolo un nou fel de mâncare, a cărui reţetă s-o 
comunice societăţilor gastronomice din bătrâna Europă. 

La 30 ianuarie, Sebastien Zorn şi colegii săi, la dispoziţia 
cărora a fost pusă una dintre şalupele electrice de la Tribord- 
Harbour, pornesc cu intenţia de a urca în susul Rewei, unul 


1 După numele inventatorului becului cu gaz incandescent, 
chimistul austriac Karl Auer von Welsbach (1858-1929). 

dintre principalele râuri ale insulei. Cu ei se află un mecanic, 
doi mateloţi şi un pilot fidjian. Athanase Doremus a fost invitat 
zadarnic să se alăture excursioniştilor. Simţul curiozităţii s-a 
stins la acest profesor de graţie şi de ţinută. Şi apoi, s-ar putea 
ca în timpul lipsei sale să-i pice un elev — deci preferă să nu 
părăsească nici o clipă sala de dans a cazinoului. 

La ora şase dimineaţa, bine înarmată şi având pe bord 
oarecari provizii, căci nu se va întoarce decât seara la Tribord- 
Harbour, ambarcaţia iese din golful Suva şi navighează până în 
golful Rewa. 

Nu numai recifurile, dar şi rechinii se arată în număr mare 
prin aceste locuri şi trebuie să fii cu ochii-n patru atât faţă de 
unele, cât şi faţă de ceilalţi. 

Rechinii voştri, spune Pinchinat cu dispreţ, nu mai sunt cani- 
balii apelor sărate! Probabil că misionarii englezi i-au convertit 
la creştinism ca şi pe fidjieni! Pariez că animalele astea au 
pierdut gustul cărnii omeneşti... 

— Să nu vă încredeţi în ei, ripostează pilotul, şi nici în fidjienii 
din interiorul insulei! 

Pinchinat se mulţumeşte să ridice din umeri. Ce-i tot înşiră 
cai verzi pe pereţi despre aceşti pretinşi antropofagi, care nu 
mai «antropofaghează» nici măcar în zilele de sărbătoare?! 

Pilotul cunoaşte la perfecţie golful şi cursul Rewei. Pe acest 
râu important, numit şi Wai-Levu, fluxul se face simţit până la o 
distanţă de patruzeci şi cinci de kilometri şi bărcile pot să urce 
până la optzeci. 

Lărgimea Rewei depăşeşte o sută de prăjini, acolo unde se 
varsă în ocean. Râul curge între țărmurile nisipoase — în 
stânga scunde, în dreapta abrupte — ale căror bananieri şi 
cocotieri se conturează cu limpezime pe un fond de verdeață. 
Numele său este Rewa-Rewa, potrivit dublării cuvintelor, 
fenomen foarte răspândit la populaţiile din Pacific. 

Adevărata Rewă este alcătuită din confluenţa râurilor Wai- 
Levu (apă mare) şi Wai-Manu, iar locul unde se varsă în ocean 
e numit Wai-Ni-ki. 

După ocolul deltei, şalupa trece prin faţa satului Kamba, pe 
jumătate ascuns între flori. Pentru a nu pierde nimic din 
puterea fluxului, călătorii nu se opresc nici aici, nici în satul 
Naitasiri. Dealtfel, acest ultim sat a fost declarat «tabu», cu 
casele, arborii şi locuitorii săi, până şi cu apele Rewei care-i 
scaldă ţărmul. Indigenii n-ar fi îngăduit nimănui să debarce. 
Tabuul (Sebastien Zorn ştie ceva despre asta) e un obicei dacă 
nu foarte respectabil, măcar foarte respectat — şi turiştii îl 
respectă... 

Pe la ora unsprezece, pe ţărmul drept se aud dangăte de 
clopot, în frunziş, la umbra cocotierilor şi bananierilor, se 
iveşte satul Naililii. alcătuit din câteva colibe. În acest sat s-a 
instalat o misiune catolică. Ce-ar fi dacă turiştii s-ar opri un 
ceas, doar atât cât să strângă mâna misionarului, un 
compatriot?... Pilotul nu vede nici un inconvenient şi 
ambarcaţia este priponită de o buturugă. 

Sebastien Zorn şi colegii săi coboară şi, după nici două 
minute de mers, îl întâlnesc pe superiorul Misiunii. 

Este un bărbat de vreo cincizeci de ani, cu o fizionomie 
plăcută, cu chip energic. Fericit că poate să stea de vorbă cu 
nişte francezi, îi pofteşte în coliba sa, aşezată în mijlocul satului 
care cuprinde cam o sută de indigeni. El insistă ca oaspeţii să 
guste din răcoritoarele locale şi-i linişteşte: nu-i vorba despre 
dezgustătoarea kava, ci de o băutură sau mai bine-zis de o supă 
obţinută prin fierberea cyreelor — scoici care se găsesc din 
belşug pe țărmurile Rewei. 

— Şi pentru că pătrundeţi în interiorul insulei, spune el, fiţi 
prudenti, dragi oaspeţi, şi cu ochii în patru! 

— Auzi, Pinchinat! spune Sebastien Zorn. 

Artiştii pleacă înainte ca clopotul bisericuţei să sune 
rugăciunea de amiază. Pe drum, ambarcaţia se încrucişează cu 
câteva pirogi cu balansiere, purtând pe platforme încărcături 
de banane. Este moneda curentă pe care perceptorul a primit-o 
de la contribuabili. Ţărmurile sunt mereu tivite cu dafini, 
salcâmi, lămâi, cactuşi cu flori roşii ca sângele. Deasupra, 
bananierii şi cocotierii îşi înalţă crengile încărcate de ciorchini. 
Şi toată această verdeață se întinde până la orizontul muntos, 
dominat de vârful Mbugge-Levu. 

Printre copaci se zăresc una sau două uzine de tip european, 
contrastând cu natura sălbatică a insulei. Sunt fabrici de zahăr, 
înzestrate cu toate maşinăriile industriei moderne şi ale căror 
produse «pot să susţină în avantajul lor comparaţia cu 
produsele zaharoase din Antile şi din alte colonii» — cum a 
spus un călător, domnul Verschnur. 

Pe la ora unu, ambarcaţia ajunge la capătul călătoriei sale pe 
Rewa. Peste două ceasuri se va face simţit refluxul, de care 
trebuie să profite pentru întoarcere. Navigaţia va fi rapidă, căci 
refluxul este puternic. Excursioniştii vor fi la Tribord-Harbour 
înainte de ora zece seara. 

Cea mai bună întrebuințare a timpului de care dispun este 
vizitarea satului Tampoo, ale cărui colibe se zăresc la jumătate 
de milă. Mecanicul şi cei doi mateloţi vor rămâne de pază la 
şalupă, iar pilotul îşi va «pilota» pasagerii până în sat, unde 

vechile obiceiuri s-au păstrat în întreaga lor puritate fidjiană. În 
această parte a insulei, misionarii şi-au cheltuit zadarnic 
energia şi predicile. Aici domnesc încă vrăjitorii; aici 
funcţionează vrăjitoriile, mai ales cele care poartă complicatul 
nume de  Vaka-Ndranni-Kan-Tacka, adică  «descântecul 
frunzelor». Aici sunt adoraţi Katoavuşii, zei a căror existenţă n- 
a avut început şi nu va avea sfârşit şi care nu dispreţuiesc 
anumite sacrificii pe care guvernatorul general nu poate să le 
prevină şi nici măcar să le pedepsească. 

Ambarcaţia se încrucişează cu citeva pirogi... 


Poate ar fi fost mai cuminte ca artiştii noştri să nu se 
aventureze în mijlocul acestor triburi suspecte. Dar, curioşi ca 
nişte parizieni, ei insistă, iar pilotul consimte să-i însoţească, 
recomandându-le să nu se depărteze unii de alţii. 

Chiar la intrarea satului, alcătuit din vreo sută de colibe, ei 
întâlnesc câteva femei, adevărate femei sălbatice. Acoperite 
doar cu un şorţ legat în jurul şalelor, ele nu manifestă nici o 
uimire la vederea străinilor care le-au surprins în timpul 
muncii. Aceste vizite nu le mai stânjenesc de când arhipelagul 
este supus protectoratului Angliei. 

Femeile sunt absorbite de pregătirea curcumei, un fel de 
rădăcini păstrate în gropi căptuşite cu ierburi şi frunze de 
bananier; sunt scoase de acolo, prăjite, curățate, tescuite în 
coşuri garnisite cu ferigi, şi sucul care se scurge e introdus în 
tulpini de bambus. Acest suc slujeşte totodată ca aliment şi ca 
pomadă şi, în această dublă calitate, e folosit pretutindeni. 

Mica trupă intră în sat, primită cu indiferenţă de indigeni, 
care nu se grăbesc nici să-i salute pe vizitatori, nici să le ofere 
ospitalitate. Dealtfel, aspectul exterior al colibelor n-are nimic 
atrăgător. Ţinând seama de mirosul lor, dominat de râncezimea 
uleiului de cocos, cvartetul e fericit că legile ospeţiei nu sunt 
aici la mare cinste. 

Totuşi, când ajung în faţa locuinţei şefului — un fidjian înalt, 
cu un aer sălbatic — acesta înaintează spre ei, în mijlocul unui 
cortegiu de indigeni. Părul său încreţit e alb de var. Şi-a 
îmbrăcat costumul de gală: o cămaşă dungată, o centură în 
jurul mijlocului, piciorul stâng încălţat într-un vechi papuc 
brodat şi — cum de n-a pufnit în râs Pinchinat? — un frac 
albastru cu butoni de aur, cârpit în multe locuri, ale cărui cozi 
inegale îi lovesc una pulpa, cealaltă glezna. 

Înaintând către grupul de papalangis, şeful se împiedică de o 
buturugă, îşi pierde echilibrul şi se lungeşte la pământ. 

Imediat, potrivit etichetei bale muri, întregul anturaj se potic- 
neşte la rândul său şi se trânteşte respectuos «pentru a lua 
asupra sa o parte din ridicolul acestei căzături». 

Ascultând explicaţia pilotului, Pinchinat aprobă această 
formalitate, cu nimic mai ridicolă ca atâtea altele de la curţile 
europene — cel puţin după părerea lui. 

După ce toată lumea s-a ridicat, şeful şi pilotul schimbă 
câteva fraze în limba fidjiană, din care cvartetul nu-nţelege nici 
un cuvânt. Aceste fraze, traduse de pilot, n-au alt rost decât de 
a-i interoga pe străini în legătură cu scopul vizitei lor. Aflând că 
doresc să viziteze satul şi împrejurimile lui, li se dă această 
autorizaţie. 

Dealtfel, şeful nu pare nici bucuros, nici supărat de venirea 
turiştilor la Tampoo şi, la un semn al său, indigenii reintră în 
colibe. 

— La urma urmei, nu par prea răi! observă Pinchinat. 

— Ăsta nu-i un motiv de a comite vreo imprudenţă! îi atrage 
atenţia Frascolin. 

Artiştii se plimbă un ceas întreg prin sat, fără să fie sâcâiţi de 
indigeni. Şeful cu frac albastru a intrat în colibă şi e vizibil că 
indigenii îi tratează cu profundă nepăsare. 

După ce au circulat pe ulițele satului, fără ca uşa vreunei 
colibe să se fi deschis, primitoare, Sebastien Zorn, Yvernes, 
Pinchinat, Frascolin şi pilotul se îndreaptă spre ruinele 
templelor, situate nu departe de locuinţa unuia dintre vrăjitorii 
satului. 

Aşezat în prag, vrăjitorul îi priveşte nu prea încurajator şi 
gesturile sale par să arate că le aruncă un blestem. 

Frascolin încearcă să converseze cu el prin intermediul 
pilotului. Vrăjitorul ia atunci o înfăţişare atât de cruntă, o 
atitudine atât de amenințătoare, încât e clar că nu-i nici o 
speranţă de a scoate măcar o vorbă de la acest arici fidjian. 

În acest timp, cu toate recomandările care i-au fost făcute, 
Pinchinat s-a îndepărtat, trecând dincolo de un boschet stufos 
de bananieri etajaţi pe coasta unei coline. 

Când Sebastien Zorn, Yvernes şi Frascolin, scârbiţi de 
proasta primire a vrăjitorului, se pregătesc să părăsească 
Tampoo, nu-şi mai zăresc prietenul. 

A sosit ora întoarcerii la şalupă. Refluxul nu va întârzia să se 
facă simţit şi cele câteva ore cât durează nu sunt prea multe 
pentru a cobori pe Rewa. 

Neliniştit, Frascolin îl strigă pe Pinchinat. 

Nici un răspuns. 

— Unde poate fi? întreabă Sebastien Zorn. 

— Nu ştiu, răspunde Yvernes. 

— L-a văzut cineva dintre dumneavoastră îndepărtându-se? se 
interesează pilotul. 

— Nu l-a văzut nimeni! 

— Fără îndoială că s-a întors la şalupă prin sat, presupune 
Frascolin. 

— N-a făcut bine, spune pilotul. Dar să nu pierdem timpul şi 
să-l ajungem din urmă. 

Pornesc, destul de îngrijoraţi. Pinchinat face mereu câte o 
boacănă şi faptul că socoteşte imaginare cruzimile acestor 
indigeni, rămaşi sălbatici cu atâta încăpățânare, îl poate 
expune unor primejdii foarte reale. 

Traversând Tampoo, pilotul observă, cu oarecare nelinişte, că 
nu se mai arată nici un fidjian. Uşile colibelor sunt închise. 
Mulțimea nu mai e adunată în faţa colibei şefului. Femeile care 
preparau curcuma au dispărut. Satul pare părăsit de un ceas. 

Mica trupă grăbeşte pasul. Cel care lipseşte este strigat de 
mai multe ori, fără rezultat. Nu s-a întors deci pe ţărmul unde îl 
aşteaptă şalupa? Ori poate că ambarcaţia nu se mai află acolo, 
sub paza mecanicului şi a celor doi mateloţi?... 

Mai sunt câteva sute de paşi. Se grăbesc să-i străbată şi, 
îndată ce depăşesc liziera arborilor, zăresc şalupa şi pe cei trei 
oameni la postul lor. 

— Unde-i prietenul nostru? întreabă Frascolin. 

— Nu mai e cu dumneavoastră? se miră mecanicul. 

— Nu, de jumătate de ceas. 

— Nu l-aţi văzut deloc? intervine Yvernes. 

— Nu. 

Ce i s-o fi întâmplat acestui imprudent? Pilotul nu-şi ascunde 
îngrijorarea. 

— Trebuie să ne întoarcem în sat, spune Sebastien Zorn. Nu 
putem să-l părăsim pe Pinchinat! 

Şalupa este lăsată în paza unui matelot, cu toate că această 
măsură poate fi primejdioasă. Dar de data asta e mai bine să 
revină la Tampoo mai mulţi şi bine înarmaţi. Chiar de-ar trebui 
să scotocească toate colibele, nu vor pleca din sat şi nu se vor 
întoarce pe Standard-Island fără Pinchinat. 

Pornesc din nou spre Tampoo. Satul şi împrejurimile sunt la 
fel de pustii. Unde s-a refugiat oare populaţia? Pe uliţi nu se 
aude nici un zgomot şi colibele sunt goale. 

Din păcate nu mai încape nici o îndoială. Pinchinat s-a 
aventurat în pădurea de bananieri, a fost prins şi dus... unde? 
Cât despre soarta pe care i-o pregătesc aceşti sălbatici de care 
îşi bătea joc, e uşor să ne-o închipuim. Cercetările în 
împrejurimi n-ar duce la nici un rezultat. Cum să urmăreşti o 
pistă în mijlocul acestei regiuni forestiere, prin această brusă 
pe care o cunosc doar fidjienii? Dealtfel, nu e de temut că 
indigenii vor încerca să pună mâna pe ambarcaţia păzită de un 
singur matelot? Dacă se mai întâmplă şi nenorocirea asta, orice 
speranţă de a-l elibera pe Pinchinat e pierdută, iar salvarea 
tovarăşilor săi e compromisă. 

Desperarea lui Frascolin, Yvernes, Sebastien Zorn nu poate fi 
tălmăcită în cuvinte. Ce-i de făcut?... Pilotul şi mecanicul nu 
ştiu la ce soluţie să se oprească. 

Frascolin, care şi-a păstrat sângele rece, spune atunci: 

— Să ne întoarcem la Standard-Island. 

— Fără prietenul nostru? strigă Yvernes. 
— Cum poţi să te gândeşti la asta? adaugă Sebastien Zorn. 
— Nu văd altă cale, răspunde Frascolin. Trebuie ca 
guvernatorul- insulei cu elice să fie încunoştiinţat, ca 
autorităţile din Viti-Levu să fie avertizate şi somate să 
acţioneze. 
— Da, să plecăm, îi sfătuieşte şi pilotul. N-avem nici un minut 
de pierdut dacă vrem să profităm de reflux. 
— Este singurul mijloc de a-1 salva pe Pinchinat, dacă nu-i 
prea târziu! încheie Frascolin. 

Singurul mijloc, într-adevăr. 

Părăsesc satul, cu temerea vagă că nu vor mai găsi şalupa la 
postul său. În zadar strigă toţi numele lui Pinchinat. Şi, dacă ar 
fi mai puţin tulburaţi, ar zări poate, în dosul tufişurilor, câţiva 
dintre aceşti sălbatici care-i pândesc. 

Ambarcaţia n-a avut nimic de suferit. Matelotul de pază n-a 
văzut pe nimeni pe țărmurile Rewei. 

Sebastien Zorn, Frascolin, Yvernes se suie în şalupă cu o 
amărăciune de negrăit. Ei ezită, strigă încă o dată... Dar 
Frascolin le-a spus că trebuie să plece şi a fost îndreptăţit s-o 
spună, după cum ei sunt îndreptăţiţi s-o facă. 

Mecanicul pune dinamurile în mişcare, iar şalupa, ajutată de 
reflux, coboară cursul Rewei cu o rapiditate prodigioasă. 

La ora şase au trecut de capătul vestic al deltei. După o 
jumătate de ceas, acostează la cheiul din Tribord-Harbour. 

Într-un sfert de oră, Frascolin şi camarazii săi ajung la 
Milliard-City cu tramvaiul şi se reped la primărie. 

Îndată ce e pus la curent, Cyrus Bikerstaff pleacă la Suva şi 
cere guvernatorului general al arhipelagului să-i acorde o 
întrevedere. 

Aflând ce s-a petrecut la Tampoo, reprezentantul reginei nu-i 
ascunde că situaţia e foarte gravă. Acest francez este în mâinile 
unuia dintre triburile care nu se supun nici unei autorităţi. 

— Din nenorocire, nu putem întreprinde nimic până mâine, 
spune el. Şalupele noastre n-ar putea să urce până la Tampoo 
împotriva refluxului. Dealtfel, e neapărat necesar să mergem în 
număr mare şi cel mai sigur ar fi prin brusă. 

— De acord, răspunde Cyrus Bikerstaff, dar trebuie să plecăm 
nu mâine, ci astăzi, în această clipă! 

— N-am la dispoziţie oamenii trebuincioşi. 

— Îi avem noi, domnule, replică Cyrus Bikerstaff. Luaţi deci 
măsuri să fie însoţiţi de soldaţi din miliția dumneavoastră şi, 
sub ordinele unuia dintre ofiţerii care cunosc bine regiunea... 

—  Iertaţi-mă, domnule, răspunde rece Excelenţa Sa, n-am obi- 
ceiul... 

—  Iertaţi-mă, de asemeni, îl întrerupe Cyrus Bikerstaff, dar vă 
previn că dacă nu acţionaţi chiar acum, dacă prietenul şi 
oaspetele nostru nu ne este înapoiat, responsabilitatea va 
cădea asupra dumneavoastră şi... 

— Şi...? întreabă guvernatorul, pe un ton arogant. 

— Bateriile de pe Standard-Island vor distruge Suva până în 
temelii, capitala şi toate proprietăţile străine, fie ele engleze 
sau germane! 

Ultimatumul este categoric şi nu există nici o ieşire. Cele 
câteva tunuri ale insulei n-ar putea să lupte împotriva artileriei 
de pe Standard-Island. Guvernatorul se supune deci şi, s-o 
recunoaştem, ar fi făcut mai bine să procedeze aşa de 
bunăvoie, în numele principiilor umanitare. 

După jumătate de ceas, o sută de oameni, marinari şi 
milițieni, debarcă la Suva, sub ordinele comandorului Simcoe, 
care a vrut să conducă el însuşi această operaţie. 
Supraintendentul, Sebastien Zorn, Yvernes, Frascolin sunt 
alături de el. O grupă de jandarmi din Viti-Levu le dă concursul. 

Expediția porneşte prin brusă, facând înconjurul golfului 
Rewa, sub îndrumarea pilotului, care cunoaşte regiunile dificile 
din interiorul insulei. Au pornit-o de-a dreptul, cu pas rapid, 
astfel încât să ajungă la Tampoo în cel mai scurt timp. 

N-a fost nevoie să meargă până în sat. Cam la un ceas după 
miezul nopţii, se dă ordin de oprire. 

În adâncul unui desiş aproape de nepătruns, a fost zărită 
strălucirea unui foc. Fără îndoială că e o adunare a locuitorilor 
din Tampoo, al căror sat se află la jumătate de oră de mers spre 
est. 

Comandorul Simcoe, pilotul, Calistus Munbar, cei trei 
parizieni înaintează. 

N-au făcut mai mult de o sută de paşi şi se opresc, 
încremeniţi. 

În faţa unui foc puternic, înconjurat de o mulţime zgomotoasă 
de bărbaţi şi femei, Pinchinat, pe jumătate gol, este legat de un 
stâlp şi şeful fidjian goneşte spre el, cu securea ridicată... 

— Înainte! Înainte! strigă comandorul Simcoe marinarilor şi 
milițienilor săi. 

Indigenii, pe care detaşamentul nu-i scuteşte de împuşcături 
şi lovituri cu patul puştii, sunt surprinşi şi înspăimântați. Cât ai 
clipi din ochi, luminişul e gol — toţi s-au risipit în pădure. 

Dezlegat de stâlp, Pinchinat cade în braţele prietenului său 
Frascolin. 

E greu de relatat bucuria acestor artişti, a acestor fraţi — 
bucurie amestecată cu câteva lacrimi şi cu reproşuri foarte 
întemeiate. 

— Nenorocitule, spune violoncelistul, ce ţi-a venit să te înde- 
părtezi ? 

— Nenorocit, într-adevăr, dragul meu Sebastien, răspunde 
Pinchinat, dar nu copleşi un alto atât de puţin îmbrăcat cum 
sunt eu în această clipă. Dă-mi hainele, ca să mă pot prezenta 
într-un chip mai convenabil în faţa autorităţilor! 

Hainele sunt găsite la rădăcina unui copac şi Pinchinat se îm- 
bracă păstrând cel mai teribil sânge rece din lume. Când e, în 
sfârşit, «prezentabil», vine să strângă mâna comandorului 
Simcoe şi a supraintendentului. 

— Ei, crezi acum în canibalismul fidjienilor? îl întreabă 
Calistus Munbar. 

— Nu-s chiar atât de canibali, din moment ce nu-mi lipseşte 
nimic! 

— Mereu acelaşi blestemat fantezist! strigă Frascolin. 

— Ştiţi ce mă supăra mai mult în postura de vânat gata de 
pus în frigare? li se adresează Pinchinat. 

— Să fiu spânzurat dacă ghicesc! exclamă Yvernes. 

Ei bine, nu era faptul că voi fi mâncat în grabă de aceşti indi- 
geni! Nu! Era gândul că mă va devora un sălbatic în frac... în 
frac albastru cu butoni de aur şi cu o umbrelă sub braţ... o 
oribilă umbrelă englezească! 


SCHIMB DE PROPRIETARI 


Plecarea insulei cu elice este fixată pentru 2 februarie. În 
ajun, sfârşindu-şi excursiile, turiştii s-au întors la Milliard-City. 
Afacerea Pinchinat a produs o vâlvă teribilă. Intreaga Bijuterie 
a Pacificului ar fi fost alături de alteţa-sa, într-atât se bucură 
Cvartetul  Concertant de simpatia universală. Consiliul 
notabililor a aprobat întru totul comportarea energică a 
guvernatorului Cyrus  Bikerstaff. Jurnalele l-au felicitat 
călduros. Pinchinat a devenit deci omul zilei. Închipuiţi-vă un 
alto isprăvindu-şi cariera artistică în stomacul unui fidjian!... El 
recunoaşte bucuros că indigenii din Viti-Levu n-au renunţat la 
gusturile lor antropofagice. In definitiv, carnea de om e atât de 
bună — dacă ar fi să-i credem — şi diavolul de Pinchinat e atât 
de apetisant! 

Standard-Island porneşte în zori spre Noile Hebride. Acest 
ocol, care o va îndepărta cu zece grade (cam două sute de 

leghe) spre vest, nu poate fi evitat, pentru că Sarol şi însoțitorii 
săi trebuie lăsaţi în Noile Hebride. Nimeni nu regretă, dealtfel, 
posibilitatea de a face un serviciu acestor oameni de ispravă, 
care au dovedit atâta curaj în lupta cu fiarele. Şi-apoi, par atât 
de satisfăcuţi că vor fi repatriați în asemenea condiţii, după 
această lungă absenţă! Pe deasupra, va fi un prilej de a vizita 
acest arhipelag pe care miliardezii nu-l cunosc încă. 

Navigaţia se desfăşoară cu încetineală calculată: vaporul 
expediat din Marsilia pe adresa familiilor Tankerdon şi 
Coverley trebuie să întâlnească Standard-Island într-o regiune 
situată între Fidji şi Noile Hebride, la o sută şaptezeci şi trei 
grade, treizeci şi cinci de minute longitudine est şi 
nouăsprezece grade, treisprezece minute latitudine sud. 

Căsătoria lui Walter cu miss Dy este mai mult ca oricând în 
centrul atenţiei tuturora. Cine s-ar putea gândi la altceva? 
Calistus Munbar n-are o clipă liberă. El pregăteşte şi combină 
elementele unei serbări care va rămâne în analele insulei cu 
elice. Nimeni nu s-ar mira să-l vadă slăbind de atâta 
alergătură. 

Standard-Island înaintează cu o viteză mijlocie de douăzeci, 
douăzeci şi cinci de kilometri în douăzeci şi patru de ore. Ea 
ajunge aproape de Viti, ale cărei ţărmuri superbe sunt 
împodobite cu păduri luxuriante de un verde întunecat. Îi 
trebuiesc apoi trei zile de plutire pe aceste ape liniştite, ca să 
ajungă de la insula Wanara la insula Ronde. Strâmtoarea căreia 
hărţile îi dau acest ultim nume oferă un drum larg Bijuteriei 
Pacificului, care porneşte să-l străbată fără grabă. Câteva 
balene, zăpăcite şi înnebunite, se lovesc cu capul de trupul de 
oţel, facându-1 să vibreze sub lovituri. Dar pereţii metalici ai 
compartimentelor sunt trainici şi avariile nu sunt de temut. 

În sfârşit, în după-amiaza zilei de 6 februarie, ultimele piscuri 
ale arhipelagului Fidji dispar la orizont. Comandorul Simcoe 
părăseşte regiunea polineziană, îndreptându-se spre regiunea 
melaneziană! a Pacificului. 

În următoarele trei zile, Standard-lsland continuă să 
plutească în derivă spre vest, după ce a atins latitudinea de 
nouăsprezece grade. La 10 februarie ea se află în regiunea 
unde trebuie să se întâlnească cu vaporul din Europa. Poziţia 
insulei cu elice, însemnată pe pancartele din Milliard-City, este 
cunoscută de toţi locuitorii. Oamenii de veghe de la Observator 
sunt mai treji ca oricând. Sute de ocheane răscolesc orizontul 
şi, îndată ce vaporul va fi semnalat... întreaga populaţie e în 


1 Insulele Oceaniei se împart în trei grupuri mari: la est 
Polinezia, la vest Melanezia, la nord Micronezia. 

aşteptare. Nu e ca un prolog al acestei piese atât de cerute de 
public, al cărei deznodământ va fi căsătoria lui Walter 
Tankerdon cu miss Dy Coverley? 

Standard-Island n-are altceva de făcut decât să rămână pe 
loc, rezistând curenților acestor mări înghesuite între 
arhipelaguri. Comandorul Simcoe dă ordinele cuvenite şi 
ofiţerii săi supraveghează aducerea lor la îndeplinire. 

— Hotărât, situaţia este dintre cele mai interesante! spune 
Yvernes. 

E în timpul celor două ceasuri de far niente! pe care şi le 
acordă, împreună cu colegii săi, după masa de prânz. 

— Da, încuviinţează Frascolin, şi nu vom avea motive să 
regretăm această croazieră la bordul insulei cu elice, orice-ar 
spune amicul Zorn. 

— Şi veşnica lui dondăneală... do natural major cu cinci diezi! 
adaugă Pinchinat. 

— Da... şi mai ales când o să se sfârşească această croazieră, 
ripostează violoncelistul, şi când vom fi băgat în buzunar al 
patrulea salariu trimestrial câştigat pe merit. 

— Ei, reia Yvernes, de la plecare şi până acum Compania ne-a 
plătit cu regularitate şi-l aprob cu căldură pe Frascolin, 
nepreţuitul nostru contabil, care a expediat o sumă 
respectabilă la banca din New York! 

Într-adevăr, nepreţuitul contabil a socotit mai înţelept să 
depună banii, prin intermediul bancherilor din Milliard-City, 
într-unul din onorabilele safeuri ale Uniunii. Nu că n-ar fi avut 
încredere, dar un safeu sedentar poate să ofere mai multă 
siguranţă decât un safeu plutind deasupra adâncimilor de cinci- 
şase mii de metri ale Pacificului. 

invăluiţi în spiralele parfumate ale fumului de ţigări şi pipe, 
prietenii îşi continuă conversaţia care-l face pe Yvernes să 
spună la un moment dat: 

— Serbările promit să fie splendide. Supraintendentul nu-şi 
cruţă nici imaginaţia, nici forţele. Va ploua cu dolari şi nu mă 
îndoiesc că fântânile din Milliard-City vor fi pline cu vinuri de 
soi. Totuşi, ştiţi ce va lipsi acestei ceremonii? 

— O cascadă de aur lichid curgând pe stânci de diamante! 
exclamă Pinchinat. 

— Nu. O cantată. 

— O cantată? se miră Frascolin. 

— Fără îndoială. Se va face muzică, vom cânta cele mai la 
modă bucăţi, potrivite cu împrejurarea... dar dacă nu există o 
cantată, un cântec nuptial, un epitalam în cinstea mirilor... 


1 A nu face nimic (în italiană). 

— De ce nu, Yvernes? se înflăcărează Frascolin. Dacă îi iei 
sarcina de a rima jar cu har şi iubire cu fericire într-o duzină de 
versuri inegale, Sebastien Zorn, care şi-a dovedit calităţile 
componistice, nu va avea alt vis decât să pună versurile tale pe 
note! 

— Excelentă idee! reia Pinchinat. Ce zici, bătrâne certăreţ 
certător? Ceva foarte matrimonial, cu multe spiccato, allegro, 
molto agitato şi o coda delirantă, costând cinci dolari nota... 

— Nu, se opune Frascolin. De data asta pe gratis. Va fi cadoul 
Cvartetului  Concertant pentru aceşti nababisimi de pe 
Standard-Island. 

E un lucru hotărât şi violoncelistul se declară gata să-l 
implore pe zeul Muzicii, dacă zeul Poeziei îl va inspira pe 
Yvernes. 

Din această nobilă colaborare avea să iasă Cantata 
Cantatelor, după modelul Cântării Cântărilor, în onoarea 
Tankerdonilor şi Coverleylor uniţi. 

În după-amiaza zilei de 10 februarie se răspândeşte vestea că 
un vas mare se apropie dinspre nord-est. Naţionalitatea lui n-a 
putut fi recunoscută, căci se află încă la o distanţă de zece mile 
în clipa în care ceața amurgului întunecă marea. 

Acest vapor pare să-şi forţeze cazanele şi e limpede că se 
îndreaptă spre Standard-Island. După toate aparențele n-are de 
gând să acosteze decât a doua zi, în zori. 

Ştirea produce un efect de nedescris. Imaginaţia tuturor 
femeilor e tulburată la gândul atâtor minunăţii — bijuterii, 
haine, obiecte de modă şi de artă — aduse de acest vas 
preschimbat într-un enorm dar de nuntă... cu o putere de cinci- 
şase sute de cai! 

Nu s-au înşelat: vasul se îndreaptă într-adevăr spre Standard- 
Island. Dis-de-dimineaţă el a depăşit digul de la Tribord- 
Harbour, înălţând pe catarg pavilionul Companiei Standard- 
Island. 

Deodată, altă ştire transmisă telefonic la Milliard-City: 
pavilionul vasului e în bernă!. Ce să se fi întâmplat? O 
nenorocire, un deces la bord?... Ar fi de rău augur pentru 
această căsătorie care trebuie să asigure viitorul insulei cu 
elice. 

Dar mai este ceva. Vasul cu pricina nu e cel aşteptat şi nu 
vine din Europa, ci de pe litoralul american, din golful 
Madeleine. Dealtfel, vaporul încărcat cu bogăţiile nupţiale nu e 


1 „adică înălţat numai până la jumătatea catargului si 
nedesfăşurat complet, în semn de doliu. 

în întârziere. Căsătoria a fost fixată pentru 27, nu e decât 11, 
deci mai are timp să sosească. 

Atunci ce vrea acest vas? Ce veste aduce? De ce are 
pavilionul în bernă? De ce 1-a trimis Compania până în această 
regiune a Noilor Hebride, unde se ştia că va întâlni insula cu 
elice? 

Oare pentru că trebuie să transmită miliardezilor un mesaj 
urgent de o excepţională gravitate? 

Da, şi nu vor întârzia să-l afle. 

Abia s-a lipit vaporul de chei, că un pasager debarcă în grabă. 

Este unul dintre agenţii superiori ai Companiei, care refuză 
să răspundă întrebărilor numeroşilor şi nerăbdătorilor curioşi 
îngrămădiţi la Tribord-Harbour. 

Un tramvai e gata de plecare şi, fără să piardă o clipă, 
agentul suie într-un vagon. 

După zece minute, sosind la primărie, el cere guvernatorului 
o audienţă «pentru treburi urgente», audienţă acordată pe loc. 

Cyrus Bikerstaff primeşte agentul în cabinetul său, a cărui 
uşă e închisă cu grijă. 

N-a trecut un sfert de oră şi fiecare dintre membrii consiliului 
celor treizeci de notabili este anunţat telefonic să se prezinte 
de urgenţă în sala de şedinţe. 

Între timp, imaginaţia celor aflaţi în porturi sau în oraş se 
înflăcărează din ce în ce mai mult şi neliniştea care a luat locul 
curiozităţii a ajuns la culme. 

La ora opt fără douăzeci de minute, consiliul e întrunit sub 
preşedinţia guvernatorului, asistat de cei doi adjuncţi ai săi. 
Agentul face următoarea declaraţie: 

«La data de 23 ianuarie, Standard-Island Company Limited a 
fost pusă în stare de faliment şi domnul William T. Pomering a 
fost numit lichidator cu depline puteri pentru a acţiona cât mai 
eficient în interesul sus-zisei societăţi». 

Domnul William T. Pomering, căruia îi revin aceste atribuţii, 
este chiar agentul de faţă. 

Ştirea se răspândeşte imediat şi adevărul este că nu produce 
efectul pe care l-ar fi produs în Europa. Ce vreţi? Standard- 
Island este «o bucată desprinsă din marea partitură a Statelor 
Unite ale Americii», cum spune Pinchinat. Or, un faliment n-are 
de ce să-i uimească pe americani şi cu atât mai puţin să-i ia pe 
neaşteptate. Nu este unul dintre aspectele fireşti ale afacerilor, 
un incident acceptabil şi acceptat?... Miliardezii examinează 
deci problema cu calmul lor obişnuit. Compania s-a prăbuşit, 
fie. Asta se poate întâmpla celor mai onorabile societăţi 
financiare. Pasivul său e mare? Foarte mare, după cum arată 

bilanţul stabilit de lichidator: cinci sute de milioane de dolari, 
adică două miliarde cinci sute de milioane de franci. Şi care e 
pricina falimentului? Speculaţii nebuneşti, de vreme ce n-au 
reuşit, dar care ar fi putut reuşi: o colosală afacere privind 
întemeierea unui nou oraş, pe nişte terenuri din Arkansas care 
au dispărut în urma unei catastrofe geologice imprevizibile. La 
urma urmei, nu e greşeala Companiei şi, dacă terenurile se 
scufundă, nu e de mirare că acţionarii se scufundă odată cu ele. 
Oricât de solidă ar părea Europa, asta ar putea să i se întâmple 
într-o zi. Nimic asemănător nu i se poate întâmpla insulei cu 
elice — şi nu este aceasta o demonstraţie hotărâtoare a 
superiorității ei asupra continentelor şi insulelor terestre? 

Lucrul esenţial este să se acţioneze. Activul Companiei se 
compune hic et nunc! din valoarea insulei cu elice: scheletul de 
oţel, uzinele, palatele, casele, câmpia, flotila — într-un cuvânt, 
tot ceea ce poartă aparatul plutitor al inginerului William 
Tersen, tot ceea ce e legat de el şi, pe deasupra, stabilimentele 
din Madeleine-bay. E oare nimerită întemeierea unei noi 
societăţi care s-o cumpere în bloc, prin bună înţelegere sau la 
licitaţie?... Da, nici o îndoială în această privinţă, şi produsul 
vânzării va fi folosit pentru lichidarea datoriilor Companiei. 
Dar, întemeind această nouă societate, va fi nevoie să se 
recurgă la capitaluri străine? Oare miliardezii nu sunt destul de 
bogaţi ca «să-şi cumpere» Standard-lsland doar cu resursele 
lor? Nu e preferabil ca, din simpli locatari, să devină proprietari 
ai acestei Bijuterii a Pacificului? Administraţia lor nu va fi la 
înălţimea celei a Companiei ruinate?... 

Se ştie, dealtfel, câte miliarde se află în portofelul membrilor 
consiliului notabililor. Iată de ce ei sunt de părere că insula cu 
elice trebuie cumpărată — şi fără întârziere. Lichidatorul poate 
să trateze această afacere? Da, poate. Dealtfel, dacă Standard- 
Island Company are vreo şansă de a găsi într-un termen scurt 
sumele indispensabile lichidării sale, trebuie să caute în 
buzunarele notabililor din Milliard-City, dintre care câţiva se 
numără printre cei mai de seamă acţionari ai săi. Acum, când 
nu mai există duşmănia dintre cele două familii şi cele două 
sectoare ale oraşului, treaba va merge de la sine. Anglo-saxonii 
din Statele Unite nu tărăgănează rezolvarea afacerilor. 
Fondurile sunt obţinute chiar în timpul şedinţei. După părerea 
consiliului notabililor, e inutil să se facă o subscripţie publică. 
Jem Tankerdon, Nat Coverley şi alţi câţiva oferă patru sute de 
milioane de dolari. Un preţ care nu comportă discuţii, dealtfel. 
E de acceptat sau de refuzat — şi lichidatorul acceptă. 


1 Aici şi acum (în latină). 

Consiliul s-a întrunit la opt şi treisprezece minute, în sala 
primăriei. Când membrii lui se despart, la ora nouă şi patruzeci 
şi şapte de minute, proprietatea insulei cu elice a trecut în 
mâinile celor doi «arhibogătaşi» miliardezi şi a câtorva dintre 
prietenii lor, sub firma Jem Tankerdon, Nat Coverley and Co. 

Aşa cum ştirea falimentului Companiei n-a produs nici o 
tulburare în rândul populaţiei, ştirea achiziţiei făcute de 
principalii notabili n-a produs nici o emoție. Lucrul li se pare 
tuturor foarte firesc, si dac-ar fi fost nevoie de o sumă mai 
mare, ar fi fost strânsă intr-o clipă. Miliardezii încearcă o 
adâncă satisfacţie simțind că se află la ei acasă sau, cel puţin, 
că nu mai depind de o Societate străină. lată de ce Bijuteria 
Pacificului, reprezentată prin toate păturile sale, impiegati, 
agenţi, functionari, ofițeri, milițieni, marinari, vrea să 
mulţumească celor doi şefi de familie care au înţeles atât de 
bine interesul general. 

În aceeaşi zi, la un miting întrunit în mijlocul parcului, o 
moţiune în acest sens este primită cu o triplă salvă de hipuri şi 
urale. Imediat sunt numiţi delegaţi trimişi în deputăţie la 
palatele Coverley şi Tankerdon. 

Delegații sunt bine primiţi şi pleacă cu asigurarea că nimic nu 
se va schimba în ceea ce priveşte regulamentele, uzanţele şi 
obiceiurile insulei cu elice. Administraţia va rămâne ceea ce 
este! Toţi funcţionarii vor rămâne la posturile lor. 

Şi cum ar fi putut să fie altfel? 

Rezultă, deci, că Ethel Simcoe rămâne însărcinat cu treburile 
maritime, având înalta conducere a deplasărilor insulei cu 
elice, potrivit itinerariilor stabilite de consiliul notabililor. La fel 
în ceea ce priveşte serviciile Observatorului, care nu sunt 
modificate, şi regele Malecarliei nu e deloc ameninţat în 
situaţia sa de astronom, în sfârşit, nimeni nu e destituit de la 
locul pe care-l ocupă, nici în porturi, nici în uzinele electrice, 
nici în administraţia municipală. Nici măcar Athanase Doremus 
nu este concediat, cu toate că elevii se încăpăţânează să nu 
frecventeze cursul de dans, graţie şi ţinută. 

E de la sine înţeles că nu se produce nici o schimbare în 
înţelegerea stabilită cu Cvartetul Concertant, care va continua 
să primească, până la sfârşitul croazierei, salariul de necrezut 
fixat prin angajament. 

— Oamenii ăştia sunt extraordinari! spune Frascolin, aflând 
că totul s-a rezolvat spre satisfacția generală. 

— Pentru că miliardele le curg printre degete! ripostează Pin- 
chinat. 

— Poate că am fi putut profita de acest schimb de proprietari 
pentru a rezilia angajamentul, intervine Sebastien Zorn, care 
nu vrea să renunţe la prejudecățile sale absurde împotriva 
insulei cu elice. 

— Să-l reziliem! strigă alteţa-sa. Ei bine, fă-te numai că- 
ncerci! Şi, cu mâna stingă, ale cărei degete se deschid şi se 
închid ca şi cum ar luneca pe coarda a patra, el ameninţă să 
expedieze violoncelistului una din acele lovituri de pumn care 
ating o viteză de opt metri şi jumătate pe secundă. 

O schimbare se produce, totuşi, în situaţia guvernatorului. 
Fiind reprezentantul direct al Companiei Standard-Island, 
Cyrus Bikerstaff crede că trebuie să renunţe la funcţiile sale. 
Această hotărâre pare întemeiată în actuala stare de lucruri. 
Demisia este acceptată, dar în termenii cei mai onorabili pentru 
guvernator. Cât despre adjuncţii săi, Barthelemy Ruge şi 
Hubley Harcourt, pe jumătate ruinaţi de falimentul Companiei, 
ai cărei mari acţionari erau, ei au intenţia de a părăsi insula cu 
elice pe bordul unuia din vapoarele de legătură. 

Cyrus  Bikerstaff acceptă totuşi să rămână în fruntea 
administraţiei municipale până la sfârşitul croazierei. 

Astfel s-a petrecut fără zgomot, fără discuţii, fără tulburări, 
fără rivalități această importantă schimbare financiară privind 
insula cu elice. Tranzacţia se efectuează cu atâta pricepere şi 
rapiditate încât în aceeaşi zi lichidatorul poate să se reîmbarce, 
ducând cu el semnăturile principalilor cumpărători, cu garanţia 
consiliului notabililor. 

Cât despre acest personaj de o prodigioasă însemnătate al 
cărui nume este Calistus Munbar, supraintendent al artelor şi 
plăcerilor incomparabilei Bijuterii a Pacificului, el este pur şi 
simplu confirmat în atribuţiile, salariul şi beneficiile sale. Şi, de 
fapt, s-ar fi putut găsi un urmaş acestui om de neînlocuit? 

— Totul merge cum nu se poate mai bine, declară Frascolin. 
Viitorul insulei cu elice e asigurat, ea nu mai are de ce să se 
teamă. 

— Vom vedea! murmură neînduplecatul violoncelist. 

lată în ce condiţii se va desfăşura acum căsătoria dintre 
Walter Tankerdon şi miss Dy Coverley. Cele două familii vor fi 
unite prin aceste interese băneşti care, în America şi în altă 
parte, alcătuiesc cele mai solide legături sociale. Ce asigurare 
de prosperitate pentru cetăţenii insulei cu elice! De când 
aparţine celor mai de seamă miliardezi, ea pare să fie mai 
independentă de cât era, mai stăpână pe destinele sale! 
Inainte, un odgon o lega de această Madeleine-bay din Statele 
Unite. Odgonul a fost rupt! 

Şi acum, totul pentru serbare! 

Mai e nevoie să vorbim despre bucuria părinţilor în cauză, să 
exprimăm ceea ce nu se poate exprima, să descriem fericirea 
pe care o împrăştie în jurul lor? Cei doi logodnici nu se mai 
părăsesc. Ceea ce a părut să fie o căsătorie de convenienţă este 
de fapt o căsătorie din dragoste. Walter Tankerdon şi miss Dy 
Coverley nutresc unul pentru celălalt o afecţiune în care 
interesul n-are ce căuta. Ei posedă calităţi care le vor asigura 
cea mai fericită dintre existenţe. Walter are o inimă de aur şi 
puteţi fi convinşi că inima lui Dy este făcută din acelaşi metal — 
la figurat, se înţelege, şi nu în sensul material pe care l-ar 
îndreptăţi milioanele lor. Sunt creaţi unul pentru altul şi 
niciodată această frază banală n-a avut un înţeles mai potrivit. 
Ei numără zilele şi orele care-i despart de 27 februarie, ziua 
multdorită. Şi dacă regretă ceva, este că Standard-Island nu se 
îndreaptă către al o sută optzecelea grad de longitudine, căci, 
venind acum dinspre vest, ar trebui să şteargă douăzeci şi 
patru de ore din calendar. Fericirea viitorilor soţi s-ar împlini 
cu o zi mai devreme. Dar ceremonia trebuie să se desfăşoare 
lângă Noile Hebride şi tinerii sunt siliţi să se resemneze. 

Trebuie să remarcăm că nava încărcată cu toate minunăţiile 
Europei, «nava-trusou», n-a venit încă. Cei doi logodnici s-ar 
lipsi bucuroşi de atâta lux. Ce nevoie au de aceste splendori 
aproape regale? Ce le trebuie mai mult decât dragostea lor 
reciprocă? 

Dar familiile, prietenii, populaţia insulei cu elice doresc ca 
această ceremonie să fie înconjurată de o strălucire 
neobişnuită. lată de ce lunetele sunt îndreptate cu 
încăpățânare spre est. Jem Tankerdon şi Nat Coverley au 
făgăduit chiar o primă frumuşică oricui va semnala cel dintâi 
vaporul pe care maşinile sale nu-l vor propulsa niciodată destul 
de repede ca să fie pe placul nerăbdării publice. 

Între timp, programul serbării este alcătuit cu grijă. El 
cuprinde jocuri, recepții, o dublă ceremonie la templul 
protestant şi la catedrala catolică, o serată de gală la palatul 
primăriei, un festival în parc. Calistus Munbar supraveghează 
totul, nu se cruţă, se cheltuieşte, se poate spune că îşi ruinează 
sănătatea. Ce vreţi! Antrenat de temperamentul său, e la fel de 
greu de oprit ca un tren în plină viteză. 

Cât despre cantată, e gata. Poetul Yvernes şi muzicianul 
Sebastien Zorn s-au arătat demni unul de altul. Opera lor va fi 
cântată de masele corale ale unei societăţi întemeiate cu acest 
prilej. Efectul va fi măreț, când ea va răsuna în scuarul 
Observatorului, luminat electric la căderea nopţii. Apoi mirii se 

vor înfăţişa ofițerului stării civile, iar căsătoria religioasă va fi 
celebrată la miezul nopţii, în mijlocul strălucirilor feerice ale 
oraşului. 

În sfârşit, nava aşteptată este semnalată în larg. Unul dintre 
oamenii de veghe de la Tribord-Harbour câştigă prima, care se 
cifrează la un respectabil număr de dolari. 

La 19 februarie, ora nouă dimineaţa, vasul intră în port şi este 
descărcat fără zăbavă. 

E inutil să redăm amănunţit nomenclatura bijuteriilor, 
rochiilor, obiectelor de modă şi de artă care alcătuiesc 
încărcătura nupţială. Ajunge să spunem că expoziţia deschisă 
în vastele saloane ale palatului Coverley obţine un succes fără 
precedent. Intreaga populaţie a oraşului a ţinut s-o viziteze. E 
adevărat că destule dintre aceste personaje neverosimil de 
bogate ar putea să-şi procure magnificele produse, plătindu-le 
atât cât se cuvine. Dar să nu uităm gustul, simţul artistic care 
au prezidat la alegerea lor, facându-le demne de o admiraţie 
fără margini. Dealtfel, străinele dornice să cunoască nomencla- 
tura trusoului vor putea să cerceteze numerele din 21 şi 22 
februarie ale ziarelor Starboard Chronicle şi New Herald. Dacă 
nu vor fi satisfăcute, e pentru că în lumea aceasta nu există 
satisfacţie deplină. 

— Fantastic! spune simplu Yvernes, când iese din saloanele 
palatului de pe Bulevardul Cincisprezece, în tovărăşia celor trei 
colegi ai săi. 

— Mi se pare expresia cea mai potrivită, încuviinţează 
Pinchinat. Expoziţia asta îţi trezeşte dorinţa de a o lua pe miss 
Dy Coverley fără zestre... doar pentru ea însăşi! 

Cât despre tinerii logodnici, adevărul este că n-au dat prea 
multă atenţie acestui stoc de capodopere ale artei şi modei. 

De la sosirea vaporului, Standard-Island şi-a reluat drumul 
spre vest, către Noile Hebride. Dacă vor fi acolo înainte de 27 
februarie, căpitanul Sarol şi tovarăşii săi vor debarca, iar insula 
va porni pe drumul întoarcerii. 

Faptul că aceste regiuni din vestul Pacificului sunt familiare 
căpitanului Sarol va uşura navigația. La cererea comandorului 
Simcoe, el stă tot timpul în turnul Observatorului. De cum vor 
apărea primele înălţimi, nimic nu va fi mai uşor decât să se 
apropie de insula Erromango, una dintre cele mai răsăritene 
ale grupului, evitând astfel numeroasele stânci submarine ale 
Noilor Hebride. 

Din întâmplare sau pentru că Sarol, dornic să asiste la 
serbările prilejuite de căsătorie, a manevrat cu oarecare 
încetineală, primele insule nu sunt semnalate decât în 

dimineaţa zilei de 27 februarie — ziua fixată pentru ceremonia 
nupţială. 

Faptul acesta n-are nici o importanţă. Căsătoria nu va fi mai 
puţin fericită dacă va fi celebrată în apropierea Noilor Hebride, 
şi dacă asta le face atâta plăcere malaiezilor — care nu o 
ascund deloc — n-au decât să participe la serbările de pe 
Standard-Island. 

După ce întâlneşte câteva insulițe, ocolite după indicaţiile 
foarte precise ale căpitanului Sarol, insula cu elice se îndreaptă 
spre Erromango, lăsând spre sud înălțimile insulei Tanna. 

Acum, Sebastien Zorn, Frascolin, Pinchinat, Yvernes nu se 
află departe — cel mult trei sute de mile — de posesiunile 
franceze din această parte a Pacificului, insulele Loyalty şi 
Noua Caledonie, acest penitenciar situat la antipodul Franţei. 

Erromango, plină de păduri în interior, este împănată cu 
coline la poalele cărora se întind mari platouri cultivabile. 
Comandorul Simcoe se opreşte la o milă de golful Cook de pe 
coasta orientală. N-ar fi fost prudent să se apropie mai mult, 
căci brâurile de corali înaintează, la nivelul apei, până la o 
jumătate de milă în larg. Dealtfel, guvernatorul Cyrus 
Bikerstaff nu intenţionează să rămână aici şi nici să se oprească 
în vreo altă insulă a arhipelagului. După serbări, malaiezii vor 
debarca şi Standard-lsland va urca din nou spre Ecuator, 
pentru a se întoarce în Madeleine-bay. Standard-Island se 
opreşte pe la ora unu. 

Din ordinul autorităţilor, toată lumea e liberă, funcţionari şi 
impiegaţi, marinari şi milițieni, cu excepţia vameşilor de la 
posturile de pe litoral, pe care nimic nu trebuie să-i distragă de 
la veghea lor. 

E o vreme minunată, împrospătată de briza marină. Potrivit 
expresiei consacrate, «soarele participă şi el». 

— Sigur, astrul ăsta orgolios pare să fie la ordinele 
rentierilor! exclamă Pinchinat. 

Nu e cazul să insistăm asupra diferitelor numere ale 
programului senzațional alcătuit de  supraintendentul 
distracțiilor oraşului Milliard-City. De la ora trei, toți locuitorii 
— cei de pe câmpie, ca şi cei din oraş şi din porturi — se strâng 
în parc, de-a lungul ţărmurilor râului Serpentinei. Notabilii se 
amestecă în mulţime. Jocurile sunt urmărite cu un antren de 
care nu-i străină, poate, momeala diferitelor premii. Sunt 
organizate baluri în aer liber. Cel mai strălucitor bal se desfă- 
şoară în una dintre marile săli ale cazinoului, unde tinerii şi 
tinerele se întrec în graţie şi vioiciune. Yvernes şi Pinchinat iau 
parte la dansuri şi nu cedează nimănui locul când e vorba de a 

fi cavalerii celor mai frumoase miliardeze. Alteţa-sa n-a fost 
niciodată atât de îndatoritoare, n-a avut niciodată atâta spirit şi 
atâta succes. Să nu vă miraţi, deci, că, răspunzând uneia dintre 
partenere, care-i declară după un vals ameţitor: «Ah, domnule, 
sunt numai apă!» — îndrăzneşte să lanseze un nou calambur: 
«Apă de Vals, miss, apă de Vals!»! 

Frascolin, care e lângă el, roşeşte până la urechi şi Yvernes, 
care-l aude, se întreabă dacă fulgerele cerului nu se vor 
prăbuşi asupra vinovatului! 

Adăugăm că familiile Tankerdon şi Coverley sunt de faţă şi că 
graţioasele surori ale tinerei fete se arată foarte încântate de 
fericirea ei. Miss Dy se plimbă la braţul lui Walter — ceea ce nu 
contravine convenienţelor, când e vorba de cetăţeni ai liberei 
Americi. Sunt aplaudaţi, aclamaţi, li se oferă flori şi 
complimente pe care le primesc cu multă gentileţe. 

La ora unsprezece, o lungă procesiune se îndreaptă spre 
primărie. Walter Tankerdon şi miss Dy Coverley merg în 
mijlocul familiilor lor. Întreaga populaţie îi însoţeşte, urcând 
Bulevardul Unu. 

Guvernatorul Cyrus Bikerstaff aşteaptă în marea sală a 
palatului municipal. Cea mai frumoasă dintre căsătoriile pe 
care i-a fost dat să le celebreze în timpul carierei sale 
administrative se va săvârşi peste câteva clipe. 

Deodată, izbucnesc ţipete dinspre cartierul mărginaş al 
sectorului babordez. 

Cortegiul se opreşte la jumătatea bulevardului. 

Aproape imediat, împreună cu strigătele care se înmulţesc, se 
aud împuşcături îndepărtate. 

După o clipă, un grup de vameşi — câţiva răniţi — ies în 
goană din parcul primăriei. 

Agitaţia e la culme. În mulţime se răspândeşte acea teamă 
iraţională pe care o naşte un pericol necunoscut. 

Cyrus Bikerstaff se iveşte pe peronul palatului, urmat de 
comandorul Simcoe, de colonelul Stewart şi de notabili. 

La întrebările care li se pun, vameşii răspund că Standard- 
Island a fost invadată de trei sau patru mii de neohebridieni şi 
că Sarol este în fruntea lor. 


ATAC ŞI APĂRARE 


1 Aluzie la apele minerale din localitatea Vals-les-Bains 
(Franţa). 

Acesta e începutul înfăptuirii groaznicului complot pregătit de 
căpitanul Sarol, cu complicitatea malaiezilor primiţi odată cu el 
pe Standard-Island, a neohebridienilor îmbarcaţi la Samoa şi a 
indigenilor din Erromango şi din insulele vecine. Care va fi 
deznodământul? E greu de prevăzut, date fiind condiţiile în 
care se dezlănţuie această bruscă şi teribilă agresiune. 

Grupul neohebridian cuprinde nu mai puţin de o sută 
cincizeci de insule care, sub protecţia Angliei, formează o 
dependinţă geografică a Australiei. Cu toate acestea, aici, ca şi 
în insulele Salomon, situate în nord-vestul aceleiaşi regiuni, 
problema protectoratului constituie un măr al discordiei între 
Franţa şi Regatul-Unit. Pe deasupra, Statele Unite nu văd cu 
ochi buni apariţia coloniilor europene în mijlocul unui ocean a 
cărui stăpânire exclusivă se gândesc s-o revendice. Împlântând 
drapelul său pe aceste diverse arhipelaguri, Marea Britanie 
caută să creeze o bază de aprovizionare care i-ar fi 
indispensabilă în cazul când coloniile australiene ar scăpa de 
sub autoritatea Foreign-Office-ului. 

Populaţia Noilor Hebride este alcătuită din negri şi malaiezi 
de. origine  canacă. Dar caracterul acestor indigeni, 
temperamentul şi instinctele lor diferă, după cum aparţin 
insulelor din nord sau din sud — ceea ce îngăduie împărţirea 
arhipelagului în două grupe. 

În grupul septentrional, în insula Santo, în golful Sfâtului 
Filip, oamenii sunt mai înalţi, cu tenul mai puţin închis la 
culoare şi părul mai puţin încreţit. Bine zidiţi şi puternici, 
blânzi şi paşnici, ei n-au atacat niciodată agenţiile comerciale şi 
vasele europene. Acelaşi lucru se poate spune despre insulele 
Vate sau Sandwich, care numără mai multe orăşele înfloritoare 
şi în primul rind Port-Vila, capitala arhipelagului — numită şi 
Franceville — unde coloniştii noştri folosesc bogăţiile unui 
pâmânt minunat: păşunile roditoare, câmpurile prielnice 
culturilor, terenurile unde cresc plantaţii de arbori de cafea, 
bananieri, cocotieri şi se dezvoltă fructuoasa industrie a 
coprah-makers-ilor!... 

Căpitanul Sarol a ales nu fără chibzuinţă grupul sudic pentru 
a organiza tentativa criminală împotriva insulei cu elice. În 
aceste insule, indigenii, rămaşi adevăraţi papuaşi, sunt fiinţe 
aflate pe primele trepte ale civilizaţiei, la Tanna ca şi la 
Erromango. Mai ales despre acesta din urmă, un fost pirat avea 
dreptate să-i spună doctorului Hayen: «Dacă insula asta ar 
putea vorbi, ar povesti lucruri care-ţi fac părul măciucă!»... 


1 Cei care se ocupă cu prepararea coprei ( în engleză, to make 
= a face, a produce). 

Aceasta este populaţia din rândurile căreia şi-a recrutat 
complicii căpitanul Sarol. El le-a promis jefuirea nepreţuitei 
Bijuterii a Pacificului, ai cărei locuitori trebuie să fie măcelăriți 
până la unul. Pândind apariţia ei lângă Erromango, sălbaticii au 
venit din insulele vecine, despărțite prin strâmtori înguste — şi 
în primul rând din Tanna, aflată doar la treizeci şi cinci de mile 
spre sud. De aici au pornit robuştii locuitori ai districtului 
Wanissi, adoratori cruzi ai zeului 'Teapolo, care umblă aproape 
goi, indigenii din Plaja-Neagră, din Sangalli, cele mai de temut 
şi cele mai temute insule ale arhipelagului... 

Când Standard-lsland şi-a făcut apariţia, când a ajuns la 
numai câteva ancabluri de Erromango, căpitanul Sarol a dat 
semnalul aşteptat. 

În câteva minute, trei-patru mii de pirați au trecut peste 
stâncile aflate la nivelul apei. 

Primejdia este foarte mare, căci aceşti neohebridieni 
dezlănţuiţi asupra oraşului miliardez nu vor da înapoi de la nici 
o fărădelege, de la nici o violenţă. Ei au avantajul surprizei şi 
sunt înarmaţi nu numai cu sulițe lungi cu vârf de os, care 
provoacă răni foarte primejdioase, şi cu săgeți otrăvite cu un fel 
de venin vegetal, dar şi cu puşti Snyders, folosite în mod curent 
în arhipelag. 

De la începutul acestui atac — pregătit de multă vreme, 
deoarece Sarol este cel care-i conduce pe atacatori — a trebuit 
să fie mobilizați milițienii, marinarii, funcţionarii, toţi oamenii 
în stare să lupte. 

Cyrus Bikerstaff, comandorul Simcoe, colonelul Stewart şi-au 
păstrat sângele rece. Regele Malecarliei şi-a oferit serviciile şi, 
dacă nu mai are vigoarea tinereţii, a păstrat cel puţin curajul 
ei. Indigenii sunt încă departe, spre Babord-Harbour, unde 
ofiţerul portului încearcă să organizeze rezistenţa. Fără 
îndoială însă că nu vor întârzia să se arunce asupra oraşului. 

Se dă de la început ordinul să fie închise porţile incintei 
oraşului, în care aproape întreaga populaţie s-a strâns pentru 
serbările căsătoriei. Probabil că se vor produce stricăciuni în 
parc şi pe câmpie. E de temut chiar că porturile şi uzinele 
electrice vor fi devastate. Nu poate fi împiedicată distrugerea 
bateriilor Pupei şi Pintenului. Cea mai mare nenorocire ar fi 
însă ca tunurile să fie întoarse împotriva oraşului şi nu e 
imposibil ca piraţii să ştie să le mânuiască. 

Înainte de orice, la propunerea regelui Malecarliei, cea mai 
mare parte a femeilor şi copiilor sunt strânşi în încăperile 
primăriei. 

Vastul palat municipal e cufundat în întuneric ca şi restul 
insulei, căci mecanicii au trebuit să fugă de atacatori şi 
aparatele electrice au încetat să funcţioneze. 

Prin grija comandorului Simcoe, armele depozitate la 
primărie sunt împărţite milițienilor şi marinarilor. Muniţiile nu 
vor lipsi. După ce a lăsat-o pe miss Dy cu doamnele Tankerdon 
şi Coverley, Walter a intrat în grupul alcătuit de Jem 
Tankerdon, Nat Coverley, Calistus Munbar, Pinchinat, Yvernes, 
Frascolin şi Sebastien Zorn. 

— Se pare că aşa trebuia să se sfârşească! murmură 
violoncelistul. 

— Dar nu s-a sfârşit! strigă supraintendentul. Nu, nu s-a 
sfârşit, şi scumpa noastră Standard-lIsland nu va sucomba în 
faţa unui pumn de canaci! 

Bine zis, Calistus Munbar! Şi e de-nţeles mânia care te sufocă 
la gândul că aceşti tâlhari de neohebridieni au întrerupt o 
serbare atât de bine organizată! Da, să nădăjduim că vor fi 
respinşi. Din păcate, dacă nu sunt superiori ca număr, au 
avantajul ofensivei. 

Detunăturile continuă să răsune departe, în direcţia 
porturilor. Căpitanul Sarol a început prin a întrerupe 
funcţionarea elicelor, pentru ca Standard-Island să nu se poată 
depărta de Erromango — baza de operaţii a atacatorilor. 

Guvernatorul, regele  Malecarliei, comandorul Simcoe, 
colonelul Stewart, întruniţi într-un comitet de apărare, s-au 
gândit întâi la o ieşire ofensivă. Ar fi însemnat însă să fie 
sacrificați mulţi dintre apărătorii de care e atâta nevoie. Nu se 
pot aştepta la mai multă milă din partea acestor pirați decât din 
partea fiarelor care, cu cincisprezece zile în urmă, au invadat 
Standard-Island. Pe deasupra, oare nu vor încerca ei să facă 
insula cu elice să eşueze pe stânci, pentru a o jefui mai lesne?... 

După un ceas, atacatorii au ajuns în faţa grilajului. Încearcă 
să-l doboare, dar el rezistă. Incearcă să treacă peste el, dar 
sunt primiţi cu împuşcături. 

Deoarece Milliard-City n-a fost luat prin surprindere, e greu 
să i se forţeze incinta pe întuneric. Căpitanul Sarol îşi readuce 
indigenii spre parc şi câmpie, în aşteptarea dimineţii. 

Dimineaţa, între orele patru şi cinci, aurora nuanţează 
orizontul spre est. Sub ordinele comandorului Simcoe şi ale 
colonelului Stewart, milițienii şi marinarii, lăsând jumătate 
dintre ei la primărie, se masează în parcul Observatorului, cu 
gândul că Sarol va încerca să forţeze grilajul în acest loc. Or, 
cum nu se pot aştepta la nici un ajutor dinafară, trebuie să-i 
împiedice cu orice preţ pe indigeni să pătrundă în oraş. 

Cvartetul i-a urmat pe apărătorii conduşi de ofiţeri către 
capătul Bulevardului Unu. 

— Să scapi de canibalii din Fidji şi să fii obligat să-ţi aperi 
cotletele de canibalii din Noile Hebride! exclamă Pinchinat. 

— Ce naiba, doar n-or să ne mănânce întregi! ripostează 
Yvernes. 

— Voi rezista până la ultima bucăţică, asemeni eroului lui 
Labiche!! adaugă Frascolin. 

Sebastien Zorn rămâne tăcut. Se ştie ce crede el despre 
această aventură — ceea ce nu-l va împiedica să-şi facă 
datoria. 

De cum se luminează, se schimbă împuşcături prin grilajul 
scuarului. Incinta Observatorului este apărată cu curaj. Sunt 
victime de o parte şi de alta. In tabăra miliardezilor, Jem 
Tankerdon este rănit uşor la umăr — dar nu vrea să-şi 
părăsească postul. Nat Coverley şi Walter se bat în primele 
rânduri. Regele Malecarliei, înfruntând gloanţele Snyders- 
urilor, încearcă să-l ochească pe căpitanul Sarol, care nu se 
cruţă deloc în mijlocul indigenilor. 

Ce-i drept, sunt cam prea mulţi aceşti atacatori! 

Toţi piraţii pe care i-au putut furniza Erromango, Tanna şi 
insulele învecinate se  înverşunează împotriva oraşului. 
Comandorul Simcoe a putut să constate, totuşi, o împrejurare 
fericită: în loc să se abată spre Erromango, Standard-Island 
urcă spre grupul septentrional, sub influenţa unui curent abia 
simţit, cu toate că ar fi fost mai bine să se îndrepte spre larg. 

Timpul se scurge, indigenii îşi dublează eforturile, şi, cu toată 
rezistenţa lor curajoasă, apărătorii nu-i vor putea opri. Pe la ora 
zece, grilajul e smuls. In faţa mulţimii urlătoare care invadează 
scuarul, comandorul Simcoe este obligat să se retragă spre 
primărie, unde vor trebui să se apere ca într-o fortăreață. 

Retrăgându-se, milițienii şi marinarii cedează terenul pas cu 
pas. Poate că acum, când au forţat incinta oraşului, 
neohebridienii se vor risipi prin cartiere după jaf, ceea ce ar 
îngădui miliardezilor să recapete un oarecare avantaj... 

Zadarnică speranţă! Căpitanul Sarol nu-i va lăsa pe indigeni 
să părăsească Bulevardul Unu. Pe aci vor ajunge la primărie, 
unde vor anihila ultimele eforturi ale asediaţilor. Când 
căpitanul Sarol va fi stăpân pe această fortăreață, victoria va fi 
definitivă. Atunci va suna ceasul jafului şi al masacrului 
general. 


1 Dramaturg francez, autorul a numeroase comedii de succes 
(1815—1888). 

— Hotărât lucru, sunt prea mulţi! repetă Frascolin, căruia o 
suliță îi zgârie braţul. 

Săgeţile şi gloanţele plouă de pretutindeni, în timp ce 
retragerea se accentuează. 

Pe la ora două, apărătorii au fost împinşi până în scuarul 
primăriei. Se şi numără cincizeci de morţi, de ambele părţi, şi 
un număr dublu sau triplu de răniţi. Inainte ca palatul 
municipal să fie invadat de pirați, oamenii se năpustesc 
înăuntru, închid uşile, obligă femeile şi copiii să-şi caute un 
adăpost în apartamentele interioare, unde vor fi la adăpost de 
proiectile. Apoi Cyrus  Bikerstaff, regele  Malecarliei, 
comandorul Simcoe, colonelul Stewart, Jem Tankerdon, Nat 
Coverley, prietenii lor, milițienii şi marinarii se postează la 
ferestre şi focul reîncepe cu mai multă înverşunare. 

— Trebuie să rezistăm aici, spune guvernatorul. Este ultima 
noastră şansă. Doar o minune ne mai poate salva. 

Asaltul începe imediat, la ordinul căpitanului Sarol, care e 
sigur de succes, cu toate că treaba nu-i uşoară deloc. Uşile sunt 
solide şi va fi greu să le spargă fără artilerie. Indigenii le atacă 
cu securile, sub focul de la ferestre, ceea ce le provoacă 
pierderi serioase. Asta nu va opri pe şeful lor. Şi totuşi, dacă ar 
fi ucis, poate că moartea lui ar schimba situaţia. 

Se scurg două ore. Primăria rezistă încă. Gloanţele îi seceră 
pe atacatori, dar numărul lor se împrospătează fără încetare. În 
zadar cei mai buni ochitori, Jem Tankerdon, colonelul Stewart, 
caută să-l doboare pe căpitanul Sarol. In timp ce ai săi cad, el 
pare invulnerabil. 

Şi nu el, ci Cyrus Bikerstaff este lovit în piept de glonţul unui 
Snyders, în timpul unui schimb de focuri mai viu ca niciodată. 
EI cade, nu poate să mai pronunţe decât câteva cuvinte 
înăbuşite, sângele îi urcă în gâtlej. Transportat într-un salon, nu 
întârzie să-şi dea duhul. Astfel moare cel care a fost primul 
guvernator al insulei cu elice, administrator priceput, suflet 
mare şi cinstit. 

Asaltul continuă cu mai multă furie. Uşile sunt gata să cedeze 
sub securile indigenilor. Cum poate fi împiedicată căderea 
acestei ultime fortărețe a insulei cu elice? Cum pot fi salvaţi de 
un masacru general copiii, femeile, toţi cei pe care îi cuprinde 
ea? 

Regele Malecarliei, Ethel Simcoe, colonelul Stewart discută 
atunci dacă n-ar trebui să fugă prin spatele palatului. Dar unde 
să caute adăpost? La bateria Pupei? Vor putea ajunge acolo?... 
Într-unul din porturi? Oare indigenii n-au pus încă mâna pe ele? 
Şi cum să-i părăsească pe răniții al căror număr creşte mereu? 

În acest moment, intervine un lucru de natură să schimbe 
situaţia. 

Regele Malecarliei a înaintat pe balcon, fără să ia seama la 
gloanţele şi săgețile care plouă în jur. El duce arma la umăr şi-l 
ocheşte pe căpitanul Sarol, în clipa în care una dintre uşi 
cedează în faţa atacatorilor. 

Căpitanul Sarol cade mort pe loc. 

Indigenii se opresc brusc, apoi dau înapoi, luînd cu ei 
cadavrul şefului, şi se năpustesc spre grilajul scuarului. 

Aproape în acelaşi timp, la capătul Bulevardului Unu se aud 
strigăte şi izbucnesc împuşcături. 

Oare ce se întâmplă? Să fi trecut avantajul de partea 
apărătorilor porturilor şi bateriilor? Să fi alergat ei spre oraş? 
Încearcă să-i atace pe indigeni, cu toate că sunt puţini la 
număr?... 

— Împuşcăturile se înteţesc înspre Observator! observă 
colonelul Stewart. 

— Tâlharii primesc. întărituri! comentează comandorul 
Simcoe. 

— Nu cred, spune regele Malecarliei. Cum se explică atunci 
împuşcăturile?... 

— Da, lucrurile se schimbă! strigă Pinchinat. Şi se schimbă în 
folosul nostru! 

— Priviţi, priviţi! intervine Calistus Munbar. Bandiţii o iau la 
sănătoasa! 

— Haidem, prieteni, exclamă regele Malecarliei, să-i gonim 
din oraş! înainte! 

Ofiţeri, milițieni, marinari, toţi coboară la parter şi se 
năpustesc pe uşa cea mare. 

Sălbaticii au părăsit scuarul şi fug — unii de-a lungul 
Bulevardului Unu, ceilalţi pe străzile învecinate. 

Care să fie cauza acestei schimbări atât de rapide şi 
neaşteptate? Trebuie ea atribuită dispariţiei căpitanului Sarol, 
lipsei de conducere care i-a urmat? E posibil ca atacatorii, 
având forţe net superioare, să fi fost atât de descurajaţi de 
moartea şefului lor, în clipa în care primăria era să le cadă în 
mâini?... 

Însufleţiţi de comandorul Simcoe şi de colonelul Stewart, 
circa două sute de marinari şi milițieni, cărora li s-au adăugat 
Jem şi Walter Tankerdon, Nat Coverley, Frascolin şi colegii săi, 
coboară Bulevardul Unu gonindu-i pe fugari, care nu se întorc 
nici măcar pentru a trimite un ultim glonţ sau o ultimă săgeată 
şi aruncă puştile, arcurile, suliţele. 

— Înainte! Înainte! strigă comandorul Simcoe, cu o voce 
răsunătoare. 

Totuşi, în împrejurimile Observatorului, împuşcăturile cresc 
în intensitate. E sigur că acolo bătălia se desfăşoară cu o 
năprasnică încrâncenare. 

Să fi primit deci Standard-Island un ajutor? Dar ce ajutor... şi 
din partea cui?... 

Oricum ar fi, atacatorii fug de pretutindeni, pradă unei panici 
de neînțeles. Sunt deci atacați de întăriri venite dinspre 
Babord-Harbour?... 

Da! O mie de neohebridieni au debarcat pe Standard-Island, 
sub conducerea coloniştilor francezi din insula Sandwich! 

Nu e de mirare că membrii cvartetului sunt salutaţi în limba 
maternă, când îşi întâlnesc curajoşii compatrioți! 

lată în ce împrejurări s-a produs această intervenţie 
neaşteptată, s-ar putea spune aproape miraculoasă. 

În timpul nopţii precedente şi de la răsăritul soarelui, 
Standard-Island n-a încetat să deriveze către insula Sandwich, 
unde, cum s-a mai spus, îşi avea reşedinţa o colonie franceză 
aflată pe calea prosperității. Or, îndată ce au aflat despre atacul 
efectuat de căpitanul Sarol, coloniştii au hotărât să vină în 
ajutorul insulei cu elice împreună cu cei o mie de indigeni aflaţi 
sub influenţa lor. Dar ambarcaţiile insulei Sandwich erau 
insuficiente pentru a-i transporta... 

Ce bucurie pe aceşti oameni de ispravă când Standard-Island, 
împinsă de curent, a ajuns în dreptul insulei Sandwich. Imediat 
s-au aruncat cu toţii în şalupele de pescuit, urmaţi de indigeni 
— cei mai mulţi înot — şi au debarcat la Babord-Harbour. 

Oamenii de la bateriile Pupei şi Pintenului, cei rămaşi în 
porturi s-au unit cu ei. Traversând câmpia şi parcul, au pornit 
spre Milliard-City, şi, graţie acestei diversiuni, primăria n-a 
căzut în mâinile atacatorilor, descumpăniţi şi de moartea 
căpitanului Sarol. 

După două ceasuri, bandele atacatoare, gonite de 
pretutindeni, îşi caută salvarea aruncându-se în ocean ca să 
ajungă pe insula Sandwich — şi cea mai mare parte cad sub 
gloanţele miliției. 

Acum, Standard-Island nu are de ce să se mai teamă: ea e 
salvată de jaf, de masacru, de distrugere. 

Ar fi fost de aşteptat ca sfârşitul acestei groaznice aventuri să 
dea naştere unor manifestări publice de bucurie şi de 
recunoştinţă. Nu! Oh, aceşti americani uimitori în orice 
împrejurare! S-ar zice să rezultatul final nu i-a surprins, că îl 

prevăzuseră. Şi totuşi, ce puţin a lipsit ca tentativa căpitanului 
Sarol să ducă la o înspăimântătoare catastrofa! 

Ne este îngăduit să credem că principalii proprietari ai insulei 
cu elice s-au felicitat in petto! pentru salvarea unei proprietăţi 
de două miliarde, şi asta în clipa în care căsătoria lui Walter 
Tankerdon cu miss Dy Coverley avea să-i asigure viitorul. 

Menţionăm că logodnicii au căzut unul în braţele altuia, 
îndată ce s-au revăzut. Nimeni, dealtfel, n-a socotit acest gest 
drept o călcare a convenienţelor. N-ar fi trebuit ei să fie 
căsătoriţi de douăzeci şi patru de ore?... 

Amintita rezervă ultraamericană n-are ce căuta în primirea pe 
care artiştii parizieni o fac coloniştilor francezi de pe insula 
Sandwich. Ce strângeri de mână! Câte felicitări primesc 
membrii cvartetului de la compatrioţii lor! Dacă gloanţele i-au 
cruțat, aceste două viori, acest alto şi acest violoncel nu şi-au 
făcut cu mai puţin curaj datoria! Cât despre bunul Athanase 
Doremus, el a rămas în sala cazinoului, aşteptând un elev care 
se încăpăţânează să nu mai vină. Şi cine ar putea să i-o 
reproşeze? 

O excepţie în ceea ce-l priveşte pe supraintendent. Oricât de 
ultra-yancheu ar fi, bucuria a fost delirantă. Ce vreţi? In vinele 
lui curge sângele ilustrului Barnum şi se va admite ca urmaşul 
unui asemenea strămoş să nu fie sui compos’, asemeni 
concetăţenilor săi din America de Nord! 

Prezenţa sa nemaifiind necesară, regele Malecarliei, însoţit 
de regină, s-a întors la locuinţa sa din Bulevardul Treizeci şi 
şapte, unde consiliul notabililor îi va exprima mulţumirile pe 
care le merită curajul şi devotamentul său faţă de cauza 
comună. 

Deci, Standard-lIsland e teafără. Salvarea ei a costat scump: 
Cyrus Bikerstaff ucis în toiul încleştării, ca şi şaizeci de 
milițieni şi marinari atinşi de gloanţe sau de săgeți şi cam tot 
atâţia funcţionari, impiegaţi, negustori, care s-au luptat cu 
curaj. Întreaga populaţie va participa la acest doliu public şi 
Bijuteria Pacificului le va păstra neştearsă amintirea. 

Altfel, cu repeziciunea care-i caracterizează, miliardezii vor 
pune grabnic lucrurile la punct. După o oprire de câteva zile în 
insula Sandwich, orice urmă a acestei lupte sângeroase va fi 
dispărut. 

În aşteptare, există un acord deplin în problema puterii 
militare, care rămâne în mâinile comandorului Simcoe. În 
această privinţă, nici o dificultate, nici o competiţie. Nici Jem 


1 În limbajul teatral, înseamnă a-şi vorbi sie însuşi (din italiană). 
> Stăpân pe sine (în latină). 

Tankerdon, nici Nat Coverley n-au vreo pretenţie. Mai târziu, 
alegerile vor rezolva importanta problemă a noului guvernator. 

A doua zi, o impozantă ceremonie strânge populaţia pe 
cheiurile lui Tribord-Harbour. 

Dacă trupurile malaiezilor şi ale indigenilor au fost aruncate 
în mare, nu se poate proceda la fel cu cele ale cetăţenilor care 
au căzut apărând insula cu elice. Adunate cu pioşenie, ele sunt 
depuse în templu sau în catedrală şi primesc onorurile 
cuvenite. Guvernatorul Cyrus Bikerstaff ca şi cele mai umile 
victime constituie obiectul aceleiaşi rugăciuni şi al aceleiaşi 
dureri. 

Apoi, încărcătura funebră este încredinţată unuia dintre 
rapidele vase cu aburi care pleacă spre Madeleine-bay. 


TRIBORD CONTRA BABORD 


Standard-Island a părăsit regiunea insulei Sandwich la 3 
martie, înaintea plecării sale, coloniştii francezi şi aliații lor 
indigeni primesc toate semnele recunoştinţei vii a miliardezilor. 
Sunt prieteni pe care-i vor revedea, sunt fraţi pe care Sebastien 
Zorn şi colegii săi îi lasă pe această insulă din arhipelagul 
Noilor Hebride, înscrisă de acum în itinerarul anual. 

Sub conducerea comandorului Simcoe, reparaţiile au fost 
făcute cu repeziciune. Pagubele nici nu erau prea mari. 
Motoarele uzinelor electrice sunt intacte. Cu ceea ce rămâne 
din stocul de petrol, funcţionarea dinamurilor e asigurată pe 
mai multe săptămâni. Dealtfel, insula cu elice nu va întârzia să 
ajungă în acea parte a Pacificului de unde va putea comunica 
cu  Madeleine-bay prin cablurile submarine. Există, prin 
urmare, certitudinea că croaziera se va sfârşi fără alte 
neplăceri. În mai puţin de patru luni, Standard-Island va ajunge 
pe coasta americană. 

— Să sperăm că vom ajunge! spune Sebastien Zorn, de câte 
ori supraintendentul se ambalează, ca de obicei, în legătură cu 
viitorul minunatului aparat maritim. 

— Ce lecţie am primit! recunoaşte Calistus Munbar. Aceşti 
malaiezi atât de serviabili, acest căpitan Sarol — nimeni nu i-ar 
fi putut bănui!... Este pentru ultima oară când Standard-Island 
acordă azil unor străini. 

— Chiar dacă un naufragiu îi aruncă în calea voastră? 
întreabă Pinchinat. 

— Dragul meu, nu mai cred nici în naufragiaţi, nici în 
naufragii! Din faptul că Ethel Simcoe este însărcinat, ca şi mai 

înainte, cu conducerea militară a insulei, nu reiese că puterea 
civilă s-ar afla în mâinile sale. De la moartea lui Cyrus 
Bikerstaff, Milliard-City nu mai are primar, şi, după cum se ştie, 
foştii adjuncţi nu şi-au păstrat funcțiunile, în consecinţă, va fi 
necesară numirea unui nou guvernator al insulei cu elice. 

Or, în lipsa unui ofiţer al stării civile, căsătoria lui Walter Tan- 
kerdon cu miss Dy Coverley nu poate fi celebrată. lată o 
dificultate care nu s-ar fi ivit fără uneltirile mizerabilului Sarol! 
Şi nu numai viitorii soţi, dar toţi notabilii, întreaga populaţie 
abia aşteaptă să vadă căsătoria definitiv săvârşită. Aceasta e 
una dintre cele mai sigure garanţii ale viitorului. Şi să nu se 
întârzie, căci Walter Tankerdon a şi propus să se îmbarce pe 
unul dintre vasele cu aburi, să se îndrepte cu cele două familii 
către cel mai apropiat arhipelag, unde un primar va putea să 
procedeze la ceremonia nupţială. Ce naiba, în insulele Samoa, 
Tonga, Marchize sunt destui primari şi, dacă se merge cu toată 
viteza, în mai puţin de-o săptămână... 

Spiritele înțelepte îl liniştesc pe nerăbdătorul tânăr. Se 
pregătesc alegerile. În câteva zile va fi numit noul guvernator. 
Primul act al administraţiei sale va fi celebrarea cu mare 
pompă a căsătoriei, aşteptată cu atâta nerăbdare. Programul 
serbărilor va fi reluat în întregime. «Un primar!... Un 
primar!...» Acest strigăt e pe toate buzele!... 

— Numai dacă aceste alegeri n-ar reînsufleţi rivalități care 
poate mai mocnesc! spune Frascolin. 

Nu, şi Calistus Munbar e hotărât să se dea peste cap pentru a 
duce lucrurile la bun sfârşit. 

— Şi apoi, exclamă el, îndrăgostiţii noştri nu-s şi ei pe aici?... 
Cred c-o să-mi daţi dreptate când spun că amorul propriu nu va 
învinge amorul! 

Standard-Island continuă să înainteze spre nord-est, către 
punctul în care a douăsprezecea paralelă sudică se 
încrucişează cu al o sută şaptezeci şi cincilea meridian vestic. 
În aceasta regiune au fost chemate, prin cablogramele 
expediate înainte de popasul în Noile Hebride, vasele cu 
provizii trimise de la Madeleine-bay. Dealtfel, problema 
proviziilor nu-l preocupă pe comandorul Simcoe. Există 
rezerve pentru mai mult de o lună. E adevărat că lipsesc 
noutăţile din străinătate. Cronica politică e sărăcăcioasă. 
Starboard Chronicle se plânge şi New Herald e dezolat. Ce-are 
a face! Oare nu e Standard-lsland un mic univers? Ce-o 
interesează ceea ce se petrece în restul sferoidului terestru? 
Are chef de politică? Curând o să aibă parte de destulă... poate 
chiar de prea multă! 

Într-adevăr, perioada electorală a fost deschisă. Cei treizeci 
de membri ai consiliului notabililor, în care babordezii şi 
tribordezii sunt în număr egal, au mult de lucru. Există de pe 
acum siguranţa că alegerea noului guvernator va da naştere la 
discuţii, întrucât Jem Tankerdon şi Nat Coverley vor fi rivali. 

Câteva zile se scurg în întruniri pregătitoare. De la început e 
clar că vor fi neînţelegeri, având în vedere amorul propriu al 
celor doi candidaţi. O agitaţie surdă răscoleşte oraşul şi 
porturile. Agenţii celor două sectoare caută să provoace 
tulburări pentru a exercita o presiune asupra notabililor. 
Timpul trece şi acordul nu pare posibil. Oare nu e de temut că 
Jem Tankerdon şi principalii babordezi vor căuta să-şi impună 
ideile respinse de principalii tribordezi, că vor relua nefericitul 
proiect de a transforma  Standard-lsland într-o insulă 
industrială şi comercială? Celălalt sector n-ar accepta niciodată 
acest lucru! Pe scurt, când partidul Coverley, când partidul 
Tankerdon par să fie mai puternice. De aici, discuţii jignitoare, 
o acreală între cele două tabere, o răcire vădită a relaţiilor 
dintre cele două familii, răcire pe care Walter şi miss Dy nici nu 
vor s-o bage-n seamă. Ce-i privesc pe ei toate aceste fleacuri 
politice?... 

Există totuşi un mijloc foarte simplu de a aranja lucrurile, cel 
puţin din punct de vedere administrativ: cei doi rivali să 
îndeplinească pe rând funcţia de guvernator — şase luni unul, 
şase luni altul, un an chiar, dacă pare preferabil. Drept urmare, 
n-ar mai exista rivalitate, convenţia fiind de natură să satisfacă 
ambele partide. Dar soluţiile de bun-simţ n-au niciodată şansa 
să fie acceptate în această lume şi, chiar dacă e independentă 
faţă de continentele terestre, Standard-Island nu cunoaşte mai 
puţin toate pasiunile umanităţii sublunare. 

Într-o zi, Frascolin spune colegilor săi: 

— Iată dificultăţile de care mă temeam... 

— Ce ne interesează pe noi aceste neînțelegeri? răspunde 
Pinchinat. Ce pagubă ne-ar putea aduce? În câteva luni vom 
ajunge la Madeleine-bay, angajamentul nostru va lua sfârşit şi 
fiecare dintre noi va pune piciorul pe pământ, cu milionaşul său 
în buzunar. 

— Dacă nu se întâmplă iar vreo nenorocire! ripostează 
neînduplecatul Sebastien Zorn. O asemenea maşină plutitoare 
poate fi vreodată sigură pe viitorul său?... După abordajul 
vasului englez, fiarele sălbatice; după fiare, năvala 
neohebridienilor; după indigeni... 

— Taci, cobe! strigă Yvernes. Taci sau îţi legăm pliscul! 
Totuşi, mare păcat că Walter şi miss Dy nu s-au căsătorit la 

data fixată. Familiile 'Tankerdon şi Coverley fiind unite prin 
această legătură, poate că situaţia ar fi fost mai uşor de 
lămurit. Cei doi soţi ar fi intervenit cu mai multă eficacitate. 
Dar, în definitiv, agitația nu poate să dureze, alegerile urmând 
să se desfăşoare la 15 martie. 

„Cvartetul îl copleşeşte cu zadarnice consolări 


sp 


DUPLESSIS 


Comandorul Simcoe încearcă să realizeze o apropiere între 
cele două sectoare ale oraşului. E rugat să nu se amestece 
unde nu-i fierbe oala! Are insula de condus — s-o conducă! Are 
stânci de ocolit - să le ocolească! Politica nu e de competenţa 
lui. 

Comandorul Simcoe n-are nevoie să i se spună a doua oară. 

Până şi pasiunile religioase intră în joc şi clerul — ceea ce 
este poate o greşeală — tinde să intervină mai mult decât se 
cuvine. Şi cât de bine se înțelegeau templul şi catedrala, 
pastorul şi episcopul! 

Cât despre ziare, e de la sine înţeles că au coborât în arenă. 
New Herald combate pentru Tankerdon, Starboard Chronicle 
pentru Coverley. Cerneala curge în valuri şi e de temut, chiar, 
să nu se amestece cu sânge! Doamne, oare n-a fost prea mult 
udat acest pământ, în timpul luptei duse împotriva tâlharilor 
din Noile Hebride?... 

De fapt, populaţia se interesează mai mult de cei doi 
logodnici, al căror roman s-a întrerupt la primul capitol. Dar ce- 
ar putea ea face ca să le asigure fericirea? Relaţiile dintre cele 
două sectoare ale oraşului au încetat. Adio recepții, invitaţii, 
serate muzicale! Dacă situaţia asta durează, instrumentele 
Cvartetului Concertant vor putrezi în cutiile lor şi artiştii noştri 
îşi vor câştiga enorma retribuţie stând cu mâinile în buzunare. 

Cu toate că nu vrea s-o mărturisească, supraintendentul e 
mistuit de o nelinişte mortală. El simte că situaţia sa e falsă, 
căci îşi desfăşoară întreaga inteligenţă pentru a nu displace nici 
unora, nici altora — cel mai sigur mijloc de a displace tuturor. 

Până la 12 martie, Standard-lsland a înaintat mult spre 
Ecuator, dar nu îndeajuns pentru a întâlni vasele expediate din 
Madeleine-bay. Această întâlnire nu poate să întârzie mult, dar 
se pare că alegerile vor avea loc înaintea ei, întrucât sunt fixate 
pe data de 15 martie. 

intre timp, la tribord şi la babord se fac sondaje peste 
sondaje. Mereu pronosticuri de egalitate. Nu e posibilă 
obţinerea unei majorităţi, dacă nu se vor rupe câteva voturi 
dintr-o parte sau alta. Şi voturile acestea se clatină tot atât de 
puţin ca dinţii în maxilarul unui tigru. 

Atunci se iveşte o idee genială. Se pare că ea s-a născut în 
aceeaşi clipă în mintea tuturor celor care nu trebuiau să fie 
consultaţi. E o idee simplă, demnă, şi ar pune capăt 
rivalităţilor. Cei doi candidaţi, ei înşişi, s-ar înclina fără îndoială 
în faţa acestei soluţii. 

De ce să nu i se ofere regelui Malecarliei guvernarea insulei 
cu elice? Acest fost suveran este un înţelept, un spirit larg şi 

ferm totodată. Toleranţa şi filozofia lui ar fi cea mai bună 
garanţie împotriva surprizelor viitorului... 

Un important grup de negustori şi funcţionari din Milliard- 
City, cărora li se adaugă câţiva ofiţeri şi marinari din cele două 
porturi, hotărăsc să-i prezinte această propunere ca o dorinţă a 
lor... 

Maiestăţile lor primesc deputăţia în salonul de la parterul 
clădirii din Bulevardul Treizeci şi nouă. Ascultată cu 
bunăvoință, propunerea este respinsă fără echivoc... 

— Vă mulţumesc, domnilor, spune regele. Cererea 
dumneavoastră ne mişcă, dar suntem fericiţi de prezent şi 
nădăjduim că nimic nu ne va mai tulbura viitorul. Credeţi-ne! 
Am sfârşit cu iluziile... Nu mai sunt decât un simplu astronom 
la Observatorul de pe Standard-Island şi nu vreau să fiu 
altceva. 

În faţa unui răspuns atât de categoric, deputăţia se retrage 
fără să mai insiste. 

În ultimele zile dinaintea scrutinului, spiritele sunt tot mai 
agitate. Nu se poate realiza nici o înţelegere. Partizanii lui Jem 
Tankerdon şi ai lui Nat Coverley evită să se întâlnească până şi 
pe stradă. Nu se mai trece de la un sector la altul. Nici 
tribordezii, nici babordezii nu depăşesc Bulevardul Unu, 
Milliard-City e împărţit acum în două oraşe duşmane. Singurul 
personaj care aleargă de la unul la altul, agitat, frânt de 
oboseală, dându-se de ceasul morţii, epuizându-se în sfaturi 
înțelepte, respins în dreapta, respins în stânga, este desperatul 
supraintendent Calistus Munbar. De trei-patru ori pe zi, el 
eşuează ca un vapor fără cârmă în saloanele cazinoului, unde 
cvartetul îl copleşeşte cu zadarnice consolări. 

Cât despre comandorul Simcoe, el se mărgineşte la funcţiile 
care-i sunt încredințate. El conduce insula cu elice potrivit 
itinerarului stabilit. Având o sfântă groază faţă de chestiunile 
politice, va accepta pe oricine drept guvernator. Ofițerii săi, ca 
şi cei ai colonelului Stewart, se arată la fel de dezinteresaţi în 
problema care înfierbântă capetele. Nu există deci pericolul 
unui pronunciamento. 

În acest timp, întrunit în permanenţă la primărie, consiliul 
notabililor discută şi se ceartă. Se ajunge la aluzii jignitoare. 
Poliţia e nevoită să ia unele măsuri de precauţie, căci mulţimea 
se îngrămădeşte de dimineaţă până seara în faţa palatului 
municipal, scoțând strigăte de mânie. 

Pe de altă parte, o ştire deplorabilă e pusă în circulaţie: 
Walter Tankerdon s-a prezentat în ajun la palatul Coverley şi n- 
a fost primit. Celor doi logodnici li s-a interzis să se mai vadă şi, 

deoarece căsătoria n-a fost efectuată înaintea atacului bandelor 
neohebridiene, cine ar îndrăzni să spună dacă se va mai săvârşi 
cândva?... 

În sfârşit, soseşte ziua de 15 martie. Alegerea va avea loc în 
marea sală a primăriei. Publicul agitat se îmbulzeşte în scuar, 
aşa cum făcea populaţia romană în faţa palatului Quirinal, unde 
conclavul hotăra înălţarea unui nou papă pe tronul sfântului 
Petru. 

Ce va ieşi din această supremă deliberare? Sondajele indică 
mereu un număr egal de voturi. Dacă tribordezii îi rămân 
credincioşi lui Nat Coverley, dacă babordezii ţin cu Jem 
Tankerdon, ce se va-ntâmpla oare?... 

Ziua cea mare a sosit. Intre orele unu şi trei, cursul obişnuit 
al vieţii pare suspendat pe suprafaţa insulei cu elice. Cinci-şase 
mii de persoane se agită pe sub ferestrele palatului municipal. 
Se aşteaptă rezultatul votului notabililor — rezultat care va fi 
comunicat de îndată, telefonic, celor două sectoare şi celor 
două porturi. 

Primul tur de scrutin are loc la unu şi treizeci şi cinci. 

Candidaţii obţin acelaşi număr de sufragii. 

După un ceas, al doilea tur de scrutin. 

El nu modifică în nici un fel cifrele primului. 

La trei şi treizeci şi cinci, al treilea şi ultimul tur. 

Şi de data aceasta, nici un nume nu obţine jumătate de voturi 
plus unu. 

Membrii consiliului se despart atunci, şi pe bună dreptate. 
Sunt atât de exasperaţi încât, dacă ar rămâne în şedinţă, s-ar 
lua la bătaie, în timp ce traversează scuarul pentru a se 
întoarce unii la palatul Tankerdon, alţii la palatul Coverley, 
mulţimea îi întâmpină cu murmurele cele mai neplăcute. 

Trebuie totuşi găsită o ieşire din această situaţie, care nu se 
poate prelungi nici măcar câteva ceasuri, fiind prea dăunătoare 
intereselor insulei cu elice. 

— Fie vorba între noi, spuse Pinchinat, aflând de la 
supraintendent, împreună cu colegii săi, care a fost rezultatul 
celor trei tururi de scrutin, mi se pare că există un mijloc foarte 
simplu de a rezolva problema. 

— Care? întreabă  Calistus  Munbar,  ridicându-şi cu 
deznădejde braţele spre cer. Care?... 

— Să tăiem insula pe la mijloc. Să o împărţim în două bucăţi 
egale, ca pe o plăcintă ale cărei jumătăţi vor naviga fiecare într- 
o parte, cu guvernatorul pe care-l doreşte. 

— Să tăiem insula noastră! strigă supraintendentul, ca şi cum 
i s-ar fi propus să i se taie un picior. 

— Cu un ciocan, o daltă şi o cheie englezească, adaugă alteţa- 
sa, problema va fi rezolvată prin debulonare, şi pe suprafaţa 
Oceanului vor fi două insule plutitoare în loc de una. 

Acest Pinchinat nu poate fi serios, nici când împrejurările 
sunt atât de grave. 

Oricum, dacă sfatul său nu poate fi urmat — cel puţin din 
punct de vedere material — dacă nu intervin nici ciocanul, nici 
cheia engleză, dacă nu se efectuează nici o debulonare de-a 
lungul axei Bulevardului Unu, de la bateria Pintenului până la 
bateria Pupei, separaţia nu este mai puţin desăvârşită din 
punct de vedere moral. Babordezii şi tribordezii vor deveni tot 
atât de străini unii de alţii ca şi cum i-ar despărţi o sută de 
leghe. Într-adevăr, neputându-se înţelege, cei treizeci de 
notabili s-au hotărât să voteze separat. Jem Tankerdon şi Nat 
Coverley sunt numiţi guvernatori ai sectoarelor lor şi le vor 
guverna după plac. Fiecare sector îşi va păstra portul, navele, 
ofiţerii, marinarii, milițienii, funcţionarii, negustorii, uzina 
electrică, maşinile, motoarele, mecanicii, fochiştii — şi 
amândouă vor şti să trăiască singure. 

Foarte bine, dar cum vor face comandorul Simcoe pentru a se 
dedubla şi supraintendentul Calistus Munbar pentru a-şi 
îndeplini funcţiile spre satisfacția tuturor? 

În ceea ce-l priveşte pe acesta din urmă, e adevărat că lucrul 
n-are importanţă. Funcţia sa nu va mai fi decât o sinecură. Cum 
ar mai putea fi vorba de serbări şi distracţii, când Standard- 
Island e ameninţată de un război civil? 

Că o apropiere nu mai e posibilă, o dovedeşte şi acest indiciu: 
la 17 martie, ziarele anunţă ruptura definitivă a logodnei dintre 
Walter Tankerdon şi miss Dy Coverley. 1 

Da! Ruptură, cu toate cererile şi rugămințile lor. In ciuda 
celor spuse într-o zi de Calistus Munbar, amorul n-a fost mai 
puternic! 

Ei bine, nu! Walter şi miss Dy nu se vor despărți. Ei îşi vor 
părăsi familia... vor merge să se căsătorească în străinătate... 
vor găsi un locşor unde să poată fi fericiți fără a avea atâtea 
milioane în jurul inimii! 

Cu toate acestea, după numirea lui Jem Tankerdon şi Nat 
Coverley, nimic nu s-a schimbat în itinerarul insulei cu elice. 
Comandorul Simcoe continuă să se îndrepte spre nord-est. 
Odată ajunşi la Madeleine-bay, un număr de miliardezi, 
plictisiți de această stare de lucruri, vor cere probabil din nou 
continentului liniştea pe care nu le-o mai oferă Bijuteria 
Pacificului. Poate că insula cu elice va fi chiar abandonată?! 

Atunci va fi lichidată, scoasă la licitaţie, vândută ca fier vechi, 
trimisă la topit! 

Oricum, cele cinci mii de mile care au rămas de străbătut cer 
încă aproape cinci luni de călătorie. În timpul acesta, navigația 
nu va fi oare compromisă de capriciul sau încăpăţânarea celor 
doi şefi? 

Dealtfel, spiritul de revoltă a pătruns în inima populaţiei. Se 
vor încaiera oare babordezii şi tribordezii, vor pune mâna pe 
arme, vor scălda cu sângele lor caldarâmul de oţel al oraşului? 

Nu! Partidele nu vor ajunge până acolo! Nu va izbucni un nou 
război de secesiune — dacă nu între nord şi sud, atunci între 
tribordul şi babordul insulei cu elice. Dar ceea ce era de 
aşteptat se petrece, cu riscul de a provoca o adevărată 
catastrofă. 

La 19 martie dimineaţa, comandorul Simcoe se află în 
cabinetul său de la Observator, aşteptând să i se comunice 
poziţia insulei. După socotelile lui, Standard-Island nu poate fi 
departe de regiunea în care trebuie să întâlnească navele cu 
provizii. Oamenii de veghe din vârful turnului supraveghează 
oceanul pe o mare întindere, ca să poată semnala aceste nave 
îndată ce-şi vor face apariţia în larg. Lângă comandor se află 
regele  Malecarliei, colonelul Stewart, Sebastien Zorn, 
Pinchinat, Frascolin, Yvernes şi un oarecare număr de ofițeri şi 
funcționari dintre cei care pot fi numiți neutri, căci n-au luat 
parte deloc la disensiuni. Pentru ei, esențialul este să ajungă 
cât mai repede la Madeleine-bay, unde această nenorocită stare 
de lucruri va lua sfârşit. 

Se aud două sonerii şi două ordine îi sunt transmise telefonic 
comandorului. Ele vin de la primărie, unde Jem Tankerdon, în 
aripa dreaptă, şi Nat Coverley, în aripa stângă, ţin şedinţă cu 
principalii lor partizani. De acolo administrează ei Standard- 
Island, prin decizii absolut contradictorii, ceea ce nu-i de 
mirare. 

Or, în dimineața aceasta, cei doi guvernatori nu s-au putut 
înțelege nici măcar asupra itinerarului urmat de Ethel Simcoe. 
Nat Coverley a decis că Standard-IsJand se va îndrepta spre 
nord-est, pentru a ajunge în arhipelagul Gilbert. Jem 
Tankerdon, încăpățânându-se să creeze relații comerciale, a 
hotărât să se ia direcția sud-vest, către arhipelagurile 
australiene. 

Iată până unde au ajuns cei doi rivali — şi prietenii lor au 
jurat să-i susțină. La primirea celor două ordine trimise 
simultan, comandorul spune: 

— De asta mă temeam... 

— Şi e o situaţie care, în interesul public, nu se poate 
prelungi! adaugă regele Malecarliei. 

— Ce hotărâți? întreabă Frascolin. 

— Zău, sunt curios să văd cum veţi manevra, domnule 
Simcoe! exclamă Pinchinat. 

— Rău! mormăie Sebastien Zorn. 

— Mai întâi, răspunde comandorul, să le comunicăm lui Jem 
Tankerdon şi Nat Coverley că ordinele lor nu pot fi executate, 
întrucât se contrazic. Dealtfel, e mai bine ca Standard-Island să 
nu se deplaseze şi să aştepte navele cu care are întâlnire în 
această regiune. 

Răspunsul acesta înţelept e telefonat îndată la primărie. 
Trece un ceas fără ca Observatorul să primească o altă 
comunicare. E foarte probabil ca guvernatorii să fi renunţat la 
modificarea itinerarului după planurile lor. 

Deodată se produce o mişcare ciudată în trupul insulei cu 
elice. Ce indică această mişcare? Că Jem Tankerdon şi Nat 
Coverley au împins încăpăţânarea până la ultimele limite. 

Toţi cei de faţă se privesc, cu tot atâtea semne de întrebare: 

— Ce s-a întâmplat?... Ce s-a întâmpiat?... 

— Ce s-a întâmplat? răspunde comandorul Simcoe, ridicând 
din umeri. S-a întâmplat că Jem Tankerdon a trimis ordinele 
sale direct domnului Watson, mecanicul de la Babord-Harbour, 
în timp ce Nat Coverley trimitea ordine contrarii domnului 
Somwah, mecanicul de la Tribord-Harbour. Unul a ordonat 
«maşinile înainte!» pentru a merge spre nord-est, celălalt: 
«maşinile înapoi!», pentru a merge spre sud-vest. Rezultatul 
este că Standard-lIsland se învârteşte pe loc şi mişcarea de 
rotaţie va ţine tot atât cât capriciul acestor doi încăpăţânaţi. 

— Asta trebuia să se sfârşească printr-un vals! exclamă 
Pinchinat. Valsul capsomanilor!... Athanase Doremus n-are 
decât să-şi dea demisia! Miliardezii nu mai au nevoie de lecţiile 
sale! 

Poate că această situaţie absurdă — comică într-un fel — i-ar 
face pe unii să râdă. Dar dubla manevră este extrem de 
primejdioasă, după cum remarcă Ethel Simcoe. Trasă în direcţii 
opuse de forţa celor zece milioane de cai, Standard-Island riscă 
să se disloce. 

Într-adevăr, maşinile au fost lansate cu toată viteza, elicele 
funcţionează cu maximum de putere — şi asta se simte după 
tresăririle subsolului de oţel. Imaginaţi-vă o căruţă ai cărei cai 
trag unul hăis şi altul cea şi veţi avea o idee despre ceea ce se 
petrece! 

Odată cu mişcarea care se accentuează, Standard-Island 
pivotează pe centrul său. Parcul, câmpia descriu cercuri 
concentrice şi punctele de pe litoral situate pe circumferință se 
deplasează cu o viteză de zece până la douăsprezece mile pe 
oră. 

Ar fi inutil să se apeleze la raţiunea mecanicilor a căror 
manevră provoacă mişcarea de rotaţie. Comandorul Simcoe n- 
are nici o putere asupra lor. Ei se supun aceloraşi pasiuni ca 
tribordezii şi babordezii. Slugi credincioase ale şefilor, domnii 
Watson şi Somwah vor lupta până la capăt maşină contra 
maşină, dinam contra dinam. 

Atunci se produce un fenomen ale cărui neplăceri ar fi trebuit 
să răcorească toate capetele înfierbântate, înmuind inimile. 

În urma învârtirii îndelungate, mulţi miliardezi, mai ales 
miliardeze, încep să simtă o tulburare ciudată în întreaga lor 
fiinţă. Ei sunt cuprinşi de amețeli şi greţuri, mai cu seamă în 
locuinţele mai depărtate de centru, care suferă o mişcare de 
rotaţie mai pronunţată. 

Pe cinstea mea, în faţa acestui rezultat caraghios şi baroc, 
Yvernes, Pinchinat, Frascolin sunt cuprinşi de un râs nebunesc, 
cu toate că situaţia tinde să devină critică. Bijuteria Pacificului 
este ameninţată de o destrămare materială care va egala, dacă 
nu chiar întrece, destrămarea ei morală. 

Cât despre Sebastien Zorn, e palid, foarte palid, sub influenţa 
acestei învârtiri neîntrerupte. El «închină steagul», cum spune 
Pinchinat, şi stomacul i se-ntoarce pe dos. Această glumă 
proastă nu se sfârşeşte odată? Să fii prizonier pe această 
imensă masă rotitoare, care n-are măcar darul de a dezvălui 
secretele viitorului.... 

Timp de o interminabilă săptămână, Standard-lIsland n-a 
încetat să pivoteze pe centrul său — Milliard-City. Oraşul este 
plin de mulţimea care caută un refugiu împotriva greţurilor, 
căci rotația e mai puţin sensibilă în acest punct al insulei. 
Regele Malecarliei, comandorul Simcoe, colonelul Stewart au 
încercat în zadar să mijlocească între cele două puteri care-şi 
împart palatul municipal. Nici una n-a vrut să cedeze. Cyrus 
Bikerstaff, el însuşi, dacă ar fi putut să renască, ar fi văzut 
eforturile sale eşuînd în faţa acestei tenacităţi ultraamericane. 

Culmea e că cerul a fost mereu acoperit de nori în aceste opt 
zile şi n-a fost posibil să se facă punctul. Comandorul Simcoe 
nu mai cunoaşte poziţia insulei. Puterea elicelor, care o trag 
mereu în direcţii opuse, face să vibreze până şi pereţii de oţel 
ai compartimentelor. lată de ce nimănui nu-i dă prin gând să 


1 Aluzie ironică la masa de spiritism. 

intre în casă. Parcul geme de lumea care şi-a făcut culcuşul în 
aer liber. De-o parte se strigă «Ura pentru Tankerdon!», de 
cealaltă «Ura pentru Coverley!» Ochii aruncă fulgere, pumnii 
se strâng. Războiul civil se va manifesta oare prin cele mai 
groaznice excese, acum când populaţia a ajuns la paroxismul 
furiei? 

Oricum, nici unii, nici alţii nu vor să vadă pericolul care-i 
pândeşte. Nu vor ceda, chiar cu riscul ca Bijuteria Pacificului să 
se sfărâme în mii de bucăţi — şi ea se va roti astfel până în 
clipa când, lipsite de curent, dinamurile vor înceta să acţioneze 
elicele. 

În mijlocul iritaţiei generale, la care nu ia deloc parte, Walter 
Tankerdon este pradă celei mai mari nelinişti. El se teme — nu 
pentru el, ci pentru miss Dy — ca o subită dislocare să nu nimi- 
cească Standard-Island. De opt zile n-a putut s-o revadă pe 
aceea care i-a fost logodnică şi trebuia să-i fie soţie. Desperat, l- 
a rugat de douăzeci de ori pe tatăl său să nu se încăpăţâneze în 
această manevră condamnabilă. Jem Tankerdon l-a dat afară, 
nevrând să audă nimic. 

Atunci, în noaptea de 27 spre 28 martie, profitând de 
întuneric, Walter încearcă s-o regăsească pe tânăra fată. Vrea 
să fie alături de ea dacă se va produce o catastrofă. După ce s-a 
strecurat prin mulţimea care se îngrămădeşte pe Bulevardul 
Unu, el pătrunde în sectorul duşman, către palatul Coverley. 

Cu puţin înaintea ivirii zorilor, o formidabilă explozie zguduie 
atmosfera până în zonele ei înalte. Încălzite peste măsură, 
cazanele cu aburi de la babord au sărit în aer, împreună cu 
clădirile maşinilor; şi, cum sursa de energie electrică a secat 
brusc în partea aceea, jumătate din Standard-Island se cufundă 
în întuneric. 


PINCHINAT DEFINEŞTE SITUAȚIA 


Dacă maşinile de la Babord-Harbour au fost scoase din 
funcțiune după explozia cazanelor, cele de la Tribord-Harbour 
sunt intacte. E adevărat însă că e ca şi cum Standard-Island n- 
ar mai avea nici un mijloc de locomoţie. Doar cu elicele de la 
tribord, va continua să se rotească fără să înainteze. 

Accidentul a agravat deci situația. Atunci când maşinile de pe 
Standard-Island puteau să acționeze simultan, ar fi fost de 
ajuns să se stabilească o înțelegere între partidul Tankerdon şi 
partidul Coverley. Motoarele ar fi revenit la bunul obicei de a 

acţiona în aceeaşi direcţie şi aparatul ar fi pornit din nou spre 
Madeleine-bay, după o întârziere de câteva zile. 

Acum, chiar dacă s-ar realiza un acord, navigația a devenit 
imposibilă. Comandorul Simcoe nu mai dispune de forţa 
propulsivă necesară pentru a părăsi aceste meleaguri 
îndepărtate. 

Dacă Standard-Island ar fi rămas pe loc în ultima săptămână, 
dacă vapoarele aşteptate ar fi putut s-o găsească, ar mai fi fost 
posibil să ajungă în emisfera septentrională. 

În urma observaţiilor astronomice s-a constatat insa că insula 
cu elice s-a deplasat spre sud în timpul acestei rotații 
prelungite. Ea a coborât de la a douăsprezecea paralelă sudică 
până la a şaptesprezecea. 

Datorită marii apropieri dintre cele două arhipelaguri, între 
Noile Hebride şi Fidji există anumiţi curenţi care se propagă 
spre sud-est. Câtă vreme maşinile sale au funcţionat în deplină 
înţelegere, Standard-lIsland a putut să se împotrivească fără 
mare efort acestor curenţi. Dar din clipa în care a fost prinsă de 
ameţeală, a fost târâtă spre Tropicul Capricornului. 

Stabilind acest lucru, comandorul Simcoe nu ascunde 
oamenilor de ispravă pe care i-am numit «neutri» gravitatea 
situaţiei. 

— Am fost antrenați cinci grade spre sud, le spune el. Or, 
ceea ce poate face un marinar pe bordul unui vas cu maşinile 
scoase din uz, eu nu pot s-o fac pe bordul insulei cu elice. 
Standard-lsland n-are pânze care să-i permită folosirea 
vântului. Ne aflăm în voia curenților. Unde ne vor duce? Nu 
ştiu. Cât despre vasele plecate din Madeleine-bay, ne vor căuta 
zadarnic în regiunea convenită, în timp ce noi derivăm spre 
partea mai puţin frecventată a Pacificului, cu o viteză de opt- 
zece mile pe oră! 

În aceste câteva fraze, Ethel Simcoe lămureşte situaţia, pe 
care nu o poate schimba. Insula cu elice e ca o imensă epavă, 
supusă capriciilor curenților. Dacă ei se-ndreaptă spre nord, ea 
va urca spre nord. Dacă se-ndreaptă spre sud, va cobori spre 
sud — poate până la limita extremă a Mării Antarctice. Şi 
atunci... 

Această stare de lucruri nu întârzie să fie cunoscută de 
populaţie, la Milliard-City şi în cele două porturi. Toţi au 
conştiinţa clară a unei mari primejdii. De aici — lucru foarte 
omenesc — o oarecare liniştire a spiritelor, sub ameninţarea 
acestui nou pericol. Nu se mai gândesc să se încleşteze într-o 
luptă fratricidă şi, chiar dacă vrăjmăşia persistă, ea nu se va 
mai traduce prin violenţe. Încetul cu încetul, fiecare se întoarce 

în sectorul său, în cartierul său, la casa sa. Jem Tankerdon şi 
Nat Coverley renunţă să-şi dispute întâietatea. La propunerea 
lor, consiliul notabililor ia singura hotărâre înţeleaptă, dictată 
de împrejurări: remite toate puterile sale comandorului Simcoe, 
unicul şef căruia îi este încredinţată de acum înainte salvarea 
insulei cu elice. 

Ethel Simcoe acceptă fără nici o ezitare. El contează pe 
devotamentul prietenilor, ofiţerilor şi personalului său. Dar ce 
va putea să facă pe bordul acestui vast aparat plutitor, cu o 
suprafaţă de douăzeci şi şapte de kilometri pătraţi, care nu mai 
poate fi condus de când nu mai dispune de ambele maşini? Şi, 
în definitiv, oare nu înseamnă aceasta condamnarea insulei cu 
elice, considerată până acum drept o capodoperă a construcţiei 
maritime, de vreme ce astfel de accidente fac din ea jucăria 
vânturilor şi a valurilor?... 

E adevărat că accidentul nu se datorează forţelor naturii. De 
la crearea sa, Bijuteria Pacificului a înfruntat totdeauna 
victorioasă uraganele, furtunile, cicloanele. Ceea ce s-a 
întâmplat este o consecinţă a neînțelegerilor interne, a acestei 
rivalități între miliardari, a acestei încăpăţânări furioase — a 
unora de a cobori spre sud, a altora de a urca spre nord! 
Prostia lor de nemăsurat este aceea care a provocat explozia 
cazanelor de la babord!... _ 

Dar la ce folosesc reproşurile? Inainte de orice, trebuie să se 
constate avariile provocate la Babord-Harbour. Comandorul 
Simcoe îşi convoacă ofiţerii şi inginerii. Li se adaugă regele 
Malecarliei. Filozoful regal nu se miră că pasiunile omeneşti au 
dus la o asemenea catastrofă. 

Comisia se deplasează acolo unde se aflau clădirile uzinei 
electrice şi ale maşinilor. Explozia cazanelor, încălzite peste 
măsură, a distrus totul, provocând moartea a doi mecanici şi 
şase fochişti. Ravagiile nu sunt mai mici la uzina care furniza 
electricitate diverselor servicii din această jumătate a insulei. 
Din fericire, dinamurile de la tribord continuă să funcţioneze şi, 
cum spune Pinchinat: 

— O să ne mulţumim să vedem doar cu un ochi! 

— Fie, răspunde Frascolin, dar am pierdut şi un picior, iar cel 
rămas nu foloseşte la nimic! 

Chiori şi şchiopi, e prea mult! 

Ancheta constată că, avariile nefiind reparabile, va fi 
imposibil să se oprească mersul spre sud. De aici, necesitatea 
de a aştepta ca Standard-Island să iasă din curentul care o 
poartă dincolo de tropice. 

Cunoscându-se aceste distrugeri, e cazul să se verifice starea 
compartimentelor din subsolul insulei. N-au suferit oare din 
pricina mişcării de rotaţie, care le-a scuturat atât de violent în 
aceste opt zile? Pereţii n-au slăbit din încheieturi, şuruburile nu 
au joc? Dacă s-au produs spărturi, cum vor putea fi astupate?... 

Inginerii procedează la această a doua anchetă. Rapoartele 
lor, înaintate comandorului Simcoe, sunt oarecum liniştitoare. 
E adevărat că plăcile au crăpat în multe locuri şi că multe 
legături s-au sfărâmat. Mii de butoane au sărit de la locurile 
lor, s-au produs rupturi. Unele compartimente sunt inundate. 
Dar, cum linia de plutire n-a coborât deloc, stabilitatea solului 
metalic nu e compromisă în mod serios şi noii proprietari ai 
insulei cu elice n-au de ce să se teamă pentru proprietatea lor. 
Crăpăturile sunt mai numeroase la bateria Pupei. Cât despre 
Babord-Harbour, unul dintre digurile sale s-a scufundat după 
explozie. Dar Tribord-Harbour este intact şi bazinele sale oferă 
navelor un adăpost sigur împotriva hulei din larg. 

Se dă totuşi ordin ca reparaţiile să se efectueze fără 
întârziere. Trebuie ca populaţia să fie liniştită din punct de 
vedere material. E destul, e chiar prea mult că, în lipsa 
motoarelor de la babord, Standard-lsland nu poate să se 
îndrepte către ţărmul cel mai apropiat. 

Pentru asta nu există remediu. 

Rămâne problema atât de gravă a foamei şi a setei. Cât vor 
ţine rezervele: o lună, două luni?... 

Iată datele furnizate de comandorul Simcoe: 

În privinţa apei, nimic de temut. Dacă una dintre uzinele de 
distilare a fost distrusă de explozie, cealaltă, care continuă să 
funcţioneze, poate satisface toate necesităţile. 

În privinţa alimentelor, situaţia inspiră mai puţină încredere. 
După toate calculele, ele nu ajung pentru mai mult de treizeci 
de zile, dacă nu se impun restricţii severe acestor zece mii de 
locuitori. După cum se ştie, în afară de fructe şi legume, totul 
vine de pe pământ. Şi pământul... unde e el? La ce distanţă se 
află țărmurile cele mai apropiate şi cum pot fi atinse? 

Deci, oricât de neplăcut ar fi efectul acestei măsuri, 
comandorul Simcoe este nevoit să dea o decizie cu privire la 
introducerea raţiilor de alimente. In aceeaşi seară, firele 
telefonice şi teleautografice sunt străbătute de funesta veste. 

De aici, spaimă generală la Milliard-City şi în porturi şi 
presentimentul unor catastrofe şi mai mari. IÎntrebuinţând o 
imagine uzată, dar puternică, oare nu se va înălța în curând la 
orizont spectrul foametei, întrucât nu există nici un mijloc de a 
reînnoi proviziile? Comandorul Simcoe n-are la îndemână nici 

măcar un vas, pentru a-l expedia spre continentul american. 
Întâmplarea face ca ultimul să fi plecat în urmă cu trei 
săptămâni, ducând rămăşiţele pământeşti ale lui Cyrus 
Bikerstaff şi ale celor căzuţi în lupta de la Erromango. Nimănui 
nu-i trecea prin cap, atunci, că probleme de amor propriu vor 
pune Standard-Island într-o situaţie mai grea decât aceea 
creată de invazia bandelor neohebridiene! 

La ce bun să ai miliarde, să fii bogat ca Rotschild, Mackay, 
Astor, Vanderbilt, Gould, atunci când nici o bogăţie nu poate 
goni foametea! Desigur, cea mai mare parte a averii acestor 
nababi se află în siguranţă, în safeurile băncilor din noul şi 
vechiul continent. Dar cine ştie dacă nu-i aproape ziua în care 
cu un milion nu-şi vor putea procura nici o jumătate de 
kilogram de carne sau de pâine!... 

La urma urmei, totul se datoreşte neînțelegerilor absurde, 
rivalităţilor stupide, dorinţei lor de a pune mâna pe putere! 
Vinovaţi sunt ei, tankerdonii, coverleyii — cauza întregului rău! 
Să se teamă de represalii, de mânia acestor ofiţeri, funcţionari, 
impiegaţi, negustori, de mânia întregii populaţii pe care au 
adus-o într-o asemenea situaţie! La ce excese nu se va deda ea, 
când va ajunge pradă torturilor foamei? 

Aceste reproşuri nu pot fi adresate niciodată lui Walter 
Tankerdon sau domnişoarei Dy Coverley, pe care nu-i poate 
atinge blamul meritat de familiile lor! Nu, ei nu poartă nici o 
răspundere! Erau legătura care trebuia să asigure viitorul celor 
două sectoare — şi nu ei au rupt această legătură! 

Cerul fiind acoperit, timp de patruzeci şi opt de ore nu s-a 
putut face nici o observaţie şi poziţia insulei cu elice n-a putut fi 
stabilită. 

La 31 martie, dis-de-dimineaţă, cerul e destul de limpede la 
zenit şi ceața din larg nu întârzie să se topească. Există 
speranţa că se va putea face punctul în bune condiţii. 

Rezultatul este aşteptat cu o nerăbdare febrilă. Mai multe 
sute de locuitori s-au strâns la bateria Pintenului. Walter 
Tankerdon e împreună cu ei. Dar nici tatăl său, nici Nat 
Coverley, nici altul dintre notabilii care pot fi acuzaţi, pe bună 
dreptate, ca autori ai acestei stări de lucruri, n-au părăsit 
palatele lor, unde se simt claustraţi de indignarea publică. 

Putin înaintea amiezii, observatorii se pregătesc să prindă 
discul soarelui în clipa în care se va afla la zenit. Două sextante, 
unul în mâinile regelui Malecarliei, celălalt în mâinile 
comandorului Simcoe, sunt îndreptate spre orizont. 

Îndată ce se stabileşte înălţimea meridiană, se efectuează 
calculele, cu corecţiile necesare, şi rezultatul este: 

29*17! latitudine sudică. 

Pe la ora două, o a doua observaţie, făcută în aceleaşi condiţii 
favorabile, indică: 

179*32' longitudine estică. 

Deci, în timpul cât a fost pradă nebuniei rotitoare, curenţii au 
purtat Standard-Island aproape o mie de mile spre sud-est. 

Iată ce se constată când punctul este trecut pe hartă: 

La cel puţin o sută de mile se află insulele Kermadek, 
îngrămădiri de stânci sterpe, aproape nelocuite, fără resurse — 
şi, dealtfel, cum să ajungă la ele? La trei sute de mile spre sud 
e Noua Zeelandă, dar cum să se îndrepte spre ea când curenţii 
îi mână în largul oceanului? Spre vest, la o mie cinci sute de 
mile, e Australia. Spre est, la câteva mii de mile, se află 
America de Sud — mai precis Chile. Dincolo de Noua Zeelandă 
e Oceanul îngheţat, cu deşertul antarctic. Standard-Island se va 
sfărâma deci de țărmurile polare? Acolo vor găsi navigatorii, 
într-o zi, rămăşiţele unei populaţii întregi moarte de mizerie şi 
de foame?... !+ 

Cât despre curenţii din această regiune, comandorul Simcoe 
îi va studia cu cea mai mare atenţie. Dar ce se va întâmpla dacă 
ei nu se schimbă, dacă nu întâlnesc curenţi contrari, dacă se 
dezlănţuie una din formidabilele furtuni atât de frecvente în 
regiunile circumpolare?... 

Aceste constatări sunt menite să provoace groaza. Creşte 
mânia împotriva celor vinovaţi, împotriva nababilor criminali 
care sunt direct răspunzători de situaţie. Sunt necesare 
întreaga influenţă a regelui Malecarliei, întreaga energie a 
comandorului Simcoe şi a colonelului Stewart, devotamentul 
ofiţerilor şi întreaga lor autoritate asupra marinarilor şi 
soldaţilor miliției pentru a împiedica o răscoală. 

Ziua trece fără nici o schimbare. Fiecare a trebuit să se 
supună raţionalizării în ceea ce priveşte alimentaţia şi să se 
mulţumească cu strictul necesar — cei mai bogaţi ca şi cei mai 
puţin bogaţi. 

Între timp, serviciul de veghe este organizat cu o deosebită 
grijă şi orizontul este supravegheat cu străşnicie. Dacă apare o 
navă, i se va semnaliza şi poate că va fi posibil să se 
restabilească legăturile întrerupte. Din nefericire, insula cu 
elice a derivat în afara rutelor maritime şi puţine sunt 
bastimentele care traversează aceste pustietăţi din vecinătatea 
Mării Antarctice. Şi acolo, în sud, în faţa imaginaţiei înnebunite 
se ridică spectrul Polului, iluminat de lucirile vulcanice ale lui 
Erebus şi Terror!! 


1 Vulcani din Antarctica. 

Totuşi, în noaptea de 3 spre 4 aprilie, are loc o întâmplare 
fericită. Vântul din nord, atât de violent de câteva zile, 
încetează deodată, îi urmează o perioadă de linişte, după care 
briza începe să sufle brusc dinspre sud-est, datorită unuia 
dintre capriciile atmosferice atât de frecvente în epocile 
echinocţiului. 

Comandorul Simcoe recapătă oarecari speranţe. E destul ca 
Standard-Island să fie împinsă cu o sută de mile spre vest şi 
contracurentul o va apropia de Australia sau de Noua Zeelandă. 
În orice caz, lunecarea sa către marea polară pare să se fi oprit 
şi e posibil să întâlnească nave în apropierea Australasiei. 

La răsăritul soarelui, briza de sud-est a devenit foarte 
răcoroasă. Influenţa ei asupra insulei cu elice se face simțită 
destul de puternic. Monumentele, observatorul, primăria, 
templul, catedrala sunt tot atâtea obstacole în calea vântului. 
Ele ţin loc de pânze pe bordul acestui enorm bastiment de 
patru sute treizeci şi două de milioane de tone! 

Cu toate că nori iuți lunecă pe cer, discul solar apare din când 
în când, ceea ce va îngădui, desigur, să se efectueze 
observaţiile necesare. 

Într-adevăr, izbutesc de două ori să prindă soarele printre 
nori. Se stabileşte că, din ajun, Standard-Island a urcat cu două 
grade spre nord-vest. 

E greu de crezut că la asta a contribuit doar vântul. Insula cu 
elice a intrat, probabil, într-unui dintre contracurenţii care 
despart marii curenţi ai Pacificului. Dacă ar avea norocul să-l 
întâlnească pe cel îndreptat spre nord-vest, şansele de salvare 
ar creşte simţitor. Dar, pentru Dumnezeu, asta să nu-ntârzie, 
căci a fost necesară o nouă micşorare a raţiilor. Rezervele scad 
într-o proporţie neliniştitoare când ai de-a face cu zece mii de 
guri. 

Când rezultatul ultimei observaţii astronomice este comunicat 
celor două porturi şi oraşului, se produce un fel de liniştire a 
spiritelor. Se ştie cu câtă repeziciune trec oamenii de la un 
sentiment la altul, de la deznădejde la speranţă. Această 
populaţie, atât de diferită de bietele mulţimi înghesuite în 
marile oraşe ale continentelor, ar fi trebuit să fie mai puţin 
supusă spaimelor, mai raţională, mai răbdătoare. Dar, sub 
ameninţarea foametei, nu poţi să te aştepţi la orice?... 

În timpul dimineţii, vântul se răceşte şi mai mult. Barometrul 
coboară încet. Oceanul se ridică într-o hulă lungă şi puternică, 
dovadă a unor mari frământări în sud-est. Standard-Island, 
impasibilă odinioară, nu mai suportă ca de obicei aceste 
enorme variaţii de nivel. În câteva clădiri se simt oscilaţii 

amenințătoare, de jos în sus, şi obiectele din interior se 
deplasează. Parcă ar fi efectele unui cutremur de pământ. 
Acest fenomen, nou pentru miliardezi, e de natură să provoace 
o foarte vie nelinişte. 

Comandorul Simcoe şi personalul său se află în permanenţă 
la Observator, unde sunt concentrate toate serviciile. 
Zguduirile pe care le încearcă edificiul nu încetează să-i 
preocupe şi sunt siliţi să recunoască extrema lor gravitate. 

— E limpede că temeliile insulei cu elice au avut de suferit, 
spune comandorul. Compartimentele s-au dislocat. Scheletul nu 
mai are rigiditatea care-l făcea atât de solid. 

— Şi să dea Domnul să n-avem de înfruntat vreo furtună 
puternică, adaugă regele Malecarliei, căci nu i-am mai putea 
opune o rezistenţă satisfăcătoare! 

Populaţia nu mai are acum încredere în acest sol artificial. Ea 
simte că punctul de sprijin e pe cale să-i lipsească. Ar fi fost de 
o sută de ori mai bună eventualitatea sfărâmării insulei pe 
stâncile pământurilor antarctice!... Să te temi în fiecare clipă că 
Standard-lsland se va întredeschide şi va fi înghițită de 
genunile Pacificului, cărora sonda nu le-a dat încă de capăti, 
iată un lucru pe care inimile cele mai tari nu l-ar putea concepe 
fără a fi cuprinse de slăbiciune. 

E neîndoielnic că s-au produs noi avarii în anumite 
compartimente. Pereţii despărțitori au cedat, niturile plăcilor 
de oţel au sărit în multe locuri. În parc, de-a lungul râului, la 
suprafaţa străzilor de la periferia oraşului, se remarcă 
umflături capricioase datorite dislocării solului. Mai multe 
edificii se apleacă şi, dacă se prăbuşesc, vor crăpa 
infrastructura care le susţine. Spărturile nu pot fi astupate. E 
sigur că apa a pătruns în diferite părţi ale subsolului, căci linia 
de plutire a coborât cu un picior aproape pretutindeni la 
periferie, în regiunea porturilor şi a bateriilor Pintenului şi 
Pupei. Dacă nivelul ei scade încă, valurile vor invada litoralul. 
Temeliile insulei cu elice fiind compromise, dispariţia ei n-ar 
mai fi decât o problemă de câteva ceasuri. 

Comandorul Simcoe ar fi vrut să ascundă această situaţie, 
care e de natură să declanşeze panica — şi poate chiar mai 
mult decât atât! La ce excese nu s-ar deda locuitorii împotriva 
celor răspunzători de atâtea nenorociri?! Ei nu pot să-şi caute 
scăparea în fugă, cum fac pasagerii unei nave, nu pot să se 
arunce în bărci, să construiască o plută pe care să se refugieze, 


1 În largul Filipinelor, fosa insulelor Mariane atinge adâncimea 
de 11 521 m. 

cu speranţa că vor fi salvaţi. Nu! Această plută este însăşi 
Standard-Island, gata să fie înghițită de valuri. 

În timpul acestei zile, comandorul Simcoe notează din oră în 
oră scăderea nivelului liniei de plutire. Deci infiltrarea apei 
continuă lentă, dar neîncetată şi irezistibilă. 

Totodată, vremea s-a înrăutățit. Cerul e colorat în tonuri 
palide, roşietice şi arămii. Barometrul îşi accentuează mişcarea 
de coborâre. Atmosfera prezintă toate semnele unei apropiate 
furtuni. Indărătul norilor, orizontul e atât de strâmt, încât pare 
să se mărginească la litoralul insulei cu elice. 

Odată cu amurgul, se dezlănţuie înspăimântătoare rafale de 
vânt. Sub influenţa hulei, compartimentele se clatină, pereţii 
despărțitori se frâng, plăcile de oţel sunt sfâşiate. Pretutindeni 
se aud trosnituri metalice. Bulevardele oraşului şi peluzele 
parcului ameninţă să se întredeschidă. Cum se apropie 
noaptea, Milliard-City este părăsit. Mai puţin supraîncărcată cu 
construcţii greoaie, câmpia oferă mai multă siguranţă. Întreaga 
populaţie se răspândeşte între cele două porturi şi bateriile 
Pintenului şi Pupei. 

Pe la ora nouă, o zguduitură zdruncină Standard-Island până 
în temelii. Uzina de la Tribord-Harbour, care furniza lumină 
electrică, s-a prăbuşit în abis. Noaptea e atât de întunecată 
încât nu lasă să se vadă nici cerul, nici marea. 

Curând, noi zguduituri vestesc că edificiile încep să se 
prăbuşească aidoma unor castele din cărţi de joc. În câteva 
ceasuri, nu va mai rămâne nimic din suprastructura insulei cu 
elice. 

— Domnilor, spune comandorul Simcoe, nu putem să mai 
rămânem în Observatorul ameninţat cu prăbuşirea. Să mergem 
pe câmpie, unde vom aştepta sfârşitul acestei furtuni. 

— E un ciclon, precizează regele  Malecarliei, arătând 
barometrul căzut la 713 milimetri. 

Într-adevăr, insula cu elice e prinsă într-una din mişcările 
ciclonice care acţionează ca nişte puternici condensatori. 
Aceste furtuni rotitoare, constituite dintr-o masă de apă a cărei 
rotaţie se efectuează în jurul unui ax aproape vertical, se 
propagă de la vest spre est, trecând prin sud în emisfera 
meridională. Ciclonul este, prin excelenţă, meteorul fecund în 
dezastre, şi, pentru a-i scăpa, ar trebui să se ajungă în centrul 
său relativ liniştit sau, cel puţin, pe partea dreaptă a traiec- 
toriei, în «semicerul maniabil» care nu e supus furiei valurilor. 
Dar această manevră e cu neputinţă de executat fără motoare. 
Acum nu prostia omenească şi nici încăpăţânarea prostească a 

şefilor săi, ci un formidabil meteor este acela care a pus 
stăpânire pe Standard-Island şi va sfârşi opera de distrugere. 

Regele Malecarliei, comandorul Simcoe, colonelul Stewart, 
Sebastien Zorn şi colegii săi, astronomii şi ofiţerii părăsesc 
Observatorul unde nu mai sunt în siguranţă. Era şi timpul! Abia 
au făcut două sute de paşi şi turnul se prăbuşeşte cu un zgomot 
grozav, găureşte solul scuarului şi dispare în adâncuri. După o 
clipă, întregul edificiu nu mai e decât o grămadă de dărâmături. 

Membrii cvartetului se gândesc totuşi să alerge de pe 
Bulevardul Unu până la cazinou, unde se află instrumentele pe 
care vor să le salveze, dacă e posibil. Cazinoul e încă în 
picioare. Artiştii reuşesc să ajungă până acolo, urcă în camerele 
lor şi iau cu ei viorile, viola şi violoncelul, în parcul unde-şi 
caută un refugiu. 

În parc s-au strâns mai multe mii de persoane din cele două 
sectoare. Familiile 'Tankerdon şi Coverley se află aici şi e poate 
spre binele lor că nu pot fi văzute şi recunoscute în mijlocul 
acestor tenebre. 

Walter a fost destul de norocos ca s-o regăsească pe miss Dy 
Coverley. El va încerca s-o salveze în momentul catastrofei 
supreme. Va încerca să se agaţe împreună cu ea de o epavă. 

Tinăra fată a ghicit că e pe aproape: 

— Ah, Walter! 

— Dy! Scumpă Dy! Sunt aici! Nu te voi mai părăsi!... 
Parizienii noştri n-au vrut să se despartă. Frascolin n-a pierdut 
nimic din sângele lui rece. Yvernes e foarte nervos. Pinchinat se 
resemnează cu ironie. Sebastien Zorn îi repetă lui Athanase 
Doremus, care s-a hotărât în sfârşit să-şi urmeze compatrioţii: 

— Am prezis că se va sfârşi rău! Am prezis! 

— Destule tremolouri în acorduri minore, bătrâne Isaia! îi 
strigă alteţa-sa. Renunţă la psalmii penitenţei. 

„„turhul se prăbuşeşte şi dispare în adincuri 


Către miezul nopţii, violenţa ciclonului creşte. Vânturile 
convergente ridică valuri monstruoase şi le aruncă asupra 
insulei cu elice. Unde o va duce această încleştare a 
elementelor? Se va sfărâma de o stâncă? Se va disloca în plin 
ocean?... 

Trupul său e străpuns în mii de locuri. Toate încheieturile îi 
trosnesc. Monumentele, Saint-Mary Church, templul 
protestant, primăria se prăbuşesc prin rănile larg căscate. În 
locul lor se ridică jerbe înalte de apă. N-a mai rămas nici o 
urmă din aceste minunate edificii. Câte bogății, câte comori, 
tablouri, statui, obiecte de artă nimicite pentru totdeauna! 
Populaţia nu va mai revedea superbul Milliard-City la răsăritul 
soarelui, dacă soarele va mai răsări pentru ea, dacă nu se va 
scufunda mai înainte, împreună cu Standard-Island. 

Apa începe să se răspândească în parc, pe câmpie, unde 
subsolul a rezistat până acum. Linia de plutire a cedat din nou. 
Nivelul insulei cu elice a ajuns la nivelul oceanului, şi ciclonul 
aruncă asupra ei valurile furtunoase din larg. 

Nu mai există nicăieri vreun adăpost, vreun refugiu. Bateria 
Pintenului, care se află în calea vântului, nu oferă nici o 
apărare împotriva talazurilor hulei sau împotriva rafalelor care 
biciuiesc totul ca nişte mitralii. Compartimentele sunt 
sfârtecate şi dislocarea se propagă cu un zgomot care ar 
acoperi cele mai violente bubuituri ale tunetului. Catastrofa 
supremă e aproape. 

Pe la ora trei dimineaţa, parcul se despică pe o lungime de 
doi kilometri, urmând albia râului Serpentinei. Oceanul se 
năpusteşte în torente prin această crăpătură. Populaţia se 
răspândeşte pe câmpie. Unii fug spre porturi, alţii spre baterii. 
Familiile sunt despărțite, mamele îşi caută în zadar copiii, în 
timp ce valurile despletite mătură suprafaţa insulei ca un puhoi 
gigantic de apă. 

Walter Tankerdon, care n-a părăsit-o pe miss Dy, vrea s-o 
ducă spre Tribord-Harbour. Ea n-are putere să-l urmeze. 
Atunci o ia în braţe, aproape neînsufleţită, şi porneşte astfel în 
strigătele de spaimă ale mulţimii, în mijlocul acestei groaznice 
întunecimi. 

La ora cinci dimineaţa, o nouă sfâşiere metalică se face auzită 
din direcţia est. 

O bucată de o jumătate de milă pătrată s-a rupt din Standard- 
Island. 

Este Tribord-Harbour, care porneşte în derivă cu fabricile, 
maşinile şi magaziile sale. 

Sub loviturile sporite ale ciclonului, aflat în culmea violenţei, 
Standard-Island e purtată încoace şi încolo ca o epavă. Trupul 
său sfârşeşte prin a se destrăma. Compartimentele se desprind 
şi unele dintre ele, sub greutatea apei, dispar în adâncurile 
oceanului. 


— După crahul Companiei, crahul insulei cu elice! strigă 
Pinchinat. 

Şi acest cuvânt defineşte situaţia. 

Din minunata Standard-lIsland n-au mai rămas decât bucăţi 
risipite, asemeni sfărâmăturilor răzlețe ale unei comete, care 
plutesc nu în spaţiu, ci la suprafaţa imensului Pacific! 


DEZNODĂMÂNTI 


Iată ce-ar fi putut să vadă, în zori, un observator situat la 
câteva sute de picioare deasupra acestei regiuni; trei 
fragmente din Standard-Island, măsurând două-trei hectare 
fiecare, şi o duzină mai mici, plutind la o distanţă de zece 
ancabluri unele de altele. 

Potolirea ciclonului a început odată cu primele licăriri ale 
dimineţii. Cu rapiditatea specifică acestor mari tulburări 
atmosferice, centrul său s-a deplasat cu treizeci de mile spre 
est. Totuşi apele, răscolite cu atâta furie, se ridică încă în valuri 
monstruoase şi epavele mari sau mici se leagănă şi oscilează ca 
nişte vase pe un ocean în furtună. 

Cel mai mult a suferit acea parte din Standard-Island care 
slujea drept temelie oraşului Milliard-City. Ea s-a scufundat în 
întregime, sub greutatea edificiilor sale. În zadar am căuta vreo 
urmă a monumentelor şi clădirilor care se înşirau de-a lungul 
principalelor bulevarde ale celor două sectoare! Niciodată n-a 
fost mai completă separaţia dintre babordezi şi tribordezi — şi 
ei n-o visau, desigur, astfel! Numărul victimelor să fie oare 
mare?... E de temut, cu toate că populaţia s-a refugiat din timp 
în mijlocul câmpiei, unde solul era mai rezistent la 
dezmembrare. 

Ei bine, aceşti Coverley şi Tankerdon sunt mulţumiţi de 
rezultatul rivalităţii lor criminale? Nici unul dintre ei nu va 
guverna excluzân-dul pe celălalt! Standard-Island s-a scufundat 
şi, odată cu ea, enorma sumă cu care au plătit-o! Dar să nu ne 
înduioşăm de soarta lor! Le rămân încă destule milioane în 

safeurile băncilor americane şi europene pentru ca să aibă 
asigurată la bătrâneţe pâinea zilnică! 

Bucata cea mai mare din Standard-Island cuprinde acea parte 
a câmpiei care se întindea între Observator şi bateria 
Pintenului. Suprafaţa sa este de circa trei hectare, pe care sunt 
îngrămădiţi trei mii de naufragiaţi (nu le putem spune astfel?). 
A doua bucată, ceva mai mică, a păstrat unele clădiri situate 
lângă Babord-Harbour portul cu mai multe magazii de alimente 
şi una dintre cisternele cu apă de băut. Cât despre uzina 
electrică, clădirile maşinilor şi cuptoarelor, ele au dispărut 
odată cu explozia cazanelor. Acest al doilea fragment este 
refugiul a două mii de locuitori. Poate că vor reuşi să 
stabilească o legătură cu prima epavă, dacă n-au pierit toate 
ambarcaţiile de la Babord-Harbour. 

În ceea ce priveşte Tribord-Harbour, vă aduceţi aminte că 
această parte a insulei cu elice s-a desprins violent pe la ora 
trei după miezul nopţii. Ea s-a scufundat, desigur, pentru că nu 
se zăreşte nicăieri. 

Împreună cu primele două bucăţi, pluteşte o a treia, cu o 
suprafaţă de patru-cinci hectare, cuprinzând acea parte a 
câmpiei care se învecina cu bateria Pupei. Pe ea se află 
aproape patru mii de naufragiaţi. În sfârşit, o duzină de bucăţi, 
măsurând fiecare câteva sute de metri pătraţi, adăpostesc 
restul populaţiei salvate din dezastru. Iată tot ce a rămas din 
Bijuteria Pacificului! 

Numărul victimelor catastrofei trebuie deci evaluat la câteva 
sute. Şi slavă Domnului că Standard-Island n-a fost înghițită în 
întregime de valuri! Dar cum vor izbuti aceste fragmente, aflate 
departe de orice țărm, să atingă vreun punct de pe litoralul 
Pacificului? Naufragiaţii nu vor pieri oare de foame? Va 
supravieţui măcar un singur martor al acestui dezastru fără 
precedent în necrologia maritimă?... Nu, nu trebuie să 
desperăm. Fragmentele în derivă au pe ele oameni energici, 
care vor face tot ceea ce e cu putinţă pentru salvarea tuturor. 

Comandorul Simcoe, regele şi regina Malecarliei, personalul 
Observatorului, colonelul Stewart, câţiva dintre ofiţerii săi, un 
anumit număr de notabili, în sfârşit o parte importantă a 
populaţiei se află pe bucata de lângă bateria Pintenului. Acolo 
se găsesc, de asemeni, familiile Coverley şi Tankerdon, 
copleşite de groaznica responsabilitate care apasă pe umerii 
şefilor lor. De pe acum sunt lovite în ce aveau mai scump, căci 
Walter şi miss Dy au dispărut! Să fi ajuns pe una dintre 
celelalte bucăţi? Există speranţa de a-i mai revedea?... 

Cvartetul Concertant şi preţioasele sale instrumente se află la 
un loc. Ca să folosim o expresie cunoscută, «doar moartea ar fi 
putut să-i despartă!» Frascolin examinează situaţia cu sânge 
rece şi nu şi-a pierdut orice speranţă. Yvernes, care are obiceiul 
să privească lucrurile sub aspectul lor neobişnuit, a exclamat în 
faţa dezastrului: 

— Ar fi greu de imaginat un sfârşit mai grandios! 

Cât despre Sebastien Zorn, acesta şi-a ieşit din minţi. Nu-l 
consolează faptul că a fost un bun profet, prezicând 
nenorocirile insulei cu elice. li e foame şi frig, e răcit, e cuprins 
de violente şi neîntrerupte chinte de tuse. Iar incorigibilul 
Pinchinat îi spune: 

— Te înşeli, dragă Zorn, armonia nu îngăduie două chinte la 
rând!! Violoncelistul l-ar strânge de gât dacă ar avea putere s-o 
facă. 

Şi Calistus Munbar? Ei bine, supraintendentul e pur şi simplu 
sublim. Da, sublim! El nu se îndoieşte nici de salvarea 
naufragiaţilor, nici de salvarea insulei cu elice. Se vor repatria. 
Vor drege insula cu elice: bucăţile sunt bune şi nu se va putea 
spune că elementele dezlănţuite au fost mai puternice decât 
această capodoperă a arhitecturii navale! 

E drept că pericolul nu mai e iminent. Tot ceea ce trebuia să 
se scufunde în timpul ciclonului s-a scufundat împreună cu 
Milliard-City — monumentele, clădirile, palatele, fabricile, 
bateriile, întreagă această suprastructură de o greutate 
considerabilă. Bucăţile rămase sunt în bună stare, linia lor de 
plutire s-a ridicat simţitor şi valurile nu le mai mătură 
suprafaţa. 

Există deci un răgaz serios, o ameliorare evidentă şi, cum 
perspectiva unei  pieiri imediate s-a îndepărtat, starea 
simptomatică a naufragiaţilor e mai bună acum. Un pic de calm 
renaşte în cugete. Doar femeile şi copiii nu pot să-şi 
stăpânească frica. 

Ce s-a întâmplat cu Athanase Doremus? De la începutul 
dislocării, profesorul de dans, de graţie şi de ţinută s-a văzut 
purtat pe una dintre epave, împreună cu bătrâna sa servitoare. 
Dar un curent favorabil l-a readus spre fragmentul pe care se 
aflau compatrioţii săi din cvartet. 

Comandorul Simcoe, asemeni căpitanului unui vas avariat, s-a 
pus pe treabă, ajutat de credinciosul său personal. În primul 
rând, va fi posibil să se unească aceste bucăţi care plutesc 
izolat? Dacă nu se va putea stabili o legătură între ele? Această 


1 Joc de cuvinte: chintă însemnează si acces violent de tuse şi 
interval de cinci note muzicale consecutive. 

ultimă problemă nu întârzie să fie rezolvată pozitiv, căci la 
Babord-Harbour se află mai multe ambarcaţii în bună stare. 
Trimiţându-le de la o rămăşiţă la alta, comandorul Simcoe va şti 
care sunt resursele de care dispune, câtă apă de băut şi câte 
alimente au rămas. Dar sunt ei în măsură să afle longitudinea şi 
latitudinea acestei flotile de epave? Nu, în lipsa instrumentelor 
punctul nu poate fi stabilit şi, deci, nu se poate determina dacă 
sus-zisa flotilă e în apropierea unui continent sau a unei insule. 

Către ora nouă dimineaţa, comandorul Simcoe se îmbarcă 
împreună cu doi ofiţeri într-o şalupă trimisă de Babord- 
Harbour. Această ambarcaţie îi îngăduie să viziteze diversele 
fragmente şi iată constatările făcute în cursul anchetei. 

Aparatele de distilare de la Babord-Harbour sunt distruse, 
dar cisterna conţine apă de băut pentru cincisprezece zile, dacă 
se reduce consumaţia la strictul necesar. Cât despre rezervele 
din magaziile portului, ele pot asigura hrana naufragiaţilor pe o 
perioadă de timp oarecum egală. E deci absolut necesar ca, în 
cel mult două săptămâni, naufragiaţii să ajungă într-un punct 
din Pacific. 

Constatările sunt îmbucurătoare, într-o anumită măsură. 
Totuşi, comandorul Simcoe a trebuit să recunoască faptul că 
această noapte a făcut mai multe sute de victime. Cât despre 
familiile Tankerdon şi Coverley, durerea lor este inexprimabilă. 
Nici Walter, nici miss Dy n-au fost regăsiţi pe rămăşiţele 
vizitate de şalupă. În momentul catastrofei, tânărul, purtându-şi 
logodnica leşinată, se îndrepta către Tribord-Harbour — şi din 
această parte a insulei cu elice n-a mai rămas nimic la 
suprafaţa oceanului. 

După-amiază, vântul slăbeşte din oră în oră, marea se 
potoleşte şi fragmentele abia mai resimt ondulaţiile hulei. 
Datorită ambarcaţiilor de la Babord-Harbour, comandorul 
Simcoe se poate ocupa de împărţirea alimentelor, dând 
naufragiaţilor doar atât cât să nu moară de foame. Dealtfel, 
comunicațiile devin mai uşoare şi mai rapide. Supunându-se 
legilor atracției, ca nişte fărâme de plută puse într-un lighean 
cu apă, diversele fragmente tind să se apropie unele de altele. 
Şi cum să nu i se pară aceasta de bun augur încrezătorului 
Calistus Munbar, care întrezăreşte de pe acum reconstituirea 
Bijuteriei Pacificului ? 

Noaptea se scurge într-o adâncă întunecime. E departe 
timpul când bulevardele din Milliard-City, străzile şi cartierele 
comerciale, peluzele parcului, câmpurile şi păşunile străluceau 
de focuri electrice, când lunile de aluminiu revărsau din belşug 
o lumină strălucitoare asupra insulei cu elice! 

În mijlocul tenebrelor s-au produs câteva ciocniri între mai 
multe fragmente. Aceste izbituri nu puteau fi evitate, dar, din 
fericire, n-au fost destul de puternice pentru a pricinui pagube 
serioase. 

În zori, se constată că resturile s-au apropiat foarte mult şi 
plutesc împreună, fără să se izbească, pe suprafaţa liniştită a 
apei. Din câteva lovituri de vâslă, se poate trece de la unul la 
altul. Comandorul Simcoe poate să rânduiască acum cu 
uşurinţă consumul de alimente şi de apă. Este chestiunea 
capitală — naufragiaţii înţeleg asta şi se resemnează. 

Ambarcaţiile transportă mai multe familii. Ele au pornit în 
căutarea celor dragi. Câtă bucurie la cei care se regăsesc! 
Pentru ei parcă nu mai există primejdii... Câtă durere la ceilalţi, 
care i-au strigat în zadar pe cei dispăruţi! 

E, desigur, o împrejurare fericită faptul că oceanul a 
redevenit calm. Păcat că vântul nu mai suflă dinspre sud-est. El 
ar ajuta curentul care, în această parte a Pacificului, se 
îndreaptă spre pământurile australiene. 

Din ordinul comandorului Simcoe, oamenii de veghe au fost 
postați astfel încât să cerceteze întregul orizont. Dacă se iveşte 
un vas, îşi vor semnala prezenţa. Dar vasele se avântă rar pe 
aceste meleaguri îndepărtate, mai ales în această epocă a 
anului în care se dezlănţuie furtunile echinoxiale. 

E slabă speranţa de a zări un fum sau o pânză desenându-se 
la orizont. Şi totuşi, pe la ora două după-amiază, comandorul 
Simcoe primeşte următoarea comunicare: 

— Un punct se deplasează vizibil în direcţia nord-est şi, cu 
toate că nu i se poate distinge coca, e desigur un bastiment 
care va trece pe lângă Standard-Island. 

Ştirea provoacă o emoție extraordinară. Regele Malecarliei, 
comandorul Simcoe, ofiţerii, inginerii, toţi se îndreaptă spre 
locul de unde a fost semnalat acest bastiment. Se ordonă să i se 
atragă atenţia fie ridicând steaguri în vârful unor prăjini, fie cu 
ajutorul detunăturilor simultane ale armelor de foc de care mai 
dispun. Dacă se va înnopta înainte ca aceste semnale să dea 
vreun rezultat, se va aprinde un foc pe fragmentul din frunte şi, 
cum va putea fi văzut de la mare distanţă, e imposibil să treacă 
neobservat. 

N-a fost nevoie să aştepte până seara. Obiectul despre care e 
vorba se apropie. Un fum gros se înalţă deasupra lui şi e 
neîndoielnic că încearcă să ajungă lângă rămăşiţele insulei cu 
elice. Lunetele nu-l pierd din vedere, cu toate că trupul său 
abia depăşeşte nivelul oceanului şi nu are nici catarge, nici 
pânze. 

— Prieteni, strigă curând comandorul Simcoe, nu mă înşel! 
Este o bucată din insula noastră... şi nu poate fi decât Tribord- 
Harbour. care a fost dus în larg de curenţi! Fără îndoială că 
domnul Somwah a dres maşinile şi se îndreaptă spre noi! 

Vestea e primită cu manifestări de bucurie care ating 
nebunia. Se pare că salvarea tuturor este acum asigurată! E ca 
şi cum o parte vitală a insulei cu elice ar reveni odată cu 
această bucată din Tribord-Harbour. 

Lucrurile s-au petrecut aşa cum a presupus comandorul 
Simcoe. După ce s-a rupt de Standard-Island, Tribord-Harbour 
a fost prins de un contracurent şi dus spre nord-est. Ziua, 
reparând maşina uşor avariată, M. Somwah s-a întors spre 
teatrul naufragiului, aducând cu el mai multe sute de 
supraviețuitori. După trei ceasuri, Tribord-Harbour nu mai e 
decât la o ancablură de flotilă. Cu cât entuziasm, cu ce strigăte 
de bucurie este întâmpinată sosirea lui! Walter Tankerdon şi 
miss Dy Coverley, care s-au refugiat acolo înaintea catastrofei, 
sunt unul lângă altul. } 

Se întrezăreşte o şansă de salvare. Ín magaziile de la Tribord- 
Harbour se află o cantitate suficientă de combustibil pentru a 
mişca maşinile, a întreţine dinamurile şi a acționa elicele timp 
de câteva zile. 

Forţa de cinci milioane de cai de care dispune îi dă 
posibilitatea de a ajunge la ţărmul cel mai apropiat. După 
observaţiile făcute de comandorul Simcoe, acest țărm este cel 
al Noii Zeelande. Dar dificultatea constă în transbordarea 
câtorva mii de persoane pe Tribord-Harbour, a cărui suprafaţă 
este doar de şase-şapte mii de metri pătraţi. Să-1 trimită după 
ajutoare, la o distanţă de cincizeci de mile? Asta ar cere prea 
mult timp şi orele sunt numărate. Nu au nici o zi de pierdut 
dacă vor să-i scutească pe naufragiaţi de ororile foametei. 

— Avem ceva mai bun de făcut, spune regele Malecarliei. 
Tribord-Harbour, bateria Pintenului şi bateria Pupei pot să 
poarte pe toţi supraviețuitorii insulei cu elice. Să legăm aceste 
trei epave cu lanţuri puternice şi să le înşirăm una după alta, ca 
şlepurile în spatele unui remorcher. Apoi Tribord-Harbour să se 
aşeze în frunte şi să ne ducă în Noua Zeelandă cu cei cinci 
milioane de cai ai săi! 

Ideea este excelentă, practică şi are toate şansele de reuşită 
de vreme ce Tribord-Harbour dispune de o forţă locomotrice 
atât de mare. Increderea renaşte în inima populaţiei, ca şi cum 
s-ar afla de pe acum în văzul unui port. 

Restul zilei e folosit pentru lucrările pe care le necesită 
legarea cu ajutorul lanțurilor găsite în magaziile de la Tribord- 

Harbour. Comandorul Simcoe crede că, în condiţiile acestea, 
şiragul plutitor va putea face opt-zece mile în douăzeci şi patru 
de ore. Deci, în cinci zile, ajutaţi de curenţi, vor putea străbate 
cele cincizeci de mile care-i despart de Noua Zeelandă. Există 
siguranţa că proviziile vor ajunge până atunci. Din prudenţă, 
totuşi, în eventualitatea unei întârzieri, rațiile vor fi menținute 
cu toată rigoarea. 

Pregătirile fiind terminate, Tribord-Harbour îşi ia locul în 
frunte pe la ora şapte seara. Sub impulsul elicelor sale, cele 
două fragmente aflate la remorcă se deplasează încet pe 
oceanul liniştit. În dimineaţa următoare, oamenii de veghe nu 
mai zăresc celelalte rămăşiţe ale insulei cu elice. Nici un 
incident de relatat în zilele de 4, 5, 6, 7 şi 8 aprilie. Timpul e 
favorabil, hula abia se simte şi navigația se efectuează în 
condiţii excelente. 

La 9 aprilie, pe la ora opt dimineaţa, pământul este semnalat 
către babord înainte — un țărm înalt, care a putut fi zărit de la 
o distanţă destul de mare. Făcându-se punctul, cu 
instrumentele păstrate la Tribord-Harbour, nu mai e nici o 
îndoială cu privire la identitatea acestui pământ. Este capul 
marii insule septentrionale a Noii Zeelande, Ika-Na-Mawi. Mai 
trec o zi şi o noapte şi la 10 aprilie, dimineaţa, Tribord-Harbour 
eşuează la o ancablură de litoralul golfului Ravaraki. 

Ce sentiment de satisfacţie şi de siguranţă încearcă populaţia, 
simțind sub picioare pământ veritabil şi nu solul artificial al 
insulei cu elice! Şi totuşi, câtă vreme n-ar fi durat acest solid 
aparat maritim, dacă pasiunile omeneşti, mai puternice decât 
vânturile şi oceanul, n-ar fi dus la distrugerea lui! 

Naufragiaţii sunt primiţi cu multă ospitalitate de neo- 
zeelandezi, care se grăbesc să-i aprovizioneze cu ce le este 
necesar. 

Cum ajung la Auckland, capitala insulei Ika-Na-Mawi, 
căsătoria lui Walter Tankerdon şi miss Dy Coverley este 
celebrată cu toată pompa cerută de împrejurări. Cvartetul 
Concertant s-a făcut auzit pentru ultima oară cu prilejul acestei 
ceremonii, la care au ţinut să asiste toţi miliardezii. E o 
căsătorie care va fi fericită şi care ar fi putut să se săvârşească 
mai devreme, în interesul comun! E adevărat că tinerii soţi nu 
mai posedă decât o rentă anuală de un biet milion fiecare. Dar, 
cum spune Pinchinat: «Totul ne face să credem că-şi vor găsi 
fericirea, chiar şi cu această avere mediocră!» 

Cât despre Tankerdon, Coverley şi alţi notabili, ei proiectează 
să se întoarcă în America, unde nu-şi vor mai disputa 
guvernarea unei insule cu elice. 

Aceeaşi hotărâre în ceea ce-i priveşte pe comandorul Ethel 
Simcoe, colonelul Stewart şi ofițerii lui, personalul 
Observatorului şi chiar supraintendentul Calistus Munbar, care 
nu renunţă deloc — atât ar mai lipsi! — la ideea sa de a fabrica 
o nouă insulă artificială. 

Regele şi regina Malecarliei nu ascund deloc că regretă 
această Standard-Island pe care nădăjduiau să-şi sfârşească în 
linişte existenţa. Poate că aceşti ex-suverani vor găsi un petic 
de pământ unde să-şi petreacă ultimii ani, la adăpost de 
disensiunile politice! 

Şi Cvartetul Concertant? 

Ei bine, orice-ar spune Sebastien Zorn, Cvartetul Concertant 
n-a făcut o afacere proastă şi, dacă ar mai fi supărat pe Calistus 
Munbar pentru că l-a îmbarcat cam fără voie, ar da dovadă de 
nerecunoştinţă. 

De anul trecut, de la 25 mai până la 10 aprilie anul acesta, s- 
au scurs ceva mai mult de unsprezece luni, în care artiştii 
noştri au trăit o viaţă ca în basme. Ei au primit cele patru 
salarii trimestriale, dintre care trei sunt depuse la băncile din 
San-Francisco şi New York, de unde le pot scoate oricând, în 
schimbul unei semnături. 

După ceremonia de la Auckland, Sebastien Zorn, Yvernes, 
Frascolin şi Pinchinat îşi iau rămas bun de la prietenii lor, fără 
să-l uite pe Athanase Doremus. Apoi se îmbarcă pe un vas cu 
destinaţia San Diego. 

La 3 mai sosesc în această capitală a Californiei de Jos. Prima 
lor grijă este de a se scuza prin presă pentru faptul că nu şi-au 
respectat cuvântul cu unsprezece luni în urmă şi de a-şi 
exprima regretul că s-au lăsat aşteptaţi. «Domnilor, v-am fi 
aşteptat încă douăzeci de ani!» 

Astfel le răspunde amabilul director al seratelor muzicale din 
San Diego. 

N-ar fi putut să se poarte cu mai multă îngăduinţă şi graţie. 
Aşa că singurul fel de a-i răsplăti curtoazia este de a da 
concertul anunţat de atâta timp. 

Şi, în faţa unui public pe cât de numeros pe atât de entuziast. 
Cvartetul în fa major Op. 9 de Mozart prilejuieşte acestor 
virtuoşi, scăpaţi din naufragiul insulei cu elice, unul dintre cele 
mai mari succese ale carierei lor artistice. 

Iată cum se sfârşeşte istoria acestei a noua minuni a lumii, a 
acestei neasemuite Bijuterii a Pacificului. Se spune că totul e 
bine când se sfârşeşte bine, dar totul e rău când se sfârşeşte 
rău — şi nu e acesta cazul insulei cu elice?... Sfârşit? Nu!... Ea 

va fi reconstruită într-o zi sau alta, după cum pretinde Calistus 
Munbar. 


CUPRINS 

PREFATA sere cf oa Re DE A cab 8 aul i m aa tzac 4 
PABSEEA EINDA MERE coca o ee NNE RD DU ciuc ia Er ta A, 10 
CVABRTE IULIE ONE ERI AN Nre ea a oa o 0 at al, 10 
PUTEREA UNEI SONATE CACOFONICE... eee enneeeee 16 
UNFCICERONE VORBĂREI AS e e a e RR 25 
CVARTETUL CONCERTANT DECONCERTAT...... ces eaeeee 32 
STANDARD-ISLAND ŞI MILLIARD-CITY....ce nenea 41 
INVITAŢIE AINNE 7 re, n l A R e ee e ne AER 49 
SPRE: VES TI- Aaa E E a a), Iu PE EE 60 
NAVIGATIE pai n aa Pa. AT a RP „aa ii uta 69 
ARHIPELAGUL SAN DIMIC EI a ma dace a i ar o a 76 
TREGERPAECUATORULUIE ga A ata Pra 83 
INSULEDESMARCHIZE 3.3 e RE elf Train A 91 
TREI SĂPTĂMÂNI ÎN POMOTU ceeace i 101 
POPAS TA PARI ŢI ea A PI RE aa a 03 109 
DINTR-O SERBARE INTRA A ai nec e ee oinaan ud 117 
PARTEA ASI DOUA, S oa TEA E a a i n E 128 

DIN ARHIPELAG, ÎN ARHIPELAG.... eee en caaa 136 
UIT INI AAN] PRIEFANIC m oE n ra a IRI 144 
EPAB E” MAR. BON GA-TA BE e E A. mii e ae BE AA 153 
OKCOLEGHEIDE EARE SST M A a 2 162 
Fl AȚI 00 RER N a fac 2 A N E e esa 2 NEI RSE 169 
RIDJISY FIDȚIENEI:, zi a ae a 70 alia a E S, 174 
II NEAGA Se PB PLIN E 2 dea e e av a IRI 181 
SCHIMB-DEyPROPRIETARI, kae oale p aa at a 190 
ATACAS MAPA RAR Eee, n ai Ea a a ei Aa e ata 199 
TRIBORDACONTRA BABORD II am Ice Iu 0 PIE A 205 
PINCHINAT DEFINEŞTE SITUAŢIA... cena 215 
DEZNOD MANI: ea T Da pa pana ARII AL DE 224 

JULES VERNE 


1. O CĂLĂTORIE SPRE CENTRUL PĂMÎNTULUI 

2. OCOLUL PĂMÎNTULUI ÎN OPTZECI DE ZILE 

3. CINCI SĂPTĂMÎNI ÎN BALON 

4. STEAUA SUDULUI 

5. CĂPITANUL HATTERAS 

6. ŞCOALA ROBINSONILOR. RAZA VERDE 

7. DOCTORUL OX 

8. DOI ANI DE VACANTĂ 

9. UN BILET DE LOTERIE. FARUL DE LA CAPĂTUL LUMII 
10. UIMITOAREA AVENTURĂ A MISIUNII BARSAC 

11. CELE 500 MILIOANE ALE BEGUMEI. ŞARPELE DE MARE 
12. VULCANUL DE AUR 

13. 20 000 DE LEGHE SUB MĂRI 

14. DE LA PĂMÎNT LA LUNĂ. ÎN JURUL LUMII 

15. UIMITOARELE PERIPEȚII ALE JUPÎNULUI ANTIFER 

16. INSULA CU ELICE 

17. BURSE DE CĂLĂTORIE 

18. CASA CU ABURI 

19. INDIILE NEGRE. GOANA DUPĂ METEOR 

20. INSULA MISTERIOASĂ (voL. I) 

21. INSULA MISTERIOASĂ (voL. II) 

22. MINUNATUL ORINOCO 

23. CASTELUL DIN CARPAȚI. ÎNTÎMPLÂRI NEOBIȘNUITE 
24. ȚINUTUL BLĂNURILOR (voL. 1) 

25. ŢINUTUL BLĂNURILOR (voL. II) 

26. CĂPITAN LA CINCISPREZECE ANI 

27. 800 LEGHE PE AMAZON 

28. COPIII CĂPITANULUI GRANT (voL. I) 

29. COPIII CĂPITANULUI GRANT (voL. II) 

30. TESTAMENTUL UNUI EXCENTRIC 

31. ROBUR CUCERITORUL. STĂPÎNUL LUMII 

32. CLOVIS DARDENTOR. SECRETUL LUI WILHELM STORITZ 
33. AGENJIA THOMPSON 

34. HECTOR SERVADAC 

35. UN ORAŞ PLUTITOR. SPĂRGĂTORII BLOCADEI. INVAZIA MĂRII 
36. PILOTUL DE PE DUNĂRE 

37. SATUL AERIAN. ÎNCHIPUIRILE LUI JEAN MARIE CABIDOULIN 
38. PRICHINDEL 

39. CESAR CASCABEL 

40. CLAUDIUS BOMBARNAC. KERABAN ÎNCĂPĂȚÎINATUL 

